
Šiąnakt šals, pagalvojo Seidi. 

Ji tiksliai nežinojo, kuri diena, jai tai neberūpėjo, ta- 
čiau ji žinojo, kad gruodžio mėnuo, ir iš papuoštų par- 
duotuvių vitrinų bei gatvės šurmulio suprato artėjant 
Kalėdas. 

Vitrinos išgražinamos rudenį, ir papuošimai vis tie pa- 
tys - spalvotų lempučių girliandos ant metalinių lankų, 
jungiančių skersai gatvės vieną pastatą su kitu. Taip puo- 
šiama visada, kai švenčiama kokia nors italų šventė, kaip 
ir spalio mėnesį. Ji turėjo išsinešdinti iš savo tarpdurio, 
kai čia prasidėjo ta jų šventė, ar kaip dar ji vadinama. 
Visoje gatvėje buvo išrikiuoti prekystaliai. Prekiaujama 
maistu ir rengiama loterija, panaši į laimės šulinį. Žmonių 
buvo prisirinkę iš viso miesto. Tai nebuvo jos šventė, tad 
jai tiek terūpėjo, kad per prekystalius ir gatves užplūdusius 
žmones ji negalėjo apsistoti įprastame tarpduryje. 

Artėjant Kalėdoms papuošimai būdavo tokie pat, 
tik gatvių žibintai būdavo sujungti eglių šakų pynėmis 
ar kažkuo panašiu. Visur karojusios girliandos vis tiek 

atrodė beveik vienodai. Visos šventės buvo panašios vie- 
na į kitą. Kalėdos irgi nebuvo jos šventė. Nebebuvo. Per 
Kalėdas perki dovanas kitiems, o kiti perka tau. Seidi 
nebeturėjo kam pirkti. Niekas ir jai nepirko. 

Tarpdurys, kuriame ji žiemą vasarą gyveno, išskyrus 
tą laiką, kai šalia šurmuliuodavo šventės, kadaise buvo 
pagrindinis alyvų aliejaus kompanijos įėjimas, tačiau 
savininkui pasitraukus iš verslo - tai atsitiko bene prieš 
porą trejetą metų - niekas kitas lentomis užkaltu pastatu 
nesinaudojo. Ji čia parsirasdavo kas vakarą beveik visada 
tokiu metu. Baigusi savo maršrutą, parsitempdavo krep- 
šius, pilnus maisto atliekų ir daiktų, kuriuos apžiūrinė- 
davo, ar jie ko verti. Anksčiau, kol bilietai nebuvo tokie 
brangūs, ji metro važiuodavo į priemiesčius, tačiau dabar 
dažniausiai rankiodavo Kanalo gatvėje, nesiekdama Kinų 
kvartalo: siauraakiai niekada nieko neišmeta, gobšūs 
išgamos. O kartais ji nuklysdavo į Centro gatvę, kur 
visuose dideliuose pastatuose buvo teismai. Ten šiukšlių 
dėžėse buvo galima rasti visiškai gerų daiktų - teisininkai 
išmeta daugybę gero šlamšto. 

Ji džiaugėsi šiandien prisirinkusi šūsnį laikraščių, nes 
šiąnakt, galėjo lažintis, turėjo ne juokais šalti, o laikraš- 
čiai itin tiko įsisupti. Iš tiesų jie geresni už antklodes, ypač 
New York Times. Laikraščių ji niekada neskaite, visiškai 
nesidomėjo, nei kas vyksta čia, Niujorke, nei kur nors 
kitur, tiesiog rinkdavo juos, kad vėliau, jeigu kaip šiąnakt 
pašaldavo, galėtų į juos įsisiausti. 

Ji rūpestingai taisėsi guolį: pirmiausia ištiestą gof- 
ruoto kartono lapą apklojo skarmalais, šalia tvarkingai 
sukrovė šūsnį laikraščių, kad vėliau į juos įsisuptų. Sun- 
kiausiais krepšiais ji prispaudė laikraščius. Vėjo gūsis 
galėjo išnešioti juos po gatvę - nesinorėjo prarasti nak- 

tinių marškinių. Pasiraususi kitame krepšyje ko nors 
valgomo, ji patogiai įsitaisė tarpduryje - kelius prispau- 
dė prie kūrinės, ilgą medvilninį sijoną ir juodą švarką 
susikišo tarp kojų — šiąnakt ketino išties šalti, ir vien 
nuo tos minties ją nupurtė šiurpas. Pilkų vilnonių jos 
pirštinių pirštai buvo nukirpti. Dešinėje rankoje ji laikė 
Lafajeto gatvėje šiukšlių dėžėje rastą duonos kriaukšlę. 
Bedante burna žiaumodama duoną gūžėsi tarpduryje, 
žvelgdama į gatvės šviesas ir šventines vitrinas, kurių 
jai jau nebereikėjo. 

Kad tik nesnigtų, pagalvojo. 

Sniegas pavojingas. 

Lyg ir jauti šilumą, tačiau iš tiesų, jei apsnigtų mie- 
gantį, gali mirtinai sušalti. 

Ji žiaumojo kietą duonos kriaukšlę. 

Gatve iš lėto privažiavo automobilis, didelė ruda ma- 
šina įsirėmė į šaligatvį už kokių dvylikos pėdų nuo ten, 
kur atrėmusi nugarą į lentomis užkaltas buvusios alyvų 
aliejaus kompanijos duris sėdėjo Seidi. Ji žiūrėjo į auto- 
mobilį. „Mercedes“, pagalvojo. Prieš daugelį metų Vege, 
kai buvo jauna ir graži, ji važiavo atviru „Mercedes“, 
vėjas plaikstė jos ilgus šviesius plaukus. Šis nebuvo atvi- 
ras. Anas buvo didelis, rudas, blizgantis sedanas, su tri- 
kampe žvaigžde ant kapoto, puiki mašina, „Mercedes“, 
šviesūs, vėjo glamonėjami plaukai, ir Polio ranka po jos 
sijonėliu. 

Iš mašinos išlipo du vyrai, po vieną abipus. 

Trečiasis sėdėjo prie vairo, jo veidą dengė šešėlis. 

Trinktelėjo mašinos durelės, po vieną abipus. 

Išlipusiųjų veidus dengė slidininkų kaukės. 

Žino, kad šiąnakt šals, pagalvojo Seidi. 

Kramsnodama duoną ji nenuleido nuo jų akių. 


Perėję gatvę vyrai pasuko į italų restoraną. Vienas iš 
jų, gręžiodamasis per petį, žvalgėsi aplinkui. Prie resto- 
rano durų vyrai pakišo rankas po apsiaustais. 

Seidi pamatė ginklus. 


Mandolina skamba per garsiai, jis groja labai garsiai, 
pagalvojo Ralfas. Jis visada groja labai garsiai, kada jie 
čia ateina. Nori padaryti įspūdį vildamasis, galbūt jie 
pakvies jį pagroti per kokias nors iškilmingas gangsterių 
vestuves. Geriau jie čia nesilankytų, galvojo jis. Man jų 
čia nereikia. 

Septintą vakaro restoranas buvo pilnutėlis, ir Ralfas 
nerimavo, kad per garsi mandolina gali nepatikti kai 
kuriems klientams, bet, atrodė, niekas nepaiso įkyraus, 
iš kampo sklindančio skimbsėjimo, kur Ralfo sūnus, už- 
tiesęs stalelį balta staltiese, buvo papuošęs Kalėdų eglutę. 
Ralfas gūžtelėjo pečiais: gal šįvakar čia visi apkurto. Visi, 
išskyrus m1afiosi, valgomojo kampe priešais lauko duris 
prie stalo susėdusius nugara į sieną. Jie visada sėdasi, iš 
kur galėtų matyti laukujes duris. Vienas iš dviejų stuobrių 
kartu su Fortunatu spragsėjo pirštais į mandolinos taktą. 
Mandolinos muzikantas jam pritariamai šypsojosi. Prie 
virtuvės durų vienas iš Ralfo padavėjų, įbedęs žvilgsnį į 
muzikantą, o ne klientą, kuris bandė atkreipti jo dėmesį, 
lingavo galva į mandolinos taktą. Ralfas priėjo prie pa- 
davėjo. Pasakė jam itališkai: „Paklausk, ko tie prie tre- 
čiojo stalelio nori“. 

Tada jis energingai perėjo per restoraną, stabtelėda- 
mas prie kai kurių stalelių ir angliškai paklausdamas, 
ar ko netrūksta. Artėjo prie šalia vidinių durų įrengto 
baro, už kurio jo sūnus maišė gėrimus, o žmona prie 
kasos aparato žymėjo čekius. Norėjo paklausti, ar ji 

nemananti, kad mandolina groja per garsiai, bet atsivėrė 
lauko durys. 

Duryse pasirodė du vyrai su ginklais. 

Mandolinos garsai išsiliejo į gatvę. 

Vyrų veidus slėpė slidininkų kaukės. Vienas iš jų už- 
darė duris. 

Ralfo žmona prie kasos aparato sušnabždėjo: „Ma- 
donna mia!“ 

Takas nuo lauko durų buvo nedidelis, siauras ir už- 
griozdintas. Kairėje, kur stovėjo ginkluoti vyrai, ant ka- 
byklos buvo sukabinti paltai. 

Vyriškis, stovintis arčiau baro, tarė: „Ramiai, niekas 
nenukentės“. 

Jis kalbėjo su akcentu, bet Ralfas niekaip nesuvokė 
kokiu. Ispanišku? Ne, skambesys kažkoks kitoks... 

— Ne! - suriko antrasis vyras. 

Jis puolė prie Ralfo sūnaus, kuris kažko siekė iš po 
baro. Ralfas žinojo - po baru yra šautuvas. 

— Rankas aukštyn! - sušuko vyriškis ir pakartojo gar- 
siau. - Aukštyn rankas! 

Jo balsas visus nutildė. Iki šios akimirkos restorano 
lankytojai dar nesuvokė, kas vyksta prie laukujų durų, 
tačiau bandito balsas nutildė mandagių pokalbių ūžesį, 
sidabrinių šakučių tarškėjimą į lėkštes ir ledo balzgėjimą 
kokteilių taurėse. Visi nuščiuvo. Nutilo netgi mandolina. 

Pirmasis vyras su atkištu pistoletu žengė į valgomąjį. 

— Visi pasilikite, kur esate, - pasakė jis. - Be triukšmo. 

Ir vėl tas keistas akcentas. Ne ispaniškas, o kitoks, ku- 
rio Ralfas niekaip negalėjo atpažinti. Antrasis vyras atsi- 
suko nuo baro, už kurio iškėlęs rankas aukštyn, atsišliejęs 
nugara į veidrodį ir viskio butelius stovėjo Ralfo sūnus. 

Akimirką buvo neaišku, kuo viskas baigsis. 

Restorano gilumoje prie kampinio stalelio nugaromis 
į sieną sėdintys trys vyrai tylėdami stebėjo įvykius. Vienas 
iš jų kyštelėjo ranką švarkan. Vyriškis jam iš dešinės švel- 
niai sustabdė jo ranką, beveik nepastebimai galva duo- 
damas ženklą. 

Siaurame perėjime iš valgomojo prie lauko durų vienas 
banditas vis dar stovėjo atkišęs pistoletą. Kitas banditas 
nuo Ralfo žvilgsnį nukreipė į jo sūnų. 

— Tu, - jis pasakė. - Kas esi? Kuo vardu? 

— Markas. Markas D'Anuncijus. 

Vyras vėl atsisuko į Ralfą, stovėjusį iškeltomis virš 
galvos rankomis. 

— O tu? - paklausė. 

— Ralfas D'Anuncijus. 

— Stok čia, - tarė nurodydamas pistoletu. 

Ralfas nusisuko į barą. 

Banditas, stovintis perėjime, atsisuko tuo pat metu. 


Nuaidėjus šūviams, Seidi krūptelėjo. 

Keturi. 

Vienas po kito keturi driokstelėjimai sudrebino nakties 
tylą. 

Ji prisimerkė ir įsistebeilijo į restoraną kitapus gatvės. 

Durys atsivėrė ir du vyrai su slidininkų kaukėmis išbė- 
go ant šaligatvio, tada kirto gatvę link tos vietos, kur 
išjungtu varikliu stovėjo „Mercedes“. Seidi išgirdo resto- 
rane kažką klykiant. Trinktelėjo automobilio durelės. 
Dabar iš restorano jau buvo aiškiai girdėti balsai. „Mer- 
cedes“, žviegdamas padangomis, trūktelėjo iš vietos. Da- 
bar jau iš restorano šaukdami puolė bėgti žmonės. 

Seidi pasičiupo krepšius, palikdama, kur buvo, laik- 
raščių stirtą ir skarmalus bei gofruoto kartono lovą. 

Skuosdama iš tarpdurio ji nė nepažvelgė į restoraną 
kitapus gatvės. 
Už kampo pasileido bėgti. 


Kinų kvartale, maždaug už poros kvartalų nuo res- 
torano, iš Mot gatvės suvenyrų parduotuvės išniro 
Kalėdų Senelis. Parduotuvės vitrinoje, didelio plakato, 
vaizduojančio šalia gluosnio stovinčią kinų mergaitę, 
fone buvo išdėliotos vėduoklės, skulptūrėlės, smulkūs 
žalvariniai ornamentai, skaitytuvai ir karoliukai. Kalėdų 
Senelio maišas iro per siūles. Maišą jis nešė užsivertęs 
ant peties, o kairėje rankoje laikė varpelį, kuriuo, per- 
žengęs parduotuvės slenkstį, pradėjo skambinti, ir už- 
dainavo. Neono nutvieksta gatvė ir šį pirmadienio vaka- 
rą, likus dešimčiai dienų iki Kalėdų, buvo pilna turistų 
1r pirkėjų. Kalėdų Senelis buvo storas ir atrodė įsilinks- 
minęs, dėvėjo tradicinį raudoną kostiumą ir kepurę, 
juodą diržą, batus, baltus ūsus ir barzdą. Kalėdų Senelis 
linksmai dainavo. 

— Dindilin, - traukė jis, - dindilin, varpeliai skamba 
vis, Kalėdų Senio dovanoms jie atveria duris... 

— Stok, seni, kaip įbestas! 

Balsas pasigirdo seniui už nugaros truputį iš kairės. 
Jis nedelsdamas apsisuko ir pamatė vyrą su į jį nutaikytu 
pistoletu dešinėje rankoje. Tai buvo kokių trisdešimt 
septynerių aštuonerių metų vyriškis, vilkintis tamsiomis 
velvetinėmis kelnėmis ir juoda odine striuke, ant galvos — 
vilnonė jūreiviška sargybinio kepurė. Rudaplaukis, akys 
mėlynos, kairėje rankoje jis laikė policijos seklio ženklą. 
Senis apsisukęs susiruošė bėgti, tačiau atsidūrė priešais 
kitą vyrą su pistoletu. 

— Kur taip skubi, Seneli? - paklausė šis. 

Jis buvo kokių penkiasdešimties metų, užsitempęs mė- 
lynus džinsus, dėvėjo mėlyną languotą apsiaustą ir smai- 
lią beisbolininko kepurę. Jis buvo žilas, o jo akys tokios 
rudos, kad senis dar tokių nebuvo matęs. Senis stovėjo tarp 
dviejų vyrų spėliodamas, kuris iš jų bus nuosaikesnis. 

— Šit kaip... nagi... kas čia dabar? - paklausė senis. — 
Kas per velniava? 

— Tavo šiaurės elniai perkrauti, - pasakė žilasis. - Pa- 
žiūrėkim, ką turi maiše. 

— Maiše? - pasakė senis, tarsi pirmąkart pamatęs, kad 
rankoje laiko maišą. Jis išsiviepė. - Ką jūs, vaikinai. Aš 
iš Gelbėjimo armijos. 

— Padėk maišą, Seneli, - pasakė rudaplaukis. 

Kalėdų Senelis nuleido maišą ant šaligatvio. 

— O dabar, - rudaplaukis tarė maloniai, - atrišk. 

Senis atrišo maišą. Rudis įsikišo pistoletą į dėklą, 
o ženklą odiniame aplanke įsidėjo kišenėn. Tai užtru- 
ko. Žilasis stebėjo jį tarsi tai būtų neapsakomai įdomu. 
Rudis ėmė raustis maiše. Pirmiausia ištraukė radijo im- 
tuvą. 

- Puiku, sveikinu! - pasakė jis. 

Kalėdų Senelis šypsojosi. 

Rudaplaukis vėl ėmė raustis maiše ir ištraukė skru- 
dintuvą. 

— Kaip gražu, - tarė žilaplaukis. 

Aplink, ant šaligatvio, pradėjo rinktis žiopliai. 

Rudis vėl ėmė raustis maiše ir ištraukė porą kiniškų 
vėduoklių, fotoaparatą, moterišką blizgantį kokteilių 
švarką, rankinį laikrodį, parkerį, sidabro padėkliuką, 
dubenį ir ąsotėlį grietinėlei. 

— Truputį per anksti bėgti stogais, Seneli, - pasakė 
žilaplaukis. - Šiandien dar tik penkiolikta. 

— Baikit juokus, - tarė senis. - Kas jums užėjo, vaikinai. 
Tai mano kalėdiniai pirkiniai. 

— Girdėjai, Braj? - paklausė žilaplaukis. - Tai jo kalė- 
diniai pirkiniai. 

- Girdėjau, Čikai, - atsakė rudaplaukis, siekdamas 
antrankių prie savo diržo. - Pone, jūs apsipirkote E kate- 
gorijos kriminaliniam nusikaltimui. 

— Jie areštuoja Kalėdų Senel;, - sušuko aštuonmetis 
berniukas iš minios. 

„Penktoji PN, automobilis keturi-nulis-trys“, — pra- 
nešė balsas per radiją. Senis atsisuko į tą pusę, kur at- 
viromis durimis prie šaligatvio stovėjo automobilis be 
užrašų. 

— Rankas! - įsakė rudaplaukis, ir senis automatiškai 
sudėjo rankas už nugaros. 

„Penktoji PN, automobilis keturi-nulis-trys“, — vėl 
pasigirdo balsas per radiją. 

— Aš atsiliepsiu, - tarė žilaplaukis, ir nuėjo prie auto- 
mobilio. 

— Jūs, vaikinai, darote siaubingą klaidą, - sumurmėjo 
senis. 

Rudaplaukis jį jau vedėsi prie automobilio. Žilagalvis 
nuo priekinės sėdynės kėlė nešiojamojo telefono ragelį. 

— Keturi-nulis-trys, — atsiliepė. 

— Hofmanai, - tarė balsas per radiją. - Turite dešimtą- 
dvidešimt: vienas nušautas restorane „Luna Mare“ Mal- 
beri ir Hesterio sankirtoje. Mirė vietoje. 

- Siaubinga klaida, - vėl sumurmėjo senis. 


Sotbio aukcionas Septyniasdešimt antrosios gatvės ir 
Jorko aveniu sankryžoje turėjo prasidėti penkiolika po 
septynių vakare. Pagrindinės pardavimo salės antrajame 

aukšte stumdomos sienos buvo atitrauktos, kad publikai, 
kurios, tikėtasi, susirinks daugiau nei įprasta, būtų pato- 
giau, tačiau vis tiek šimtai žmonių liko stovėti patalpoje, 
kuri paprastai būdavo priimamasis. Televizijos komanda 
pagaliau išsidėstė įrangą laiptų, vedančių nuo pagrindinio 
įėjimo, viršuje, ir Džulijas Garsija — televizijos kanalo 
aktualijų reporteris - nekantriai laukė interviu su žmo- 
gumi, kurį tą akimirką buvo apsupę laikraščių kores- 
pondentai. Garsija laikė save žurnalistu tyrinėtoju, ir 
pirmiausia jį glumino tai, kad daro reportažą iš meno 
aukciono, o antra - kad laikraštininkai pirmiau už jį 
sugebėjo už pakarpos nutverti Sardžentą Kidą. Nespaudė 
terminai, nė dar kas nors nekėlė rūpesčių, tai nebuvo 
kokia sensacija, ir tas interviu turėjo būti paleistas iš 
įrašo. Jis tiesiog manė, kad televizijos naujienų reporteris 
visais atžvilgiais pranašesnis už laikraštininkus, ir jį er- 
zino, kad jie dabar iš Kido sunkia dalykus, kurie vėliau 
skambės kaip atpasakojimas, o ne kaip gyvas tiesioginis 
"reportažas iš įvykio vietos. 

Jis apžvelgė tuntą reporterių aplink Kidą, matydamas, 
kaip jo padėjėjas pagaliau nutveria šį už alkūnės ir švel- 
niai paragina eiti link laiptų, kur laukė filmavimo grupė. 
Garsija spėjo, kad Kidas buvo kokių šešių pėdų ir dviejų 
colių ūgio ir svėrė apie du šimtus su ketvirčiu svarų, stam- 
bus, apkūnus, ketvirtą dešimtį pradėjęs vyras, su kaubo- 
jišku kaklaraiščiu ir balta Stetsono skrybėle. Padėjėjas, 
vesdamas Kidą prie Garsijos, jau buvo visiškai benusi- 
kratąs reporterių. 

- Filmuok! - Garsija paliepė operatoriui, pradėdamas 
įžangą. Kai padėjėjas įvedė Kidą į kameros matymo lau- 
ką, Garsija kalbėjo, — ...tikriausiai pati puikiausia ir di- 
džiausia impresionistų tapybos kolekcija pasaulyje. Jos 

savininkas Robertas Sardžentas Kidas yra su mumis Sot- 
byje... 

Jis linktelėjo operatoriui, kuris kreipė kamerą link tos 
vietos, kur stovėdamas laukė Kidas. Garsija pasirodė 
kadre. 

— Pone Kidai, - paklausė jis, - ar galėtumėte mums 
paaiškinti, kodėl savo kolekciją nusprendėte parduoti 
kaip tik dabar? 

Kidas nusišypsojo prieš kamerą. Ištęstai tardamas žo- 
džius, kas skambėjo labiau pietietiškai nei vakarietiškai, 
jis pasakė: „O, man regis, aš tiesiog nuo jos pavargau“. 
Žodį „pavargau“ jis ištarė „pavarhau“. 

— Man sakė, kad ji verta kokių dvidešimties milijonų 
dolerių, — tarė Garsija, - kiek jūs tikitės?.. 

- Žinoma, aš negalėčiau pasakyti, kokia jos vertė yra 
iš tiesų, — atsakė Kidas. - Tai nustatys tik pirkėjai. 

— Ką ketinate daryti su tais pinigais? - paklausė Gar- 
sija. 

Kidas išsišiepė. „Išleisiu, tikiuosi“, - tarė. 

Garsija nusišypsojo ir žinodamas, kad jo televizijos 
žiūrovai visuomet mėgo sąmojų, pasakė: „Puiku, pone 
Kidai, tik pasistenkite visų neišleisti vienoje vietoje“. 
Žvelgdamas tiesiai į operatorių, Garsija tarė: „Džulijas 
Garsija, Sotbyje...“ Tačiau staiga, nusisukdamas nuo 
kameros, prarijo žodžius viduryje sakinio ir sušuko. 

— Panele Kid? Atleiskite, panele Kid! 

Garsija beveik išbėgo iš kadro, tačiau operatorius grei- 
tai ir tvirtai nusekė jam iš paskos. Garsija brovėsi per 
minią paskui aukštą blondinę, kuri iš vestibiulio jau buvo 
bežengianti į prekybos salę. Ant mėlyno „Chanel“ kostiu- 
mėlio ji buvo užsimetusi audinės kailiukų apsiaustą. Po 
kostiumėliu vilkėjo šviesiai melsvą palaidinę su tiesiu 

kaklaraiščiu. Jos šviesūs, ilgi plaukai buvo atmesti nuo 
įstabiai gražaus veido, o safyriniai auskarai atkartojo 
švelnų palaidinukės ir nepaprastai gilų jos akių mėly- 
numą. Garsija iš to, ką apie ją buvo skaitęs, žinojo, kad 
ji įpusėjusi ketvirtą dešimtį — trisdešimt šešerių, o gal 
trisdešimt septynerių, nors atrodė gerokai jaunesnė: jos 
kūno sudėjimas buvo tobulas, veidas be makiažo - tik 
lūpų dažai ir šešėliai akims. Garsijai priartėjus ji atsigręžė. 

— Panele Kid, atleiskite, - pasakė jis. - Aš Džulijas 
Garsija iš Penktojo naujienų kanalo. Ar galėčiau aki- 
mirką jus sutrukdyti? 

Olivija Kid, išlenkusi vieną antakį, žvelgė sau po nosi- 
mi, tarsi kas nors neapsakomai šlykštaus ropštųsi aukš- 
tyn jos audinės apsiausto atlapu. 

— Panele Kid, - tarė Garsija nesutrikęs. - Ką jūs manote 
apie tai, kad jūsų brolis parduoda tuos vertingus pa- 
veikslus? 


Prie restorano „Luna Mare“ du radiofonizuoti Penk- 
tosios policijos nuovados patruliniai automobiliai šalia 
Bykmano ligoninės greitosios pagalbos ir policijos kilno- 
jamosios laboratorijos automobilių buvo sustatyti kam- 
pu, kad sudarytų užtvarą. Kai Riardanas ir Hofmanas 
privažiavo juodu sedanu „Plymouth“ be užrašų, aplink 
jau buvo užtverta juosta su užrašu „NUSIKALTIMO VIE- 
TA“. Hofmanas norėjo kartu vežtis ir Kalėdų Senelį, kad 
šis pajustų svarbesnių dalykų negu parduotuvių švari- 
nimas skonį, bet Riardanas perdavė senį Mot gatvėje 
sutiktam policininkui. Abu sekliai, artėdami prie patru- 
lio, stovinčio prie restorano durų, prisisegė ženklus: Riar- 
danas - prie juodo odinio švarko apačios, Hofmanas — 
prie nukarusios apsiausto kišenės. Riardanas nusiėmė 

jūreivišką kepurę ir paliko ant priekinės automobilio sė- 
dynės. Žvarbus vėjas įsikibo į jo rusvus plaukus. Hof- 
manas tebebuvo su smailia beisbolininko kepure. 

— Ar medicinos ekspertas vis dar čia? - Riardanas 
paklausė policininko. 

— Atvyko prieš kelias minutes, - policininkas atsakė 
linktelėdamas. Jis galvojo, kad prieš akis ilga, šalta, su- 
šikta naktis, kurią teks praleisti čia, už durų, o dar kaip 
tyčia neapsimovė šiltų apatinių kelnių. 

- Ar žinai, kas auka? - paklausė Hofmanas. 

— Restorano savininkas, vyras, vardu Ralfas D'Anun- 
cijus. Jo Žmona ir sūnus - viduje. Sūnaus vardas Markas, 
žmonos vardo neįsiminiau. 

Riardanas linktelėjo ir ranka parodė, kad atidarytų 
duris. 

Kūnas gulėjo kraujo klane prie baro. Jis nesiderino su 
aplinka. Išnešus kūną restoranas būtų atrodęs jaukus ir 
šiltas. Ant baro gulėjo pilka vyriška fetrinė skrybėlė ir 
pora pilkų odinių pirštinių. Prie kūno buvo palinkęs vy- 
riškis pilku apsiaustu. Įėjus Riardanui ir Hofmanui, jis 
pažvelgė į juos. 

— Riardanas, PPN, - prisistatė Riardanas. 

—- Daktaras Noris, - pasakė vyriškis ir vėl grįžo prie 
kūno. Laboratorijos technikas ir žmogus su fotoaparatu 
„Polaroid“ laukė, kol Noris baigs darbą prie kūno. Jie 
kalbėjosi apie merginas. Riardanas žvilgtelėjo į valgo- 
mąjį. Visur kalėdiniai papuošimai, viename kampe ant 
balta staltiese užtiesto stalo stovi Kalėdų eglutė. Pora 
sumišusių uniformuotų policininkų - tokių kaip visada 
šalia nužudytojo. Prie vieno stalo sėdėjo šeštą dešimtį 
pradėjusi moteris ir verkė. Šalia jos, stengdamasis nura- 
minti, stovėjo jaunuolis, jis atrodė sukrėstas. Riardanas 

suprato, kad tai sūnus ir žmona. Jis linktelėjo Hofmanui, 
kuris linktelėjo atgal, ir abu aplenkdami kūną pasuko į 
valgomąjį. 

— Ponia D'Anuncijo? - pasiteiravo Riardanas. 

Ji pakėlė akis. Jos veidu sruvo ašaros. 

— Aš seklys Riardanas iš Penktosios policijos nuova- 
dos, o čia mano kolega - seklys Hofmanas. 

Ji linktelėjo ir švelniai užsidengė akis nosinaite nėri- 
niuotais kraštais. 

— Apgailestauju, kad tokią valandą kaip ši privalome 
jus apklausti, - pasakė Riardanas. — Jeigu jūs papasa- 
kotumėte, kas atsitiko... 

Ponia D'Anuncijo paplūdo ašaromis. Jos sūnus, - jie 
manė, kad jis jos sūnus, - glostė jai ranką ir kažką šnabž- 
dėjo ramindamas. Tai nebuvo žodžiai, tik garsai. Jis taip 
pat, atrodė, gali bet kurią akimirką pravirkti. 

— Ar jūs Markas D'Anuncijus? - paklausė Riardanas. 

D'Anuncijus linktelėjo. Jis, Riardanas spėjo, buvo be- 
baigiąs trečią dešimtį, aukštas, tamsaus gymio, garbanotų 
juodų plaukų ir tamsiai rudų akių. Liesas, ilgoka nosimi. 
Riardanas būtų galėjęs lažintis, kad ta nosis mušta, ir ne 
kartą. 

— Pone D'Anuncijau, - pasakė jis, - gal papasakotu- 
mete, kas atsitiko? | 

— Jie čia atėjo su revolveriais, - tarė D'Anuncijus. 

— Keliese? - paklausė Hofmanas. 

— Dviese. 

— Kada tai nutiko? 

— Prieš pusvalandį. 

— Kaip jie atrodė? Baltieji, juodaodžiai?.. 

— Jie buvo su slidininkų kaukėmis. 

— O kokios buvo jų rankos? - paklausė Hofmanas. 


20 


— Rankos? 

— Baltos ar juodos? 

— Nepastebėjau, - atsakė D'Anuncijus. - Viskas įvyko 
akimirksniu. Akimirką viskas klostėsi įprastai, o kitą... 
kitą... 

— Ar jie ką nors kalbėjo? - paklausė Riardanas. 

— Jie liepė laikytis ramiai, tada niekas nenukentės. Jie 
paklausė manęs, koks mano... Ne, palaukite. Pirmiausia 
jie mums įsakė pakelti rankas, o paskui paklausė, kuo aš 
vardu... 

— Atleiskite, - tarė balsas Riardanui už nugaros. 

Jis atsisuko. Priešais, laikydamas dešinėje rankoje su- 
gniaužtas pilkas pirštines, o kairėje - nedidelį juodą krep- 
šelį, stovėjo medicinos ekspertas daktaras Noris. 

— Norėčiau trumpai pasikalbėti, - tarė jis. 

Riardanas nusekė paskui jį pro arką prie įėjimo. Foto- 
grafas jau darė momentines „Polaroid“ nuotraukas. La- 
boratorijos technikas apžiūrinėjo lavono rankas. 

— Šiuo metu lavoninėje sausakimša, - pasakė Noris. — 
Visos blakės iš karstų išsilaksto Kalėdų. Skrodimo ra- 
porto jums gali tekti laukti keletą dienų. Tuo tarpu mir- 
ties priežastis aiški. Galite užrašyti, kad mirė nuo šautinių 
žaizdų. 

— Gerai, dėkui, - pasakė Riardanas. 

Novis linktelėjo, atrodė, kad nori dar kažką pasakyti, 
tačiau jis tiesiog užsitempė pirštines ir išėjo gatvėn. Jam 
užveriant duris, šiauraus vėjo gūsis įsiveržė į vidų. Riar- 
danas sugrįžo į valgomąjį. Ponia D'Anuncijo raudojo į no- 
sinaitę. Marko D'Anuncijaus veidas tebebuvo apstulbęs. 

— Dėl ko jis tave kvietė? - paklausė Hofmanas. 

— Dėl skrodimo raporto, - atsakė Riardanas, - tai gali 
užtrukti ilgiau nei... 


— Ką reiškia skrodimo, - tarė D'Anuncijus, - kas jums 
liepė skrosti?.. 

— Deja, pone D'Anuncijau, bet mirus nuo žaizdų tai 
privaloma bet kuriuo atveju, - atsakė Riardanas. 

— Nenoriu, kad pjaustytų mano tėvą, - pasakė D'Anun- 
cijus. - Su kuo dėl to galėčiau pasišnekėti? 

— Žinau, ką jaučiate, - pasakė Riardanas, - bet... 

— Jūs žinote, kaip jį nužudė. Kam jį dar pjaustyti? 

— Apgailestauju, - tarė Riardanas. 

Jų akys susitiko. D'Anuncijus vos sulaikė ašaras. Riar- 
danas ranka švelniai trumpai palietė jo petį. 

— Patikėkit manim, - vėl tarė jis. - Atleiskit. 

D'Anuncijus krestelėjo galvą ir, slėpdamas ašaras, nu- 
sisuko. Stojo trumpa, nejauki tyla. Hofmanas krenkš- 
telėjo. 

— Pone D'Anuncijau, - tarė jis, - gal papasakotumėte 
mums, kaip tie vyrai kalbėjo. 

— Kalbėjo? 

— Taip. Ar jie kalbėjo angliškai? 

— Taip, - atsakė D'Anuncijus. 

— Kokio nors rajono akcentu ar tarme? 

— Taip, tačiau negaliu pasakyti kokiu... 

— Gal ispanišku? 

— Ne. Nemanyčiau. Tai nebuvo ispaniškas akcentas. 

— Gal tada kiniškas? 

— Aš... tiesiog nežinau. Viskas įvyko taip greit. 

— Ar tai galėjo būti kiniškas akcentas? 

— Galbūt. Ne. Nemanau. Iš tiesų aš nežinau. Supran- 
tate, jie... 

— Ką jūs darote?! - suklykė ponia D'Anuncijo. 

Išplėtusi akis ji spoksojo už Riardano į įėjimą po arka. 
Jis iškart apsisuko. Laboratorijos technikas vis dar buvo 

palinkęs virš kūno. Vienoje rankoje jis laikė šaukšto for- 
mos medinę lazdelę. Kitoje - rašalo volelį. 

— Palikite jį ramybėje! - šaukė ponia D'Anuncijo. Stai- 
ga pakilusi nuo kėdės, pro Riardaną ji puolė prie išėji- 
mo. — Dinkite iš čia! - klykė ji, įsikibusi į techniko petį, 
beveik išversdama jį iš pusiausvyros. 

Technikas, vis dar pasilenkęs, verčiamas atgal nepajėgė 
išsilaikyti rankomis. Riardanas žengė prie baro ir staiga 
atsidūrė už ponios D'Anuncijo. Technikas atsisuko į jį 
kaip į atsakingą pareigūną. 

— Aš tiktai... - pradėjo sakyti. 

— Palik ramybėje, - pasakė Riardanas. 

— Privalau paimti jo pirštų atspaudus, - pasakė tech- 
nikas. - Tai žmogžudystė. 

— Bet palik ramybėje, - pasakė Riardanas. 

Technikas gūžtelėjo. 

— Gerai, bičiuli, - tarė. - Tu pats tai paaiškinsi vėliau, 
supratai? 

— Paaiškinsiu, - atsakė Riardanas. 

Ponia D'Anuncijo vėl apsiašarojo ir nusisuko nuo vyro 
lavono. Riardanas ją nerangiai apkabino. Hofmanas sto- 
vėjo perėjime į valgomąjį po arka. Riardanas žvilgtelėjo 
Į jį. Hofmanas linktelėjo. 

— Sinjora, - tarė Riardanas, - mes ateisime kitąkart. 
Kodėl jums dabar nėjus namo? Pone D'Anuncijau, pra- 
šom nuvesti savo motiną namo. Mes su jumis pasikal- 
bėsime vėliau. 

D'Anuncijus spoksojo į jį, tarsi svarstydamas, ar gali 
jam vienam patikėti tėvo lavoną. 

— Gerai? - tarė Riardanas. 

D'Anuncijus pritariamai linktelėjo. 

Žmogžudysčių Penktojoje nuovadoje pasitaikydavo 
retai. 

Riardano apskaičiavimu, šiemet jų buvo tik aštuo- 
niolika, o kasmetinis vidurkis - apie dvidešimt. Tai jam 
itin patiko. Jam patiko čia dirbti; jei būtų perkeltas į 
A-Hausą, kaip 4-1 Bronkse, arba į Devintąją, kuri šalia, 
pietų Manhatane, jis, ko gero, būtų seniai palikęs poli- 
ciją. Penktoji nuovada tikrai nebuvo vieta, kur gausu 
nusikaltimų. Praėjusiais metais įvykdyta apie šimtas 
įsilaužimų, apie aštuoniasdešimt penki apiplėšimai ir 
keturiasdešimt šeši sulaikymai dėl stambių vagysčių. 
Tiesą sakant, didžiausią grėsmę čia kėlė kinų jaunimo 
gaujos, užsiiminėjusios plėšikavimu ir kriminaliniais 
užpuolimais. Gaujų vardai buvo keisčiausi: „Šmėklų še- 
šėliai“, „Skrendantieji drakonai“, „Ereliai“ ir „Čing 
Jy“. Visi jie, Riardano nuomone, buvo smulkūs chu- 
liganai. Gaujų veikla apsiribodavo Kinų kvartalu, kuris 
tebuvo nedidelis visos Penktosios nuovados teritorijos 
kampelis. 

Dauguma skyriaus žmonių Penktosios seklių padalinį 
vadino „Kinų kvartalo rinktine“. To, žinoma, galima 
buvo tikėtis: nuovados pastatas stovėjo tiesiog Kinų kvar- 
talo viduryje, Elizabetos ir Kanalo gatvėse, suspaustas 
kinų restorano, pavadinto „Y.S.“, ir pigių prekių par- 
duotuvėlės, tačiau nuovados teritorija rytuose ribojosi su 
Aleno gatve, vakaruose - su Brodvėjumi, pietuose - su 
Yst Riverio upe, o šiaurėje - su Hiustono gatve. Etninis 
katilas čia virė permainingai. Tarp Perlo ir Kanalo gatvių 
galėjai sutikti savo kinus. Nuo Buverio iki Aleno - dau- 
giausia ispanų kilmės ir juodaodžiai. Nuo Springo iki 
Hiustono gatvių - visur pilna dominikiečių, kubiečių ir 
puertorikiečių. Buverio gatvė buvo gyvenama įvairiausio 
plauko ir spalvų valkatų. O Mažojoje Italijoje, kuri drie- 
kėsi nuo Kanalo iki Hiustono gatvių, šįvakar septintą 
trisdešimt, —- nuovadoje, kurioje retos žmogžudystės, — 
buvo nušautas italų restorano savininkas. 

Vis dėlto jie buvo „Kinų kvartalo rinktinė“. Visi Penk- 
tosios sekliai turėjo mėlyną kortelę su užrašais anglų ir 
kinų kalbomis. Riardanas turėjo tokią pat kaip ir Hof- 
manas: 

"R Alio dešimta, kai jie grįžo į nuovadą. Vakarinį 
turą t4Kart pradėjo ketvirtą po pietų tikėdamiesi, kaip 
įprasta, didesnių ar mažesnių atsitikimų, bet tik ne žmog- 
žudystės. Šiemet aštuoniolika jau buvo. Šioji - devynio- 
likta. Kopdami žemais plačiais nuovados laiptais pa- 
grindinių durų link, abu vyrai mąstė, kad jiems tos 
žmogžudystės nereikėjo. 

Juodi mediniai skaičiai 1881, žymintys pastato įkur- 
tuvių datą, kabėjo virš įėjimo. Penktoji savo šimtmetį 
atšventė prieš penkerius metus. Sekliai senojo namo tre- 
čiame aukšte poilsio kambaryje išgėrė šampano butelį 
(žinoma, tai draudžia skyriaus nuostatai, bet koks, po 
velnių, skirtumas). Leitenantas Farmeris nežinojo apie 
vidurnakčio šventę. Nuo leitenanto Farmerio jie steng- 
davosi laikytis kiek galėdami toliau. Po trikampiu fron- 
tonu buvo medinė lenta su užrašu „5-o0ji nuovada“. 
Žemiau jos kita data - 1921. Riardanas spėjo, kad tai 
paskutinis kartas, kai nuovada perdažyta. Virš pačių 
durų kabėjo rudas ženklas geltonomis raidėmis: 


BŪK VIENAS ŠAUNIŲ VAIKINŲ 
PAPILDYK 5-OSIOS N-DOS 
POLICIJOS RĖMĖJŲ GRETAS 


Durys buvo apkaltos policijos pastatui įprasta stikli- 
ne plokšte, nors niekas čia nelaukė įsiveržimo. Stiklinės 
plokštės apačioje užrašas skelbė: VISI ASMENYS PRIVA- 
LO SUSTOTI PRIE STALO. Tie patys žodžiai žemiau buvo 
pakartoti kiniškai, o dar žemiau - ispaniškai. 

Riardanas stumtelėjo duris. 

Apžiūros kambaryje buvo šalta. Penktosios pusrūsyje 
vis dar kūreno katilinę. Ko gero, vienintelė tokia palai- 
minga nuovada visame mieste. Žiemą patalpų neįmanoma 

apšildyti. Vasarą, kadangi neįrengta oro kondicionavimo, 
neįmanoma atvėsinti. Riardanui Penktojoje labiau patiko 
žiemos. Pakako šilčiau apsirengti. Vasarą - nesvarbu, 
koks nuogas būtum, - negalėjai išsinerti iš odos. 
Seržantas Maklalinas, pridėjęs telefono ragelį prie au- 
sies, sėdėjo prie aukšto apžiūros stalo kairėje kambario 
pusėje. Už jo nugaros kabėjo didžiulė Amerikos vėliava. 
Maklalinas buvo vien su liemene. Jis svėrė du šimtus 
penkiolika svarų ir buvo bene vienintelis nuovadoje nuo- 
lat skundęsis, kad viduje nežmoniškai karšta. „Lukterėk, 
Maikai, — pasakė jis į ragelį ir tarė Riardanui ir Hof- 
manui, kirtusiems kambarį link laiptų tolimajame kam- 
pe. - Jūsų Kalėdų Senelis ten, galiniame, kelia audrą“. 
„Ten, galiniame“ - taip policininkai vadino 124-ąjį 
kambarį, kuriame dirbo nuovados raštininkas, stovėjo 
kompiuteris ir buvo dabar jau nebeegzistuojanti sulai- 
kymo proceso patalpa su nedideliu suėmimo narveliu ir 
stalu pirštų atspaudams imti. Dabar dauguma sulaikytųjų 
buvo iškart pristatomi į Centrinę areštinę valdyboje, bu- 
vusią ne toliau kaip per šešis kvartalus. Tačiau, radus 
turto, kaip vagysčių, įsilaužimų arba narkotikų atvejais, 
nusikaltėlius pirmiausia nuveždavo į Penktąją, kur, prieš 
valdyboje oficialiai pareiškiant apie sulaikymą, paimdavo 
pirštų atspaudus ir užpildydavo reikalingus popierius. 
Penktojoje nebuvo sulaikymo kamerų. Vienintelis suėmi- 
mo narvas buvo 124-ajame kambaryje. Kalėdų Senelis 
tupėjo narve ir visa gerkle stūgavo apie pažeistas teises. 
— Pasiųsk jį į Šiaurės ašigalį, - tarė Hofmanas. 
— Kada jūs jį užregistruosite? - paklausė Maklalinas. 
— Vėliau, - tarė Riardanas. - Turime žmogžudystę. 
124-ajame kambaryje raštininkas sėdėjo prie kompiu- 
terio, stengdamasis atlikti visus reikalingus ritualinius 

veiksmus, kad tik kompiuteris atgytų. Kalėdų Senelis vis 
šaukė ir rėžė tiradas, tačiau raštininkas nė nepakėlė akių 
nuo klaviatūros. Tikroji ir garbingoji kompiuterio pa- 
skirtis buvo STN. Riardanas nežinojo, ką reiškia tos 
raidės. Visi Penktosios policininkai tai vadino Storąja 
Nele. To prireikdavo tikrinant įgaliojimus, automobilių 
registraciją ir pan. Kompiuteryje buvo informacija iš visų 
miesto nuovadų. Kaip juo naudotis, Penktojoje mokėjo 
tik trys žmonės. Kalėdų Senelis suėmimo narve šaukė: 
„Po velnių, duokite man advokatą!“ 

Apžiūros kambaryje Maklalinas, įsitvėręs ragelio, kal- 
bėjo: 

— Na, tai kaip sekasi, Maikai? 

Hofmanas su Riardanu kilo laiptais aukštyn. 

Už jų nugaros šūkavo Kalėdų Senelis. 

Žingsniai aidėjo geležimi kaustytose laiptų pakopose. 

Antrojo aukšto koridorius beveik iš karto atsiverdavęs 
žema sienele, už kurios buvo nedidelis kambarėlis su 
metalinėmis spintomis, stalais 17 kėdėmis. Ant galinės 
sienos kabėjo mažesnė nei apačioje, apžiūros kambaryje, 
Amerikos vėliava. Po vėliava prie sienos stovėjo medinė 
spinta įstiklintomis durimis. Į spintą prigrūsta knygų. 
Viršus nukrautas skyriaus trofėjais dar nuo tada, kai 
kambaryje buvo raštinė. Dabar, dešimtą vakaro gruodžio 
mėnesį, kambarys buvo tuščias. Dailus užrašas žemosios 
sienelės viršuje pirmiausia kiniškai ir angliškai skelbė: 


KINŲ KVARTALO PROJEKTAS 


Kinų kvartalo projektas sumanytas kaip pagalba ki- 
niškai kalbantiems miesto gyventojams, kurie kreipda- 
vosi dėl nusikaltimų. Dabar kiaurą parą nuovadoje ga- 
lėjai sutikti kiniškai kalbančių piliečių ir, kaip atrodo, čia 

buvo tvarkomi visi Kinų kvartalo gyventojų reikalai, 
neišskiriant nė kopijavimo paslaugų. Žemosios sienelės 
apačioje buvo prilipintas ranka rašytas raštelis: 


„XEROX“ KOPIJOS 
NUO PIRM. IKI TREČ. 


Riardanas ir Hofmanas pasuko į dešinę. 
Abu jie suko į dešinę jau daugelį metų. 
Dešinėje virš durų užrašas: 


SEKLIAI 


Po užrašu - rodyklė į kairę. Žemiau rodyklės - užrašas 
smulkesnėmis raidėmis: 


5-OJI N-DA 
TYRIMO PADALINYS 


Po užrašu buvo kita rodyklė, nukreipta kairėn. 

Pro duris vaikščiojantys sekliai sukdavo kairėn. 

Kasdien didesnę dienos dalį ši vieta jiems buvo namai. 
Užlipi laiptais, suki dešinėn, įeini pro duris, suki kairėn 
ir patenki į nedidelę kontorą, kurioje buvo įsikūręs nuo- 
vados nusikaltimų tyrimo skyrius - tokio pavadinimo 
dabar nevartojo. Vieną dieną, pagalvojo Riardanas, kas 
nors pakeis tuos senus užrašus. 5-osi0s nuovados nusikal- 
timų tyrimo skyrius dabar buvo vadinamas 5-uoju NSS, 
tai reiškė 5-osios nuovados seklių skyrius, nors telefonu 
senu įpročiu atsiliepdavo: „Penktasis skyrius“. Pavadini- 
mus, taisykles ir procedūras Niujorko policija keisdavo 
taip pat dažnai kaip ir apatinius marškinius. Vienintelis 
dalykas, nesikeitęs niekada, - tai seklių kambarys. Sek- 
lių kambariai visose miesto nuovadose atrodė vienodai, 
nesvarbu, kaip juos vadino. Nutrupėję, žalių obuolių 

spalvos besilupančios sienos. Visur ant langų grotos. 
Patys Penktosios nuovados langai - aptraukti šimta- 
mečiais suodžiais. Skelbimų lentos su ieškomų asmenų 
nuotraukomis. Segtuvai ant sienų, prikalti vinimis. Me- 
talinės bylų spintos: BE LEIDIMO NEIMTI JOKIOS BYLOS! 
Elektrinis sieninis laikrodis su nutįsusiu iš rozetės laidu. 
Elektros lemputės be gaubtų. Penktosios seklių kontoroje 
nebuvo sulaikymo kameros; ji įrengta apačioje. Dieną 
naktį šiame kambaryje dirbo trys seklių komandos. Die- 
ną naktį keturi komandos vyrai. Šis kambarys niekada 
nesiilsėjo. Hofmanui, Riardanui ir dar dešimčiai tokių 
kaip jie šis kambarys buvo namai. Seklių skyriuje iš viso 
dirbo penkiolika vyrų: leitenantas, du „auksinių skydų“ 
seržantai, vienas pirmojo rango seklys, vienas antrojo 
rango seklys ir dešimt trečiojo rango seklių. 

Kai Hofmanas ir Riardanas įėjo į kambarį, seklys 
Džianelis kalbėjo telefonu. Prie kito stalo skaitė seklys 
Ruisas. Džianelis buvo keturiasdešimties metų, juodų 
garbanotų plaukų, tamsaus pietietiško gymio ir kaip dvi- 
račio vairas lenktais ūsais. Ruisas buvo dvidešimt aštuo- 
nerių, šviesios odos ir lieknas kaip toreodoras. Niekas iš 
šių vyrų nepasisveikino nei su Hofmanu, nei su Riardanu. 

— Ką tuo nori pasakyti? - kalbėjo Džianelis. 

— Ar man kas nors skambino? - Riardanas paklausė * 
Ruiso. 

— Ko lauki, - nepakeldamas akių nuo knygos tarė 
Ruisas. - Ypatingojo įgaliotinio? 

— Nenoriu nieko žinoti apie susisukimus, nusileidimus 
ir įpjovas, - kalbėjo Džianelis į ragelį. - Aš nieko apie 
tai neišmanau! 

— Šis vaikinas niekada aiškiai neatsako, - tarė Riar- 
danas Hofmanui. - Taip ar ne, Aleksai? 

— Ne, gerbiamasai! - atsakė Ruisas. 

— Tenorečiau žinoti, iš kokio ginklo šaudyta, - Džiane- 
lis kalbėjo į ragelį. - Tik tiek mane domina. - Jis klausė- 
si. - Gerai, pasakykite, - tarė ir paėmė pieštuką. - Ta-ip, - 
sakė rašydamas, - ta-ip, ta-ip, ta-ip. Gerai, ačiū, - ir padėjo 
ragelį. - Suskiai iš balistikos skyriaus kaskart man užgieda 
tą pačią giesmelę, - tarė jis, į nieką nesikreipdamas. 

— Gal žino, kad esi muzikantas, - pasakė Hofmanas. 

— Nusiunti kelias kulkas, o tau pradeda apie mikro- 
skopus. 

— Eik, papūsk jiems į dūdą, Gabrieli, - pasakė Hofmanas. 

— Ką ten nudėjo? - Džianelis paklausė Riardano. - Ir 
daugiau nevadink manęs Gabrieliu, - tarė Hofmanui. 

— Vaikiną, vardu Ralfas D'Anuncijus, - atsakė Riar- 
danas, - restorano „Luna Mare“ savininką. 

— Malberi gatvėje? - paklausė Ruisas. 

— Taip. 

— Mano vardas Artūras, - užsiplieskė Džianelis. - Ma- 
no motina mane vadina Artūru, tėvas mane vadina Ar- 
tūru, visas šūdinas pasaulis mane vadina Artūru. Tik šioje 
išvietėje bet kas mane gali pavadinti Gabrieliu! 

— Atleisk, Gabry, - tarė Hofmanas, merkdamas akį 
Riardanui. 

— Restoraną jis atidarė prieš keletą savaičių, - pasakė 
Ruisas, - dar prieš Padėkos dieną. 

— Tu jį pažinojai? - paklausė Riardanas. 

— Kartą ten valgiau, - tarė Ruisas ir grįžo prie savo 
knygos. Jis skaitė Kerio ir Eizenbergo veikalą apie kor- 
poracijas. 

— Šešiolika metų grojau triūba Niujorko policijos or- 
kestre, - tęsė Džianelis, - ir niekas manęs nevadino Gab- 
rieliu. Tik šioje išvietėje... 

— Nereikėjo tau, Gabry, padaryti to žygdarbio, - pa- 
sakė Hofmanas. 

— Buvau sustojęs prisipilti benzino, - tarė Džianelis. 

— Nereikėjo tau, Gabry, sustoti benzino. 

— Kas galėjo pamanyti, kad ten vyksta ginkluotas api- 
plėšimas? Šlykštus vagišius man praskėlė lūpą ir sugriovė 
karjerą. 

— Nesakyk. Juk tu jį sulaikei, - tarė Hofmanas. - Štai 
tikri nuopelnai. 

— Kam reikėjo to sulaikymo? Kam reikėjo trečiojo 
rango seklio? Laimingas buvau pūsdamas triūbą. O da- 
bar aš čia, šitoje išvietėje, klausausi, kaip būrelis gud- 
ruolių mane vadina Gabrieliu. 

— Geriau čia negu pietiniame Bronkse, - pakeldamas 
galvą tarė Ruisas. - Kas jį nušovė? - paklausė Riardano. 

— Pora tipų, užsimaukšlinusių slidininkų kaukes, - 
atsakė Riardanas. Ar yra leitenantas? 

— Kalbasi telefonu su valdyba, - tarė Ruisas. - Didžioji 
baltoji plunksna šioje nuovadoje nemėgsta žmogžu- 
dysčių. Nereikėjo tau, Braj, šįvakar tos žmogžudystės 
pasičiupti. 

— Ar tas, kur apačioje, - Kalėdų senis? —- paklausė 
Džianelis. 

— Tai Endis Bertjuzis, - tarė Hofmanas, - vienas iš tavo 
numyletinių. Geriausias parduotuvių švarintojas visoje 
nuovadoje. 

- Jeigu jis geriausias, tai kaip jį swgavote? - paklausė 
Džianelis. 

— Nori skaityti - drožk į biblioteką, - Hofmanas tarė 
Ruisui, - man reikia rašomosios mašinėlės. 

— O man reikia teisės laipsnio, - tarė atsistodamas 
Ruisas. 

— Čia sėdi būsimasis valstijos gubernatorius, - pasakė 
Hofmanas. 

— Liko keturi semestrai, - pasakė Ruisas, šlepterė- 
damas kitame kambario gale į kėdę. Hofmanas atsisėdo 
prie rašomosios mašinėlės. 

— Atskleisk planus, Aleksai? Advokatas, apskrities pro- 
kuroro padėjėjas... 

— Pasilaikyk sau tuos niekus, - atkirto Ruisas - Pirma- 
sis valstijos gubernatorius puertorikietis. 

— Artuesi tikras - niekas man neskambino? - paklausė 
Riardanas. 

— Neabejoju, - atsakė Ruisas. 

Hofmanas pradėjo spausdinti. 

— Kol pildau dokumentus, - pasakė jis, - kodėl neini 
su ja pasikalbėti, Braj? 

— Noriu pirmiausia raportuoti leitenantui, - pasakė 
Riardanas. 

— Ech, fimnalmente, - tarė Džianelis, tiesdamas rankas 
durų link. 

Duryse visam kambariui iššiepęs dantis stovėjo de- 
šimtmetis kinų berniukas, rankomis apglėbęs rudus po- 
pierinius maišelius. Jis dėvėjo mėlynais džinsais, avėjo 
sportiniais bateliais ir, kaip atrodė, buvo užsivilkęs vieną 
ant kito mažiausia trejetą skirtingų spalvų megztinių. 

— Kur taip ilgai užtrukai, Tomi? - paklausė Džianelis. 

— Daug reikalų šįvakar, kapitone, - atsakė Tomis. 

— Puiku, kaip aš išalkęs, - pasakė Hofmanas, atsi- 
stodamas iš už rašomosios mašinėlės. 

— Palauk, palauk, palauk, - tarė Džianelis. - Jums aš 
nieko neužsakinėjau. 

— Ar atnešei lazdeles? - paklausė Hofmanas. 

— Lazdeles užmiršau, - tarė Tomis. 

— Aš neužsakinėjau jokių lazdelių, - pasakė Džiane- 
lis. - Jūs, vyrai, dabar tiriate tą suknistą žmogžudystę. 

— Mes jau grįžome, Gabrieli, - tarė Hofmanas. - Da- 
lykis, ir dalykis po lygiai. 

— Paklausykit, vyrai... 

Ruisas jau kapstėsi viename maišelyje. „Kur kepinti 
ryžiai?“ — paklausė jis. 

— Duok žmogui jo arr0z con pollo, - pasakė Hofma- 
nas. 

— Duok žmogui jo lazdeles, - pasakė Ruisas, - kol dar 
jų 1ePavoge. 

— Ar tu žinai, kas yra šis žmogus? - paklausė Džianelis. 

— Žinoma, - atsakė Tomis. - Tai seklys Hofmanas. 

- Šaunuolis, Tomi, - tarė Hofmanas, glostydamas vai- 
ko galvą, - tačiau kitąkart nepamiršk lazdelių. 

— Jis pirmojo rango seklys... 

— Pirmojo rango, Tomi, - pasakė Ruisas. 

— ...Čarlzas Hofmanas, - pridūrė Džianelis, - kuris 
prieš devynerius metus išaiškino didžiausią šiame mieste 
ginkluotą apiplėšimą. 

— Taip, ponas Hofmanas? - pasakė Tomis įsistebeilijęs. 

— Seklys Hofmanas, prašyčiau vadinti, - pasakė Džia- 
nelis. | 

— Pirmojo 7ang0 seklys Hofmanas, - pasakė Ruisas. 

— Nekimšk vaikučiui to mėšlo, - pasakė Hofmanas. 

— Trys šimtai penkiasdešimt tūkstančių per tą api- 
plėšimą, - tęsė Džianelis. 

— Oho! - tarė Tomis. 

— Trys šimtai penkiasdešimt gabalų, berniuk, - tarė 
Ruisas. 

— Naudotais banknotais, - pasakė Džianelis. 

—- Naudotais banknotais, - pabrėžė Ruisas. 

— Ir spėk, Tomi, kas iš to? - pasakė Džianelis. - Pinigai 
išgaravo. 

— Dingo! - tarė Ruisas. 

— Kaip vėjo nublokšti, - pasakė Džianelis. - Tą dieną, 
kai seklys Hofmanas išeis iš policijos, visi šio miesto 
policininkai pradės jį sekioti. 

— Jie gali atrasti landynę, Tomi, - pasakė Ruisas. 

Riardanas išsišiepdamas tarė: 

— Kur tu tuos banknotus paslėpei, Čikai? 

— Taip, taip, - vėl tarė Hofmanas. 

— Užsičiaupkite, - tarė Džianelis. 

Atsivėrė leitenanto kabineto durys. 

Seklys leitenantas Maiklas Tomas Farmeris buvo pen- 
kiasdešimt dvejų metų, žilstelėjusiais plieno spalvos 
plaukais, jau slenkančiais nuo viršugalvio. Vartydamas 
mėlynas akis, jis stovėjo tarpduryje iki pat bicepsų pa- 
raitotomis rankovėmis, rūsčiu, raukšlėtu veidu. 

— Riardanai, užeik, - pasakė jis. Pamatęs vyrus val- 
gant, tarė: - Po velnių, kas čia jums - restoranas? Jei 
norite valgyti, eikite viršun į poilsio kambarį. O tu - 
mauk iš čia, - pasakė Tomiui. - Eik žaisti madžongo, - 
skubiai apsisuko ir nušlubavo į kabinetą, užtrenkdamas 
duris. 

— Didžioji baltoji plunksna atkasė karo kirvį, - su- 
šnabždėjo Ruisas. 

— Statyk vežimus ratu, Braj, - tarė Džianelis, išsitrauk- 
damas piniginę. - Kiek mes tau skolingi? - paklausė 
Tomio. Riardanas jau laikė ranką ant leitenanto kabineto 
rankenos. - Tau, kiek pravalgei, pranešiu vėliau, - pasakė 
šiam jau pravėrus duris. 

Leitenanto kabinete ant sienos kabėjo didelis nuo- 
vados planas. 

Pats kabinetas buvo taisyklingos kubo formos: sujaukto 
stalo kairėje - grotuotas langas, už stalo ant sienos prika- 
binėta segtuvų, prie sienos priešais duris stovėjo geltonas 
šaldytuvas. Kai Riardanas įėjo, Farmeris buvo prie šal- 
dytuvo. Jis paėmė iš šaldytuvo pakelį pieno, prisipylė pilną 
iki pat kraštų stiklinę, padėjo pakelį atgal į šaldytuvą, o 
stiklinę su pienu nusinešė ant savo stalo. Jis nepakvietė 
Riardano atsisėsti. Nustūmęs šalin kažkokius popierius, 
jis padarė vietos pieno stiklinei pastatyti ir be įžangų tarė: 

— Man ką tik skambino kapitonas Heilis iš labora- 
torijos. Rodos, šios nuovados seklys Brajanas Riardanas 
vienam iš techninių darbuotojų neleido paimti lavono 
pirštų atspaudų. 

Farmeris, įtraukdamas žandus, sriūbtelėjo pieno. „Ne- 
mėgstu pieno“, - burbtelėjo, ir paklausė: 

— Ar tiesa, Riardanai? 

— Taip, sere, - atsakė Riardanas. 

— Pagal statutą ir taisykles bet kokios žmogžudystės 
arba savižudybės atveju reikia paimti pirštų atspaudus, — 
pasakė Farmeris. 

— Taip, sere, tačiau šalia buvo to žmogaus žmona ir 
sūnus. Jie susijaudino tai pamatę. Pamaniau, kad... 

— Man nepatinka, kai skambina kapitonai, - tarė Far- 
meris. 

— Vyrą nušovė jų akyse. Motinos ir sūnaus akivaizdoje. 

— Man nepatinka, kai skyriaus pareigūnai prikaišioja, 
kad savo komandai nevadovauju pagal nuostatus. 

— Taip, sere. 

- Štai ką tau pasakysiu, Riardanai. 

— Taip, sere. 

— Noriu, kad išklausytum. 

— Klausau, sere. 

— Ar nenorėtum sužinoti, kodėl šlubuoju? Ar nenorė- 
tum sužinoti, kaip įsitaisiau šią žaislinę koją? 

— Manau, žinau, kaip apšlubote. 

— Papasakosiu tau, kaip apšlubau, - pasakė Farmeris, 
tarsi neišgirdęs Riardano atsakymo. - Vienas subingalvis 
kvailys nesilaikė statuto reikalavimų - štai kas nutiko. 

— Taip, sere. 

— Jis privalėjo pranešti dienos spalvą. Spalva buvo 
melyna, Riardanai. 

— Taip, sere. 

— O aš privalėjau už skrybėlės užsikišti melyng plunks- 
ną, kad koks nors bukas policininkas manęs nesupainio- 
tų su paprastu vagišiumi. Ir tas klerkas, kuriam buvo 
nusispjauti į statuto reikalavimus, pasakė, kad spalva 
balta. Tad aš už skrybėlės užsikišau baltą plunksną, ir 
vienas bukagalvis policininkas mane pašovė. Štai kaip 
apšlubau. 

— Taip, sere. 

— Supratai, Riardanai? 

— Taip, sere. 

— Ar buvai girdėjęs šią istoriją? 

— Taip, sere. Taip ir maniau, kad pasakojate apie savo 
nelaimę. 

— Ir prie stalo dirbu del šlubumo. 

— Taip, sere. 

— Manai, man toks darbas patinka? 

— Ne, sere. 

— Manai, kad man patinka turėti opą? Manai, kad man 
patinka gerti šlykštų pieną? 

— Ne, sere. 

— Jeigu taisyklėse numatyta, kad privaloma paimti 
žmogžudystės aukos pirštų atspaudus, tai, dėl Dievo 

meilės, jie bus paimti arba tau teks pasivaikščioti pc 
sušiktą Staten Ailendą! Ar įsidėjai į galvą, ką pasakiau. 
Riardanai? 

— Taip, sere, viską. 

— Paimk to lavono pirštų atspaudus ir atnešk savo 
raportą iškart, kai atspausdinsi. 

— Čikas dabar rašo raportą, sere. 

- Pasakyk jam, kad savo nuovadoje nemėgstu neišaiš- 
kintų žmogžudysčių. 

— Aš taip pat, sere. Mes visi nemėgstame. 

— Pasakyk jam, - tarė Farmeris baigdamas. 

— Taip, sere, - pasakė Riardanas, eidamas prie durų. 
Hofmanas pakėlė akis, kai Riardanas įėjo į seklių kam- 
barį. 

— Jis nori lavono pirštų atspaudų, - pratarė Riarda- 
nas. - Gal gali tuoj pat vykti į lavoninę. 

— Aš tuo pasirūpinsiu, - pasakė Hofmanas. - Eik, tvar- 
kyk savo reikalus. 

— Ką darysime su Kalėdų Seneliu? 

— Tuoj ir jo imsiuosi. 

— Tu man skolingas du su puse dolerio, - pasakė Džia- 
nelis. 

Riardanas išsitraukė piniginę. 

— Ar tikrai vienas susitvarkysi? 

— Gali eiti, - atsakė Hofmanas. 

Drabužinė buvo trečiajame nuovados aukšte. Tame 
pačiame aukšte šalimais buvo tualetai policininkams ir 
policininkėms. Riardanas vyrų tualete nusiplovė rankas 
ir veidą ir nuėjo į drabužinę pasikeisti darbo drabužių į 
civilinius, su kuriais eidavo gatvėn. Drabužinės buvo už 
poilsio kambarių, sujungtų su treniruočių sale, kur sto- 
vėjo biliardo ir teniso stalai, sunkumų kilnojimo stovas 

bei didelis televizorius, neva skirtas mokomiesiems fil- 
mams rodyti. Dabar buvo įjungtas vienas iš vietinių kana- 
lų. Kai Riardanas ėjo per salę, uniformuotas policininkas 
vienas pats skaldė biliardą. 

Televizoriaus ekrane laidos vedėjas kalbėjo: „...įrašyta 
anksčiau šįvakar Sotbio galerijoje. Džulijau?“ 

Ekrane pasirodė kitas vyriškis. 

— Esame Jorko aveniu, - sakė jis, - kur netrukus pra- 
sidės tikriausiai pasaulyje puikiausios ir didžiausios im- 
presionistų tapybos kolekcijos aukcionas. Savininkas 
Robertas Sardžentas Kidas yra čia, Sotbyje, kartu su 
mumis... 

Operatorius parodė vyriškį vakarietiška eilute ir balta 
Stetsono skrybėle. Reporteris priėjo prie jo, ekrane pra- 
slinkus titrams 


ROBERTAS SARDŽENTAS KIDAS 


— Pone Kidai, - tarė reporteris, - sakykite, kodėl kaip 
tik dabar nusprendėte parduoti savo kolekciją? 

— Ak, tikriausiai pavargau nuo jos, - atsakė Kidas 
šypsodamasis. 

— Aštuoni rutuliai šoninėje kišenėje, - tarė sau poli- 
cininkas prie biliardo stalo. Jis smogė į pagrindinį rutulį 
ir tarė: „Labai gerai, Toni, dešimt rutulių kampe“. Ir 
smogė vėl. „Puiku, Toni. Ketiname tave rekomenduo- 
ti“, - kalbėjo sau vienas. Pakėlęs galvą pasakė: „Pažvelk, 
Braj. Šeši rutuliai kampe, štai ten“. Jis smogė ir prašovė. 
„Šūdas!“ - susikeikė. 

Televizoriaus ekrane pasirodė graži blondinė. 

— Panele Kid, - tarė reporteris, - ką jūs manote apie 
tai, kad jūsų brolis parduoda tuos vertingus paveikslus? 

Ekrano kampe pasirodė užrašas: . 

PANELĖ OLIVIJA KID 


Operatoriaus kamera priartino blondinės veidą. 

— Mano brolio paveikslai - jo reikalas, - pasakė ji. — 
Tai jo kolekcija, ir jis su ja gali daryti ką tinkamas. 

— Išjunk dėžę, Braj, gerai? - pasakė policininkas. - Ji 
žlugdo mano žaidimą. 

Riardanas priėjo prie televizoriaus. 

— Kada jūs, panele Kid, tikitės grįžti į Fyniksą? - pa- 
klausė reporteris. 

— Neturiu supratimo, - atsakė blondinė, ir Riardanas 
išjungė televizorių. 


Riardanas gerai žinojo šią ligoninę. 

Šv. Vincento, Septintoji aveniu ir Vienuoliktoji gatvė. 
Kaip tik pačiame Šeštosios nuovados centre, kuri driekėsi 
Iš šiaurės į pietus nuo Vakarinės keturioliktosios iki Hius- 
tono ir iš rytų į vakarus nuo Brodvėjaus iki Hudzono, 
susijungdama su Penktąja pačiame jos šiaurvakariniame 
kampe. Jis laukė jos čia tiek kartų, kad nebeatmena skai- 
čiaus. Šaltos žiemos naktys kaip šioji, kai net eismas 
gatvėse, šliaužiant stovinčiam laikui, atrodė, užšąla, tvan- 
kios vasaros naktys, atviri, vandenį į gatves švirkščiantys 
hidrantai, kurių pursluose vienomis glaudėmis krykš- 
taudami žaidžia vaikai. Rudens naktys, kai norėdavosi 
išbučiuoti žvaigždėmis nusėtą dangų. Ir pavasaris. Did- 
miesčio dvelksmas pavasarį. Ketės dvelksmas pavasarį. 
Jis jos čia laukdavo palydėti namo arba eiti gerti kapu- 
čino arba alaus kiek tolėliau link centro Vilidže. Lauk- 
davo jos išeinančios iš šio pilkai balto pastato - dabar 
tai buvo dalis Greitosios pagalbos ligoninės sparno, nors 
anksčiau šis pastatas buvo pagrindinis, beje, vienintelis 

namas, prieš pradedant statyti gretimą raudonų plytų 
priestatą bei pastatą kitoje gatvės pusėje. Jos prisimi- 
nimas, kai ją pamatydavo leidžiantis laiptais balta medi- 
cinos sesers uniforma, tie šviesūs, krintantys plaukai, 
nuovargio raukšlelės aplink mėlynas akis - kaskart pri- 
versdavo pašėlusiai plakti širdį. Ji dirbo pamainomis, 
kaip policijos patruliai: nuo aštuonių iki keturių arba nuo 
keturių iki vidurnakčio, o kartais kapinių pamainoje — 
nuo vidurnakčio iki aštuntos ryto. Ir laukdavo jos čia 
taip, kaip dabar. Laukdavo, kad paimtų jos ranką ir 
nubučiuotų nuo akių nuovargį. Kartais jis stebėdavosi, 
kas sunkiau - kasdien būti su ligoniais ar su nusikal- 
tėliais? Skausmas ir kančios. Medicinos seserys susibaig- 
davo taip pat greitai, kaip ir policininkai. Jis tuo šventai 
tikėjo. 

Jeigu ją pakeisdavo laiku, kaip ir policininkus, pen- 
kiolika minučių prieš baigiantis valandai, ji turėdavo 
išeiti pro anas duris laiptelių viršuje... 

Štai ji. 

Ketė. 

Kaip visada išniro šviesi galva, tas pats susimąstęs 
žvilgsnis strazdanotame airiškame veide, kiek kreivai 
prisegta maža medicinos sesers kepurėlė, juodas apsiaus- 
tas dengė baltą uniformą, dailios, grakščios kojos bal- 
tuose, laisvuose medicinos sesers bateliuose. Jo širdis vėl 
pradėjo pašėlusiai plakti. 

— Kete, - pašaukė jis. 

Ji leidosi laiptais. Buvo jau beveik prie šaligatvio. Švie- 
soforas ant kampo pakeitė šviesas, raudonai nuspalvin- 
damas baltą kepurėlę. Ji nustebusi pažvelgė į jį ir liūdnai 
nudelbė akis. 

— Sveikas, Brajanai, - tarė. 


Balse nebuvo girdėti džiaugsmo. Pavadino oficialiai, 
Brajanu. Balsas miręs. 

Jis priėjo per žingsnį nuo jos. 

— Skambinau tau ištisą dieną, - pasakė. - Ar tau nieko 
nuo manęs neperdavė? 

— Perdavė, - atsakė ji. - Norėčiau, kad atstotum... 

— Mes vis dar esame vedę, - tarė jis. - Dar galėtum 
sugrįžti... 

Ji sustojo kaip įbesta vidury šaligatvio. 

— Advokatai nepageidauja, kad mes bendrautume, - 
pasakė ji. - Advokatai... 

— Velniop advokatus! - užriko jis. 

— Gerai, velniop advokatus, - sutiko ji. - Vis tiek neno- 
riu, kad mes bendrautume. Maniau, aiškiai leidau tai 
suprasti. 

Ji kresnojo galva, lyg dėtų skyrybos ženklus sakinyje, 
kiekvienu krestelėjimu artėdama prie pabaigos. Ji išdidžiai 
žvilgtelėjo į jį. Ar dabar supranti? - tarsi klausė jos akys. 
Ar dabar aišku? Ji vėl pajudėjo iš vietos. Ant Septynio- 
liktosios aveniu kampo pasuko tolyn nuo centro. Naktis 
buvo itin šalta. Tą akimirką, kai pasuko už kampo, per- 
košė žvarbus vėjas. Jie ėjo vienas šalia kito tylėdami, susi- 
kūprinę. Jos apsiaustas triukšmingai plazdeno, besivy- 
niodamas aplink ją tarsi vėjo susuktas šikšnosparnis. 

— Kur Elizabetė? - paklausė jis. 

— Neprivalau tau atsakyti. 

— Ne. Privalai. Ji - mano duktė. Kur ji? Skambinau į 
butą, niekas neatsiliepė. 

— Kalbėk su mano advokatu, - tiesiai atkirto Ketė. 

— Aš kalbuosi su tavim. Kur mano duktė? 

Ji neatsakė. 

— Kete, kur ją dėjai? - paklausė. 


— Ji - Džersyje, - pagaliau atsakė atsidusdama. 

— Kur? Pas tavo tėvus? 

— Taip. 

- Ką, po velnių, ji ten veikia? 

— Vėl pradėjau dirbti. Ir tu tai žinai. Negaliu rasti 
auklės, kuri prisiderintų prie mano besikeičiančių pa- 
mainų... 

— Kodėl nepasitari su manimi? 

— Kodėl? Ar kas nors iš seklių prisiduria prie algos, 
dirbdamas aukle? 

— Turiu teisę žinoti, kokius planus kuri dėl mano duk- 
ters. 

— Mūsų dukters, - pasakė Ketė, - ir visai nesu įsiti- 
kinusi, kad tokią teisę turi. 

Jie artėjo prie Keturioliktosios gatvės, kur ant kampo 
prie įėjimo į metro švietė oranžiniai rutuliai, 0 už jų - 
Chemijos bankas. Autobuso stotelė buvo Keturiolik- 
tojoje gatvėje. Ji norėjo sulaukti M-14-ojo, kuris - jeigu 
tik ji važiuotų namo - per visą miestą nuvežtų į Pirmąją 
aveniu. Jis nežinojo, ar ji važiuoja namo. Jis ištiesė į ją 
ranką. 

— Kete, - pasakė, - kodėl mes negalėtume tiesiog?.. 

Ji nedelsdama atšoko, tarsi nutvilkyta jo prisilietimo. 

Jie stovėjo, žvelgdami vienas į kitą. 

— Atleisk, - pasakė jis. 

Ji tylėjo. 

— Kur tu dabar eini? - paklausė jis. 

— Namo. O kur tu manei? 

— Leisk man eiti kartu. 

— Ne... | 

— Kete... kas tau? Paaiškink, kas tau... 

— Mes skiriamės, - atsakė ji. - Maniau, žinai. 

— Jėzau, nejaugi turime urgzti vienas prieš kitą kaip 
žvėrys? 

Iš metro pasipylė žmonės. Ką tik atvažiavo traukinys. 
Jie žvelgė vienas į kitą. Minia praeivių plūdo į naktį. Akys 
ašarojo nuo žvarbaus vėjo. Ji tyrinėjo jo veidą. Pagaliau 
atsiduso ir tarė: 

- Atleisk, Braj, man visa tai ne mažiau sunku negu tau. 

— Ne, nemanau, kad tau sunku, - pasakė jis. 

— Patikėk manim. 

— Tada užmiršk tai. 

— Ne. 

— Kete, įsivaizduok - viskas kaip prieš aštuonerius 
metus. Įsivaizduok - ką tik baigei Belevju medicinos se- 
serų mokyklą, o aš - jaunas paieškos policininkas... 

— Braj, prašau, nereikia. 

— Ar atmeni tą dieną? - tarė jis. 

— Atmenu, - ji atsakė tyliai. 

— Seklys Brajanas Riardanas, panele, - pasakė jis, iš 
naujo suvaidindamas aną akimirką. - Suprantu, kad ba- 
kalėjos parduotuvėje buvote tuo momentu, kai... 

— Prašau, - ji pasakė. 

— „Įvyko apiplėšimas, - baigė jis, tęsdamas balsą. Jis 
pažvelgė jai į akis. - Mes galėjome išvis nesusitikti. Viskas 
— grynas atsitiktinumas... | 

— Man labai gaila, kad susitikome, - tarė ji. 

— Tu ne tai nori pasakyti. 

— Būtent. 

— Kete, - tarė jis. - Aš nenoriu skirtis. 

— Aš noriu, - ji nusigręžė ir žingtelėjo link kampo. 

— Kete, palauk, - pasakė jis. - Prašau! 

Ji dvejojo. 

— Pažvelk į mane, - tarė jis. 

Ji nežvelgė jam į akis. Panarinusi galvą prieš vėją, ji 
žvelgė jam pro petį aveniu tolyn. 

— Pažvelk į mane ir pasakyk, kad manęs nebemyli, — 
sakė jis. 

Ji pakėlė galvą. Staigus vėjo gūsis vos nenuplėšė prie 
šviesių plaukų prisegtos medicinos sesers kepurėlės. Pa- 
kėlusi kairę ranką, ji spėjo laiku nutverti kepurėlę. Jis 
pamatė, kad ji nebenešioja vestuvinio žiedo. 

— Aš nebemyliu tavęs, - pasakė ji. 

— Kete, - prabilo jis, - brangioji... 

— Aš tavęs nebemyliu, Braj, - šįkart ji tai ištarė tvirčiau 
ir vėl pradėjo suktis tardama, - labanakt. 

Jis bandė ją dar sugriebti, staigiu judesiu paliesdamas 
petį. 

— Nebandyk manęs liesti, - griežtai tarė ji, atšokdama 
nuo jo ir vos išsilaikydama ant kojų. 

Jis prilaikė ją ir iškart atitraukė rankas. Akimirką ji 
žvelgė į jį įniršusi, iškreiptu veidu. Dieve, koks gražus 
airiškas snukutis. Nepratarusi nė žodžio, ji apsisuko ir 
dingo už kampo. 

Jis dar žiūrėjo pavymui. 

Paskui susikišo rankas į kišenes ir nuėjo. 

Šitas prakeiktas miestas. Policininkas praleisdavo dau- 
giau laiko teisme, stengdamasis įrodyti kaltę, nei gatvėse, 
sulaikydamas nusikaltimo vietoje. Devynis kartus iš de- 
šimties sulaikytasis, pateikęs įvairiausius argumentus, 
gaudavo juokingai mažą bausmę ir po kelerių metų vėl 
darydavo tą patį. Kartais Riardanas jausdavo, kad teis- 
mai labiau simpatizuoja nusikaltėliams nei tiems, kurie 
mėgina juos pasodinti. Netgi šitie prakeikti pastatai at- 
rodė grėsmingai. 

Šį rytą jis atvažiavo metro į Cemberso gatvę, perėjo 
per Siti Holo parką, toliau pro Apygardos teismo rūmus, 
kur ant didelio fasado peristilio buvo iškalti žodžiai „Tei- 
singumo vykdymas yra tvirčiausias gero valdymo pagrin- 
das“ („Kvailystė“, - pagalvojo), paskui pro Baudžiamojo 
teismo rūmus Centro gatvėje, kur dar viena iškalta le- 
genda, jam atrodė, vėl tyčiojosi iš įstatymo saugotojų 
pastangų, šį kartą žodžiais: „Kur baigiasi įstatymas, pra- 
sideda tikroji tironija“. „Kas gi čia nauja? - galvojo jis. — 
Kaip kitaip, jei ne tironija, galima pavadinti tai, kas 

šiandien dedasi gatvėse?“ Jis kartais manydavo, kad ne- 
moka dirbti. 

Riardanas sėdėjo medžiu iškaltoje teismo salėje, ap- 
šviestoje pro aukštus langus sklindančios sidabrinės žie- 
mos šviesos; kairėje - prisiekusiųjų suolas, dešinėje - tei- 
sėjas, apsivilkęs iškilmingais teismo rūbais. Jis atsakinėjo 
Jurgenso gynėjui į pakartotinį klausimą: 

— Taip, taip. Aš jį sulaikiau. 

Gynėjo pavardė buvo Barouzas. Tai buvo apskritas 
mažas žmogelis rudu kostiumu ir šviesiais marškiniais. 
Jo plaukai, kaip ir kaklaraištis, buvo pilkai rusvi. Jis 
nešiojo akinius, kuriuos dažnai nusii1mdavo ir laikydamas 
rankoje, kad įrodytų savo tiesą, mosikuodavo prieš liu- 
dytojo veidą. 

— Remdamasis mergaitės parodymais ir kitais įrody- 
mais, - pasakė Barouzas. 

— Ar tai klausimas? - pasitikslino Riardanas. 

— Taip, tai klausimas, - atsakė Barouzas. - Ar jūs suė- 
mete Haroldą Jurgensą, remdamasis Frensės Monogan 
parodymais? 

— Remdamasis jos parodymais ir kitais įkalčiais, — 
pasakė Riardanas. - Jo pirštų atspaudai buvo ant mer- 
gaitės rankinės. Prieš ją išprievartaudamas, jis... 

— Jūsų Šviesybe, - pasakė Barouzas, - reikalauju pa- 
starąjį teiginį atmesti. Mes čia esame būtent tam, kad 
tiksliai nustatytume, įvykdė ar ne... 

— Atmesta, - pasakė teisėjas Abrahamsas. 

— Ar galiu atsakyti į klausimą dėl įkalčių? - paklausė 
Riardanas. 

— Prašom, - pasakė Abrahamsas. 
 - Rankinukas buvo iš tikros odos, - kalbėjo Riardanas, 
nuo jo mes paėmėme ir kai kuriuos užslėptus įkalčius. 

Pirštų atspaudų skyrius nustatė, kad tie atspaudai pri- 
klauso Haroldui Jurgensui, anksčiau teistam prievartau- 
tojui, kuris trejus metus kalėjo Atikoje. Remdamasis šiais 
įkalčiais, aš kreipiausi dėl išankstinio sulaikymo sankcijos. 

Riardanas pakėlė akis į gynėjo stalą, kur, klausyda- 
masis kiekvieno žodžio, sėdėjo kokių trisdešimt penkerių 
metų blyškaus veido kaltinamasis Haroldas Jurgensas. 

— Remdamasis turima informacija ir įsitikinimu, kad 
vyriškis buvo ginkluotas ir pavojingas, - jis atsakė. - Jūsų 
Šviesybe, išprievartavęs ją, jis pagrasino... 

- Jūsų Šviesybe, - įsiterpė Barouzas. 

— Patenkinu, - pasakė Abrahamsas. - Išbraukite tai. 

— Pone Riardanai, ar ne tiesa, - vėl kreipėsi Barouzas, - 
kad jūs paprašėte atmesti nekaltumo prielaidą, kad būtų 
lengviau apkaltinti poną Jurgensą? 

— Tiesa, aš siekiau pranašumo, - patvirtino Riarda- 
nas, - tai tiesa. Žmogus, kuris išprievartavo Frensę Mo- 
nogan... 

- Jūsų Šviesybe... 

— Tegul jis baigia, - pasakė Abrahamsas. 

— Ačiū, — tarė Riardanas. - Tas žmogus buvo gink- 
luotas automatiniu peiliu, kuriuo perrėžė jos veidą, su- 
žalodamas visam gyvenimui. Taip, kai supratau su kuo 
turiu reikalą, aš siekiau pranašumo. 

Jis pažvelgė į prisiekusiųjų suolą. Penktoji prisiekusio- 
ji - patraukli, trisdešimties metų moteris, iš įtampos net 
palinkusi į priekį, klausėsi taip pat atidžiai, kaip ir Ha- 
roldas Jurgensas. 

- Ir jūs buvote visiškai patenkintas savo pranašumu? — 
paklausė Barouzas. 

— Nesuprantu, ką tai reiškia, - pasakė Riardanas. — 
Koks čia klausimas? 

Barouzas sugrįžo prie gynėjo stalo. Jis pažvelgė į sa- 
vo klientą, paskui paėmė gulinčią šalia jo portfelio 
blizgančią aštuonių iš dešimties centimetrų fotonuo- 
trauką. 

- Jūsų Šviesybe, - kreipėsi, - prašyčiau tai pridėti prie 
bylos kaip įrodymą. 

— Kas tai? - paklausė Abrahamsas. 

— Haroldo Jurgenso nuotrauka, daryta dvi savaites 
prieš suėmimą. Mes padidinome ją iš momentinės. No- 
rėčiau, kad prisiekusieji ją pamatytų. 

— Prašom paduoti pirma man pažiūrėti, - pasakė Abra- 
hamsas. 

Barouzas padavė nuotrauką. Abrahamsas pasižiūrėjo 
į nuotrauką, paskui atsisuko į apygardos prokuroro pa- 
vaduotoją. 

— Pone Kionigai? - kreipėsi jis. 

— Neprieštarauju, - atsakė Kionigas. 

— Įtraukite ją į bylą kaip pirmą gynybos daiktinį įro- 
dymą, - pasakė Abrahamsas, paduodamas nuotrauką 
teismo tarnautojui. 

— Ačiū, - tarė Barouzas. 

Riardanas žiūrėjo, kaip Barouzas nuėjo prie prisie- 
kusiųjų suolo ir padavė nuotrauką pagyvenusiai moteriai, 
kuri buvo pirmininkas, pirmininkė, pirmininkaujanti, 
velniai griebtų, kaip jie dabar vadinami. 

- Štai taip Haroldas Jurgensas atrodė dvi savaites prieš 
"suėmimą, - pasakė jis. - Gal pasižiūrėjusi perduotumėte 
toliau? 

Jis sugrįžo prie gynėjo stalo ir paėmė kitą aštuonių iš 
dešimties centimetrų nuotrauką. 

- Jūsų Šviesybe, - pasakė, - prašyčiau ir šitą pridėti prie 
bylos kaip daiktinį įrodymą. Tai padidinta momentinė 

nuotrauka, padaryta policijos valdyboje iškart atvežus 
poną Jurgensą. 

Jis priėjo prie stalo ir įteikė nuotrauką Abrahamsui. 

— Pone Kionigai? - paklausė Abrahamsas. 

— Neprieštarauju. 

- Įtraukite ją kaip antrą daiktinį įrodymą. 

Barouzas nunešė antrąją nuotrauką prie prisiekusiųjų 
suolo ir įteikė ją pirmininkei. Paimdama ją, ji pažvelgė į 
Riardaną. Atrodė, tarsi būtų jį perpratusi. Nuotrauka ėjo 
per rankas. Paėmusi ją penktoji prisiekusioji metė žvilgsnį 
į Riardaną. 

— Štai taip Haroldas Jurgensas atrodė iškart po suė- 
mimo, - pasakė Barouzas. - Jūs pastebėsite, kad jo kai- 
rioji akis pamėlusi, lūpos sumuštos ir ištinusios, o ant 
viso veido pilna sužalojimų bei įdrėskimų. 

Jis pažiūrėjo į Riardaną. Riardanas pažiūrėjo į Kionigą, 
sėdintį prie kaltintojo stalo, kuris kažką paišė geltoname 
liniuotame bloknote. Barouzas grįžo prie liudytojų suolo. 

— Pone Riardanai, - pasakė, - ar jūs matėte šias nuo- 
traukas? 

— Mačiau tą darytą policijoje, - atsakė Riardanas. 

— Tada leiskite man, - pasakė Barouzas ir, nuėjęs prie 
savo portfelio, jį atidarė. - Jūsų Šviesybe, ar galiu jam 
parodyti tų nuotraukų kopijas? | 

— Taip, taip, - nekantriai atsakė Abrahamsas. 

Barouzas išėmė dvi aštuonių iš dešimties nuotraukas 
iš portfelio ir nunešė jas prie liudytojų suolo. Jis padavė 
jas Riardanui. Riardanas pasižiūrėjo į jas. Tos pačios 
nuotraukos, kurias matė ir prisiekusieji. Penktoji pri- 
siekusioji dabar žvelgė į jį dar atidžiau. 

— Nepaprastas skirtumas, ar ne? - paklausė Barouzas. 

Riardanas nieko neatsakė. 

— Pone Riardanai? - paklausė Barouzas. - Gal jūs 
norėtumėte paaiškinti tą skirtumą tarp nuotraukų? Juk 
jūs matote skirtumą? 

— Taip, matau. 

— Kaip jūs paaiškintumėt tą skirtumą, pone Riardanai? 

— Niekaip. 

— Ar pono Jurgenso veidas buvo toks sumuštas ir su- 
draskytas, kai jūs įsilaužėte į jo butą?.. 

— Aš meįsilaužiau, - Riardanas iškart atsakė. - Aš ten 
Įėjau turėdamas sankciją. 

— Ar buvo jo veidas sumuštas ir apdraskytas? - primyg- 
tinai kartojo Barouzas, nusiimdamas akinius ir mojuo- 
damas jais prieš Riardaną. - Ar buvo jo akis pamėlusi? 
Ar buvo jo lūpos sutinusios? 

— Ne, - atsakė Riardanas. 

— Bet policijoje daryta nuotrauka liudija, kad šie sumuši- 
mai, šie įdrėskimai, šie prievartos ženklai atsirado po Ha- 
roldo Jurgenso apklausos Penktojoje policijos nuovadoje. 

— Jeigu jūs norite pasakyti... 

— Aš konstatuoju faktą, pone Riardanai, kad prisipa- 
žinimas iš kaltinamojo buvo išgautas prievarta. 

— Tai melas! - pasakė Riardanas. —- Aš nepaliečiau... 

— Argi jūs nesakėte, dalyvaujant policininkui Entoniui 
Ajelui, kad kalėjimas ponui Jurgensui per gerai? 

— Taip, sakiau. 

— Argi jūs nesakėte, ir vėl prie policininko Ajelo, kad 
poną Jurgensą reikėtų tempti gatve pririšus prie laukinių 
arklių? 

— Sakiau ir tai. 

— O kai jūs buvote vieni su ponu Jurgensu, tariamai 
apklausinėdamas, argi jūs tada nenusprendėte paimti 
įstatymą į savo rankas ir?.. 

— Ne, - tvirtai atsakė Riardanas. 

— Argi jūs iš tikrųjų per apklausą slaptame kambaryje 
nepasinaudojote guminės žarnos metodu, nors tai drau- 
džia tie patys įstatymai, kurių prisiekėte laikytis? 

— Ne, aš to nedariau. 

— Tada kaip jūs paaiškinsite skirtumus tose dviejose 
nuotraukose? 

— Penktojoje nuovadoje jis nebuvo nufotografuotas ir 
nebuvo paimti jo pirštų atspaudai, - kalbėjo Riardanas. - 
Tai buvo padaryta Centrinėje valdyboje, kur jį uždarė. 
Ten jį laikė su daugeliu kitų kalinių. Dauguma krimi- 
nalinių nusikaltėlių nelabai mėgsta prievartautojų ir vai- 
kų tvirkintojų. Aš nežinau, kaip jam atsirado tie sumuši- 
mai, tačiau visai galimas dalykas... 

— Daugiau klausimų neturiu, Jūsų Šviesybe, - pasakė 
Barouzas. 

Kionigas tuoj pat pakilo nuo kaltintojo stalo. 

— Klausimų neturiu, - pasakė jis. 

Riardanas paliko liudytojų suolą. Penktoji prisiekusioji 
tebestebėjo jį. Jis atsisėdo šalia Kionigo ir sušnibždėjo: 

— Klausykite, juk galėjote paprieštarauti. 

— Kam? - paklausė šypsodamasis Kionigas. - Jis mane 
įtikino. 

Netoli tos vietos, kur Riardanas, kalbėdamasis tele- 
fonu su leitenantu Farmeriu, skundėsi, kad Kionigas nu- 
leido jų bylą į unitazą, vienos maklerių firmos, esančios 
"Teisingumo rūmuose Brodvėjuje tarp Cedar ir Pain gat- 
vių, beveik tiesiai prieš didžiulį juodą „Merrill Lynch“ 
pastatą, pažymėtą pirmuoju Liberti Plaza aikštės nu- 
meriu, kampiniame kabinete sėdėjo du vyrai. 

Lovelas Rotšteinas buvo trisdešimt aštuonerių tamsaus 
gymio gražuolis, garbanotais juodais plaukais ir rudomis 

akimis, kurias jis pats laikė dvasingomis. Jis dėvėjo pagal 
užsakymą siūtą kostiumą, rūkė cigaretę „Dunhill“, kurią 
ką tik prisidegė auksiniu žiebtuvėliu. Minutės tiksėjo 
jo auksiniame laikrodyje „Rolex“ ant dailaus riešo. Jo 
partneris Džozefas Felpsas buvo metais jaunesnis, neiš- 
vaizdus, nuo pakaušio plinkąs vyriškis, vilkįs suglamžytu 
pilkos flanelės kostiumu ir avįs juodais batais, kurie labai 
prašėsi šepečio... Jis atrodė labai sunerimęs. Nerimas 
buvo girdėti ir jo balse. 

— Kodėl ji nori su mumis susitikti? - paklausė jis ir 
papurtė galvą. - Tokį kelią iš Arizonos? - Jis vėl papurtė 
galvą. - Jos brolis čia pardavinėja kažkokius paveikslus? 
Ar tu manai, kad tai tik draugiškas vizitas? 

— Kidai nedaro draugiškų vizitų, - tarė Rotšteinas. 

Felpsas žvilgtelėjo į laikrodį ant partnerio stalo. 

— Kokį laiką ji minėjo? 

— Vienuoliktą, - pasakė Rotšteinas. —- Nesinervink. 

— Labai turtingi mane verčia nervintis, - paaiškino 
Felpsas. 

— O mane verčia nervintis labai vargingi, - pasakė 
Rotšteinas. - Arba, tiksliau tarus, tie, kurie niekaip 1e4ž- 
miršta buvę vargšai. 

— Ir aš buvau vargšas, - pasakė Felpsas. - Didelis. 

— Bet dabar tu ne vargšas. 

— Nesu aš ir turtingas. Žinok, dar žiūriu į dešinę val- 
glaraščio pusę. 

— Kur? 

— Kur surašytos kainos. Mano didžiausias troškimas, 
kad vieną dieną galėčiau nueiti į restoraną ir užsisakyti, 
ko tik geidžiu, prieš tai nežvilgtelėjęs į dešiniąją val- 
giaraščio pusę. 

— Na jau nesakyk, toks vargšas nesi. 

— Blogas kvapas išlieka, - atsakė Felpsas. - Dabar 
gyvenu Satone, turiu vasarnamį Hemptone, tačiau tebe- 
jaučiu Šipšed Bei gatvės smarvę. Pinigai mane baugina, 
Lovelai. Jų gali netekti per minutę. 

— Tu ne tuo keliu eini, - pasakė Rotšteinas. 

— Kokį laiką ji minėjo? Ar tu jau man sakei? 

— Vienuoliktą. 

- Jau dešimt po. 

— Labai turtingi turi privilegiją vėluoti, - tarė Rotštei- 
nas, truktelėdamas pečiais. 

Ant jo rašomojo stalo suskambėjo telefonas. Jis ištiesė 
ranką ir paspaudė mygtuką. 

— Taip? 

— Pas jus panelė Kid, - pranešė sekretorė. 

— Siųsk ją tiesiai pas mus, Dženi, - pasakė Rotšteinas. — 
Atsipalaiduok, - jis kreipėsi į partnerį. 

Po minutės durys atsidarė. Olivija Kid prasegtais šer- 
muonėlių kailiniais ant tamsiai žalio „Chanel“ kostiu- 
mėlio įėjo į kabinetą, tiesdama ranką. 

— Lovelai, - pasakė ji, spausdama jo delną. - Džo, - 
spausdama partnerio. — Atleiskit, kad vėluoju, kaltas 
švenčių transportas. 

Ji numetė kailinius ant vieno iš odinių krėslų, atidarė 
savo aplanką ir išėmė iš jo du popieriaus lapus. Paduo- 
dama vieną lapą Rotšteinui, ji pasakė: 

— Tu jau tai matei, Lovelai, bet galbūt dar norėsi per- 
žiūrėti atidžiau. 

Antrąjį lapą ji padavė Felpsui, kuris nustebęs žvilg- 
terėjo į partnerį. | 

— Džo, - tarė ji, - perskaitykit atidžiai. 

Ji įsitaisė krėsle ant savo išskleistų kailinių, užsimetė ko- 
ją ant kojos ir išsitraukė iš rankinuko cigaretę. Rotšteinas 

auksiniu žiebtuvėliu pasiskubino pridegti. Felpsas žvelgė į 
popieriaus lapą savo rankoje. 
Lapo viršuje jis perskaitė: 


KIDŲ ATEITIES KONTRAKTŲ PROGRAMA: 
CMX PER ROTŠTEINO IR FELPSO FIRMĄ, NIUJORKAS 


Toliau per visą puslapį - stulpelių pavadinimai: 


PARD. SĄSK. PARTIJOS IŠ VISO PRISTATYMO 
DATA UNCIJŲ MĖNUO 


Kol abu vyrai skaitė, buvo visiškai tylu. 

— K4 manote? - pagaliau paklausė Olivija. 

— Nesuprantu, - pakeldamas akis atsakė Felpsas. 

— Ko nesupranti, Džo? 

— Ar čia tai, ko jums reikia? Ko jums iš tiesų reikia? 

- Žinoma, kaip tik tai. Kodėl gi?.. 

— Vidutiniškai šešių šimtų kontraktų per dieną? Nuo 
dabar iki Kalėdų? 

— Taip. 

— Tai septynios darbo dienos. Jūs minite keturis tūks- 
tančius du šimtus partijų? 

— Taip. 

— Dvidešimt vieną milijoną uncijų? 

— Taip. 

— Trijose sąskaitose? 

— Bendrose sąskaitose, - Olivija pataisė. 

— Bendrose, ar kaip jas vadintume, vis dėlto yra tai- 
syklės, Olivija. Ir „Comex“, ir CFTC... 

- Taip, Džo, aš žinau taisykles. 

— „Comex“ viešai skelbiamas lygis yra du šimtai pen- 
kiasdešimt partijų. 

— Taip, žinau. 

— O CFTC reikalauja, kad mes pildytume atskirą for- 
mą bet kokioms prekėms, kai viršijama šimto partijų riba. 

— Tai kas tau neaišku, Džo, pasakyk man. Keturi tūks- 
tančiai partijų kiekvienoje sąskaitoje yra gerokai žemiau 
bendros šešių tūkstančių partijų ribos vienam valdytojui. 
Mes nenusižengiam įstatymui. Viskas čia atvira ir ne- 
peržengia ribų. 

— Galiausiai mes turėsime įvardyti kiekvienos sąskaitos 
valdytojus. „Comex“ to pareikalaus. 

— Mes įvardysim juos, kai mūsų to paprašys. Džesika 
čia, Sardžas čia, o aš čia. Nematau problemos. Mes neke- 
tinam viršyti šešių tūkstančių partijų ribos. 

Felpsas ilgokai tylėjo. 

— Aš manau, kad yra pagrindo abejoti, - pagaliau 
pasakė. 

— Viskuo galima abejoti, - atsakė Olivija. 

— Ką jūs turit galvoj? 

— Mes jaučiamės tarsi biržos spekuliantai, - pasakė 
Olivija ir nusišypsojo. 

— Ar žinai, apie kokią grynųjų pinigų sumą kalbama? 
Gal paminėti depozitų ribą? 

— Ją jau turime. 

— Čia kalbama apie tris tūkstančius už kontraktą. 

— Maždaug, - sutiko Olivija. 

— Tai sudarys apie dvylika trylika milijonų dolerių. 

— Taip, aš žinau. 

— Ar jūs pasiruošusi priimti viską, ką pristatys? 

— Ne. 

— Na, ačiū Dievui nors už tai, - pasakė Felpsas. - Bet 
man vis tiek nepatinka. Mes siunčiam savo žmogų į tą 
skylę pirkti tokios gausybės kontraktų per dieną, kur 
daugybė smalsių prekeivių jam žiūrės per petį. 

— Tegul žiūri, - gūžtelėdama pečiais pasakė Olivija. 

— Lovelai, - tarė Felpsas. - Argi tu nesutinki su manim? 

— Aš vis dėlto norėčiau žinoti kodel, - pasakė Rot- 
šteinas. - Ar tai toks dalykas, į kurį Džo ir aš norėtumėm 
veltis asmeniškai? 

— Ką į tai galėčiau atsakyti, Lovelai? 

— Na, kai sakote, kad „mes jaučiamės kaip speku- 
liantai“, ar norite pasakyti, kad ir Kapitonas jaučiasi kaip 
spekuliantas? k 

— Tikra teisybė. 

— Gal vertėtų apsvarstyti geriau, Džo? 

— Nemėgstu azartinių lošimų, - atsakė Felpsas. 

— Mes dar pakalbėsim apie tai, - Rotšteinas pridūrė. 

— Ponai, - tarė Olivija, žvilgtelėjusi į savo laikrodį. — 
Gal geriau pradėkite dirbti. 

— Leiskite man dar kai ko jūsų paklausti, - pasakė 
Rotšteinas. 

— Žinoma. 

— Ar jūs pirksite kontraktus tik per „Comex“? Tik 
Niujorke? Ar naudositės ir užsienio biržomis? 

— Kodėl jums tai rūpi, Lovelai? 

— Nes tai galėtų pakeisti padėtį. 

— Kokiu būdu? 

— Tokiu būdu, kuris nulemtų, ar mudu su Džo norė- 
tume dalyvauti sandoryje. 

— Tuo būdu, kuriuo dalyvavo ponas Dodžas? - pa- 
klausė Olivija. 

Felpsas vėl nukreipė suglumusį žvilgsnį nuo partnerio 
į Oliviją. 

— Turiu pasakyti, - kalbėjo Olivija, - biržos, kuriomis 
naudojamės, ne jūsų reikalas. Ir dar štai kas: kadangi „Kid 
International“ priklauso dvylika procentų Rotšteino ir 

Felpso firmos ir kadangi jūs ilgus metus mums taip ge- 
rai dirbote, matyt, nebūtų klaida atskleisti ir jums tą 
reikalą. - Ji šypsojosi. - Jei kainos, pavyzdžiui, iki kito 
gruodžio pakiltų iki keturiasdešimties dolerių už unciją, 
mnvestavę šešis dolerius už unciją, jūs turėtumėt progą 
uždirbti daug pinigų, - ji palaimingai nusišypsojo. - Pa- 
galvokit, ponai. 

— Bet nekalbėkite per daug, suprantat? — tarė ji. 

Rotšteinas nusišypsojo. 

Felpsas susiraukė. 

— Ar viskas aišku? - paklausė Olivija. - Grafiką jūs 
turit. Norėčiau, kad jis būtų įvykdytas iki Kalėdų. - Ji 
šyptelėjo. - Lovelai, - pratarė. - Džo. Viso labo, ponai. 


Restoranas Pelo gatvėje buvo gerokai nuskuręs, paly- 
ginti su jį supančia neono girliandomis tviskančia ap- 
linka. Ant priekinio veidrodinio lango stiklo, papuošto 
karoliukais siuvinėtomis užuolaidomis, juodomis rai- 
dėmis buvo rašyta: „Ryžių dubenėlis“. Dešinėje panašiai 
papuoštos įėjimo durys su iš vidaus ant stiklo prikli- 
juotu valgiaraščiu. Laikrodžiui rodant be dvidešimties 
minučių dvylika, gatvę užplūdo priešpiečių skubantys 
žmonės. 

Riardanui įeinant, nuaidėjo durų varpelis, bet nei pa- 
davėjai, nei klientai nežvilgterėjo į jį, kai jis uždarė duris, 
nutraukdamas vėjo gūsį, staiga pūstelėjusį į mažą kamba- 
rėlį. Jį pasitiko koks tuzinas stalų, visi be staltiesių, tvy- 
rantis sultingo kepamo maisto aromatas, dainingi kalbos 
garsai, nes dauguma valgytojų ir visi padavėjai buvo kinai. 
Jis iškart priėjo prie bufeto kairėje, kur suvargęs jaunas 
kinas, kaip pastebėjo, skaitytuvais skaičiavo sąskaitą 

padavėjai, stovinčiai nugara į bufetą ir žiūrinčiai į kam- 
barį. Riardanas, kol jaunuolis baigė skaičiuoti ir atidavė 
sąskaitą padavėjai, nieko nesakė. Bufetininkas pakėlė į 
Jį akis. 

— Benis Vongas, - tarė Riardanas. 

Žmogus iš už bufeto nueinančiai padavėjai kažką pa- 
sakė kiniškai. Ši linktelėjo. Jis atsigręžė į Riardaną ir 
kapota anglų kalba paklausė: 

— Jūs kas? 

— Seklys Riardanas. 

— Ponas Vongas pažinti jus? — vėl paklausė bufeti- 
ninkas. 

— Jis mane pažįsta. 

Bufetininkas pakėlė telefono ragelį, surinko vieną nu- 
merį, kažką pasakė kiniškai, pasiklausė ir vel kažką 
pasakė. Riardanas šiaip jau nesuprantamame kiniškų 
žodžių sraute išgirdo savo vardą. 

— Okay, - bufetininkas tarė angliškai ir padėjo ragelį. — 
Jis būti čia. Jūs laukti, - pratarė. 

Riardanas linktelėjo, siekė cigarečių pakelio kišenėje 
ir jau ruošėsi prisidegti, bet bufetininkas perspėjo. 

— Prašom nerūkyti. Ponas Vongas nerūkyti. 

Riardanas numetė neuždegtą cigaretę į vazą ant bu- 
feto. Tolimajame -kambario gale, į dešinę nuo virtuvės, 
atsidarė durys. Mažas kinas tamsiomis kelnėmis ir juoda 
palaidine priėjo prie durų, kur stovėjo Riardanas. 

— Ponas Riardanas? - pasakė jis be jokio akcento. — 
Aš esu Džilbertas Čanas. Prašom čionai. 

Riardanas nusekė paskui jį į užpakalinę restorano dalį. 
Nuo pusryčių jis nieko nebuvo valgęs, iš arčiau užuodęs 
pikantiškus virtuvės kvapus, pasijuto labai alkanas. Ča- 
nas atvėrė tas pačias duris, pro kurias įėjo į restoraną, ir 

praleido Riardaną priešais save į mažą neapstatytą prieš- 
kambarį. Kitos durys buvo prieškambario gale. Atidarė 
jas ir nusilenkęs pasakė: 

— Prašom. 

Kambarys, į kurį įėjo Riardanas, būtų nustebinęs kiek- 
vieną prieš tai jame nebuvusį. Jis buvo apstatytas, Riar- 
danas būtų pasakęs, kaip britų advokatūra - sienas juo- 
siančios knygų lentynos, oda aptrauktas rašomasis stalas, 
du odiniai krėslai, vienas už stalo, kitas priešais jį. Benis 
Vongas sėdėjo krėsle prie stalo. Grakščiai mostelėjęs de- 
šine ranka, jis pasiūlė kitą krėslą Riardanui ir atleido 
Čaną. Kaip pasirodė Riardanui, Vongas buvo arti septy- 
niasdešimties, nors ir atrodė jauniau - to turtingasis kinas 
1r siekė, buvo apsivilkęs tamsiai mėlynu verslininko kos- 
tiumu, auksiniai rankogalių segtukai švietė ties riešais. 
Virš lūpos — juodi ūsai, truputį praplikęs. Veide jokios 
šypsenos. Šaltas kaip kobra. 

Jis palaukė, kol Čanas išeidamas uždarė duris. 

— Nekalbėkite, - iškart pasakė Riardanui. - Leiskite 
man pačiam spėti. 

Balsas šiek tiek dainuojantis, be angliško kinų žargo- 
no, nebūdingas žmogui, kuris Amerikoje pragyveno nuo 
1926 metų. | 

— Restoranas Malberi gatvėje. Praėjusią naktį, tiesa? 

— Pataikei, - pasakė Riardanas. 

— Tu, aišku, prisimeni 1982-uosius. 

— Suprantama. 

— „Auksinė žvaigždė“, - Vongas pasakė. - Rytinio 
Brodvėjaus Penkiasdešimt pirmoji gatvė. Antra, trečia 
valanda ryto. Jie įeina su slidininkų kaukėmis, su koji- 
nėmis, su popieriniais maišais ant galvų, užmuša tris 
žmones ir dar aštuonis sužeidžia, tarp jų ir mano labai 

artimą draugą, - pasakė Vongas ir pliaukštelėjo liežu- 
viu. - Tai ne tas pat dalykas, Riardanai. 

— Ne tas pat? 

— Tikrai ne tas pat. Tada tai buvo sugrįžusios gaujos 
likučiai. Ten, bare, dėl įtakos sferų kovėsi „Laisvieji ma- 
sonai“ ir „Baltieji tigrai“. Štai ir viskas. 

— O kaip dabar? Ar prieš Ralfą D'Anuncijų ranką 
pakėlė kuri nors gauja? 

— Iš kur man žinoti? - mestelėjo Vongas. 

— Manau, reikėtų žinoti, - tarė Riardanas. 

Kinų kvartale buvo dvi pagrindinės srovės. Atsira- 
dusios iš slaptų Gvangdungo provincijos bendruomenių. 
Dabar jos vadinamos „verslininkų asociacijomis“, bet 
Riardanas žinojo, kad iš jų An Liang Šang Cung Hui ir 
Hip Sing T'ango grupės kontroliavo visus to rajono lo- 
šimo namus, o jauniklių gaujos, kaip siurbėlės prilipusios 
prie didžiųjų ryklių papilvės, gynė tuos namus nuo kau- 
kėtųjų, kurie vieną gražią naktį galėjo sumanyti juos 
apiplėšti. Be to, šitos gaujos iš sąžiningų Kinų kvartalo 
pirklių rinkdavo pinigus apsaugai - „Šmėklų šešėliai“ 
darbavosi Mot gatvėje, o „Skraidantieji drakonai“ veikė 
Pelo gatvėje - nustatytą 5-10 tūkstančių dolerių savaitinę 
duoklę. Jeigu viena iš gaujų buvo nusprendusi išsiplėsti 
iki pat Malberi gatvės... 

— Tu klysti, - pasakė Vongas. - Patikėk manim, tu 
klysti. Tai buvo ne kinai. 

— Pasiklausinėk aplinkui, - tarė Riardanas. 

— Aš tau ką nors skolingas? - paklausė Vongas, nuo- 
širdžiai nustebęs. 

— Ne, bet padaryk man tą paslaugą, Beni. 

— Pasiklausinėsiu, tik, patikėk, aš jau dabar žinau at- 
sakymą. Šitie nebuvo kinai. 


+ 

Robertas Sardžentas Kidas tą antradienį miegojo iki 
popietės. „Park Leino“ viešbutyje padavėjas, atnešęs pus- 
ryčius, palinkėjo jam geros dienos ir pranešė, kad tem- 
peratūra lauke - dvidešimt du laipsniai. Laikraščio New 
York Times numeris gulėjo ant pusryčių padėklo. Apa- 
tiniame pirmojo puslapio kampe dešinėje jo dėmesį iš 
karto patraukė dviejų skilčių reportažas: 


PRANCŪZŲ IMPRESIONISTŲ KOLEKCIJA 
PASIEKĖ 36 MILIJONŲ REKORDĄ. 


Gurkšnodamas kavą, Sardžas skaitė. 

Šimtas vienas paveikslas buvo parduotas per Sotbio 
aukcioną vakar vakare. Kainos svyravo nuo 55 000 do- 
lerių už palyginti nedidelį Monė paveikslą iki 4 600 000 
dolerių už tikrai įspūdingą Modiljanio nuogybę. Kolek- 
cija, kuriai surinkti prireikė daugelio metų - Matisas, van 
Gogas, Renuaras, Sera, Sezanas, Dega, Brakas, Koro, - 
buvo parduota, kaip dabar regėjos, per akimirką, nors 
tada sausakimšame kambaryje varžytinės, atrodė, nie- 
kada nesibaigs. 

Sardžai, tu turi atsikratyti šių paveikslų. 

Jam sakė tėvas. 

Man reikalingi pinigai už juos. 

Endriu Kidas. Jie vadino jį Kapitonu. Ir, žinoma, Ka- 
pitonas buvo davęs savo Sardžentui, o tiksliau - savo 
seržantui, įsakymą. Ne paprastą reikalavimą - o ne! - šį 
kartą įsakymą. O kai Kapitonas amteli įsakymą, tu tuoj 
pat puoli vykdyti, nes, Dievas mato, už nepaklusnumą 
reikėtų brangiai sumokėti. 

O dabar viskas parduota. 

Už trisdešimt šešis milijonus su trupučiu. 

Parduota. 

Už pinigus. 

Kad dar daugiau gautų pinigų, jeigu Kapitono planas 
išdegs. Jis, žinoma, išdegs. Jo planai visada išdega. Ir Kidų 
klanas praturtės. Smarkiai. Visi, išskyrus Sardžą, kuris 
nuo šiol, kai brangieji paveikslai jau nebe jo nuosavybė, 
amžinai save laikys vargšu. 

Jis gurkšnojo kavą. 

Ir žiūrėjo pro langą į plikas medžių šakas Centriniame 
parke. 

„Kada nors, - galvojo, - aš norėčiau...“ 

Bet jis ir pats nežinojo, ko kada nors norėtų. 

Jis tik žinojo, kad jo paveikslų jau nebėra. 


D'Anuncijus gyveno Brumo gatvėje raudonų plytų pa- 
state, greta „Arfi 8 Mazolla“ vaistinės. Kitoje gatvės pu- 
sėje priešais Šv. Nukryžiuotojo bažnyčią, kur užrašas kai- 
rėje nuo paradinių durų skelbė, kad Mišios aukojamos 
anglų ir ispanų kalbomis. Į dešinę nuo bažnyčios maisto 
produktų kompanija „Chia Sheung“ buvo atidarius: par- 
duotuvę. Toks tautų mišinys trumpoje gatvelėje Riarda- 
nui tarsi veidrodis atspindėjo, kas vyksta visoje policijos 
nuovadoje. 

Jis lipo aukštyn, peržengdamas iš karto po du laipte- 
lius - įprotis dar iš paauglystės metų, - siauru korido- 
riumi pasiekė trečiojo aukšto aikštelę ir pabeldė į 31-ojo 
buto duris. Duris atidarė Markas D'Anuncijus. 

— Atleiskite, kad sutrukdžiau, - tarė Riardanas. - Leite- 
nantas Farmeris man sakė, kad jūs skambinote... 

— Taip, įeikite, - pasakė D'Anuncijus. 

Buto durys vedė į mažą virtuvę. Priešais jas stovė- 
jo kriauklė, viryklė ir šaldytuvas. Viršum kriauklės — 

apšerkšnijęs, užuolaida užtrauktas langas. Kampe prie 
sienos glaudėsi apvalus stalas su klijuotės staltiese. Žie- 
mos saulės spindulyje matėsi į viršų kylančios dulkės. 
Namai atrodė tušti ir tylūs. 

— Dėl ko skambinau, - prabilo D'Anuncijus, - sėskitės, 
gal išgersit kavos? 

— Dėkui, - tarė Riardanas. 

D'Anuncijus nuėjo prie viryklės, kur ant silpnos dujų 
liepsnos kaito kavinukas. Jis paėmė iš spintelės du puo- 
delius, pripylė ir atnešė juos ant stalo. 

— Su pienu, su cukrumi? - paklausė. 

— Juodos, - atsakė Riardanas. 

D'Anuncijus atsisėdo priešais. Abu vyrai gurkšnojo 
kavą, o dulkės nepaliaudamos kilo į viršų tyliuose na- 
muose. Kažkur dusliai tiksėjo laikrodis. 

— Norėčiau sužinoti, - pradėjo kalbą D'Anuncijus, - 
kiek dar jie užtruks. Tai yra... mes juk turime pasiruošti 
laidotuvėms... 

— Suprantu, - tarė Riardanas. 

— Žinau, yra įstatymas, kad privaloma daryti skro- 
dimą, bet jūs neįsivaizduojate, kaip tai pribloškė mano 
motiną. 

— Prieš ateidamas pas jus, skambinau į Teismo me- 
dicinos skyrių, - linkčiodamas galva, kalbėjo Riarda- 
nas. - Šiandien turėtų būti parengtos išvados. Jūs galite 
ruoštis laidotuvėms, pone D'Anuncijau. Pasirūpinsiu, 
kad kūn... kad jūsų tėvas... ar jau pasirinkote laidotuvių 
salę? 

D'Anuncijus niūriai linktelėjo. 

— Riversaide, - pasakė jis, - Kanalo gatvėje. 

— Liepsiu jiems susisiekti su lavonine. Nesijaudinkite, 
aš tuo pasirūpinsiu. 

— Žinote, giminės nuolat skambina, nori žinoti, kada 
laidosim. 

— Pasakykit jiems, kad rytoj. 

— Tiek daug giminių, - kalbėjo D'Anuncijus. - Ir drau- 
gų. Jis turėjo daugybę draugų... mano tėvas. Kai kas nors 
panašaus atsitinka... 

Jis nebaigė sakinio. 

Riardanas klausėsi, kaip tiksi laikrodis. 

— O priešų? - paklausė. - Žinau, kad tai apiplėšimas, 
iš pirmo žvilgsnio čia apiplėšimas, bet kartais viskas būna 
priešingai, negu atrodo. Vis galvoju apie tai, ką jūs sa- 
kėte. Kad vienas iš jų klausė jūsų vardo. 

— Mano tėvo vardo taip pat. 

— Ar jie norėjo sužinoti ir jo vardą? 

— Taip. Paskui liepė eiti prie baro, ir tuo metu, kai jis 
ėjo, jie... Jie šovė jam į nugarą. 

— Gal žinote, ar jūsų tėvas gaudavo grasinamų laiškų 
arba skambučių? 

— Ne, nieko panašaus. 

— Kokie nors nesutarimai su padavėjais? Arba dar su 
kuo nors iš darbuotojų. Gal kas nors jam pavydėjo? 

— Ne. 

— Ar jis buvo kam nors skolingas? 

— Visas sąskaitas apmokėdavo iki cento, - pasakė 
D'Anuncijus. - Maisto ir gėrimų tiekimas, atliekų surin- 
kimas, staltiesės - viskas iki cento. 

— Ar jums žinoma, kas visa tai jam tvarkė? - paklausė 
Riardanas. - Surinkdavo atliekas, staltieses. 

— Kodėl? Jūs galvojate, kad gangsteriai? 

— Aš tik noriu patikrinti visas versijas. 

— Ne, nemanau, kad būtų buvę kas nors panašaus, - pa- 
sakė D'Anuncijus. - Jie visada ateidavo valgyti į restoraną, 

nuo pat jo atidarymo, bet patikėkite, nėra jokios priežas- 
ties, dėl ko tie berniukai būtų norėję nužudyti mano tėvą. 

— Pone D'Anuncijau, atleiskite, bet privalau jūsų pa- 
klausti. 

— Ko? 

— Ar jūsų motinos ir tėvo vedybos buvo laimingos? Gal 
buvo kitas vyras ar kita moteris, kas nors, kas... 

— Jie buvo vedę beveik keturiasdešimt metų. Mano 
tėvas niekada me nepažvelge į kitą moterį nuo tos dienos, 
kai jie susitiko. - Jis papurtė galvą. Pakėlė kavos puodelį 
lyg ketindamas gerti, bet paskui pastatė ant stalo. - Čia 
nėra jokios logikos. Apiplėšimas, kaip jūs sakote, iš pir- 
mo žvilgsnio tie du vaikinai atėjo mūsų apiplėšti. Tačiau 
kodėl jie nieko nepaėmė? Ir kodėl jie nužudė jį? Juk tai 
aš siekiau šautuvo po baru, kodėl gi jie?.. 

— Ar jūs turėjote po ranka šautuvą? 

— Medžioklinį. Laikau jį po baru. Ir kai tik siekiu jo, 
užpuolikas surinka — ne! O kai mano tėvas artinasi prie 
baro, jie nušauna jį. Vaikinas liepia jam eiti „štai ten“, 
eiti ten, kur jis sako, ir mano tėvas eina prie baro, atsi- 
suka į juos nugara, ir jie nušauna jį. Bet juk čia tikrai 
nėra prasmės. 

Ne, pagalvojo Riardanas, čia nėra jokios prasmės. 

— Aš norėčiau dar kartą apžiūrėti restoraną, - pasakė jis. 


Tą antradienio popietę apie antrą valandą smarkiai 
snigo. Septyniasdešimt pirmosios gatvės raudonų plytų 
namo pirmojo aukšto kambaryje uždegtos šviesos turėjo 
apsaugoti nuo tamsos. 

Moteris, žingsniuojanti Bucharos kilimu, avėjo aukš- 
takulniais bateliais ir vilkėjo tamsiai raudona atlasine 
pižama, kuri derėjo prie kilimo raudonio. Moteris buvo 

įniršusi. Jos rudos akys žybčiojo ir su kiekvienu žingsniu 
ji krestelėdavo galvą, atmesdamas ilgus juodus plaukus. 
Ji buvo nepaprastai graži, bet įtūžis iškraipė jos veidą, o 
balsas tapo šaižus ir aukštas. 

— Aš nedarysiu nieko, ko tu nori, po velnių! - ji šaukė. 

Olivijos nenustebino staigus sesers pykčio priepuolis. 
Nors Džesikai jau buvo dvidešimt ketveri, ji dažnai elg- 
davosi kaip trylikametė. Ramiai sėdėdama supamojoje 
kėdėje prie židinio, traškant ir spragsint ugniai, Olivija 
tik žiūrėjo į ją ir nieko nesakė. 

— Vieta užsakyta septynioliktai! - kalbėjo Džesika. — 
Tai rytoj, ir būtent tada aš išvykstu! 

— Atidėk, - tarė Olivija. 

— Ne, neatideėsiu! - šaukė Džesika. - Mano lėktuvas 
išskrenda iš Kenedžio aštuntą ryto, Ciūriche būsiu rytoj 
naktį, o ketvirtadienį - Šv. Moriso kalnuose, kaip ir kiek- 
vienais metais. 

— Bet šiais metais ne, brangioji, - pasakė Olivija. 

— Taip, ir šiais metais, ir kitais metais, ir dar kitais, ir 
kada tik panorėsiu! - šaukė Džesika. Ji sustingo priešais 
Olivijos kėdę, įsirėmusi į klubus, įžūliai patempusi apa- 
tinę lūpą. 

Olivija papurtė galvą. 

- Ir kaip tu tapai tokia bjauri mergiščia, - pasakė ji. 

— Tai mano kraujyje, - tarė Džesika. 

- Tikriausiai iš tavo motinos pusės. 

— Ar tiesa, kad tavo motina buvo baro kekšė? 

— Nevyk Dievo į medį, Džesi, - pasakė Olivija. - Juk 
mes vieno tėvo. 

— Paskambink jam, eik ir paskambink jam, - sušuko 
Džesika. - Pasakyk jam, kad nori mane priversti atidėti 
kelionę į kalnus. Pamatysi, ką jis pasakys. 

— Aš čia ir atvykau jo paliepimu, - pasakė Olivija. 

- Tai jis nori, kad aš atidėčiau kelionę? 

— Arba kad visai atsisakytum, gali rinktis. 

— Netikiu, - pasakė Džesika. - Tu meluoji. 

— Galėtum paskambinti, bet dabar gal jis snaudžia. 
Turėsi pasikliauti mano žodžiu. 

— Tavo žodžiu! - sušuko Džesika, vartydama akis. 

— Taip! Kurio, beje, niekada... 

— Tu jau davei žodį, kad šis butas bus mano. 

— Jis ir yra tavo. 

—- Jaukus namas mieste, Septyniasdešimtosios gat- 
vės kvartale, - kalbėjo Džesika, stengdamasi pamėg- 
džioti žemesnį Olivijos balsą. - Visi trys aukštai tavo, 
štai raktas, Džesika. Tik pasitrauk nuo mūsų galvos 
Fynikse. 

— Aš niekada taip nesakiau, - ramiai paaiškino Olivija. 

— Tačiau galvojai, - tęsė Džesika. - Ir aš visai nemanau, 
kad butas mano, jeigu tu ir Sardžas turite raktus ir galite 
įeiti kada panorėję, net jei aš nesu viena. Jis ne mano, 
Olivija, tai tik dar viena sušiktos sių imperijos nuo- 
savybė. 

— Kai būnu Niujorke, visada apsistoju viešbutyje, — 
pasakė Olivija. —- Tu tai žinai. Ir aš niekada... 

— Bet tu juk ir šią popietę įėjai. 

— Aš pirma pasibeldžiau. Tavo nuosavybė šventa, Dže- 
si, gali nesijaudinti. Gali linksmintis... 

— Tik draugai mane vadina Džesi. 

— Na, gerai, tebūnie Džesika. Gali čia kiek nori links- 
mintis su jaunaisiais disko bičiuliais, Džesika, tik su sąly- 
ga, kad neatkreipsi policijos dėmesio. Kapitonas pavargo, 
traukdamas tave iš visokių bėdų. 

— Negirdėjau, kad kas skųstųsi, - tarė Džesika. 

— Dabar girdi. Būdama Niujorke nepakliūk į laikraš- 
čius, nekrisk į akis. 

— O kodėl aš negaliu važiuoti į Šveicariją? - paklausė 
Džesika. 

— Nes tu Kapitonui reikalinga čia. 

— Gerai, paskambinkim jam. Sužinokim, ar jis iš tik- 
ryjų... 

— Jeigu nori sulaukti jo pykčio, skambink. - Ji mos- 
telėjo galva į rašomąjį stalą kitoje kambario pusėje. - 
Telefonas ten. 

Džesika svyravo. Ji nuėjo prie baro ir įsipylė taurėn 
truputį konjako. Grįžo prie židinio, valandėlę stovėjo, 
žiūrėdama į liepsną, kairiąja ranka įsirėmusi į klubą, 
dešiniojoje - konjako taurė - tikra manekenės poza. At- 
rodė, Olivija kiaurai mato, kaip jos puikioje galvoje virte 
verda. Kai ji atsigręžė nuo židinio, jos veidas jau buvo 
nurimęs. Pyktis praėjęs. Balsas skambėjo maldaujamai, 
kaip vaiko. 

— Juk per Kalėdas mano visi draugai tenai, - pasakė ji. 

— Žinau, - tarė Olivija. 

— Kaip man trūks visų tų pokylių. 

— Surenk pokylį čia. 

- Šveicarijoje jie geresni. 

— Užtenka, Džesi. Jeigu tave pririštume prie to vaikiš- 
kų žaidimų aptvarėlio... 

— Prie aptvarėlio? 

— Taip, prie tos nuolat dunksinčios lovos viršuje, kur 
ir yra tavo vaikiškų žaidimų vieta, brangi sesute. Jei man 
reikės tave prie jos pririšti, kad sulaikyčiau čia, taip ir 
padarysiu, patikėk. 

Ji pakilo, nuėjo prie sofos pasiimti ant atlošo užmestų 
kailinių. Lyg tarp kitko, pasakė: 

— Aš taip pat pastatysiu ką nors už tavo durų, kad tau 
sulaužytų abi kojas, jei mėgintum išeiti su lagaminu. 

Ji nusišypsojo. 

— Supratai, Džesika? - paklausė. 

Džesika susiraukė. 

— Gerai, - tarė Olivija ir įsisupo į kailinius. 


Raštelis ant restorano „Luna Mare“ durų skelbė: 
UŽDARYTA DĖL MIRTIES ŠEIMOJE 


Po juo ant durų bumbulo kabėjo nedidelis gedulo vai- 
nikas. Restorano viduje prie vieno stalelio sėdėjo Markas 
D'Anuncijus, pasistatęs priešais būtelį „Chianti“ ir laikė 
rankoje taurę vyno. Riardano taurė stovėjo ant baro. Jis 
pats, pasilenkęs kitoje baro pusėje, žiūrėjo į seifą. Laik- 
rodis ant sienos rodė pusę šešių. Lauke smarkiai snigo. 
Nors D'Anuncijus buvo uždegęs tik kelias lemputes, kam- 
baryje buvo jauku ir šilta, palyginti su šalta tundra už 
veidrodinių langų. 

— O prieš nušaudami jūsų tėvą, - paklausė Riarda- 
nas, — ar jie paėmė pinigų iš kasos? 

— Ne, - atsakė D'Anuncijus. - Palaukite, aš tuoj prisi- 
minsiu. Šiaip ar taip, dar buvo ankstus metas ir kasoje 
negalėjo būti daug pinigų. Bet jie netgi neprisiartino prie. 
jos. Jie mums liepė stovėti ramiai ir pakelti rankas, o 
paskui manęs paklausė, kuo aš vardu, tada paklausė 
mano tėvo, kuo jis vardu, ir nušovė jį. Ir viskas. Ir išbėgo. 

- Jūs stovėjote maždaug ten, kur aš dabar, - paklausė 
Riardanas ir pridūrė, - kai jie šovė į jį? 

— Kaip tik ten. 

— Ar jie žinojo, kad už baro yra seifas? Ar atrodė, kad 
jie žinotų? 

— Nemanau. Iš kur jie galėjo žinoti? 

Atrodė, jis vėl apsipils ašaromis. Riardanas, laiky- 
damas vyno taurę rankoje, apėjo aplink barą ir atsisėdo 
priešais jį. 

— Jūs neįsivaizduojate, ką šis restoranas jam reiškė, — 
kalbėjo D'Anuncijus. - Mano senelis atvyko į šią šalį 
1901 metais, kai Italijoje visai neužderėjo vynuogės. Jis 
buvo paprastas darbininkas, net nemokėjo kalbos, bet 
kad išlaikytų šeimą ir jai nieko netrūktų, dirbo kaip juo- 
das jautis. Net nuosmukio metais mano senelis pasirū- 
pino, kad jo vaikai būtų aprengti ir pamaitinti. 

Riardanas linktelėjo. D'Anuncijus dar įpylė vyno. 

— Suprantate, yra žmonių, - kalbėjo, - jie atvyksta į 
šią šalį ir tenori praturtėti. Mano senelis ne toks. Jis 
norėjo būti tikras jankis, vos išlipęs iš laivo, kreipėsi dėl 
pilietybės. Savo vaikus jis auklėjo tikrais amerikiečiais, 
net neprimindamas, iš kur atvyko. 

Jis gurkštelėjo vyno. Jo žvilgsnis dabar buvo tarsi nuto- 
lęs. Atrodė, jis atgaivina tolimus, ne tokius sudėtingus 
kaip dabar ir saugesnius laikus. 

— Mano tėvas buvo jauniausias, — tęsė. - Vašingtone 
gyvena trys vyresnės seserys ir brolis. 

Jis palingavo galvą. Paskui ilgai tylėjo. 

— Sis restoranas buvo jo svajonė, - pagaliau vėl prabilo. 
— Jis taupė jam visą gyvenimą. 

Ir vel tyla, šį kartą dar ilgesnė. 

— Kai jis surado šią vietą, čia buvo šiukšlynas, kad 
būtumėt matęs tą viryklę aname gale - su peiliu negalėjai 
riebalų nugrandyti. 

Jis papurtė galvą, švystelėjo maža šypsenėlė. 

— Jo svajonė. Sudėjo visas santaupas, kad ją įgyven- 
dintų, viską užstatė, kiek trūko - pasiskolino. O dabar 

taip atsitiko. Žmogus pagaliau įgyvendina svajonę, ir 
šitaip atsitinka. 

Jis vėl papurtė galvą. Šypsenos veide nebeliko. 

— Pone D'Anuncijau, - kreipėsi Riardanas, - anksčiau 
jūs man sakėte, kad jūsų tėvas niekam nebuvo skolingas. 

— Taip. 

— Bet ką tik ištarėte, - jeigu teisingai supratau, - kad 
jis pasiskolino, kiek jam trūko. 

— Taip. 

— Ar tai reiškia, iš ko nors asmeniškai? 

— Taip manau. Nes kiek galėjo, jis paėmė iš banko, 
tačiau to neužteko. 

— Kiek jis pasiskolino? 

— Nežinau. 

— Ar tai buvo nemaža suma? 

— Nežinau. 

— Iš ko jis galėjo pasiskolinti? 

— Nežinau. Šiaip ar taip, koks skirtumas? Ar tie pinigai 
jam išėjo į gera? Jis įsigijo restoraną, įgyvendino savo 
svajonę, bet... 

Jis ir vėl ūmai pravirko. Riardanas padėjo jam ant 
peties ranką. 

— Atleiskite, - kūkčiodamas pratarė D'Anuncijus. 

— Nieko, - pasakė Riardanas. - Nieko. 

— Jis buvo man toks geras tėvas, - pasakė D'Anuncijus, 
ieškodamas kišenėse nosinės, - toks geras žmogus. Ir 
kodėl jie tai turėjo padaryti, tie galvijai! 

Jis išsišnypštė nosį, o paskui pažvelgė tiesiai į Riardaną. 

— Mes niekada jų nerasim? - paklausė. - Mes nežinom, 
kaip jie atrodo, mes net... 

— Aš rasiu juos, - pasakė Riardanas. - Pažadu. 

Nors pats anaiptol tuo nebuvo įsitikinęs. 

+ 

Vyno bare Bruklino tilto šešėlyje sėdėjo Rotšteinas ir 
Felpsas, gerdami daug brangesnį vyną nei tas, kurį gurkš- 
nojo Riardanas su D'Anuncijumi. Rotšteinas buvo užsa- 
kęs vyną - 1969-ųjų „Lafite-Rothschild Pouliac“. Felpsas 
to niekada nebūtų išdrįsęs. Atrodė, kad Felpsas nervingai 
siurbčioja kai ką ypač brangaus. Po kiekvieno gurkšnio 
jis vis žiūrėdavo į taurę, tarsi apgailėdamas prarastus 
dolerius, kurie pavirto bebaigiančiu išnykti skysčiu. 

— Atsipalaiduok, - pasakė jam Rotšteinas. 

— Tiesiog bijau tokios rizikos. Turiu galvoje - asme- 
niškai. Juk tai 77254 pinigai, Lovelai. Tai ne tas pat, kaip 
investuoti kieno nors kito pinigus. 

— Man rodos, galime tai laikyti gana saugia investici- 
ja, - atsiliepė Rotšteinas. 

— Ar todėl, kad Kidai užima tokią tvirtą padėtį. 

„— Taip, be abejo, ir visa kita. 

— Kodėl taip manai? 

— Atsimeni, ką ji pasakė? 

— Ką? 

— Kai kalbėjome apie demaskavimą, ji paminėjo, jog 
šeima yra čia, Niujorke! Man rodos, tai reiškė, kad jie 
galės pasirašyti visus dokumentus, kurių pareikalaus 
CFTC. 

— Na taip, bet... 

— Kartu ji pasakė, kad pirkimai bus užsienyje. Taigi aš 
manau, tuos pirkimus padarys kiti, tardamiesi su Kidais 
dėl procentų. 

— Ar tu manai, kad tam vadovauja Kapitonas? 

— Viskam, ką daro Kidai, vadovauja Kapitonas. 

— Nes tai atrodo beprotiškai drąsu. Juk tereikia, kad 
koks nors įžvalgus biržos vyrukas suprastų... 

— Klausyk, Džo, jie nedaro nieko neteisėta. Jie tik sten- 
giasi paimti tuos laisvus pinigus, kurie susidarys iki Kalė- 
dų, štai ir viskas. 

— Nieko sau laisvi pinigai! Keturi tūkstančiai du šimtai 
kontraktų? Po tris tūkstančius dolerių už kiekvieną kon- 
traktą? Ar žinai, kiek tai bus? Tai bus vien išlaidų dvylika 
milijonų šeši šimtai tūkstančių dolerių. 

— Teisingai. 

— Penki tūkstančiai uncijų kiekviename kontrakte yra 
dvidešimt vienas milijonas uncijų, Lovelai. Jeigu iš tikryjų 
bus mokama po keturiasdešimt dolerių už unciją, tie 
kontraktai bus verti aštuonių šimtų keturiasdešimties 
milijonų dolerių. Pelnas sudarys daugiau nei tris ketvir- 
čius milijardo! Ir tai - vien Niujorke. 

— Kidams tai ir bus laisvi pinigai. Klausimas, Džo, 
tėra, ar mes norime eiti paskui juos. Tiktai toks klau- 
simas. 

— Kokia suma tu sutiktum rizikuoti, Lovelai? 

— Visa, kurią gausime. Sutikčiau užstatyti viską, kiek 
gausime. Štai koks esu tikras. 

— Žinok, galime prarasti viską. 

- Žinau. 

— Viską, - pasakė Felpsas. - Ir atgal į Šipšed Bei gatvę. 

— Man dar blogiau, - pasakė Rotšteinas. 

— Kodėl? 

— Jei pradedi be nieko ir grįžti vėl prie nieko, nieko 
neprarandi. O jei esi gimęs su laiminga žvaigžde, Lovelai 
Rotšteinai, finansininko Džeikobo Rotšteino sūnau, ir 
staiga pasijunti be cento... tai gali pribaigti, drauguži, 
išties gali pribaigti. 

Felpsas siurbčiojo vyną. 

— Čia gyvenimo šansas, - jis tyliai pasakė. 

— Abu tapsime multimilijonieriais, - pasakė Rotštei- 
nas. - Žinai, turime rizikuoti. 

— Žinau. 

— Tavo taurė tuščia, - pastebėjo Rotšteinas ir mostelėjo 
padavėjui. Padavėjas iškėlė butelį iš vyno šaldiklio. Pri- 
pylė abiejų taures. 

— Dėkui, - tarė Felpsas. 

Padavėjas nusinešė padėklą. 

— Ką ji turėjo galvoje? - jis paklausė. 

— Kas? - nesuprato Rotšteinas. 

— Olivija. Kai sakė, kad tu jau matei pirkimų sąrašą. 

— Ar ji taip pasakė? 

— Taip man pasigirdo. 

— Maža ką ji gali turėti galvoj, kas žino? - pasakė 
Rotšteinas, patraukdamas pečiais. Jis nurijo didelį gurkš- 
nį vyno. 

— A-ch-ch, - nutęsė su pasigėrėjimu. 

— O kas yra Dodžas? - vėl paklausė Felpsas. 

— Nežinau, kas tas Dodžas. 

— Kai kas, turintis gerą padėtį, ar ne tai ji pasakė? 

— Kas gali supaisyti Oliviją? - atsakė Rotšteinas ir vėl 
patraukė pečiais. - Mes imamės šito ar ne? 

— Aš manau, - pasakė Felpsas. - Aš manau, galime 
tikėtis, kad jie žino, ką daro. 

— Pasitikėjimas Kidais negali išeiti į bloga, - pritarė 
Rotšteinas. 

— Dieve, mes juk galėtume praturtėti! 

— Milijonas milijonų milijonų. 

Felpsas staiga sukikeno. 

— Aš paprašysiu savo dalies sidabriniais doleriais, — 
pasakė. 

— Kalbėk aiškiau, - tarė Rotšteinas. 

— Ne, pamaniau, supilčiau iš jų didžiulę kržvą ir šoki- 
nėčiau ant jos, ir mėtyčiau monetas į viršų, ir tegul jos 
krinta nenutrūkstamu lietumi man ant galvos. 

— Vien monetos, tai bent! 

— Aš mėgstu pinigų kvapą. O tu ar mėgsti pinigų kva- 
pą? 

— Mėgstu. 

— Bet jis ir gąsdina mane, - pasakė Felpsas. 

— Ne, nereikia gąsdintis, - nuramino Rotšteinas ir 
pakėlė taurę. - Na, Džozefai, mano drauge, - pasakė, - 
pone... 

— Lovelai, mano drauge, - pakėlė taurę ir Felpsas. - 
Pone... 

—- Už mūsų sėkmę! Po savaitės arba viską praradę atsi- 
dursime griovyje... 

— Arba įsigysime pasaulį, - užbaigė Felpsas. 

— Įsigysime pasaulį, - pritardamas linktelėjo Rotštei- 
nas. - Bent jau geroką jo gabalą. 

Iškilmingai, tylėdami vyrai susidaužė taurėmis. 

Trečiadienio, gruodžio 17-osios, rytas išaušo šaltas, 
niūrus ir vėjuotas. Anglimi kūrenama krosnis apatiniame 
Penktosios nuovados aukšte narsiai kovojo su Arktikos 
šalčiu, bet policijos patalpos buvo šaltos, o skyriuje - jis 
buvo trečiajame aukšte, krosnies ventiliatorius nepajėgė 
pastūmėti šilumos taip toli - buvo neką šilčiau nei lauke. 
Džianelis, kažką spausdinąs mašinėle prie savo stalo, 
tebevilkėjo paltu. Riardanas po kostiuminiu švarku buvo 
pasivilkęs megztinį. Šį rytą, prieš išeidamas į darbą, jis 
dar apsivilko ilgus apatinius marškinius. Leitenantas Far- 
meris, susikūprinęs prie raporto, kurį Hofmanas parašė 
nužudymo naktį, sėdėjo be švarko. Džianelis pasidomėjo, 
ar tik jis ne šiaurės meškų giminės. 

— Kur čia Čiko raporte kalbama, kad jie klausė senio, 
kuo jis vardu? - paklausė Farmeris. 

— Čia neparašyta, - atsakė Hofmanas. Jis stovėjo prie 
vandens šaldiklio, svarstydamas, ar jam verta atsigerti. 
Buvo lyg ir per šalta gerti vandenį. Jis tebevilkėjo savo 
šiltąjį puspaltį, kuriuo apsirengė ryte, išeidamas į darbą. 

— Aš sužinojau tik vakar vakare, - pasakė Riardanas. 

— Gal dėl to jį ir nušovė, - įsiterpė Džianelis, pakėlęs 
akis nuo rašomosios mašinėlės. - Gal jiems nepatiko 
Ralfo vardas. 

To paties kambarėlio priešingoje pusėje Ruisas kal- 
bėjosi su sena dama, kuri atėjo į policijos nuovadą pra- 
nešti apie triukšmą praėjusią naktį. Kaip ir kiti sekliai, 
išskyrus Farmerį, jis buvo pasirengęs policijos tundros 
sąlygoms - vilkėjo trumpą vairuotojo apsiaustą su dirb- 
tinio kailio apykakle. 

— Ir kam šauti į žmogų, kuris daro viską, kas liepia- 
ma? - pasakė Riardanas. - Jis ėjo prie baro, būtent ten, 
kur jam liepė. 

— Jūs sakote, kad tai įvyko vidurnaktį? - Ruisas pa- 
klausė senąją damą. 

— Taip, lygiai dvyliktą valandą, - ši atsakė. Ant ausų ji 
buvo užsitraukusi vilnonę skrybėlę, dėvėjo juodos medžia- 
gos paltą. Nors ant ilgų kelnių dar buvo užsitempusi šiltas 
kojines iki kelių, neatrodė panaši į Brodvėjaus šokėją. 

— Jeigu ateini apiplėšti, kam šauti į žmogų ir nieko 
nepasiimti? —- svarstė Riardanas. 

— Teisybę šneki. Pinigai, - atsakė Džianelis. 

— Pabeldė į duris ir pasakė, kad tai jūsų vyras, taip? — 
klausė Ruisas. | 

— Taip, - atsakė senoji dama. 

— Baik ieškojęs paslaptingų dalykų, Riardanai, - tarė 
Farmeris. 

— Aš tik sakau... 

— Policijos darbe paslaptingų dalykų nebūna. Būna tik 
nusikaltimai ir žmonės, kurie tuos nusikaltimus daro. 

— Gal tai buvo jūsų vyras, - paklausė Ruisas. - Ar jūsų 
vyras buvo tuo metu namie? 

— Mano vyras jau dvidešimt metų kaip miręs, - atsakė 
ponia. 

— A, -tarė Ruisas. - Tvarka, tada užrašykime tą infor- 
maciją. 

— Čia tikriausiai buvo du alkani valkatos, kurie mėgino 
apiplėšti restoraną, - toliau aiškinosi Farmeris, — bet 
išsigando ir nužudė savininką. Štai kas įvyko. 

— Jeigu jie buvo tokie alkani... - pasakė Riardanas. 

— Peržiūrėk registracijos knygą, - kalbėjo Farmeris. — 
Pateik sau klausimus, patikrink piniginių perlaidų 
kartoteką, išsiaiškink, kas buvo paleisti prieš laiką po 
ginkluoto apiplėšimo. Čia atvejis, kai žmogus, įvykdęs 
ginkluotą apiplėšimą, kaskart jį kartoja, nes tai yra 
vienintelis darbas, kurį moka. 

Suskambo telefonas ant Hofmano stalo. Jis pakėlė 
ragelį. 

— Penktoji nuovada, - pasakė. - Seklys Hofmanas klauso. 

— Aš nebūčiau šovęs į žmogų, prieš tai neapšvarinęs 
kasos, - pasakė Riardanas. - Net jeigu ir ateičiau apvogti. 

— Aš irgi, - pritarė Džianelis. 

— Aha, - Hofmanas pasakė į ragelį. - Vieną sekundę, 
gerai? 

— O kas sako, kad vagys turi elgtis protingai? — pa- 
klausė Farmeris ir numetė pasirašytą raportą ant Riar- 
dano stalo. - Nusiųsk raporto kopiją Žmogžudysčių sky- 
riui, - jis pasakė. - Ir Riardanai... 

— Braj, tau, - pasakė Hofmanas. 

— Rask tuos valkatas, - Farmeris pasakė ir nušlukžiojo 
į savo kabinetą. 

Riardanas pakėlė kito telefono ragelį. 

— Alio! O, Martinai, puiku, džiaugiuosi, kad vėl mane 
susiradai. 

— Koks butas? - Ruisas paklausė senosios damos. 

— Keturioliktas, - atsakė ji. 

- Ir jūs sakote, kad tai buvo apie vidurnaktį? 

— Tiksliai vidurnaktį, - pasakė ponia. 

— Na, aš norėčiau žinoti, ar ji turi teisę išsiųsti mano 
vaiką į Džersį, - Riardanas kalbėjo telefonu. Paskui klau- 
sėsi. - Jos tėvai ten, - pasakė ir vėl klausėsi. - Šešiasdešimt 
penkeri, kažkas panašaus. Jos tėvas dirbo telefonų ben- 
drovėje, bet dabar pensijoje, - jis vėl klausėsi. 

— Ar taip atsitikdavo ir anksčiau? —- uždavė klausimą 
Ruisas. 

— Visados, - atsakė ponia. 

— Ką? - nesuprato Ruisas. 

— Ką? —- pasakė Riardanas. - Na iš kur, po velnių, 
man žinoti, ar galime įrodyti, kad jie dėl ko nors netin- 
kami? 

— Kaip tai suprasti - visados? - paklausė Ruisas. 

— Kiekvieną naktį, - atsakė ponia. 

— Kiekvieną naktį? 

— Vidurnaktį. Man rodos, jis mane įsimylėjo. 

— Ą-ha, - Riardanas pasakė į telefono ragelį. - A-ha. 
Gerai, o ką, jeigu šiandien popiet? Ne, tuoj pat ateiti 
negaliu, Martinai. Gal per priešpiečius? Na, tai kada tu 
laisvas? Tvarka, tada antrą valandą, iki pasimatymo, 
puiku, - pasakė ir padėjo ragelį. 

— O ar jūs žinote, kas tas žmogus? - paklausė Ruisas. 

— Taip. Tai Džonas Travolta, - atsakė dama. 

Ruisas pasižiūrėjo į ją. 

— Jis mane įsimylėjo, - pridūrė ji. 

— Kas skambino? - Hofmanas paklausė Riardano. 

— Mano advokatas, - atsakė Riardanas. - Sumautas 
asilas. — Jis metė žvilgsnį ten, kur senoji dama Ruisui 

porino, kad Travolta vieną kartą iššoko iš ekrano, kad 
ją pabučiuotų. 

— Kokia problema? - paklausė Hofmanas. 

— Stengiuosi pasimatyti su dukterimi, štai kokia prob- 
lema. 

- Šalčiau, - pasakė Hofmanas. - Juk ne aš ją išsiunčiau 
į Džersį. 

— Taip, - nuleido balsą Riardanas, bet jis visas virte 
virė. 

Hofmanas paėmė raportą, kurį Farmeris numetė ant 
stalo. 

— Čia kažko trūksta, - pasakė. 

— Čia daug ko trūksta, - tarė Riardanas. 

— Nusiramink gi pagaliau. 

— Ta nelaiminga, be jokios priežasties išardyta šei- 
ma. 

— Apie kurią šeimą kalbi, Braj? - paklausė Hofma- 
nas. - Apie D'Anuncijų... ar apie savo? 

Riardanas įsistebeilijo į jį. 

Ruisas tarė: 

— Aš paskambinsiu ponui Travoltai asmeniškai ir pa- 
sakysiu, kad daugiau jūsų netrukdytų. 

— Ne, nesakykit jam, kad manęs netrukdytų, - pasakė 
dama. — Tiktai tegul tai daro ne taip vėlai. 

— Atleisk, - Riardanas pasakė. 

— Tiesiog neduok jausmams valios. 

— Ką darysime su raportu? 

— Ar atsimeni tuos žmones, kuriuos mes klausinėjome 
gatvėje? 

— Taip. 

— Kur buvo Seidi? 

— Kas? 


— Seidi. Ta dama su plastmasiniais krepšiais. Ji pa- 
prastai būna tarpduryje tiesiai prieš restoraną. Ten ji ir 
gyvena, Braj. Tas tarpduris yra jos namai. 

— O gal ji išvyko į pietus atostogauti, - pasakė Riar- 
danas. - Gal susirado šiltesnį tarpdurį Cemberso gatvėje. 

— Manau, mums reikėtų jos paieškoti, - tarė Hofmanas. 

— Tegul jis mane trukdo apie devintą, pusę dešimtos, — 
pasakė senoji dama, išeidama iš policijos. 


Buverio aveniu Niujorke buvo pavojinga vieta bet ku- 
riuo metų laiku, bet dabar, šalikelėse stūksant suodino 
sniego krūvoms ir pučiant atšiauriam vėjui, ji atrodė 
grėsmingesnė negu paprastai. Girtuokliai buvo tarsi su- 
paralyžiuoti. Paprastai jie būtų išėję į vidurį gatvės, siū- 
lydamiėsi nuvalyti automobilių, stabtelėjusių prie švie- 
soforo, stiklus, tikėdamiesi tai šen, tai ten gauti kokią 
monetą. Arba jie būtų ant šaligatvių, mėgindami laimę 
tarp praeivių, nes žmonės čia atvykdavo apsipirkti par- 
duotuvėse, kurios rikiavosi abiejose pusėse. 

Žemiau Delensio parduotuvėse buvo prekiaujama ap- 
švietimo įrengimais, keletoje siūlomi stiklo dirbiniai bei 
stalo reikmenys. Aukščiau Delensio dominavo parduo- 
tuvės, tiekiančios prekes restoranams: virtuvės įrangą, 
kasos aparatus, porcelianą, santechniką, picų krosne- 
les, - o jų visų viduryje, įlindęs į svetimą teritoriją, buvo 
vienišas kiniškas viščiukų turgus. 

Šio miesto girtuokliai ir benamiai būriais sėdėdavo 
tarpduriuose, stiklinėmis akimis žiūrėdami į šaltį ir žino- 
dami, kad bet kuris iš jų gali mirtinai sušalti. Termo- 
metras prie vieno iš bankų Kanalo gatvėje, kai pro jį 
važiavo Riardanas su Hofmanu, rodė dvylika laipsnių. 
Jiems išlipus iš automobilio, atrodė dar šalčiau. 

— Viskas per tą žvarbų vėją, - pasakė Hofmanas. 

Jie veikė griežtai pagal taisykles, ir tai būtų labai patikę 
Farmeriui. 

— Dama apie šešiasdešimt. Ją vadina Seidi. Dama su 
plastmasiniais krepšiais. Seidi. Gal matei ją kur nors? 

— O kaipjos pavardė? - paklausė girtuoklis. Jis sėdėjo 
tarpduryje šalia „Bowery“ kontoros. Kojas buvo apsi- 
vyniojęs laikraščiais. Jis prisišlapino į kelnes, ir šlapimas 
dabar sunkėsi pro laikraščius. 

— Mes nežinome jos pavardės. Ji tiesiog Seidi. Ji visą 
laiką čia būna. Visi pažįsta Seidi. 

— Tik nepagalvok, kad aš su ja kaifavau, - pasakė 
girtuoklis. 

Jie ėjo Buverio aveniu tolyn. 

— Šalta, - tarė Riardanas. 

Hofmanas palinko. Jo akys ašarojo. 

Dar vienas tarpduris. Šitas - netoli Grand gatvės. 

Dar vienas girtuoklis. 

- Jūs pasakėte Seidi? 

— Nebereikia. 

Vel vienas. 

Ir dar vienas. 

Buverio aveniu klaikiai švilpė vėjas. 

Jie artėjo prie pačios šiaurinės policijos nuovados ri- 
bos, kur tarp Rivingtono ir Stentono gatvių buvo įsi- 
spraudusi Gelbėjimo armijos būdelė. Ten vienas vyriškis 
jiems pasakė matęs Seidi pirmadienį. 

— Kada pirmadienį? - pasitikslino Hofmanas. 

— Apie popietę. 

— Ji neparėjo pirmadienio vakarą? Po septintos valandos? 

— Ne, bent kol aš ten buvau, - pasakė vyriškis. - O ko- 
dėl? Ką ji padarė? 

Jie grįžo kita aveniu puse, priėjo viešbutį netoli Brumo 
gatvės kampo, kur budėtojas jiems pasakė, kad pirma- 
dienio vakarą ji čia buvo nusisamdžiusi kambarį. 

— Ar ji vis dar čia? - paklausė Riardanas. 

— Ne, ji turėjo pinigų tik vienai nakčiai. 

— Kada ji išėjo? —- pasiteiravo Hofmanas. 

— Vakar anksti ryte. 

— Ar pasakė, kur išvyksta? 

— Taip, į Paryžių, į Prancūziją, - sausai atsakė budė- 
tojas. —- Paryžiuje, Prancūzijoje, yra daugybė šiukšlių 
dėžių. 

Automobilyje buvo šilčiau, nors šildytuvas gerai ne- 
veikė. Jie suko gatvėmis, žvalgydamiesi. Daugybė moterų 
su krepšiais, bet Seidi nėra. Daugybė vyrų, gulinčių tarp- 
duriuose. Daugybė žmonių, skubančių pro juos. Vėjas 
blaškė sniegą, sukastą į krūvas prie šaligatvių, kėlė sū- 
kurius, todėl atrodė, kad vėl sninga. 

— Prarastos sielos, - tarė Hofmanas. - Visi jie - mėšlas. 
Kai kurie jų tikriausiai buvo gydytojai, galbūt advokatai, 
bet paskandino save šūdinam butely. 

— Ar nenorėtum pertraukos priešpiečiams? - paklausė 
Riardanas. 

— Pasižvalgykim dar keliose vietose, - tarė Hofmanas. 

— Tikiesi tapti komisaru? 

— Riebus kąsnelis. Šiame mieste, jeigu nesi airis arba 
juodukas, daugiau kaip kapitonu nebūsi. 

— Nori pasakyti, kad aš galėčiau tapti komisaru? — 
šaipydamasis paklausė Riardanas. 

- Žinoma, tik pakalbėk su savo rabinu. 

Vyrai nutilo. Šildytuvas barškėjo ir džeržgė. 

- Čia ištisos džiunglės, - tarė Hofmanas. 

Jie važiavo toliau tylėdami. 

— Tu kalbi apie paaukštinimus, - prabilo Hofmanas, - 
ta apiplėšimo byla man taip pat nepadės. 

— Ką turi galvoje? 

— Tuos dingusius pinigus. 

— Kažin, - tarė Riardanas. 

— Jie galvoja, kad aš susišlaviau tą apdergtą grobį, - 
pasakė Hofmanas. 

— Niekas to negalvoja. 

— Negalvoja, ką? Man penkiasdešimt metų, tą bylą 
nutraukiau prieš devynerius metus. Devyneri šūdini me- 
tai, Braj. Tada buvau pirmojo rango seklys ir tebesu 
pirmojo rango seklys. Kažkas ten viršuje mane stebi, Braj. 
Policijos valdyboje yra aplankas, pažymėtas Čiko Hof- 
mano vardu, ir po mano vardu parašyta: „Sulaikyti“. 
Manęs nepraleidžia, Braj. Galėčiau rytoj pasiekti teisėją 
Kreiterį ir vis tiek negaučiau paaukštinimo. Gali įsivaiz- 
duoti, ką reiškia dirbti darbą ir žinoti, kad jį labai gerai 
dirbi, bet nematyti perspektyvos. 

— Pažiūrėk į priekį, - tarė Riardanas. 

— Ką? 

— Ten ji. 

Seidi stovėjo priešais pastatą šalia Hesterio gatvės, 
rausdamasi šiukšlių dėžėje. Jie privažiavo prie šaligatvio 
pakraščio. Kai Riardanas išjungė variklį, Hofmanas jau 
stovėjo ant šaligatvio. Jam prisiartinus, Seidi pakėlė gal- 
vą, iš karto atpažino policininką ir jau buvo bebėganti. 

— Sveika, Seidi, - kreipėsi Hofmanas. - Kaip laikaisi? 

Seidi stovėjo nejudėdama, nukreipdama žvilgsnį į pri- 
ėjusį Riardaną. 

- Ar turi keletą minučių? - pasakė Hofmanas. - Norė- 
tume su tavimi pasikalbėti. 

— Dabar labai užsiėmusi, - atsakė Seidi. 

— Eime, nupirksime tau išgerti, - pasakė Riardanas. 
— Kodėl ne? - iškart sutiko Seidi. 


Tą popietę truputį prieš pirmą „Cathay“ baras Bajaro 
gatvėje buvo visiškai tuščias. Ant taburečių prie baro 
sėdėjo trys kinai, bet tai ir viskas. Priešais Seidi stovėjo 
du tušti stikliukai. Ji ką tik per porą sekundžių juos abu 
ištuštino ir dabar jau ėmėsi trečiojo, bet šįkart gėrė pa- 
sigardžiuodama, neskubėdama. 

— Kur tu buvai pirmadienio naktį, Seidi? - paklausė 
Riardanas. - Kaip atsitiko, kad tavęs nebuvo tarpduryje? 

— Buvau išėjusi su draugais, - atsakė Seidi. 

— Ką veikei? - paklausė Hofmanas. 

- Ėjome į kiną. 

— Kokį kiną? 

— Užmiršau pavadinimą. Apie kaubojus. 

— Kaubojus? 

— Taip, apie kaubojus, - ji pakartojo ir šyptelėjo, pa- 
tenkinta savo atsakymu. Ji gudriai žvelgė mėlynomis 
akimis. Ji žiūrėjo į juos iš po šaliko, apvynioto aplink 
galvą ir surišto po smakru. Ji vėl gurkšnojo savo viskį, 
lyg matuodama, kas dar buvo likę stiklelyje, ir svars- 
tydama, kiek ilgai jie dar.pirks jai gėrimą. 

— O kaip atsitiko, kad tu negrįžai į Malberi gatvę? — 
vėl paklausė Riardanas. 

— Aš ten buvau, - ji atsakė. 

— Bet ne savo įprastajame tarpduryje. 

— Taip, bet aš ten buvau. 

— Ar tau nebepatinka tas tarpduris? - paklausė Hof- 
manas. 

— Kuo puikiausias, - atsakė Seidi ir truktelėjo pečiais. — 
Bet šiame mieste yra daug kitų tarpdurių. - Ji dvejodama 


86 


pasižiūrėjo į stiklelį, paskui, matyt, nusprendusi, kad 
galėtų pasinaudoti jų dosnumu, vienu gurkšniu prarijo 
viskio likutį. Dabar jau liūdnai pažvelgė į tuščią stikliuką. 
Paskui pakėlė akis į seklius. Jos akys buvo stebėtinai 
mėlynos. Riardanui šovė mintis, kad ji kadaise buvo labai 
graži moteris. Jis davė ženklą barmenui ir parodė į Seidi 
stikliuką. Barmenas paprastai staliukų neaptarnaudavo, 
bet policininkus jis iš toli atpažino ir, kai tik pastebėjo jų 
mostą, atskubėjo su buteliu. 

— Palik butelį, - tarė Riardanas. 

— Kaip tai atsitiko? - paklausė Hofmanas. 

— Kaip atsitiko kas? - perklausė Seidi, pildama pati sau. 

— Kaip atsitiko, kad tu negrįžai į tą tarpdurį? 

— Aš pavargau nuo to tarpdurio, - atsakė gerdama. - 
Retkarčiais mėgstu išmėginti ir kitus tarpdurius. 

— Bet tu nemėginai kitų tarpdurių per pastaruosius 
trejus metus, - pasakė Riardanas. 

— Na, laikas pasikeisti, tiesa? - atsakė Seidi, vėl paten- 
kinta savo atsakymu, žybčiodama mėlynomis akimis. 

— Kur tu dabar gyveni, Seidi? 

— Na, aš;ządau gerą tarpdurį Kenmario gatvėje tą naktį 
po... 

Ji sustingo. 

— Naktį po ko? - Riardanas paklausė. 

— Po pūgos, - ji iš karto susigriebė. 

— Tu kalbi apie praėjusią naktį? - pasakė Hofmanas. 

— Tikriausiai. 

— Ar pirmadienio naktį? 

— Ne, ne, pirmadienio naktį aš miegojau „Čelsyje“. 

— O kodėl gi ne tarpduryje? 

— Na, aš turėjau truputį pinigų, todėl paskaičia- 
vau... 

— Ar bijojai miegoti tarpduryje pirmadienio naktį? 

— Kodėl turėčiau bijoti? 

— Tai tu mums pasakyk, - tarė Riardanas. 

— Ne, aš nebijojau. 

— Ko tu bijojai, Seidi? 

— Ar tave kas nors įbaugino, Seidi? 

— Ar tu matei, kaip šaudė, Seidi? 

— Nemačiau jokio šaudymo pirmadienio naktį, - pa- 
sakė Seidi. 

— O kas gi sakė, kad šaudė pirmadienio naktį? 

— Betgi jūs ką tik manęs paklausėt... 

— Kur tu buvai pirmadienio naktį, Seidi? 

— Aš sakiau jums, - atsakė. - Kine. 

— Kokiam kine? 

— Apie kaubojus. 

— Ne apie filmą klausiu, apie kino teatrą, - pasakė 
Hofmanas. - Koks kino teatras? 

— Tas, kur Buverio ir Hesterio kampe. 

— „Muzikos rūmai“? 

— Taip. 

— Tai kinų teatras, - pasakė Hofmanas. 

— Jis rodo tik kinų filmus, - tarė Riardanas. 

— Taip, tai buvo kinų kaubojai, - paaiškino Seidi. 

— Tu buvai savo įprastajame tarpduryje pirmadienio 
naktį, juk taip? - paklausė Riardanas. 

— Tu juk matei, kaip šaudė, - pasakė Hofmanas. 

— Ką tu matei, Seidi? 

— Tu juk buvai savo tarpduryje, kaip visada? 

— Ne, sere, - pasakė ji ir įsipylė dar kartą. 

— Tau nėra ko bijoti, - tarė Riardanas. - Jeigu tu ką 
nors matei, gali mums pasakyti. 

— Žinoma, ir įkliūti į bėdą, - tarė Seidi. 


88 


— Nužudė žmogų, - Hofmanas pasakė. - Mes norim 
žudiką uždaryti į kalėjimą, kad ir kas tai būtų padaręs. 

— Žinoma, o po šešių mėnesių jie išeis. 

— Jie? - paklausė Riardanas. 

— Iš kur tu žinai, kad jų buvo daugiau negu vienas, 
Seidi? 

— Aš nežinau, kKiek jų ten buvo. Aš nieko nemačiau. 

— Seidi, jeigu mes sučiupsime tuos Žmones, mes išsių- 
sime juos labai ilgam. Tau nereikia jaudintis, Seidi. Jeigu 
tu ką nors matei... 

— Aš nenoriu bėdos, - pasakė Seidi. - Aš gerai gyvenu, 
aš nenoriu bėdos. 

— Ar matei juos? - paklausė Hofmanas. 

Seidi pasižiūrėjo į savo stikliuką. 

— Seidi, - pasakė Riardanas. - Prašau, padėk mums. 

Ji tebežiūrėjo į savo stikliuką. 

— Aš gerai gyvenu, - sakė ji. 

Sekliai tylėjo. 

— Aš nenoriu bėdos, - sakė ji. 

Jie laukė. 

Pagaliau ji pakėlė akis. Jose buvo ašaros. 

— Aš mačiau juos, - pasakė. 

— Kur tu buvai? - paklausė Hofmanas. 

— Savo tarpduryje. Jie privažiavo automobiliu. 

— Keliese? 

— Trise. Vienas liko mašinoje. 

— Ar jie buvo užsidėję kaukes? 

— Ne tada, kai atvažiavo. 

— Kaip jie atrodė? 

— Tai buvo puertorikiečiai. 

— Visi trys? 

— Visi trys. 

— Kokia mašina jie atvažiavo? 

— Rudu „Mercedes-Benz“. 

Hofmanas pažvelgė į Riardaną. 

— Ginkluoti plėšikai su „Mercedes-Benz“? - jis pasa- 
kė. - Ar tu tikra, kad tai ne „Chevy“ markė? 

— Aš pažįstu savo automobilius, - pasakė Seidi. - Tai 
buvo „Mercedes-Benz“. 

— Gal tu netyčia pastebėjai numerį? 

— Ne. Man rūpi savi reikalai. 

— Ar numeriai buvo Niujorko? 

— Aš jų nemačiau. 

— Trys puertorikiečiai su „Mercedes-Benz“, - pasakė 
Riardanas. 

— Automobilis vaiduoklis, - niūriai tarė Hofmanas. 

— Gerai, Seidi, ačiū, - pasakė Riardanas ir abu vyrai 
pakilo. 

— Gal galėtumėte palikti butelį? - labai negarsiai pa- 
prašė Seidi. 


Jau buvo arti pusės dviejų, kai Sardžas įėjo į raudonų 
plytų namą Septyniasdešimt pirmosios gatvės rytinėje 
dalyje. Jis ištraukė savo raktą iš spynos ir įsidėjo į kelnių 
kišenę, paskui apatiniame aukšte už įėjimo durų ant žal- 
vario pakabos pasikabino paltą. 

— Džesi! - pašaukė. 

Niekas neatsiliepė. 

Jis užmetė šaliką ant palto, vėl pašaukė „Džesi!“ ir įėjo 
į svetainę. Kambaryje jautėsi užgesusių pelenų kvapas. 
Senų rūkalų tvaikas. Priešais židinį ant kavos staliuko 
stovėjo neplauti konjako stiklai. Ten pat gulėjo ir vienas 
moteriškas aukštakulnis batelis. 

Sardžas nuėjo prie laiptų, vedančių į viršutinius aukštus. 

— Džesi! — jis šūktelėjo ir vėl ėmė lipti kilimu uždengtais 
laipteliais. Pro vitražinį langą pirmojo aukšto aikštelėje 
skverbėsi saulės spindulys. Dešinėje - valgomasis ir vir- 
tuvė. Jis užlipo į antrą aukštą, kur įrengti miegamieji. 
Koridoriaus gale buvo ąžuolinės durys su variniu bum- 
bulu. Jis pasuko durų bumbulą, staigiai atidarė duris. 

— Džesi, - sušnibždėjo. 

Ji miegojo baldakimu dengtoje lovoje kitoje kambario 
pusėje, vatinė antklodė užtraukta iki smakro, ant pa- 
galvės draikėsi ilgi juodi plaukai. Jis įėjo į kambarį ir 
valandėlę stovėjo, tylomis ją stebėdamas: smaila nosytė 
ir aukšti skruostikauliai, gražus sudėjimas, lygiai kaip jų 
motinos nuotraukoje, kai dar buvo jauna. - Džesi, - jis 
vėl pasakė. 

Ji sujudėjo. 

Mieguistai paklausė: 

— Kiek dabar laiko? 

— Pusė dviejų, - pasakė Sardžas. 

— Dar tik aušta, - Džesika pasakė ir apsivertė, vis dar 
užsimerkusi. 

Jis stovėjo, žiūrėdamas į ją. 

- Vakar vakare ilgai linksminomės, - sumurmėjo, įsi- 
kniaubusi į pagalvę. 

— Gal vis dėlto atsikeltum, - jis pasakė. - Jau pusė 
dienos praėjo. 

— Kiek, sakei, laiko? - vis dar užsimerkusi. 

— Pusė dviejų. 

— Mmm, - ji pramerkė vieną akį. - Jaučiuosi siau- 
bingai, - pasakė ir apsivertė patogiau. - O! berneli, iš 
tikro baisiai jaučiuosi. 

— Aš tau išvirsiu kavos, - pasakė Sardžas. 

— Nenoriu jokios kavos, - tarė Džesika. 

Ji atmetė antklodę, nuleido savo ilgas kojas nuo lovos 
krašto ir taip valandėlę sėdėjo, sukeitusi rankas ant kelių, 
palenkusi galvą, pusiau užkritusiais ant veido ilgais juo- 
dais plaukais. Ji buvo apsivilkusi melsvus vaikiškus nak- 
tinius marškinius. Surietė kojų pirštus, žiūrėdama į savo 
pėdas. 

— Ar Olivija sugrįžo į Fyniksą? —- paklausė ji. 

— Anksti rytą. 

— Laimingo kelio, - pasakė ir iššoko iš lovos. Po nakti- 
niais marškiniais ji buvo be kelnaičių. Jai lipant iš lovos 
švystelėjo tamsūs plaukeliai. Ji pasirąžė, nusižiovavo ir 
po to tyliai nuėjo į vonią. Sardžas girdėjo, kaip ji spjaudė 
į kriauklę. Paskui išgirdo, kaip iš dušo ėmė tekėti vanduo. 

— Kas darosi, Sardžai? - ji paklausė. 

— Apie ką tu kalbi? 

— Ką? 

— Aš sakiau... 

— Negirdžiu. Įeik čia, gerai? 

Jis nuėjo prie vonios durų ir sustojo tarpduryje. Ji įėjo 
į dušo kabiną, dešiniąja ranka išmėgindama vandens 
srovę. 

— Kodėl aš negaliu važiuoti į Šveicariją? 

— Nes tu reikalinga čia, = atsakė Sardžas. 

— Nuo kada aš kur nors reikalinga? Kas reikalinga, 
tai tik mano parašas. 

— Na... taip. O gal ir ne. Kaip žiūrėsi. Tavo parašo 
nereiks tol, kol jo nepaprašys. Bet tuo atveju Kapitonas 
nori, kad tu būtum Niujorke. 

— Ar mes ką nors perkam? 

— Taip. 

— Ką? 

— Geriau nesakysiu. 

— Bet tu dėl to pardavei visus savo paveikslus? 

Ji nusivilko naktinius marškinius per galvą, pastovėjo 
nuoga, atsukusi jam nugarą, paskui įėjo į dušą. 

— Ar taip? - paklausė ji. 

- Tarkim, kad mums prireikė grynųjų pinigų, - pasakė 
Sardžas. 

Jis matė, kaip ji muiluojasi už dušo kabinos matinio 
stiklo durų. Jis prisiminė, kaip kartą, kai jie dar buvo 
vaikai, tėvas prilupo jį už tai, kad jis buvo vonioje, kol 
Džesika maudėsi. Ji tada buvo šešerių metų. Visa muilo 
putose, vonioje ji žaidė su guminiu žaisliuku. Sardžas 
sėdėjo ant nuleisto tualeto dangčio ir žiūrėjo, kaip ji 
maudosi. Tuomet jam buvo aštuoneri. 

— Taigi tu ir buvai tas, kuris privalėjo sudėti tą auką, - 
pasakė Džesika. 

— Tai nebuvo didelė auka. 

Tą naktį jis norėjo užmušti savo tėvą. 

Gulėjo lovoje, jausdamas, kad visur skauda, ir pla- 
navo, kaip jis užmuš tėvą. 

— Nemeluok, - pasakė Džesika, - aš žinau, ką tie pa- 
veikslai tau reiškė. 

Besimuiluojanti. Iškreiptas vaizdas už matinio stiklo. 
Rankos, slystančios kūnu. 

— Ar tai Kapitonas sumanė juos parduoti? 

Pliuškeno vanduo. Jos balsas kabinoj skambėjo dus- 
liai. 

— Taip. 

- Iš tikrųjų taip labai reikia pinigų? 

— Ne, jis tiesiog juto, kad juos labiausiai verta paauko- 
ti, - gūžtelėjo pečiais. - Tai - nedidelis sandoris, Džesi. 

— Pasakyk man, koks tai sandoris, - vėl paprašė Dže- 
sika. 

— Geriau ne, - atsakė jis. 

— Kodėl? 

— Žinoti kartais pavojinga. 

Ji užsuko vandenį. Jis girdėjo, kaip ji giliai atsiduso. 
Už stiklo ji perbėgo rankomis per kūną vėl, nubraukdama 
vandens lašelius. Paskui atidarė kabinos duris ir žengė 
ant plytelėmis išklotų grindų, nuoga, siekdama rankš- 
luosčio. 

Neskubėdama ji pasakė: 

— Užsisuk. - O paskui, jau apsivyniojusi rankšluosčiu, 
pridūrė: - Nekreipk dėmesio. 

Ji pasuko iš vonios, stabtelėjo ties juo, stovinčiu tarp- 
duryje, ištiesė ranką, švelniai palietė jo veidą, nusišypsojo 
ir nuėjo į miegamąjį. Jis pasisuko, kad ją matytų. 

— O ką paaukojo Olivija? - ji paklausė. 

— Na... 

— Nieko, tiesa? 

Ji nuėjo prie komodos, ištraukė viršutinį stalčių, paėmė 
Iš jo rausvas juostele apsiūtais krašteliais kelnaites ir 
tokios pat spalvos juosmenėlį. Ji rausėsi stalčiuje, ieš- 
kodama panašaus atspalvio nailoninių kojinių. 

— Kapitonas nė nesvajoty prašyti jos, kad parduotų 
savo brangiuosius arklius Kentukyje. 

— Na, arkliai ne tiek daug verti, - pasakė Sardžas. 

— Ir vis dėlto jis nepaprašė jos? 

— Ne, nepaprašė. 

Džesika nuėjo prie lovos, apsišluostė, numetė rankš- 
luostį į šalį ir apsijuosė juosmenėlį aplink liemenį. Ji 
nebeprašė jo nusisukti, ir jis nenusisuko. Jis prisiminė, 
kaip pirmą kartą pamatė jos krūtis. Jai tada buvo trylika 
metų, Kapitonas už tai būtų jį užmušęs. Stovėjo vieno- 
mis kelnaitėmis vonioje prie kriauklės, laikydama krūtis 

rankose ir žvelgdama į save veidrodyje. Argi jos per 
mažos? ji paklaususi. Jis užtikrinęs ją, kad ne per mažos. 

— Žinoma, ne, - ji pasakė, sėdėdama ant lovos, ir ištie- 
susi vieną koją, užtraukė ant jos nailoninę kojinę, išly- 
gindama ją ties blauzda. - Tu turi parduoti savo paveiks- 
lus, aš turiu atsisakyti kelionės į Šveicariją, tuo tarpu 
Olivija kuo linksmiausiai gyvena toliau. 

Jis nieko neatsakė. Žiūrėjo, kaip ji užsimovė kitą ko- 
jinę, prisegė ją prie juosmenėlio ir įlipo į kelnaites. Vėl 
švystelėjo juodi plaukeliai. Jis prisiminė, kaip kartą - jau 
vėliau, kai jie buvo paaugliai - jis žiūrėjo, kaip ji rengėsi 
į paplūdimį. „Mano vasarinis drabužis“, - ji tada pasakė 
šypsodamasi ir įšoko į bikinį. 

Ji sugrįžo prie komodos, pasiėmė iš jos pasijonį ir 
užsimovė. Kiek jis atsimena, ji niekada nedėvėjo lieme- 
nėlio. Ji nuėjo prie tualetinio staliuko, atsisėdo, sukry- 
žiavo savo ilgas kojas, paėmė plaukų šepetį ir pradėjo 
šukuotis plaukus. 

— Aš dar tebeturiu visus ikikolumbinius kūrinius, — 
pasakė Sardžas, patraukdamas pečiais. 

— Koks jis geras, kad tau leido juos turėti, - ironiškai 
tarstelėjo Džesika. Ji žiūrėjo į save veidrodyje ir braukė 
plaukus šepečiu, sėdėdama visiškai tiesiai, o jos kietos 
krūtys ritmiškai krypavo pagal šepečio judesius. Ji nusi- 
šypsojo jam. 

— Pasakyk man, kokio dydžio tas sandoris? - paklausė. 

— Negaliu, - tarė jis. - Negaliu, kol praeis Kalėdos. 

— O kas ypatinga prieš Kalėdas? 

— Didelė paslaptis, - pasakė Sardžas su šypsena. 

— Neabejok, gali patikėti tą paslaptį savo tikrai sese- 
riai, — ji pasakė. Dešinioji ranka tebejudėjo. Ritmiški 
šepečio brūžiai. Ritmiškas krūtų krypavimas. 

— Šitos negaliu, - pasakė jis. 

— Pasakyk, Sardžai, - ji prašė, žiūrėdama jam į akis 
veidrodyje. 

— Negaliu. 

— Tu man viską pasakydavai, - ji kalbėjo nepatenkin- 
ta veido išraiška. - Pasakyk, Sardžai. 

Jis papurtė galvą. 

— Nė neprašyk, Džese. 

— Nedorėlis, - ji pasakė ir vėl nusišypsojo. Padėjusi 
šepetį, ji staiga pasisuko ant kėdės, suspaudusi ilgas 
kojas, ištempusi kojų pirštus, laikydama rankas ant 
šlaunų. 

— O kada t grįžti į Fyniksą? - paklausė. 

— Turiu būti Niujorke, - atsakė jis. - Kaip ir tu. 

- O kam? 

— Dėl pinigų iš Sotbio, tai viena. 

— Ir dėl parašo? 

— Na... 

— Jeigu prireiks? 

Ji pakilo, praėjo pro jį prie spintos, išsirinko paprastą 
lygią suknelę, apsivilko ją per galvą, išlygino ant klubų. 
Atsiklaupusi paėmė derančių prie suknelės aukštakulnių 
batelių porą. Atsisėdo ant lovos krašto, sukryžiavo kojas, 
apsiavė pirma vieną batelį, paskui kitą. 

— Ar nenorėtum šią savaitę kurį nors vakarą nueiti su 
manim pašokti? — paklausė ji. 

— Aš nesu toks geras disko šokėjas kaip tu, - jis pa- 
sakė. 

Ji vėl pakilo ir nuėjo ten, kur stovėjo jis. 

— Aš išmokysiu tave, - pasakė ir pabučiavo jį pavo- 
jingai arti burnos. 

Tai buvo senamiestis. 

Vieta, kur seniau buvo įsikūrę olandai. Siaurose gat- 
vėse rikiavosi aukšti pastatai, bet Riardanas aiškiai įsi- 
vaizdavo arklių traukiamas karietas, dardančias per grin- 
dinio akmenis. Istorinis Niujorkas. Dabar didelių finansų 
ir įstatymų tvirtovė. 

Martino Beneto advokatūra veikė pastate Byverio gat- 
vėje, netoli nuo tavernos „Fraunces“. Benetas buvo to 
pastato savininkas. Didžiąją laiko dalį jis praleisdavo, 
sekdamas nuomos terminus ir rinkdamas mokesčius. 
Riardanas kartą jam buvo padaręs paslaugą: pasinau- 
dodamas identifikavimo skyriaus kartoteka policijos cen- 
tre, susekė besislapstantį klientą, ir Benetas dabar nemo- 
kamai vedė jo skyrybų bylą. Riardanas, kada tik pasi- 
taikydavo proga, visada mėgo pasinaudoti nemokama 
pagalba, žinoma, jeigu tai nebuvo susiję su kuo nors 
nusikalstama. Bet kartais jis suabejodavo, ar nebūtų buvę 
geriau turėti šeimyniniuose reikaluose patyrusį advokatą. 

Benetas buvo netoli šešiasdešimties, nuolat besišyp- 
santis, amžinai papsintis vieną ar kitą pypkę didžiule 
galva ir lenktu kandikliu. Jis gerokai priminė smailianosį 
Šerloką Holmsą, tik neturėjo veltinės skrybėlės ir suge- 
bėjimo daryti išvadas, remiantis negausia informacija. Jo 
tankūs antakiai buvo panašūs į šerius; Riardanas įtarė, 
kad jis niekada jų nekirpdavo, be to, dar įtarė, kad jis 
laikė juos tam tikru firmos ženklu, kaip baltos Maiklo 
Džeksono pirštinės. Jo stalas visada apkrautas popieriais. 
Nesuklysdamas jis sugebėdavo pasiekti bet kurios krūvos 
apačią arba vidurį, arba vietą, esančią trečdalyje kelio 
nuo krūvos viršaus, ir iš netvarkingo popierių pluošto 
ištraukti kaip tik tą dokumentą, kurio reikėdavo. Fo- 
kusininko triukas. Nors ne Šerlokas Holmsas, tačiau 

savotiškas burtininkas. Sėdėdamas už pageltusių popierių 
užtvaros, paskendęs tirštų dūmų debesyje, traukdamas 
pypkę, jis ramiai raportuodavo apie naujausius bylos 
Riardan prieš Riardaną įvykius. Laikrodis ant sienos už 
jo stalo rodė dešimt minučių po dviejų. 

— Kodėl tu man šito nepasakei iš ryto telefonu? - pa- 
klausė Riardanas. 

— Nes iš ryto dar nežinojau, - atsakė Benetas. - Jos 
advokatas paskambino prieš dešimt minučių. 

- Ir pasakė, kad jie jau turi teismo orderį? 

— Taip. Draudžiantį tau matytis su Kete arba su duk- 
terimi. - Benetas patraukė pypkę. - Ar kada nors esi joms 
kenkęs, Braj? 

— Kenkęs! Ji išgabena mano dukterį į Džersį, jos tėvai 
gyvena galas žino kur prie Pensilvanijos sienos. 

— Orderyje sakoma, kad priekabiavai, - pasakė Be- 
netas. 

— Nieko panašaus. Kas jį išdavė? 

— Teisėjas Santandželas. Po pusvalandžio tas orderis 
bus čia. Aš pasiunčiau kurjerį. - Benetas padarė pauzę. 
Vėl patraukė pypkę. Paskui įtariamai pasižiūrėjo į jos 
galvutę, brūkštelėjo medinį degtuką ir pridėjo jį prie 
nebaigto rūkyti tabako. Tirštų dūmų debesys apsupo jo 
galvą ir nusidriekė aukštyn link senų skardinių lubų kny- 
gų lentynomis apjuostame kambaryje. Ne, jis nebuvo 
Šerlokas Holmsas. Jis buvo panašus į kažką iš knygos 
„Didžiosios viltys“. — Jie sužinojo apie tavo prievarta- 
vimo bylą, - jis pasakė, išpūsdamas dūmus, vis dar te- 
belaikydamas degtuką prie pyplės galvutės, žiūrėdamas 
kažkur viršum jos. 

— Apie ką tu kalbi? - nesuprato Riardanas. - Kas suži- 
nojo? Sužinojo kg? 

— Ketė, jos advokatas, kas ten žino. Apie tavo šiurkštų 
elgesį su tuo vyruku po... 

— Ką? Kas po velnių?.. 

— Tai viešai paskelbtas dalykas, - pasakė Benetas. 

— Viešai paskelbtas dalykas? Aš juk paliudijau teisme, 
kad ranka nepaliečiau to vaikino! 

Benetas truktelėjo pečiais ir sviedė sudegusį degtuką 
į didžiulę peleninę, iki kraštų pripildytą pypkės krapš- 
tiklių, degtukų ir lipnių nebaigto rūkyti tabako likučių. 

— Matyt, Santandželas skaitė protokolą ir patikėjo tuo, 
kuo norėjo patikėti, - jis pasakė. - Jo nuomone, tu esi 
įtūžęs žmogus, kuris neduoda ramybės moteriai, norin- 
čiai išsiskirti. Ką gi aš galiu tau pasakyti, Braj? Jis pasirašė 
orderį. 

— Ką tai reiškia? - rūsčiai paklausė Riardanas. 

— Tai reiškia, kad tu nuo jų atskirtas. Taškas. 

— Jokiu būdu. 

— Braj... 

— Jokiu sušiktu būdu! 


Riardanas nuvažiavo į laidojimo biurą Kanalo gatvėje 
tik apie trečią valandą. Nors iki trumpiausios metų die- 
nos dar trūko keturių dienų, apsiniaukęs dangus anksti 
atnešė tamsą. Niūri prietema tvyrojo ir koplyčioje, kurią 
juosė dirbtinių šviesų sietynai, turintys vaizduoti amži- 
nąją ugnį, ir gėlių puokštės, primenančios pavasarį, ta- 
čiau nei šviesa, nei gėlės nepajėgė nuslėpti, kad tai mirties 
koplyčia. 

Per airių šermenis gedintiems artimiesiems būdavo 
sakoma: „Priimkit mano užuojautą“. 

Jis čia atėjo, kad D'Anuncijų šeimai pareikštų užuo- 
jautą. 

Koplyčia buvo pilna artimųjų ir draugų. Ralfo D'Anun- 
cijaus palaikai gulėjo atvirame karste pačiame kambario 
gale. Į jį šovė keturis kartus - visus į nugarą, todėl laido- 
tuvių biuro darbuotojų kosmetikos, kad paslėptų žaiz- 
das ant veido, nė neprireikė. Ir vis dėlto jis atrodė tikrai 
miręs. Kai kuris nors iš gedinčiųjų tardavo Riardanui: 
„Jis atrodo kaip gyvas“ arba „Jis atrodo lyg miegantis“, 
Riardanas tyliai pagalvodavo: „Nesgmone. Negyvi ir 
atrodo kaip negyvi“. Jis mindžiukavo tarpduryje, dai- 
rydamasis ponios D'Anuncijo arba jos sūnaus. Paste- 
bėjęs Marką D'Anuncijų tyliai besikalbantį su grupele 
žmonių, pasuko link jo. Markas jį pamatė ir pats priėjo, 
tiesdamas ranką. 

— Pone Riardanai, - jis pasakė lyg stebėdamasis. — 
Ačiū, kad atėjote. 

— Kaip jūs laikotės? - Riardanas paklausė, spausdamas 
jam ranką. 

— Na, žinote, - atsakė Markas. 

— Štai, atnešiau, - pasakė Riardanas ir padavė Mar- 
kui suvyniotą paketėlį. - Jūsų tėvo asmeniniai daiktai. 
Pagalvojau, kad jūs norėtumėt juos turėti. 

— Ačiū, - tarė Markas ir paėmė paketėlį. 

— Pone Riardanai? | 

Jis atsisuko. Marija D'Anuncijo, velionio žmona, da- 
bar jau velionio našlė, juodai apsirengusi, be jokio grimo 
ant veido, pavargusiu žvilgsniu, su ašarų žymėmis ant 
skruostų, ištiesė jam ranką. Jis suėmė ją abiem delnais. 

— Sinjora, - tyliai pasakė. - Man taip gaila. 

„Priimkite mano užuojautą“, - jis pagalvojo. 

— Ačiū, - pasakė ji. 

Lyg sukaustytas, jis tebelaikė jos ranką savosiose. 

— Jis atnešė tėčio daiktus, - pasakė Markas. 

— Ačiū, - pakartojo ji. Jos akys susitiko su Riardano. — 
Ar jūs ką nors sužinojote? - ji paklausė. 

— Neką, - atsakė Riardanas ir paleido jos ranką. Jis 
nežinojo, ką dabar daryti su savosiomis. - Ar jūs ne- 
pažįstate nieko, kas vairuoja rudą „Mercedes“? - pa- 
klausė. 

— Cosa? 

— Tai automobilis, mam, - pasakė Markas ir papurtė 
galvą. - Aš nieko nepažįstu, - tarė. 

— Ar jūsų tėvas turėjo kokių nors verslo reikalų su 
puertorikiečiais? 

— Mam? - paklausė Markas. 

— Ne, —ji atsakė. 

— Ar kas nors iš puertorikiečių lankėsi restorane pasta- 
rąją savaitę? 

— Nė vieno neprisimenu. 

— Pasikalbėti su tėvu, pavalgyti ar dar ko nors? 

— Jie kalbėjo ne ispanišku akcentu, pone Riardanai, — 
pasakė Markas, - aš galiu tai patvirtinti. 

— Mes turime liudininką, kuris matė tris puertorikie- 
čius, - paaiškino Riardanas. 

— Neįsivaizduoju, kaip čia gali būti, - pasakė Mar- 
kas. - Mam? Ar jų akcentas tau pasirodė ispaniškas? 

— Ne, ne ispaniškas, - patvirtino ponia D'Anuncijo. 

— Gal jūs atsimenate, kaip jų kalba skambėjo? Gal kaip 
kinų? 

— Ne, ne kaip kinų, - pasakė Markas. 

— Ne, - pasakė ponia D'Anuncijo. 

— Na, gerai, - atsiduso Riardanas. - Ponia D'Anun- 
cijo, kai aš apžiūrinėjau jūsų vyro piniginę — ji ten, tarp 
daiktų, kuriuos grąžinau, - radau kredito kortelės kvitą, 
kad pirktas lėktuvo bilietas. Jis buvo išduotas gruodžio 

keturioliktąją. Tai diena prieš užpuolimą. Sekmadienis. 
Ar jūsų vyrui tą dieną reikėjo kur nors skristi? 

— Taip, - linktelėdama galva, pasakė ponia D'Anun- 
cijo: - Jo brolis gyvena Vašingtone. 

— Ar ten jūsų vyras ir skrido? 

— Taip. Sekmadieniais mes nedirbame. Jis manė, kad 
ta diena būtų tinkamiausia. 

- Pasimatyti su broliu? 

— Taip. 

— Gal žinote kodėl? 

— Ne. 

— Sakykite, kuo vardu jo brolis. 

— Džonas D'Anuncijus. 

- Jis dirba administratoriumi aukščiausios klasės res- 
torane, - pasakė Markas. - Namie turiu restorano pava- 
dinimą ir adresą, jeigu jums reikia. 

— Taip, malonėkit, - Riardanas pasakė, - ir jo namų 
adresą bei telefoną, jeigu žinote. Užsuksiu vėliau. - Jis 
patylėjo. - Jeigu dar galėčiau kuo nors padėti, ko jums 
reikėtų... 

— Ačiū, — pasakė ponia D'Anuncijo ir vėl paėmė jo 
ranką. 

Jis vis galvojo: „Priimkite mano užuojautą“. 

Sudėjus Stiuvesantauną ir Piterio Kuperio kaimelį į 
vieną, galvojo Riardanas, kai kuriose šalies dalyse išeitų 
tinkamiausio dydžio miestas. Ir tuo labiausiai stebino 
Niujorkas. Jei kam nors iš Rainašūdžių Vajomingo vals- 
tijoje mėgindavai paaiškinti, kad visą jo sušiktą miestą 
galima perkelti bet kur greta Niujorko, jis tik švilptelėjęs 
pro dantis pažvelgdavo į tave kaip į pamišėlį. Dvi gy- 
venamųjų namų eilės Yst Riverio gatvėje tęsėsi iš šiaurės 
Į pietus, sudarydamos septynių kvartalų masyvą, ištįsusį 
per beveik trečdalį mylios, o paskui dar trys kvartalai — 
ilgesni, nes jie tęsėsi iš rytų į vakarus tarp Pirmosios 
aveniu ir upės. Raudonų plytų pastatai - jie atrodė labiau 
rudi negu raudoni - šiaurėje ribojosi su Belevju gatve, 
kur Ketė kadaise atliko medicinos sesers praktiką, o pie- 
tuose - su kita pastatų grupe, kuri formavo dar vieną 
miesto dydžio rajoną, tai Džeikobo Rijso, Lilianos Vold 
ir Baruchų namai. Geriausias kvartalas prie vandens 
smulkiajai buržuazijai. Kai jis gyveno Stiuvesantaune, 
nebuvo per sunku važinėti į policijos nuovadą. Pakyli 

Keturioliktąja gatve iki IRT metro stotelės Trečiojoje 
aveniu ir sėdi į traukinį, einantį į miesto centrą iki Kanalo 
gatvės — tik keturios stotelės: Astoro aikštė, Blykerio, 
Springo ir Kanalo, paeini kvartalą iki Elizabetos gatvės, 
ir jau vietoje. Taip atkeliauji iš namų. 

Šis butas, vilkikų garsas upėje, Grinpointas kitapus, 
gyvenamųjų kvartalų fone šmėstelintis Kvinsboro tilto 
vaizdas — miesto policininkai prisimindavo tiltų pava- 
dinimus pagal abėcėlę, pradedant Bruklino tiltu toliausiai 
pietuose, tada Manhatano, po to Viljamsbergo, tačiau 
visa sistema nueidavo niekais, kai pasiekdavo Kvinsboro 
tiltą Penkiasdešimt devintojoje gatvėje - šis butas kadaise 
buvo jo namai. Bet dabar nebe. Dabar čia gyveno Ketė. 
Ir jo duktė. Kol dar nebuvo išvykusi pas tuos prakeiktus 
senolius Džersyje. 

— Man nereikėjo tavęs įsileisti, - pasakė ji. 

Buvo pusė aštuonių ryto. Blankus pilkas ketvirtadienis, 
gruodžio aštuonioliktoji, savaitė prieš Kalėdas. Ji jau buvo 
apsirengusi į darbą, tik dar be batų. Ji sėdėjo jo mėgs- 
tamiausiame fotelyje, varstydama plačius baltus batus. 

— Advokatai man sakė... 

— Kaip tik apie tai ir norėjau pasikalbėti, - tarė Riar- 
danas, - apie tavo advokatus. Martinas sako, kad jie turi 
patvirtintą teismo orderį... 

— Nieko nežinau apie teismo orderį, - tarė Ketė. - 
Palieku šį reikalą tik jiems, Braj. Norėčiau, kad ir tu taip 
darytum. - Ji turėjo įprotį pabrėžti savo kalbą gestais, 
pridėdama žodžiams jėgos. 

— Ne, aš nepaliksiu to jokiems advokatams, - pasakė 
Riardanas. - Tik ne tada, kai sprendžiama dėl mano 
dukters. - Kiek pasvyravęs, dar pasakė: - Ar pasamdei, 
kad mane sektų, Kete? 

— Žinoma, ne, - atsakė ji, pakilo ir nuėjo į virtuvę. Ant 
viryklės garavo kava. Ji įsipylė puoduką, bet jam nepa- 
siūlė. 

— Tada kaip jie sužinojo apie mano vakarykščius paro- 
dymus? 

— Nesuprantu, apie ką kalbi. 

Gurkšnojo kavą. Tikriausiai, neparodydama vaišin- 
gumo, pati ėjo prieš savo valią, nes tai buvo jos antroji 
prigimtis. Užtat ji leido suprasti: dabar tai mano namai. 
Tu nebepriklausai jiems. Tai mano kava. Mano maistas. 
Tu čia nereikalingas. 

— Jie tvirtina, kad aš prikūliau tą vaikiną, kuris iš- 
prievartavo... 

— Aš nenoriu to girdėti, - pasakė ji. 

- Jie tvirtina, kad aš esu piktas žmogus, priekabiautojas... 

— Tu ir kimbi prie manęs! - sušuko ji. - Ateini čia 
septintą ryto... 

— Pusę aštuonių... 

— Keikdamasis ir šaukdamas... Nors aš dar neprabudusi! 

— Ligoninėje man pasakė... 

— Tau nereikėjo skambinti į ligoninę. 

— Man reikėjo su tavim pasikalbėti. 

— Nėra apie ką kalbėti. 

— Pakalbėti apie tą sušiktą teismo orderį! 

— Aš tau sakiau, kad nieko nežinau apie jokį teismo 
orderį. - Ji pastatė kavą, priėjo prie kėdės, kur buvo 
užmestas apsiaustas ir gulėjo medicinos sesers kepuraitė. 
Paėmusi kepuraitę, smeigtukais prismeigė prie plaukų. - 
Man reikia eiti, - tarė. - Aš pavėluosiu. 

— Teismo orderis draudžia man matytis su tavimi ir su 
Elizabete, - kalbėjo Riardanas. - Kodėl tu taip padarei, 
Kete? Ar tu iš tikrųjų manęs taip labai nekenti? 

— Ne, tai netiesa, - pasakė ji. 

— Kodėl tu taip padarei? 

— Aš nieko nepadariau, galų gale. Aš viską pavedžiau 
advokatams. Jeigu jie paprašė teismo orderio... 

— Jie paprašė. Ir gavo jį. 

— Liepsiu jį suplėšyti, gerai? Ar dar ką, velniai griebtų, 
jūs darote su tokiais dalykais? 

— Tai ne taip paprasta. 

— Ko iš manęs nori, Braj? Paskambinsiu savo tėvams, 
gerai? Pasakysiu jiems, kad gali pasimatyti su Elizabete, 
nesvarbu, kas tame orderyje rašoma. 

— Gerai, - pasakė jis ir patylėjo. - Ar žinojai apie tą 
orderį? 

— Aš tau sakiau, kad ne. 

— Tu man daug ką sakei, Kete. 

— Braj, aš turiu eiti. - Apsivilkusi apsiaustą, nežiūrė- 
dama į jį tarė. - Būk geras, daugiau čia neateik. 

— Kadaise aš čia gyvenau, - atsakė jis. 

— Bet dabar negyveni. 

Riardanas atsiduso. 

— Gerai, paskambink jiems, - pratarė. 
laikroduką. - Jau vėluoju. | 

— Pasakyk jiems, kad būsiu po pietų. Kai tik baigsiu 
teisme. 

— Pasakysiu. 

— Aš pasuilgstu jos, Kete, - pasakė jis švelniai ir vėl 
patylėjo. - Ir tavęs taip pat. 

Nekreipdama į tai dėmesio, ji nuėjo prie durų, atidarė 
jas ir, palaukusi, kol jis išeis iš buto, užrakino. 

Laiptinėje ji pasakė: 

— Tikiuosi, pavyks pasigauti taksi. 

Šalta buvo net Fynikse. Sinoptikai pranešė, kad ark- 
tinis frontas veržiasi per didelę šalies dalį. Nors čia švietė 
saulė, vis tiek buvo šalta. Bent jau tokioje vietoje kaip 
Fyniksas. Trisdešimt keturi laipsniai. Šis braškantis na- 
mas nebuvo pritaikytas tokiam orui. Vidutine maksi- 
malia žiemos temperatūra čia buvo laikoma šešiasdešimt 
penki laipsniai. Trisdešimt keturi buvo neįtikėtina. Na- 
mas turėjo centrinį šildymą, tačiau kai temperatūra nu- 
krito taip žemai, negalėjai prisitaikyti psichologiškai. Čia 
neturėjo būti taip šalta. Kai atėjo šitie šalčiai, atrodė, kad 
neįmanoma apšildyti namų, nors patirtis tvirtino prie- 
šingai. Ką reiškia įsitikinimas, pagalvojo Olivija. Pasakyk 
kam nors, kad paduodi ananasų sulčių, o vietoj to pa- 
duok stiklinę puikaus balto vyno, ir jis išspjaus vyną, nes 
laukė ananasų sulčių. Kaip juodi kiaušiniai. Kažkur, ji 
užmiršo kur, vištos dėjo kiaušinius juodais tryniais. Vie- 
tiniai žmonės valgė tuos kiaušinius, bet kiti ne. Jie tikėjosi 
geltonų trynių. Juodatryniai kiaušiniai turėjo lygiai tokį 
pat skonį, deja. Įsitikinimas. 

Namas, kuriame ji užaugo, galėjo būti suprojektuotas 
Franko Loido Raito, ir būtų buvęs suprojektuotas - pini- 
gai čia nebuvo kliūtis, — jeigu tada, kai jos tėvas į jį 
kreipėsi, jis nebūtų užsiėmęs šimtais kitų projektų. Žemas 
ir padrikas, sunkiomis akmeninėmis sienomis ir dideliais 
stiklais namas tįsojo virš Arizonos peizažo, tarytum būtų 
buvęs jo dalis nuo pat Žemės sukūrimo laikų. Žemė čia 
daugiausia buvo nederlinga. Pro didžiulę stiklinę kabi- 
neto sieną Olivija matė tuziną ar daugiau besiganančių 
arklių pievelėje, kuri smėlyje žvilgėjo kaip smaragdas. Už 
jos —- atviros žiotys — apleistos vario kasyklos, dabar 
nebeveikiančios, tik keliančios prisiminimus. Kabinetas 

buvo aiškiai vakarietiško skonio, baldai ir kilimai at- 
kartojo žemės atspalvius, keletas Sardžo ikikolumbinių 
skulptūrų — didžioji jo kolekcijos dalis buvo saugoma 
Niujorke - pabrėžė rusvai raudonus tonus. 

Tame kabinete prie rašomojo stalo sėdėjo Endriu Ki- 
das. 

Jis sėdėjo invalido vežimėlyje. 

Buvo apsivilkęs mėlynu chalatu. Ant kelių užklota 
vilnonė antklodė. Jo veidas buvo išbalęs, akys ašarotos, 
beveik permatoma rankų oda, išmarginta apie nesveikas 
kepenis bylojančiomis tamsiomis dėmėmis. Kai jis per- 
žiūrinėjo popierius ant stalo, saulė apšvietė jo pliką galvą. 
Septyniasdešimt aštuoneri. Olivija prisiminė, kaip jiems 
drauge jodinėjant po laukus vėjyje plevendavo jo šviesūs 
plaukai, o rankos tvirtai laikydavo pavadį. 

— Tu negeri arbatos, - pasakė ji. 

— Aš nemėgstu gerti per šiaudelį, - paaiškino jis. 

— Ji tave sušildys, tėveli. 

— Kai sensti, visuomet atrodo per šalta. Kaip tu manai, 
kodėl taip yra? 

— Ir yra šalta. 

— Ne taip šalta, kaip atrodo. Nekenčiu senatvės, Livi. 

— Tu nesi senas. 

— Velniškai senas. Kur, po galais, dingo tas laikas? — 
Jis žvilgtelėjo pro langą, kur toli horizonte ryškėjo bjauri 
šachta. - Aš atsidūriau čia 1922 metais be cento, - pasakė 
jis, — pradėjau dirbti geležinkelyje. Išlošiau šį apleistą 
žemės lopinėlį žaisdamas pokerį, maniau, kad ji bevertė, 
ir vietoj jos mieliau būčiau paėmęs šimtą dolerių gry- 
nais. - Prisimindamas praeitį, jis palingavo galvą. - Ir kas 
gi būtų susapnavęs, kad joje yra vario. - Jis vėl palingavo 
galvą. - Kol gyvas, niekada neužrausiu tos pirmosios 

šachtos. - Jis atsisuko į ją. - Tikiuosi, ją ten paliksi ir po 
mano mirties, Livi. 

— Tu vienintelis pasaulyje mane vadini Livi, - ji pa- 
sakė. 

— Tu vienintelė vadini mane tėveliu. Tėvelis, kažkaip 
senamadiška. Bet gražu. Sardžas mane vadina tėvu, Dže- 
sika — tėte. Visi kiti mane vadina Kapitonu nuo tada, 
kai prieš keturiasdešimt metų aš išpirkau Lamberto lai- 
vyną. Kapitonas. Sardžas tuo piktinasi. Galvoja, jog aš 
jį pavadinau Sardžentu, kad valdyčiau: kapitonas ir ser- 
žantas. Jis klysta. Aš pavadinau jį Džono Zingerio Sar- 
džento, geriausio visų laikų portretisto, vardu. Aš tikrai 
nežinojau, kad mano vienintelis sūnus taps kolekcionie- 
riumi. Ar jis nusiminė? 

— Truputį. 

— Na, nereikėtų. Jokiu būdu nenorėčiau, kad kom- 
panija ko nors netektų, tuo labiau už tokią menką sumą 
kaip šita. Kiek jis gaus už tai aukcione? 

— Truputį daugiau negu trisdešimt šešis milijonus. 

— O koks susidarys skirtumas tarp pasaulinių pirkimo 
ir pardavimo kainų? Kiek mums tai atsieis? 

— Maždaug tiek pat. 

— Na, po Kalėdų jis galės atpirkti savo paveikslus. Ir 
šimtus naujų, jei panorės. 

— Aš tikra, kad jis tai žino. 

— O kaip Džesė priėmė tai, ką jai pasakei? 

— Blogai. 

— Ji neverta krūvos pinigų, ta mergiotė, tokia pati 
kvaiša kaip ir jos motina, visą savo gyvenimą prašokusi, 
praištvirkavusi. Vienintelis vertas dalykas yra jos parašas. 
Nelabai jai patiko, kai tu atšaukei jos kelionę? 

— Nelabai, tėveli. 

— Velniai jos nematę. Man reikėjo seniai prilupti tą 
kvaišą, būčiau pamokęs, kaip sėdėti ant nuogo užpakalio. 
Tačiau pamokiau Sardžą. Tąkart vonioje su ja. - Jis pa- 
purtė galvą. - Jo tikra sesuo nuoga kaip žvirblis, o jis 
sau sėdi ir spokso į ją. Išblizginau jam užpakalį, kad 
nebegalėjo paeiti. Kokia gėda. 

Prisiminęs jis susiraukė, bet greitai jo veidas sušvel- 
nėjo. 

— Tu esi viskas, ką aš turiu, Livi. Myliu tave labiausiai. 

- Ir aš tave, - pasakė ji švelniai. 

— A, aš tikiuosi, - pasakė Endriu, - aš tikiuosi. 

— Ar manai, kad esu godus? - jis paklausė. 

— Taip, — atsakė ji ir nusišypsojo. 

— Štai kokia mano mergaitė, - pasakė jis vėl šypso- 
damasis. - Niekada man nemeluoja. Aš godus, tu visiškai 
teisi. Tu ir aš, abudu žinome, kas atsitiks su Kidų naf- 
tos investicijomis po Kalėdų. Tad ko dar jaudinuosi dėl 
tų kitų pinigų? Kodėl darau Sardžą nelaimingą? Dėl tų 
šlykščių trijų keturių milijardų pelno? Jeigu mes iš tikrųjų 
sugriebsime tiek daug, galų gale. Smulkmenos, palyginti 
su tuo, ką mes gausime vien iš naftos. Bet aš negaliu 
nesirūpinti Sardžu... Ar Žinai istoriją apie Teksaso naf- 
tininką ir meksikietį? 

— Ne, - atsakė ji. 

— Teksaso naftos multimilijardierius... 

— Kaip ir tu. 

— Taip, tik aš Arizonoje. Teksaso naftos milijardierius 
sėdi mažos koplytėlės gale melsdamasis, kai įeina nedi- 
dukas čikanas, prieina prie altoriaus, pasižiūri į Kristų 
ant kryžiaus ir pradeda garsiai melstis. „Dieve“, - kal- 
ba jis... Aš norėčiau tai pasakyti ispaniškų akcentu, bet 

nemoku. „Dieve, - kalba jis, - man taip reikia Tavo 
pagalbos. Mano žmona ką tik pagimdė penktą kūdikį ir 
dabar labai serga, mano sūnus sėdi kalėjime, mano duktė 
prostitutė. Jeigu Tu galėtum kaip nors padaryti, kad gau- 
čiau penkis šimtus dolerių, aš būčiau toks dėkingas. Penki 
šimtai dolerių tai viskas, ko man reikia, Dieve, tai viskas, 
ko aš Tavęs meldžiu, padėk man, jei gali!“ Tada didysis 
teksasietis prieina prie altoriaus, paduoda mažajam či- 
kanui penkis šimtus dolerių ir sako: „Imk, nevargink 
Dievo dėl tokio šūdniekio“. 

Endriu pratrūko juoku. 

— Sardžas gali stebėtis tik dėl to, kodėl aš vargstu dėl 
tokio šūdniekio. Jei jis tavęs paklaustų, Livi... 

— Nemanau, kad jis manęs klaustų. 

— Aš sakau „jeigu“. Tu tik pasakyk jam, kad tai go- 
dumas. Geras, senamadiškas godumas. Aš noriu visko, 
Livi, visko, ką tik galiu sugriebti. Noriu prieš mirtį... 

— Nenoriu klausytis, kai kalbi apie mirtį, - nutraukė ji. 

— Anksčiau ar vėliau mes visi turime išeiti. 

— Bet ne tu. 

— Ne? — jis pasakė šypsodamasis. — O ką tu darysi? 
Padarysi mano iškamšą ir pastatysi svetainėje? 

— Nekvailiok, - pasakė ji piktai. 

- Štai apie ką aš kalbu, Livi. Apie Kidų tvirtumą, Kidų 
charakterį. Mes panašūs, tu ir aš, kaip du vandens lašai. 
Tegul Dievas gelbsti tą, kuris pamėgins tau stoti skersai 
kelio. 

Ji priėjo prie jo ir apkabino per pečius. ' 

— Gal įpilti tau karštos arbatos? - švelniai paklausė. 

— Ne, manau, kad dabar reikėtų pailsėti, - pasakė jis. 

Ji pataisė jam ant kelių antklodę. 

— Aš tave myliu, tėveli, - pasakė. 

— Taip, taip, - jis tarė, plekšnodamas jos ranką... — 
mano mieloji mergaite. Mano brangioji, mieloji mergaite. 


Tą rytą Jurgenso bylos prisiekusieji įėjo vienuoliktą 
valandą. 

Riardanas, sėdėdamas prie prokuroro stalo kartu su 
Kionigu, stebėjo tų dvylikos vyrų ir moterų veidus, kai 
jie sėdosi į prisiekusiųjų suolą, mėgindamas išskaityti, kas 
juose parašyta. Teisėjas Abrahamsas į juos atsigręžė, kai 
tik jie susėdo. 

— Ponios ir ponai prisiekusieji, - prabilo jis. - Ar jūs 
jau susitarėte dėl šios bylos? 

— Taip, - atsakė pirmininkė. 

— Prašau grąžinti dokumentus teismui, - pasakė jiems 
tarnautojas. 

— Ponia pirmininke, - vėl tarė teisėjas Abrahamsas, - 
koks yra prisiekusiųjų sprendimas? 

— Mes nutarėme, kad kaltinamasis nekaltas, - pasakė 
pirmininkė. 

Haroldas Jurgensas plačiai išsišiepė. 

Riardanas tučtuojau atsisuko į Kionigą: „Tegul kiek- 
vienas pasako“, — tarė jis. 

— O kam? - paklausė Kionigas. 

— Aš noriu, kad jie susivoktų, ką padarė. Kad pajustų 
asmeninę atsakomybę. 

Kionigas atsiduso ir pakilo. 

— Jūsų Šviesybe, - pasakė jis, - ar galėčiau pareikšti 
prašymą, kad pasakytų kiekvienas prisiekusysis. 

Abrahamsas linktelėjo teismo tarnautojui. 

— Pirmoji prisiekusioji, - kreipėsi tarnautojas, - Alisa 
Luis Filips. Jūsų nuomonė apie kaltinamąjį? 

— Nekaltas, - pasakė pirmininkė. 

— Antrasis prisiekusysis, Arturas Horvicas, jūsų nuo- 
monė apie kaltinamąjį? 

— Nekaltas. 

— Trečiasis prisiekusysis, Džeimsas Krygeris, jūsų nuo- 
monė apie kaltinamąjį? 

— Nekaltas. 

— Ketvirtoji prisiekusioji, Miriama Hais, jūsų nuomonė 
apie kaltinamąjį? 

— Nekaltas. 

— Penktoji prisiekusioji, Marta Sanderson... 

Ji pakilo. Rudi plaukai, nukirpti iki pečių. Lygi ruda 
suknelė su sage prie kaklo. . 

— Jūsų nuomonė apie kaltinamąjį? 

Ji nukreipė žvilgsnį į prokuroro stalą. Akimis susirado 
Riardaną. Išsitiesė, provokuojamai pakėlė galvą, kiaurai 
gręždama jį savo rudomis akimis. 

— Nekaltas, - pasakė ji ir pabrėžtinai linktelėjo galva. 

Jos akys įsirėmė į jo akis. 

— Šeštasis prisiekusysis, - šaukė iš eilės teismo tar- 
nautojas, - Alanas Lėmanas... 


Jis jos laukė koridoriuje. Tik su šita norėjo pasikalbėti 
asmeniškai. Tai dėl to jam mesto niekinamo žvilgsnio 
jis ją norėjo informuoti ir paauklėti atskirai. Kai ji išėjo 
iš teismo salės, jis prisigretino prie jos. Minutėlę ji ne- 
juto, kad kažkas eina greta, bet paskui grįžtelėjo į jį ir 
krūptelėjusi iš netikėtumo apmirė marmuriniame kori- 
doriuje. 

— Ar jūs didžiuojatės savimi, panele? - užkalbino 
jis. 

— Ką? - paklausė ji. Rudos akys išsiplėtė, viena ranka 
tarsi gindamasi pakilo iki sagės prie kaklo. Ji buvo čia, 


II3 


akis į akį su maniaku, sumušusiu vargšą bejėgį nekaltą 
žmogų. 

— Prašom, dabar galite su manimi pasikalbėti, - pasakė 
Riardanas, - viskas jau baigta ir nuspręsta. 

- Klausykite, pone... - ji pasakė. 

— Ne, tai jūs klausykite, - nutraukė jis. - Jūs paleidote 
žvėrį į laisvę, į gatves vėl, ar jūs tai suprantate? 

— Aš neprivalau jums aiškintis, sekly Riardanai, dėl 
vienbalsio sprendimo... 

— Sugaišom šešis mėnesius, kol jį sučiupom, ar jūs tai 
žinote? Per tą laiką jis išprievartavo keturias moteris. 
Galiausiai mes gavome... 

— Klausykite, kodėl jūs ne... 

— „pritarimą iš Vidaus reikalų ministerijos, be to, jo 
pirštų atspaudai ant tos moters rankinės... 

— Tai kodėl jums reikėjo išmušti iš jo prisipažinimą:? 

- Ir jūs tuo tikrai tikite? 

— Taip, aš tuo tikiu, - patvirtino ji. 

— Jūs klystate. 

— Man nepatinka tai, ką palaikote jūs, sekly Riar- 
danai, - pasakė ji. - Jeigu yra pažeistos vieno piliečio 
teisės, tai ir visų piliečių... 

— Niekieno sušiktos teisės nebuvo pažeistos, - įsikarš- 
čiavo jis. — Tas žmogus yra recidyvistas, prievartautojas, 
kuris... 

— Pasakykite tai teisėjui, — atlaidžiai pasakė ji. - Ir 
atkreipkite dėmesį į savo sušiktą kalbą. 

Staiga apsisukusi ji nuėjo, marmuro koridoriuje kauk- 
šėdama aukštais kulniukais, pasipiktinusiai kraipydama 
mažą subinelę, aptemptą lygia ruda suknele. 

Jis pašnibždomis sumurmėjo: 

— Tikiuosi, kad kita jo auka būsi tu. 

Ten nuvykti prireikė pusantros valandos skubant visą 
kelią, tikintis, kad jeigu koks nors uolus Niū Džersio 
kelių patrulis jį sustabdys, padės seklio ženklas, tačiau 
vis tiek jau buvo per vėlu nusivesti ją priešpiečių. 

— Ji jau pavalgė priešpiečius, - pareiškė Ketės motina ir 
aiškiai parodė — nepageidaujanti, kad jis sėdėtų čia, na- 
muose, plepėdamas su savo dukra, nors temperatūra lauke 
buvo nukritusi žemiau aštuoniolikos laipsnių ir švilpė 
vėjas. 2 

Kurgi nusivesi šešerių metų vaiką, kuris jau pavalgęs 
priešpiečius? Jis šiandien dirbs nuo keturių iki vidur- 
nakčio, iš Džersio turėjo išvykti ne vėliau kaip pusę trijų, 
o dabar jau buvo pirma valanda. Argi išsėdėtumėte „Bas- 
kin Robinse“ pusantros valandos, valgydami ledus, kai 
lauke kaip Sibire? Jis nutarė nueiti su ja į riedučių čiuo- 
žyklą netoli jos senelių namų. 

Didžiulę salę užliejo fisharmonijos garsai. Jis nebuvo 
čiuožęs nuo vienuolikos ar dvylikos metų, bet seni įgū- 
džiai atgijo beveik iš karto. Elizabetė čiuožė puikiai. 
Tikras motinos atvaizdas: lygūs šviesūs plaukai ir ryškiai 
mėlynos akys, buka nosytė ir strazdanos, išsibarsčiusios 
po visą airišką veidą, apsivilkusi languotu vilnoniu sijo- 
nėliu ir mėlynu megztiniu su Piterio Peno apykakle, glau- 
džiai apgulusia kaklą. Jie darniai čiuožė drauge šokdami 
kaip garsi ispanų šokėjų ant ledo pora. Ji pasakojo jam 
apie senelę ir senelį. Fisharmonijos muzika bangavo virš 
jų penktojo dešimtmečio melodijas. 

— Žinai, jie geri, - kalbėjo Elizabetė, - tiktai tokie seni, 
tėveli. 

— Na, ne tokie jau seni, brangioji. 

— Ne? Einu lažybų, kad seneliui mažiausia keturiasdešimt. 

— Mažiausia, - šypsodamasis pritarė Riardanas. 

— Jie nenori nieko daryti, supranti? Mes tik sėdim ir 
sėdim kaip kvailiai ištisą dieną. 

— Kaip tu kalbi, brangioji? 

— Ką aš pasakiau? 

— Nesvarbu. 

— Kodėl aš turiu čia būti? - paklausė Elizabetė. - Aš 
taip pasiilgau mokyklos ir visko, tėveli. Noriu paklausti, 
ar mama turi grįžti į darbą? 

— Ji to norėjo, Liza. 

— Ar jums trūksta pinigų? 

- Ne, pinigų mums užtenka. 

— Nes aš galvojau, kad mes turtingi, ir šiaip. Aš ma- 
niau, kad sekliai uždirba daug pinigų. 

— Milijonus, - atsakė jis. 

— Na, gal ne milijonus. Bet šimtus ir tūkstančių tūks- 
tančius. 

— Vien tik iš kyšių, - pasakė Riardanas. 

- Aišku, - tarė Elizabetė. - Tai kodėl gi ji turėjo grįžti 
į darbą? 

- Brangioji... - jis pasakė, - išgerkime karšto šokolado, 
gerai? 

Jie nučiuožė prie užtvaros, o paskui perėjo per tarpą 
kilimais uždengtomis grindimis. 

Prie bufeto Elizabetei jis užsakė karšto šokolado ir 
paklausė, ar ji nenorėtų dar ko nors. Ji atsakė, kad vis 
dar soti nuo priešpiečių. Jis buvo žvėriškai alkanas, tas 
prakeiktas teismas šį rytą, ta maža storžievė Samalson, 
ar kaip jos pavardė. Jis užsisakė puodelį kavos, dvi ban- 
deles su karštomis dešrelėmis ir pusę prancūziško keps- 
nio. Jie sėdėjo prie stalo su suoliukais, netoli bufeto. Var- 
gonininkas dabar mėgino groti roką, čia visai netinkamą. 

Šiuo metu salė buvo visiškai tuščia. Riardanas spėjo, kad 
daugiau ir neprisirinks iki pamokų pabaigos. 

— Kaip tau patinka karštas šokoladas? - paklausė jis. 

— Nuostabus, - atsakė ji. 

Valandėlę abu tylėjo. Vargonininkas žvygino Stounso 
melodiją. Vienišas čiuožėjas ant ledo sukosi, lyg šok- 
damas breiką... 

— Mieloji, — tarė Riardanas, - aš tau kai ką turiu pa- 
sakyti. Noriu, kad dabar būtum didelė mergaitė ir pasi- 
stengtum suprasti. 

— Aš ir esu didelė, - ji pasakė. Šokoladas apdžiūvo 
lankeliu aplink jos burną. Dieve, kaip jis ją mylėjo! 

— Aš žinau. 

— Didesnė už Suzi, o jai septyneri. 

— Taip, meilute. Todėl pasistenk suprasti, ką aš tau 
pasakysiu. 

— Gerai, tėveli. - Jos veidas staiga surimtėjo, mėlynos 
akys išsiplėtė. 

— Liza... mudu su mama išsiskyrėme. - Jis pažiūrėjo 
jai į akis. - Ar žinai, ką tai reiškia? 

— Ne, ką tai reiškia? - pasakė ji. Tas nekaltas veidas. 
Kristau! 

— Tai reiškia... reiškia, kad mes daugiau nebegyvename 
kartu. Visos tos istorijos, kurias ji tau pasakojo, neva aš 
turiu skristi į Majamį perduoti nusikaltėlį... tai netiesa, 
Liza. 

— Tai kur tu buvai, jei ne Majamyje? - Jos akys su- 
glumo. 

— Viešbutyje. Mieste. Niujorke. Aš gyvenau viešbutyje, 
Liza. 

— Kur? 

— Dvidešimt šeštojoje ir Brodvėjuje. 


— Ar aš kada nors galiu ten ateiti? - ji paklausė. 

— Aš nemanau, kad tau ten labai patiktų, Liza. 

— O kada tu skrisi į Majamį? 

— Aš neskrisiu, - jis pasakė. - Tai buvo melas, Liza. 
Aš išvis neskrisiu į Majamį. 

Ji spoksojo į jį. 

- Liza... mudu su mama skiriamės. 

— Oi, - ji pasakė. 

Vienintelį žodį. Nieko daugiau. Viskas tame vienin- 
teliame žodyje. Ir jos didelėse mėlynose akyse. 

— Ar tu žinai, ką reiškia skyrybos? 

- Taip, - ji atsakė. - Suzi išsiskyrusi. 

— Jos tėvai, - pataisė jis. 

— Nesvarbu, - ji pasakė. Valandėlę ji mąstė. - Ar dėl 
to aš ir esu Niū Džersyje? 

— Taip, kol advokatai viską sutvarkys. 

— Ką sutvarkys? 

— Na, alimentus, vaiko išlaikymą. Ir... daug ką reikia 
paruošti, Liza. 

Ji linktelėjo. 

Vargonininkas pradėjo „Tenesio valsą“. 

— Su kuo aš gyvensiu, tėveli? - ji paklausė. - Noriu 
pasakyti, po skyrybų. 

— Aš manau, su mama. 

— Aš noriu gyventi su jumis abiem, - ji pasakė. 

— Na... mieloji, aš taip pat to norėčiau, bet... 

— Aš jus abu myliu, - pasakė ji, - ir noriu su jumis 
abiem gyventi. 

Dar kartą linktelėjo. Paprasta vaiko logika. Kai myli 
du žmones, su abiem jais ir gyveni. Taškas. 

— Mieloji,- jis pasakė, - tai neįmanoma. 

— Kodėl ne? 

— Kai du žmonės išsiskiria... 

— Na, kodėl jūs su mama turite išsiskirti? 

— Nežinau. Iš tikrųjų nežinau, brangioji. 

Ji žiūrėjo jam į veidą. Ji tikriausiai jame kažką matė, — 
turbūt jo skausmą, sumišimą, nors jis ir labai stengėsi 
tai paslėpti, - nes staiga metėsi jam į glėbį... Jis ją stipriai 
suspaudė, užmerkęs akis, beviltiškai jos įsitvėręs. 

Tą dieną pusę penkių policijos nuovadoje degė ži- 
balinis šildytuvas, neleisdamas žmonėms sušalti. Dabar 
lauke buvo šalčiau negu iš ryto. Saulė jau buvo nusi- 
leidusi, nepermatomi langai atrodė kaip šalčio įrėmin- 
ti juodi stačiakampiai. Riardanas penkiolika minučių 
pavėlavo. Atvyko lygiai ketvirtą, užuot kaip įprasta be 
penkiolikos keturios. Jis užgulė telefoną, mėgindamas 
prisiskambinti į Vašingtoną, Kolumbijos apygardą. Prie 
savo stalo sėdintis Džianelis taip pat kalbėjo telefonu. 

— Gerai, aš palauksiu, - Džianelis pasakė ir nukreipė 
akis į Riardaną. - Balistika, - tarstelėjo. - Neapkenčiu 
balistikos. 

— Aš žinau, kad galima prisiskambinti tiesiogiai, — 
kalbėjo Riardanas į ragelį. - Aš jau tris kartus sukau 
tiesiogiai, bet nė karto nepavyko. Nieko, taip. Tuštuma. 
Tyla. - Pasiklausęs tarė: 

— Na, gal jūs galėtumėte pamėginti? 

— Balistikos skyrius ir telefonų kompanija turbūt yra 
partneriai, - pasakė Džianelis. 

Hagertis, vienas Penktosios nuovados darbuotojų, vir- 
šum uniforminių marškinių apsivilkęs megztinį smaila 
iškirpte, o ant jo dar vieną didelį mėlyną nertinį, įėjo į 
kabinetą, nešdamasis lapą popieriaus. 

- Štai tas pranešimas, kurį išplatinome, - pasakė jis 
Riardanui. - Nedaug iš jo naudos. Nei metų, nei nu- 
merių, tik pasakyta, kad rudas „Benz“. 

— Kas jį gavo? - paklausė Riardanas. 

— Visos miesto nuovados. 

— Aš norėčiau, kad gautų visos trys valstijos aplink. 

- Taip, čia aš, - Džianelis atsiliepė savo telefonu. - Aš 
amžinai čia. 

- Iš to nieko gero nebus, Braj, - tarė Hagertis.- Dabar 
prieškalėdinė savaitė, šiandien jau aštuoniolikta. Koks 
policininkas eis ieškoti automobilio? 

— Ką? — Džianelis pasakė į ragelį. - Niekada apie tai 
negirdėjau. Gerai, padiktuokit man. Tik prašom lėtai ir 
aiškiai. 

— Jeigu jie ko ir ieškos, tai tik dovanų savo žmonoms, — 
tęse Hagertis... 

— Vis tiek išsiuntinėk jį, - pasakė Riardanas. 

— Arba savo merginoms, - Hagertis kalbėjo toliau. — 
Jie neieškos jokio rudo „Benz“, tuo labiau be metų ir be 
numerių. 

— Alio! - atsiliepė Riardanas ir mostelėjo Hagerčiui, 
kad išeitų. 

— Ar čia „Cafė de la Daine“? 

— Oui, bien sur, - pasakė balsas kitame laido gale. 

— Aš seklys Riardanas, skambinu jums iš Penktosios 
Niujorko policijos nuovados. Norėčiau pasikalbėti su 
ponu Džonu D'Anuncijumi. Ar jis yra? 

— Oui, monsieut. 

— Ar galiu su juo pasikalbėti? 

— Un moment, s'il vous plait. 

— Apgyvendinti ką? - paklausė Džianelis. - Ar tai bu- 
vo? Tada kam jūs gaišinate mane? - Jis kiek palaukė, 
paskui pasakė: - Kokios galimybės? Taip. Ar dar kas 
nors? Gerai, ačiū. - Jis nutrenkė ragelį. 

— Alio! - tarė vyriškas balsas. 

— Ponas D'Anuncijus? - paklausė Riardanas. 

— Taip? 

— Čia kalba seklys Riardanas iš Manhatano. 

— Taip? 

- Tikiuosi, jums buvo pranešta apie brolio mirtį... 

- Taip? 

— Norėčiau užduoti jums keletą klausimų. 

— Kokių klausimų, pone Riardanai? 

— Kaip man žinoma, jis vyko į Vašingtoną gruodžio 
keturioliktąją. Ar jis tenai vyko susitikti su jumis, pone 
D'Anuncijau? 

— Taip, - pasakė D'Anuncijus. 

— Tai turėjo būti sekmadienis... 

— Taip, jis atėjo į restoraną. Mes atsidarėme pietums 
sekmadienio vakare. 

— Kodėl jam reikėjo susitikti su jumis, pone D'Anun- 
cijau? Ar galite man pasakyti? 

Šlubčiodamas iš savo kabineto išėjo Farmeris. Jis įsi- 
rėmė rankomis į klubus ir klausėsi Riardano pokalbio 
pabaigos. 

— Ar jis pasakė, kas jam suteikė šią paskolą? - paklausė 
Riardanas. 

Farmeris stovėjo klausydamasis. 

— Ką? - pasakė Riardanas. - Atleiskite, aš ne visai su- 
pratau... kada jums būtų patogu? - paklausė, tada vėl tarė: 

— Pamėginsiu vėliau, ačiū. 

Jis padėjo ragelį ir pasižiūrėjo į Farmerį. 

— D'Anuncijus ten nuvažiavo pasiskolinti septynių su 
puse tūkstančio „žaliųjų“. Pasakė broliui, kad jam reikia 
tų pinigų grąžinti skolai. 

— Kam? - paklausė Farmeris. 

- Jis nežino. Jie dengia stalus pietums, jis nori, kad aš 
vėl jam paskambinčiau maždaug po valandos. - Jis atsi- 
gręžė į Džianelį. - O ką nustatė balistika? 

— Ar kas nors šioje nuovadoje dar tiria ką nors, iš- 
skyrus D'Anuncijaus nužudymą? - paklausė Farmeris. 

— Tai svarbiausia, bose. 

— Svarbiausia, taip. 

— Kulkos buvo devynių milimetrų parabelio. Pisto- 
letas... minutėlę. - Jis pasižiūrėjo į savo užrašus. - SIG 
P-210-5. 

— Koks? - paklausė Farmeris. 

— Užsieninis pistoletas. Pagamintas Šveicarijoje, įvežtas 
čia H.E Gryderio. Jis gali būti pritaikytas ir 7, 65 patro- 
nui, bet šitas nebuvo pakeistas. Kulkos čia buvo devynių 
milimetrų. 

— Niekada negirdėjau apie tokį pistoletą, - tarė Far- 
meris, paskui atsigręžė, išgirdęs Hofmano balsą korido- 
riuje. 

— Šiame mieste, - pasakė Džianelis, - gali gauti kokį 
tik nori šaunamąjį ginklą už trisdešimt penkis centus. 

Į policijos nuovadą įėjo trys jauni ispanai užpakaly- 
je surakintomis rankomis. Už jų stovėjo Hofmanas ir 
Ruisas. Šioje nuovadoje ispanais galėjo būti laikomi visi: 
puertorikiečiai, kubiečiai, dominikiečiai, salvadoriečiai, 
kolumbiečiai. Policininkams, gal tik išskyrus Ruisą, jie 
visi atrodė vienodai. Šie ispanai iš tikrųjų atrodė vienodai. 

Visi trys šviesiaodžiai. Visi trys retais ūseliais ant vir- 
šutinės lūpos. Visi trys įpusėję trečiąją dešimtį. Visi trys 
dėvėjo mažas juodas fetrines skrybėles siaurais kraštais. 
Vienas buvo apsivilkęs rudą odinį švarką. Kiti du vilkė- 
jo trumpus medžiaginius paltus. Visi trys buvo apsiavę 
smailianosiais batais; tarakonams traiškyti, sakydavo po- 
licininkai. 

- Įsitaisykite čia patogiai, jūs tinginio pančiai, - pasakė 
Ruisas. 

— Nesakykit man, kad aš čia turiu daug dirbančių 
policininkų - tarė Farmeris. 

- Sučiupome juos švarinant juvelyrinę parduotuvę Ka- 
nalo gatvėje, - pasakė Hofmanas ir metė ant stalo tris 
slidininkų kaukes. - Štai ką jie buvo užsidėję. 

Riardanas pasižiūrėjo į kaukes. 

Seidi buvo mačiusi tris puertorikiečius su slidinėjimo 
kaukėmis nužudymo naktį. 

— Tačiau „Mercedes-Benz“ nėra, Jūsų Šviesybe, - pa- 
sakė Ruisas. 

— Jie nekalba angliškai, - tarė Hofmanas. 

— Štai kaip jie sako, - pridėjo Ruisas. - Habla inglės, 
maricon? — jis paklausė to su rudu odiniu švarku. 

— No, senor policia, - atsakė vyriškis. 

— O kaip tavo draugužiai? - paklausė Ruisas, atsi- 
sukdamas į tuos, vilkinčius medžiaginiais paltais... — 
Alguno de ustedes vagabundos balba inglės? 

Tiedu atsakė beveik unisonu, papurtydami galvas. 

— No, nosotros no bablamos inglės. 

— Sėskis, - tarė Hofmanas, parodydamas ranka. - Štai 
ten, ant suolo. 

Vyrai atsisėdo, jų akys lakstė į visas puses. Tas su 
odiniu švarku pažvelgė į nuovados skelbimą ant sienos. 

Hofmanas linktelėjo Riardanui ir Ruisui, parodyda- 
mas į kitą kambario pusę, kur stovėjo Farmeris. 

— Tie vyrukai, kurie nužudė D'Anuncijų, kalbėjo ang- 
liškai, - jis pasakė. 

— Su akcentu, - papildė Riardanas. 

— Bet ne su ispanišku akcentu, - įsiterpė Farmeris. — 
Tavo raportas... 

— Tai nieko nereiškia, - pasakė Hofmanas. - Šeima 
galėjo būti per daug susijaudinusi, kad suprastų, koks 
akcentas. Ar tu nori čia juos surasti, Braj? 

— Negalima to atmesti, - perspėjo Farmeris. 

Riardanas nuėjo prie suolo, kur sėdėjo tie trys ispanai. 

— Kuris iš jūsų moka kalbėti angliškai? - jis paklausė. 

— Nė vienas? - Jis pasisuko į Hofmaną. - Gal iš tiesų 
taip yra, Čikai, - pasakė. 

— Panašu į tai, - tarė Hofmanas. 

— Ar jūs tikrai nemokat angliškai? 

Jie nieko neatsakė. Iš veidų žvelgė išsprogusios akys. 

— Nes jeigu jūs kalbate, geriau tuoj pat man prisi- 
pažinti. Kitaip jums bus blogai, patikėkit. 

„—- Oue dice el? - dėvintis rudą švarką paklausė Ruiso. 

— Nereikia, Aleksai, — tarė Riardanas. - Gerai, pa- 
klausykit, — jis kalbėjo, įsirėmęs rankomis į klubus. - 
Praėjusio pirmadienio naktį buvo apiplėštas restoranas 
Malberi gatvėje. Nužudytas savininkas. Ar jūs tai su- 
prantate? 

Bereikšmės akys. 

— Nesuprantat? Tai gal dabar suprasit? Tie vyrukai, 
kurie ten įėjo, kalbėjo vien tik ispaniškai. Nė žodžio 
angliškai. Tik ispaniškai, supratot? 

Vyrai žiūrėjo tai į vieną, tai į kitą. 

Rudašvarkis pasakė: 

— No entiendo. No bablo inglės. 

- Jūs ne entiendo? - tarė Riardanas. - Štai ką aš jums 
pasakysiu, geriau tuoj pat pradėkite entiende. Jeigu kal- 
bėsite angliškai, jums dėl nieko nereikės jaudintis. Nes 
kitaip mes pagalvosim, kad jūs ir buvote tie žudikai, kurie 
ten atėjo ir šaudė. 

Tyla. Suraukti antakiai. 

— Na kaip? Duodu jums trisdešimt sekundžių. 

— Oue guiere el? - rudašvarkis vėl paklausė Ruisą. 

— Jis jums nieko nepadės, - kalbėjo Riardanas. 

— Viena, kas jums padėtų, - pradėti kalbėti angliškai. 

Vienas iš tų, kurie dėvėjo medžiaginiais paltais, pa- 
sakė: 

— Nosotros no sabemos gue dice usted. 

— Dvidešimt sekundžių, - tęsė Riardanas. - Virš jūsų 
galvos kabo žmogžudystės kilpa, apiplėšimas dar nie- 
pasakė. 

Sučirškė telefonas. Džianelis pakėlė ragelį. 

— Penktoji nuovada, Džianelis klauso, - pasakė jis. 

— Laikas baigėsi, - tarė Riardanas ir pasisuko į Hof- 
maną. - Jie arba nekalti, arba kvaili, - pasakė. 

— Tau, Braj, - kreipėsi į jį Džianelis. - Ketvirtuoju. Tai 
Markas D'Anuncijus. 

— Atveskit čia Seidi, - pasakė Farmeris. - Surenkit jai 
slaptą akistatą. 

Dėvintis rudą odinį švarką pasakė: 

— Usted tiene gue decirnos nuestras leyes en espariol. 

- Cdllate, pendejo! - tarė Ruisas. 

Riardanas pakėlė ragelį. 
— Klausau, pone D'Anuncijau, - pasakė jis. 

- Jis nori, kad mes perskaitytumėm jo teises ispaniš- 
kai, - Ruisas paaiškino Farmeriui. Jis pasisuko į tris vyriš- 
kius, sėdinčius ant suolo, ir tarė: 

— Yo les voy a dar sus leyes, pendejos! 

— Kada tai buvo? - Riardanas pasakė į ragelį ir klau- 
sėsi. —- Aha, —- pasakė. - Kur jūs esate? Aha. Palaukit 
manęs, aš tuoj būsiu. 

Jis padėjo ragelį. 

— Pas D'Anuncijaus sūnų ką tik buvo Bobis Nardelis, — 
pasakė Riardanas. - Reikalavo palūkanų nuo paskolos, 
kurią jie davė jo tėvui. 


Robertas Alfredas Nardelis buvo smulkus chuliganas, 
tris kartus teistas trumpam laikui - du už įsilaužimą ir 
vieną už pasikėsinimą apiplėšti. Jis buvo dalyvavęs gangs- 
terių operacijose kaip skolų išlupėjas, ir Riardanui tai 
kėlė didelį susirūpinimą. Iki šiol jis galvojo, kad pir- 
madienio nakties nužudymas neturi nieko bendra su tais 
berniukais. Markas D'Anuncijus buvo jam sakęs, kad 
nemato jokio ryšio tarp tėvo mirties ir gangsterių. „Jie 
visada ateidavo valgyti į restoraną“, - sakė jis. 

Dabar gi pas jį apsilankė Bobis Nardelis ir reikalavo 
palūkanų už pinigus, kuriuos jie buvo paskolinę tėvui. 
O tai jau atrodė šūdina. 

Bobjį jis rado baldų parduotuvės Baksterio gatvėje tar- 
nybinėse patalpose. Parduotuvė buvo objektas, kurį ko- 
vos su narkomanija padalinys stebėjo jau nuo rugpjūčio 
pradžios. Riardanas, pagal teismo orderį vykdęs slaptą 
pasiklausymą, spėjo, kad ir krovininė mašina, be numerių 
stovinti priešais parduotuvę, buvo pakrauta narkotikų. 
Jis taip pat galvojo, kad Bobis žino, jog ta mašina įrašyta 
į Niujorko policijos valdybos įskaitą. Šiame mieste nuo 

vagių nedaug ką nuslėpsi. Galėjai lažintis, kad parduotu- 
vės telefono laidais tesklido žodžiai, priklausantys Bobiui 
ir visam legionui mergelių, kurios, jam pasirodžius, taria- 
mai alpdavo. Vienas Dievas težino kodėl. 

Bobis buvo žmogus arti trisdešimties, apie šešių su 
puse pėdų ūgio, sveriantis mažiausia du šimtus dvidešimt 
svarų. Jeigu reikėtų pasamdyti skolos išlupėją, vargu ar 
rastum geresnį už Bobį. Jo rankos, padėtos ant stalo, 
buvo stambios, su didžiuliais gatvės mušeikos krumpliais. 
Nuo dešiniojo antakio galo iki smilkinio vidurio ėjo nedi- 
delis randas. Jo ledinės akys galėjo sušaldyti dykumą. 

— Jis pasiskolino pinigų, - pasakė jis ir truktelėjo 
pečiais. - Aš nuėjau jų atsiimti. Ar tai draudžia įstaty- 
mas? Žmogui, norinčiam atsiimti jam priklausančius 
pinigus? 

— Ar tu žinojai, kad jis mirė? - paklausė Riardanas. 

— Ne. Koks skirtumas? Žmogus skolinasi pinigus, jis 
jų neatiduoda, tada jo šeima juos grąžina. Kas nors juos 
grąžina, Riardanai. Mes juk sugebėsim apsiginti. 

— Kas tie mes? - paklausė Riardanas. 

Bobis truktelėjo pečiais. 

— Kiek jis pasiskolino? 

— Septynis gabalus. Ir dar truputį. 

— Kada? 

— Porą savaičių prieš atidarydamas savo smuklę. Aš 
irgi bendrininkas, tiesa, Riardanai? 

— Aišku, - pritarė Riardanas. 

— Jam stigo pinigų, bankas nebūtų jam davęs dar vie- 
nos paskolos. Jie, tie bankai, dabar reikalauja tokių pat 
didelių palūkanų, kaip ir mes. Ar tu tuo netiki? 

— Kas tie mes? - vėl paklausė Riardanas. 

Bobis vel truktelėjo pečiais. 

— Mes čia jau kalbam apie žmogžudystę, - pasakė 
Riardanas. 

— Tai ko iš manęs nori su savo žmogžudyste? - kalbėjo 
Bobis. - Aš esu verslo žmogus. Mes paskolinom žmogui 
duonai. Jis žinojo, kokios yra palūkanos, žinojo ir tai, 
kada jas reikia mokėti. 

— Kokios buvo palūkanos? 

— Ar tokios paslaptys išduodamos? 

— Kada turėjo jas mokėti? 

- Kiekvieną ketvirtadienį. Šiandien ketvirtadienis. 

— O kada jis paskutinį kartą mokėjo? 

— Praėjusį ketvirtadienį. Kada ir priklausė. 

— Ar tu tikras, kad jis sumokėjo? 

— Taip. 

— O ar tikras, kad neįsibrovei tenai jėga pirmadienio 
naktį... 

— Visiškai. 

— Kas tai padarė? 

— Tu įtari mane, bičiuli. 

Riardanas atsiduso. 

— Gerai, - pasakė, - palikite tuos D'Anuncijus. Tavo 
palūkanos palauks. 

— Nepalauks, - pasakė Bobis. - Tai ne mano rankose. 

— O kieno rankose? 

Bobis truktelėjo pečiais. 

— Ar tu tebedirbi Saliu: Fortunatui? 

— O kas sako, kad aš kada nors jam dirbau? 

— Liaukis, Bobi, užteks. 

— Man naujiena, kad dirbu Saliui. 

— Kai kitą kartą su juo kalbėsiesi, - pasakė Riarda- 
nas, - otai tikriausiai bus maždaug po trijų minučių, man 
išėjus, pasakyk, kad užsuksiu pas jį. 

— Aš net jo numerio nežinau. 

— Tada nusiųsk pašto karvelį. 

— Beje, - šypsodamasis tarė Bobis, - kas gi nori, kad 
būtų klausomasi, kas kalbama tavo sunkvežimiuose gat- 
vėje. 


Salvatorės Luidžio Fortunato B kortelėje buvo para- 
šyta, kad jo amžius - šešiasdešimt ketveri, gimimo vieta — 
Palermo miestas Sicilijoje, o jo pravardės - Salis, Salvijus, 
Didysis Lu ir Buhalteris. Jis sėdėjo kalėjime tiktai vieną 
kartą, tuoj po to, kai atvyko į Ameriką, už antrojo laips- 
nio padegimą, dabar apibrėžiamą kaip „tyčinį pastato 
sugadinimą, sukeliant gaisrą arba sprogimą“. Už C klasės 
kriminalinį nusikaltimą jis buvo nuteistas trejiems me- 
tams kalėti. Metus iš jų atsėdėjo Osininge, kol buvo pa- 
leistas prieš laiką. Jam pavyko išvengti įkalinimo, matyt, 
todėl, kad jis buvo susijęs su nusikaltėlių sluoksniais ir 
galėjo laisvai naudotis jų juridiniais patarimais. Pilvotas 
ir pražilęs, apsivilkęs mėlynu kostiumu ir baltais marš- 
kiniais, apsiavęs juodais batais, su tamsiai mėlynu ka- 
klaraiščiu ir pensnė - tai iš tikrųjų jį darė panašų į bu- 
halterį - jis sėdėjo prie savo stalo mažame Andželo Karos 
konditerijos parduotuvės tarnybiniame kabinete, esan- 
čiame Grand gatvėje, ir kalbėjo: 

- Taip, aš pritariau paskolai. Tai kas? 

Jį saugojo du stuobriai. Vienas iš jų su dantų krapš- 
tuku valė sau nagus. Riardanui pasirodė, kad jį buvo 
matęs kažkokiame filme. Antrasis skaitė žurnalą Pent- 
house. Abu dėjosi esą visiškai abejingi pokalbiui. 

— Arjis atėjo pas tave asmeniškai? - paklausė Riardanas. 

— Ne, ne, jis nuėjo pas Bobį. Bobis paskambino man, aš 
pasakiau - gerai. Tai buvo menka suma, kas čia baisaus? 

— Baisu tai, kad jis buvo nužudytas. 

— Aš tau duosiu ekonomikos pamoką, - Fortunatas 
pasakė. - Klausaisi? 

— Klausausi. 

— Mirusieji negali sumokėti, ką skolingi. 

— Ar tai ir yra ta pamoka? 

— Tai geriausia pamoka, kurios kada nors klauseisi. 

— Ačiū. Bet kartais įvyksta nelaimingi atsitikimai. 

— Ne, Riardanai. Nelaimingi atsitikimai neįvyksta at- 
sitiktinai. Jie įvyksta tik tada, kai tam yra pagrindas. Kiek 
laiko dirbi policininku? Ir aš turiu tau tai aiškinti? 

— Ralfas D'Anuncijus buvo nužudytas, Sali. 

— Niekas iš mano žmonių jo nenužudė. Nei atsitiktinai, 
nei kaip kitaip. | 

— Matai, Sali... Aš kaip tik dabar įsivaizduoju. 

— Na taip, kalbėk, kalbėk, vaizduokis. 

— Įsivaizduokime, kad D'Anuncijus nemokėjo palū- 
kanų... 

— Tu jau klaidingai vaizduojiesi. Jis paėmė paskolą 
prieš mėnesį. Apie Padėkos dieną turbūt arba prieš mė- 
nesį. Maždaug. Reikalas tas, kad jis mokėjo visas pa- 
lūkanas. Tai kam tada reikėtų?.. 

— Aš turiu tik Bobio liudijimą apie tai. 

— Ir mano. 

— O ką, jeigu kas nors ten įėjo pasiimti pinigų, Sali, ir 
suvaidino apiplėšimą, tada būtų panašu į... 

— Man ten esant? Jie turėtų būti išprotėję. 

Riardanas pažvelgė į jį. 

— Apie ką tu kalbi? 

— Aš buvau ten pirmadienio vakarą. Kai tie vaikinai 
įėjo, aš ten sėdėjau ir valgiau. - Jis parodė į stuobrį, 
skaitantį Pentbouse. - Džeris norėjo įsikišti, bet aš jam 

liepiau nusiraminti. Tai viskas, ką galiu pasakyti dėl gink- 
luoto apiplėšimo. Jūs, vaikinai, įsivaizduojate, kad aš esu 
tas, kuris tam vadovavo. 

— Betgi tu nesi tas? 

— Liaukis, Riardanai, kam man vargintis? Dėl tų su- 
šiktų septynių su puse tūkstančio? Kai žmogus moka 
palūkanas? Liaukis. - Jis sunkiai atsiduso, papurtė galvą, 
tartum būtų susierzinęs dėl savo mokinio bukumo. - Be 
kita ko, man tas vyrukas patiko. Aš ten valgydavau nuo 
pat atidarymo. Malonu, švaru, geras maistas. - Jis plačiai 
išsišiepė. - Aš nemėgstu valgyti ten, kur lankosi mafija, 
niekada nežinai, kada kas nors pradės šaudyti. 

— Jeigu jis tau taip patiko, atšauk savo skalikus. 

— Aišku, aš pasakysiu Bobiui palaukti kurį laiką. Mes 
negalim užmiršti paskolos, Riardanai, tai biznis. Bet rei- 
kia gerbti mirusįjį. Mes leisim tai šeimai truputį atsi- 
kvėpti. 

— Ačiū, - pasakė Riardanas. 

— O tu atšauk savo skalikus, gerai? Mano žmonės 
nekišo nagų į tą reikalą, sakau tau. 

— Kaip tie vaikinai atrodė, Sali? Juk tu ten buvai, matei, 
kaip šaudė. 

— Du buvo su slidininkų kaukėm. Atrodė menko sudė- 
jimo. Ar patikrinai kinų bendruomenę? Nenustebčiau, jei 
tai būtų viena iš kinų gaujų. Tiems kinų valkatoms reikia 
gerokai atspardyti subines. 

— Jeigu ką nors išgirsi, būčiau dėkingas, kad man pra- 
neštum, — pasakė Riardanas. 

— O, žinoma, - tarė Fortunatas, nors jo šypsena ir 
prieštaravo žodžiams. - Tu sužinosi pirmas. 

Riardanas išėjo iš konditerijos parduotuvės ir nuėjo 
ten, kur prie šaligatvio buvo pasistatęs savo sedaną be 

„numerių. Jis pasižiūrėjo į laikrodį... Beveik šešios. Jau 
buvo beužvedąs automobilį, kai per ant sėdynės gulintį 
radijo telefoną pasigirdo sujaudintas dispečerio balsas. 

— Penktoji policijos nuovada, visiems automobiliams! 
Penktoji policijos nuovada, visiems automobiliams! De- 
šimt trylika, Rivingtono ir Forsito sankryža. Dešimt try- 
lika, Rivingtėiio ir Forsito sankryža. 

Riardanas pakėlė telefoną. 

— Keturi-nulis-trys, - jis pasakė. 

— Pirmyn, Braj! 

— Ar žinai, kas vadovauja? 

— Čikas Hofmanas, - atsakė dispečeris. 


Rivingtono ir Forsito gatvės buvo pačiame šiaurryti- 
niame policijos nuovados kampe - paėjai du kvartalus 
link centro, perkirtai Hiustono gatvę ir jau esi Devin- 
tojoje, kuri visai netinkama pasivažinėti. Viskas čia lipa 
viena ant kita, ne tiktai policijos nuovados. 

Riardanui kartais šis miestas, ypač ši miesto dalis, 
primindavo vaikišką žaidimą galvosūkį, kuriame pa- 
veikslas sudedamas iš atskirų tarpusavyje sukibusių ga- 
balų. Kaimelis įsmigęs į Žemutinio Brodvėjaus ir Mažo- 
sios Italijos gatves; mažosios Italijos gatvė įsiterpusi į 
Buverio ir Kinų kvartalo gatves; Buverio gatvė įsiliejusi 
į Žemutinio Istsaido gatvę; Kinų kvartalas ir Žemutinio 
Brodvėjaus gatvės pavirsta Vaitholu ir Volstrytu - tai 
galvosūkis, kuris likdavo galvosūkiu net tada, kai visi 
gabalai būdavo nejudinami savo vietose. Čia, Riving- 
tono ir Forsito kampe, šis atskiras paveikslo gabalas 
dabar buvo ispaniškas, nors šiuo metu apleista sinagoga 
gatvės pradžioje buvo pradėta statyti 1886-aisiais, O 
baigta 1903-iaisiais. 


Dispečeris buvo nurodęs tik Rivingtoną ir Forsitą, be 
tikslaus adreso. Viename kampe išsiskyrė plytų pastatas, 
kur auksinių raidžių užrašas virš įėjimo arkos skelbė, kad 
tai Niujorko suaugusiųjų mokymo centras. Kitame kam- 
pe buvo tuščias žemės sklypas, nuklotas akmenimis ir 
apjuostas tvora. Šalia jo stovėjo penkiaaukštis gyvena- 
masis namas, kurio adresas virš durų buvo užpurkštas 
dažais. Ispanų bendrijos klubas dabar užėmė tą vietą, kur 
anksčiau buvo išsidėsčiusios parduotuvės, susisiekiančios 
su įėjimu į pastatą. Truputį po šešių vakare Rivingtono 
ir Forsito gatvėse buvo labai šalta, bet jose knibždėjo 
žmonių: mieste vyko cirkas. Tą cirką sudarė Ypatingosios 
policijos tarnybos furgonas ir tuzinas ar kiek daugiau 
policijos automobilių, pastatytų kampu į šaligatvį. Dau- 
gelis uniformuotų policininkų slėpėsi už apsauginės auto- 
mobilių ir furgono užtvaros, visi rankose laikė pistoletus. 
Ypatingosios tarnybos policininkai - tie didieji skanda- 
lingų istorijų herojai - nerūpestingai sagstėsi neperšau- 
namas liemenes. Riardanas išlipo iš automobilio ir nuėjo 
prie sunkiai kvėpuojančio raudonveidžio seržanto. 

— Ar žinote, kas pranešė budinčiajam karininkui? — 
paklausė. 

— Patruliuojantis policininkas, - pasakė seržantas. — 
Išgirdo ant stogo šaudant, nuėjo ten pasižiūrėti ir rado 
Hofmaną, kuris slėpėsi už kamino. 

— Ačiū, - pasakė Riardanas ir žengė prie pastato. 

Ypatingosios tarnybos policininkas sustabdė jį prie 
durų. 

— Mes susitvarkėme, Riardanai. Eikite namo, - jis 
pasakė. Jis dėvėjo neperšaunamą liemenę, rankose laikė 
šautuvą. 

— Ten viršuje mano partneris, - paaiškino Riardanas. 

Jis įėjo į koridorių. Po sudaužytu gaubtu kabėjo plika 
elektros lemputė. Pašto dėžučių užraktai išlupinėti. Dvo- 
kė šlapimu. Tai buvo jaunų nusikaltėlių miestas. Spal- 
votais dažais, grafiti stiliumi apipurkšti metro vagonai, 
pastatų ir paminklų šonai, net Granto antkapis - dėl 
Dievo meilės! - ir tas dažais išterliotas. Matydamas tiek 
prirašinėjimų imdavai galvoti, kad taip ir turi būti, tas 
mėšlas, prikeverzotas ant sienų, imdavai galvoti, kad taip 
visada buvo. Puikūs meno kūriniai! Patenkintas meras 
šypsosi iš portreto. Juk jums patinka šitas menas, žmo- 
nės? Jūs patenkinti mano veikla, tiesa? Geto tvaikas, 
nusėdęs ant valkataujančių vaikų, teršiantis atmosferą, 
žeidžiantis ausis, kaip ir tos akis badančios teplionės. 
Mums nerūpi šis miestas. Šikt ant jūsų miesto. Ir šikt ant 
jūsų pačių. Mes norime, kad jūs bijotumėte pasirodyti 
su auksine grandinėle Penktojoje aveniu... Mes norime, 
kad jūs užkaltumėte langus grotomis, kad drebėtumėte 
naktį lovose. Mes norime jus be paliovos prievartauti, 
prievartauti žinojimu, kad barbariški galvijai telkiasi už 
barikadų, prievartauti laukimo baime. Visas šis sušiktas 
miestas buvo vaizduotės prievartavimas. 

Šūvis nuaidėjo tuo momentu, kai Riardanas atidarė 
metalines duris, vedančias ant stogo. Jis krito ant der- 
vuoto paviršiaus ir pamatė Hofmaną, besilankstantį už 
kamino, šūviams trupinant nakties tylą. 

— Sveikas, Čikai, - pasakė jis. 

— Na, na, kavalerija, - atsiliepė Hofmanas. 

— Plius dar koks tūkstantis 911-ojo būrio policininkų, 
susigrūdusių ant laiptų. 

— Tikiuosi, jie žino, kaip paimti tą karingąjį lunatiką. 

Jie abu pasilenkė, vėl išgirdę šūvius. Nuo kamino pa- 
kilo plytų dulkės. 


— Kas atsitiko? - paklausė Riardanas. 

— Aš čia sukinėjausi, kai pamačiau šį vyruką, išeinantį 
iš pastato, galvojau, kad jis bėga į autobusą. 

Vėl šūviai. 

— Tas pamišėlis nesiliaus nė minutės, - tarė Hof- 
manas. - Žodžiu, jis bėga, iš jo kišenės iškrinta ginklas 
ir tiesiai ant šaligatvio. Jis pasilenkia pakelti, aš jau 
spėju iššokti iš automobilio, o tas velnio išpera šauna į 
mane. 

Vėl šūviai. Vyrai prigludo prie kamino mūro. 

- Aš skaičiavau. Jis užtaiso po septynių šūvių. Tai turi 
būti automatas. 

— Kodėl jis pradėjo šaudyti? - paklausė Riardanas. 

— Velniai jį žino. Pamišėlis. 

Šį sykį atskiras šūvis. 

- Septyni. Štai dabar jis keičia apkabą. Nori, kartu 
paskaičiuokim, drauguži? 

Tyla. 

Tada du šūviai. 

Vėl tyla. | 

Kiti du. 

— Jau keturi, - suskaičiavo Hofmanas. 

Jie laukė. 

Tyla. 

Vienas šūvis. 

- Penki, - tarė Riardanas. 

— Jis ten, už balandinės, - pasakė Hofmanas. - Tu 
laikykis dešiniau, o aš kairiau. | 

Žemai gatvėje sukaukė greitosios pagalbos sirena. 

Dar vienas šūvis. 

— Šeši, - tarė Riardanas. 

— Pasiruošk. 

Jie save drąsino. Rodos, praėjo ištisa amžinybė, kol 
pasigirdo paskutinis šūvis. 

— Pirmyn! - sušuko Hofmanas. Jie pakilo ir puolė bėgti 
stogu, išsiskirdami į dvi puses: Riardanas - į dešinę, Hof- 
manas - į kairę. Negarsus metalo spragtelėjimas iš už 
balandinės patvirtino, kad įdedama nauja apkaba. Kai jie 
bėgo per dervuotą stogą, iš burnos veržėsi garas. Riardanas 
pasiekė balandinės kampą. Vyras buvo nugara į jį. 

— Ramiai! - sušuko Riardanas, ir vyras atsisuko. 

Dešinėje rankoje laikė automatinį „Colt 45“. 

Riardanas šovė iškart, taikydamas į petį. Vyras atbulas 
trenkėsi į balandinę. Siaubingas sparnų plakimas. Vyras 
šlumštelėjo ant stogo dangos, nusirisdamas tamsoje prie 
balandinės sienos. Riardanas, sunkiai kvėpuodamas, pa- 
silenkė prie jo, apvertė jį ir surakino rankas už nugaros. 
Juos apšvietė ryški šviesa. Hofmanas priėjo iš už kairiojo 
balandinės kampo. Jis pašvietė į vyro veidą. 

— Atpažįsti? - paklausė. 

Riardanas pasižiūrėjo į gulintįjį. 

— Taip, - atsakė, - Haroldas Jurgensas. Tas pats niek- 
šas, kurį šįryt išteisino. 

Jis pasilenkė prie jo. 

— Kelkis! - pasakė. 

Atsimušdamos į plytas, su trenksmu atsidarė stogo 
kose laikydamas šautuvą. 

— Ar jūs sveiki, vaikinai? — paklausė. 

— Judinkis! - Riardanas įsakė Jurgensui ir piktai, vėl 
„vos nepargriaudamas, pastūmė. - Viskas gerai, - pasakė 
jis 911-ojo būrio policininkui. 

— Jums pasisekė. Čia apačioje, koridoriuje, radome 
negyvą vaiką, - pasakė policininkas. 

Televizorių ekranuose karaliavo vienintelė tema: „Pa- 
gyvenkime Jamaikoje“. Kažkas aukštybėse turėjo išgirsti. 
Šiandien Niujorko sityje buvo Jamaika. Tropikai atėjo į 
Didžiojo obuolio centrą. Penkiasdešimt keturi laipsniai 
gatvėje, giedras mėlynas dangus ir nė vėjelio. Seklių kam- 
baryje vyrai sėdėjo vienmarškiniai. Hofmanas įėjo be 
palto, ant medvilninio golfo vilkėjo tik sportinę striukę. 
Jis numetė rytinį Daily News numerį ant Riardano stalo. 

— Mūsų berniukas pateko į pirmuosius puslapius, - 
pasakė jis. | 

— O, nuostabu! - tarė Riardanas ir perskaitė antraštę: 

PRIEVARTAUTOJAS NUŽUDĖ 12 METŲ MERGAITĘ 


— Galiu lažintis, jį vėl paleis, - Riardanas tarė su pa- 
gieža. 

— Tik ne šįkart, - pasakė Hofmanas. 

— Nori lažintis? 

Ant jo stalo suskambėjo telefonas. Jis pakėlė ragelį. 

— Penktoji policijos nuovada, Riardanas, - jis pasakė. 

— Ponas Riardanas? 

Moters balsas. Jaunas, neryžtingas. 

— Taip? 

- Čia panelė Sanderson. 

— Kas? 

— Marta Sanderson. - Pauzė. - Aš buvau penktoji pri- 
siekusioji. - Vel pauzė. - Jurgenso byloje. 

— Taip, panele Sanderson? 

— Skambinu, norėdama atsiprašyti, - pasakė ji. 

— Truputėlį per vėlai, ar ne? - tarė Riardanas. 

— Skaičiau tą straipsnį rytiniame laikraštyje, - ji pasa- 
kė ir vėl patylėjo. - Mes klydome... ir aš atsiprašau. 

— Taip, gerai, - jis pasakė švelniau, - viskas gerai. Ačiū, 
kad paskambinot, aš priimu atsiprašymą. 

Linijoje ilgai tylėjo. 

— Pone Riardanai, - ji pasakė, - aš iš tiesų gailiuosi. 

— Aš suprantu, - pasakė jis. 

— Nesu tikra, kad suprantate. 

— Nesijaudinkit dėl to, gerai? 

— Aš siaubingai jaučiuosi dėl to, iš tikrųjų. Noriu suži- 
noti... gal mes galėtume... norėčiau smulkiau paaiškinti. 
Nenoriu, kad jūs galvotumėte, jog mes priėmėm spren- 
dimą neįsigilinę... Ir neapsvarstę. Tai buvo klaidingas 
sprendimas, bet aš iš tikro jaučiu, kad privalau jums 
paaiškinti. 

- Jūs jau paaiškinote, panele Sanderson. 

— Aš turiu galvoje... asmeniškai. 

— Na... 

— Kaip jūs manote, ar negalėtume susitikti ir ko nors 
išgerti vėliau šiandien? Puodelį kavos? Ar ko nors? Iš 
tikrųjų jaučiuosi jums skolinga. 

Ir vėl ilga tyla linijoje. 


139 


— Pone Riardanai? 

— Išgerti neblogai, - jis pasakė. 

— Kokiu laiku jums patogu? 

— Aš čia būnu iki keturių, - atsakė jis ir pažvelgė į 
laikrodį. 

- Tai gal truputį po penkių? 

— Gerai. Kur jūs esate? 

— Aš dirbu žurnale Forbes, ties Penktąja ir Vienuo- 
liktąja gatvėmis. Dvyliktojoje yra tokia vietelė, vadinama 
„Ringo“. Ar negalėtume susitikti ten, tarkime, penkiolika 
po penkių? Šalia stotelė, atvykus iš Šeštosios. 

— „Ringo“, penkiolika po penkių. Pasimatysime ten. 

— Nekantriai lauksiu, - pasakė ji ir padėjo ragelį. 

Riardanas padėjo telefono ragelį ant aparato. 

— Turbūt gryniausia niujorkietė, - pasakė jis. - Ji pava- 
dino ją Šeštąja. 

— Ką? — paklausė Hofmanas. Jis skaitė straipsnį apie 
Jurgenso suėmimą. 

— Vietoj Amerikų aveniu. 

— Vis tebetvirtina, kad jis niekuo dėtas dėl mirusios 
mergytės, - kalbėjo Hofmanas. - Ištrūko iš koridoriaus 
kaip garvežys, o tvirtina, kad niekada gyvenime jos 
nematė. - Jis truktelėjo pečiais. - Galbūt jis ir vėl išsi- 
suks. 

— Reikėjo pribaigti jį ant stogo, - pasakė Riardanas. - 
Du į širdį. 

Jo telefonas vėl suskambėjo. Jis pakėlė ragelį. 

— Penktoji policijos nuovada, Riardanas. 

— Riardanai, čia Vaismanas iš Du-keturi, - pasakė vy- 
riškas balsas. - Gavau tavo pranešimą apie rudą „Benz“ 
if aš... 

— Taip? - sukluso Riardanas. 

— Šalčiau, kol kas nieko gero, - kalbėjo Vaismanas. — 
Bet čia dirbu prie nužudymo. Centrinio parko vakarinėje 
dalyje pirmadienio naktį užmuštas vaikinas - maždaug 
valandą prieš taviškio nužudymą Malberi gatvėje. Ir čia 
pastebėtas rudas „Benz“. Ar nenorėtum šiandien užsukti? 
Gali būti kas nors bendra. 


Deivis Vaismanas buvo pirmojo rango seklys, kaip 
spėjo Riardanas, stambus, kokių trisdešimt penkerių 
metų vyras, ant sportinių marškinių apsivilkęs megztą 
liemenę. Policininkai šiame mieste dažnai kreipdavosi 
vienas į kitą, bet Riardanas su Vaismanu dabar susitiko 
pirmą kartą. Truputį plinkantis nuo pakaušio, su aki- 
niais, traukdamas cigarą, jis stovėjo už skaidrių projek- 
toriaus ir kalbėjo: 

— Štai kaip atrodė tas butas. 

Jie sėdėjo Dvidešimt ketvirtosios nuovados kvotos 
kambaryje miesto vakarinės dalies Šimtojoje gatvėje. Pro- 
jektorius buvo pastatytas ant ilgo subraižyto medinio 
stalo. Ant priešingos sienos virš veidrodžio Vaismanas 
buvo pakabinęs ekraną. 

— Kaip matai, kambaryje viskas buvo sujaukta. 

Nespalvotoje skaidrėje buvo aukštyn kojomis apversta 
buto svetainė. Sofos pagalvės išmėtytos ant grindų. Kėdės 
apverstos. Stereoaparatūros spintelės ir ilgo bufeto stal- 
čiai ir durelės atdaros. Ant šono parverstas toršeras. 

— Tas, kas tai darė, matyt, kažko ieškojo, - kalbėjo 
Vaismanas, spausdamas nuotolinio valdymo aparato 
mygtuką, kurį laikė dešinėje rankoje. Trumpas sprag- 
telėjimas. Pasirodė kita skaidrė. Nespalvota, kaip ir 
pirmoji. 

— Tai miegamasis, - pasakė Vaismanas. 

Didžiulė lova, priešais ją - komoda. Lovos apklotai ir 
pagalvės nusviestos ant grindų. Čiužinys perpjautas. Bal- 
tiniai iš komodos stalčių išmėtyti ant grindų. Spintelės 
durys atdaros. Visur išmėtyti drabužiai su pakabomis. 

Dar vienas spragtelėjimas. Dar viena skaidrė. 

— Tai auka. 

Ekrane švystelėjo ateljė daryta nuotrauka. 

— Piteris Dodžas, - pasakė Vaismanas. - Trisdešimt 
ketverių metų. Nevedęs. Galėsi pasiimti aštuonių iš de- 
šimties nuotrauką, jeigu manai, kad tau pravers. Tai 
paskutinė jo nuotrauka. 

— Taip, gerai būtų ją gauti, - tarė Riardanas. 

Vėl spragtelėjimas. Tamsiaplaukio, besišypsančio vy- 
ro nuotrauką ekrane pakeitė to paties vyro nuotrauka, 
nuogo gulinčio ant krauju aptaškytų vonios grindų ply- 
telių. 

- Šitaip mes jį radome, - aiškino Vaismanas. - Sustin- 
gusį, viela surištomis už nugaros rankomis. Jis buvo ad- 
vokatas. Nedidelės Luis ir Dodžo firmos partneris. 

Vėl spragtelėjimas. 

— Tai sieninis seifas miegamojo kambario spintoje. 
Matyt, jį privertė atidaryti, bet nieko iš jo nepaėmė. Mes 
tikrinome su jo draudimo agentu, gavome visų jo ver- 
tybių sąrašą. | 

Spragtelėjimas. 

— Sidabrinių stalo įrankių dėžė valgomajame. Nieko 
netrūksta. 

Spragtelėjimas. 

- Čia biblioteka. Keletas vertingų paveikslų ant sienos. 
Visi tebėra. 

Jis išjungė projektorių. 

— Tai tiek. 

Jis nuėjo prie sieninio jungiklio. Kambarį užliejo fluo- 
rescencinė šviesa. 

— Kaip jį nužudė? - paklausė Riardanas. 

— Peiliu. O kaip taviškį? 

— Keturiom kulkom iš šveicariško pistoleto. Šovė jam 
į nugarą. 

— Nieko sau žmonės, - pasakė Vaismanas. - Prieš nu- 
žudydami mano vaikiną kone mirtinai primušė. 

— Kiek jų buvo? 

— Pasak durininko, trys. 

— Ir vairavo rudą „Benz“? 

— Taip sakė durininkas. - Vaismanas susuko ekraną. — 
Pasakysiu tau, Riardanai, ši byla mane veda į neviltį. Visi 
įsilaužimo požymiai, tačiau nieko nepavogta. Visi po- 
žymiai, kad nužudyta baisiai kankinant, nors šis vyrukas 
Dodžas gyveno sąžiningai. - Jis papurtė galvą. - Ne- 
kenčiu paslapčių, o tu? 

— Kada jie įėjo, kaip sakė durininkas? 

— Pusę šešių, šeštą. O kurią valandą taviškiai? 

— Apie septintą. 

— Pakankamai laiko ten nuvykti, net esant šventinei 
spūsčiai. 

— Jeigu tai buvo jie. 

— O ar turi geresnių įkalčių? 

— Šiuo metu ne. 

Riardanas atsistojo ir ištiesė ranką. 

— Ačiū, Vaismanai, palaikysiu ryšį. - Jis žvilgterėjo į 
sieninį laikrodį. - Kristau! - sušuko. —- Ar teisingai ro- 
do? - Jis pasitikrino pagal savo laikrodį. - Ar galiu pa- 
skambinti? - paklausė. 

— Jauskis kaip namie, - atsakė Vaismanas ir nukė- 
lė projektorių nuo stalo. Riardanas nuėjo iš paskos į 

policijos budinčiojo kambarį. - Nuo bet kurio stalo, — 
pasakė Vaismanas. 

Riardanas priėjo prie artimiausio stalo, pakėlė telefono 
ragelį, sulaukė ilgo signalo ir surinko informacijos tar- 
nybos numerį. 

— Manhatane, - pasakė į ragelį. - Vietelė, vadinama 
„Ringo“, Vakarų dvyliktojoje. - Jis palaukė. Paskui brūkš- 
telėjo numerį į bloknotą, gulintį ant stalo. - Ačiū, - pasakė 
ir nuspaudė telefono svirtelę, tada surinko operatorės pa- 
diktuotą numerį. 

— „Ringo“, - atsiliepė vyriškas balsas. 

— Gal jūs žinote, ar yra pas jus panelė Sanderson? 

— Kas? 

— Marta Sanderson. Aš turėjau susitikti su ja pen- 
kiolika po penkių, gal jūs žinote, ar ji... 

— Jau be penkių šešios, - pasakė vyras. 

— Žinau. Ar ji dar tebėra? 

— Palaukite minutėlę. 

Jis laukė. 

Vyras sugrįžo prie telefono maždaug po trijų minu- 
čių. 

- Jeigu čia ta, apie kurią aš galvoju, tai ji maždaug 
prieš dešimt minučių išėjo, - pasakė jis. 

— Gerai, ačiū, - tarė Riardanas ir padėjo ragelį. - Šū- 
das, - pasakė. Jis vėl pakėlė ragelį, palaukė ilgo signalo 
ir vėl paskambino į informaciją. - Malonėkite Manha- 
taną, - tarė operatorei. - Marta Sanderson. 

— Gal pasakytumėte pavardę paraidžiui? - paklausė 
operatorė. 

— S-a-n-d-e-r-s-o-n, man rodos. 

— Adresas? 

— Adreso nežinau. 

— Minutėlę. 

Jis laukė. 

— Pone? 

— Taip? 

— Tas numeris šiuo metu neskelbiamas. 

— O gal jūs man leistumėte sužinoti adresą? 

- Atleiskite, pone, bet mums draudžiama pranešti klien- 
tų adresus. | 

— Aš tai žinau, bet aš esu policininkas. 

— Atleiskite, pone. 

— Paklauskite savo viršininką. Esu Brajanas Riardanas, 
antrojo rango seklys, Penktoji policijos nuovada. 

— Na, pone... 

— Būkit maloni, paklauskite. 

— Minutėlę, pone. 

Jis laukė. 

— Sušikta telefonų kompanija, - pasakė Vaismanui. 

Operatorė vėl atsiliepė. | 

— Galiu jums pasakyti tą adresą, pone, - tarė ji. 

— Ačiū, — pasakė jis ir vėl pasiruošė bloknotą. 


Pastatas Aštuoniasdešimt ketvirtojoje gatvėje ir Pir- 
mojoje aveniu buvo plytinis keturių aukštų nuomojamas 
namas, prie kurio plytėjo tušti, buldozeriu išlyginti skly- 
pai. Riardanas pažvelgė aukštyn. Viename trečiojo aukš- 
to lange buvo matyti blanki, mirksinti šviesa. Visi kiti 
langai tamsūs. Suglumęs jis užlipo laipteliais iki paradinių 
durų ir įžengė į vestibiulį. Tamsa. Jis brūkštelėjo degtuką 
ir palaikė prie pašto dėžučių eilės. Tik viena pašto dėžutė 
buvo su kortele. 

M. Sanderson. 
Br. 3B 

Jis numetė degtuką, atidarė vidaus duris - jos buvo be 
užrakto — ir ėmė ieškoti laiptų. Absoliuti tamsa. Brūkš- 
telėjo dar vieną degtuką ir pradėjo kopti aukštyn. Kol 
pasiekė trečiąjį aukštą, sudegino mažiausiai tuziną deg- 
tukų. Užsidegęs dar vieną, ėmė ieškoti buto. Vos tik sura- 
do 3B, degtukas užgeso. Jis pabeldė į duris. 

- Taip? - atsiliepė moteriškas balsas. 

— Tai aš, Riardanas, - pasakė jis. 

— O! - šūktelėjo nustebusi. - Vieną sekundę. 

Jis girdėjo, kaip ji grabaliojo apie užraktą ir gran- 
dinėlę. Durys atsidarė. 

— Labas, - pasakė, - kaip jūs mane suradote? 

— Aš juk seklys, - tarė jis, patraukdamas pečiais. 

— Nagi, užeikite. 

Jis įžengė į butą. Aukštas kambarys, degė žvakės, - jų 
mirksinčią šviesą jis ir matė iš lauko, - židinyje liepsnojo 
anglys. 

— Palaukiau pusę valandos, - ji pasakė, - o paskui 
nutariau, kad jūs apsigalvojote. 

- Atleiskite. Aš mėginau jums ten paskambinti. Tiesą 
sakant, čia taip pat mėginau. Operatorė man pasakė... 

- Taip, man atjungė telefoną. Ar norėtumėte išgerti? 
Turiu škotiško viskio. 

Ji lukterėjo, paskui pasakė: 

— Ar norėtumėte škotiško viskio? Gal tikrai, škotiško 
viskio? 

— Škotiško, dėkui, - šypsodamasis tarė Riardanas. 

Jis stebėjo, kaip ji eina prie stalo kitame kambario gale. 
Ji vilkėjo tamsiu sijonu, balta palaidinuke, avėjo aukš- 
takulnius lakuotus batelius. Jis apžvelgė kambarį. Žema 
sofa. Pinta kėdė. Ant grindų išmėtytos pagalvėlės. Ant 
sienų paveikslai, prastai matomi žvakės šviesoje. 

— Manau, jums patiks neatskiestas, - pasakė ji. - Ir be 
ledo. Jie ir vandenį užsuko. 

— Kas tie jie? - paklausė Riardanas:- 

- Žmonės, kuriems priklauso pastatas. Jie griauna jį, 
bet aš atsisakau išsikelti. - Ji įpylė iš butelio „Johnnie 
Walker Red“. Aš paskutinis mohikanas, - tęsė ji. - Visi 
kiti nuomininkai jau pasidavė. 

— Vadinasi, jūs čia visiškai viena? 

— Taip, čia pasilikusi, - ji pasakė ir padavė jam taurę. 
Ji pakėlė savąją. - Į sveikatą. 

— Į sveikatą. 

Abu išgėrė. 

— Ar jums įteikė iškeldinimo dokumentus? - paklausė 
Riardanas. 

— Aš juos suplėšiau. Na, sėskitės. 

Jie nuėjo prie sofos. 

— Jeigu jie atsiųs teismo vykdytoją, — kalbėjo ji, - aš jį 
nuleisiu nuo laiptų. Tai principo reikalas. Čia mano na- 
mai, suprantate? Jie neturi teisės jų nugriauti dėl to pra- 
keikto kondominiumo. Ar jūs žinote, kiek nuomos čia 
moku? 

— Kiek? 

— Du šimtus per mėnesį. Nuomos sutartis sudaryta 
trejiems metams. - Ji gurkštelėjo viskio. - Jeigu jie mane 
iš Čia išgrūs, su visais baldais įsikursiu kieme. Buldozeriai 
galės dirbti aplink mane. 

— Na... sėkmės, - pasakė Riardanas ir išgėrė. 

Abudu ilgai tylėjo. 

— Taigi, - pasakė ji. 

— Taigi, - pasakė jis. 

— Kaip jus vadinti? 

— Braj, - tarė. - Nuo Brajano. 


- Geras airiškas vardas. 

— O jūs - Marta. 

— Marta? O Dieve, ne. Tai tik mano gimimo liudijime, 
bet aš visada buvau Sendi. Nuo pat pirmos klasės. 

— Tada Sendi. 

— Ir Braj. 

Ir vėl ilga tyla. 

— Taigi, - pasakė ji vėl. 

— Taigi, - pasakė jis. 

— Būčiau palaukusi „Ringo“ ilgiau, bet laikausi tai- 
syklės: pusė valandos - ir sudie. 

— Tai principo reikalas, - pasakė jis šypsodamasis. 

— Principo, - pritarė ji, atsakydama šypsena. - Klausy- 
kite, aš taip bjauriai jaučiuosi, - staiga prabilo ji. - Tai 
buvo tik... na... aš tikėjau tuo, kas buvo apie tave sakoma 
pateiktuose dokumentuose. Mes visi tuo tikėjome. 

— Tai buvo netiesa, - tarė Riardanas. 

— Dabar aš žinau. Arba bent jau manau, kad žinau. 
Tu... tu nepanašus į žmogų, kuris galėtų... na, aš irgi 
galvoju, kad tai klaida. Aš manau, jūsų darbe jūs dažnai 
esate priversti griebtis prievartos. Smurtinėse situaci- 
jose, noriu pasakyti. Aš noriu pasakyti... velniop, už- 
mirškite visa tai. Šiaip ar taip, aš gailiuosi. Aš iš tiesų 
gailiuosi. 

— Ir aš gailiuosi dėl savo elgesio. Turiu galvoje, kori- 
doriuje. Po nuosprendžio. 

— Gerai, taigi mes abu gailimės, - pasakė Sendi, - štai 
kaip, tai ką pagaminti pietums? 

— Na, aš ne... 

— Aš galvojau... 

— Na... 

— O gal turi kitų planų? 

— Ne, - pasakė jis. - Jokių kitų planų. 

— Tada... 

— Taip, žinoma. 

— Gerai, pasirinkimas ribotas. Juk dujų taip pat nėra. 
Bet mes ką nors sugalvosime. O jeigu pasiūlyčiau patie- 
kalą iš lydyto sūrio? 

— Puiku. 

- Juk aš dar turiu balto vyno, šąlančio ant palangės. 

— Kuo puikiausia. 

— Gerai, - pasakė ji ir pakilo nuo sofos. Virtuvę nuo 
svetainės skyrė siena su perdavimo langeliu. Jis matė, 
kaip ji prikišo degtuką prie žibalinės lempos, paskui nusi- 
nešė ją ant virtuvinio stalo. - Žvakės pašėlusiai roman- 
tiškos, — kalbėjo ji, - bet jos skleidžia mažai šviesos. 
Žinoma, šis daikčiukas taip pat nekiek tešviečia. Ir kaip 
tos pionierių moterys išsiversdavo? — Ji atidarė vienos 
spintelės dureles, išėmė dubenėlį. - Kaip manai, ar šį 
kartą jis sės į kalėjimą? 

— Aš tikiuosi, kad jį kameroje užrakins ilgam, - tarė 
jis. - Ar galiu padėti? 

— Ne, nieko tokio, pailsėk. Dar viskio? 

— Neatsisakyčiau. 

— Tai įsipilk pats, gerai? 

— Ačiū, - pasakė jis ir nuėjo prie stalo šalia svetainės 
sienos. Pildamasis paklausė: 

— O ką veiki tame Forbes? 

— Aš esu tyrinėtoja, siekianti didesnių ir geresnių da- 
lykų. Ar tu iš tikrųjų mėgsti lydytą sūrį? 

— Žinoma. Didesnių ir geresnių negu kas? 

—- Negu vyriausiasis redaktorius, savaime supranta- 
ma, - ji atsakė šypsodamasi. - Šiaip ar taip, juk ne veltui 
turiu ekonomikos diplomą. Jeilio, ne kitaip. 

— Aš priblokštas, - tarė jis, prieidamas prie langelio 
atbrailos ir atsisėsdamas ten ant kėdutės. 

— Nereikia, - ji pasakė, - aš pajuokavau. Kai studi- 
javau, ten buvo ne per daug merginų. Maniau, kad nu- 
miriau ir patekau į dangų. - Ji priėjo prie langelio ir pro 
jį padavė indą su lydytu sūriu. - Gal palaikytum šį daiktą, 
— pasakė ji. - O galbūt geriau nunešk jį ant stalo. Štai 
ten, prie sofos. 

Jis paėmė indą ir nunešė jį ant kavos stalelio. 

— Kiek jau laiko dirbi policininku? - paklausė ji. 

— Beveik šešiolika metų. Ar tereikia prikišti prie jo 
degtuką? 

- Taip, tai „Sterno“. Tik nesusisprogdink. O prieš tai? 

— Kai mirė mano tėvas, iškritau iš Niujorko komercijos 
koledžo. Dvidešimt vienų, kad išlaikyčiau mažametės 
seseris, išėjau į armiją. Motina jau buvo mirusi. Aš iš- 
vengiau Vietnamo, nes ištraukiau laimingiausią loterijos 
bilietą. 

— Tau pasisekė. Kiek tau metų, Braj? 

— Trisdešimt septyneri. O tau? 

— Dvidešimt aštuoneri. - Ji patylėjo, o paskui paklau- 
sė: - Ar buvai kada nors vedęs? 

- Išsiskyręs, — atsakė jis. - O tu? 

— Du kartus, - pasakė, nustebindama jį. - Paruošiu 
truputį salotų, - pasakė. — Šios salotos atrodo šiek tiek 
apvytusios. Vitrinose visai ne tokios, kokias reklamuoja. 
Pirmą kartą ištekėjau šešiolikos, — tęsė ji. - Mano tėvai 
panaikino tą santuoką. Kitą kartą - iškart po Jeilio bai- 
gimo. Už paties mylimiausio vyro pasaulyje, kuris nu- 
sprendė, kad skirti savo žavesį tiktai vienai moteriai bū- 
tų tuščias jėgų eikvojimas. Vieną dieną parėjusi namo 
radau jį lovoje su dviem paauglėm ir Labradoro veislės 

medžiokliniu šunimi. — Ji šypsodamasi pakėlė akis nuo 
salotinės. - Aš perdedu, - ji prisipažino, - bet buvo pa- 
kankamai blogai. 

— Kada tai baigėsi? 

— Prieš ketverius metus. 

Abu ilgai tylėjo. 

— Taigi, - ji pasakė. - Tu alkanas? 

— Tiesiog mirštu badu. 

— Atnešiu vyną, - tarė ji ir nuėjo prie lango. - Ar įsi- 
vaizduoji, kai čia atvyko mano seneliai, jie taip pat ne- 
turėjo šaldytuvo? 

— Ledo dėžės, - patikslino Riardanas, linktelėdamas 
galva. - Mano senelė turėjo ledo dėžę. 

— Aš jos vos nenusipirkau, - pasakė Sendi. - Bet kas 
nešiotų ledą į trečią aukštą? Beje, ar šiame mieste tebėra 
ledą nešiojančių žmonių? 

— Aš manau, taip, bet... tiesą sakant, nežinau. 

— Skanus ir šaltas, - pasakė ji, atnešdama vyno butelį 
nuo lango ir paduodama jam. - Gal ir šitą galėtum padėti 
ant stalo, - pasakė ji, rodydama į salotinę, - manau, sūrį 
ir duoną įstengsiu nunešti pati. - Ji paėmė padėklą, įnešė 
jį pro virtuvės duris į svetainę ir nuėjo prie kavos stalelio, 
kur „Sterno“ krosnelė po lydyto sūrio puodu skleidė 
mėlyną liepsnelę. 

— Puiku, - tarė ji. - Gražiai dega. - Pažvelgė į jį ir staiga 
nusišypsojo. - Smagu, ar ne? 

- Taip, - atsakė jis. 

Ir nė kiek nemelavo. 

Visą kelią į Vašingtoną jis galvojo apie ją. 

Svarstė, gal jam nereikėjo stengtis ją susirasti praėjusį 
vakarą. Dukart išsiskyrusi moteris gyvena viena - iš tik- 
rųjų viena, - žvakių apšviestame bute, gurkšnoja vyną, 
merkia duoną į lydytą sūrį, gal ji tik ir laukė, kad jis ją 
rastų. Bėda buvo ta... na, kad ji - ne Ketė, štai kokia bėda. 
Gana graži moteris išraiškingomis rudomis akimis ir 
smėlio spalvos plaukais - kaip tik pagal jos vardą, kilnių 
burnos bruožų, geros figūros — bet ne Ketė. Nė viena iš 
jų nebuvo Ketė. 

Praėjus mėnesiui po išsiskyrimo, jis buvo užmezgęs 
pokalbį su prostitute, kurią buvo atgabenęs Mazis. Jauna 
kine. Mazis buvo plepys, kuriam reikėjo tapti ministru, 
o ne policininku. Riardanas nemėgdavo, kai pagal gra- 
fiką jam ateidavo eilė dirbti kartu su Maziu. Amžinai 
plepantis nesąmones Didysis moralistas. Kažkokia didy- 
bė, moralinė didybė. Visa tai buvo vien tik kalbos. Tai 
buvo Popiežius Mazis Trečiasis, kaip jie jį vadindavo, 
išėjęs į vieno žmogaus kryžiaus žygį prieš amoralumą. 

Riardanas įtarė, kad jam patikdavo suiminėti prostitutes, 
kad jis mėgdavo trumpas sukneles, kurios aptempia klu- 
bus ir smarkiai apnuogina kojas bei krūtinę, storą grimą 
ir nešvankias kalbas. Kartą jis pasiūlė Maziui, kad šis 
pasiprašytų perkeliamas į Vaisą, kur būdavo laikomos 
visos areštuotos prostitutės. Mazis buvo pritrenktas. Į 
Vaisą? Į Vaisą? Jis net persižegnojo. Du kartus, kad geriau 
veiktų. 

Kinė prostitutė buvo dvidešimt trejų dvidešimt ket- 
verių metų, maždaug tiek. Mazis sulaikė ją gatvėje už 
dviejų kvartalų nuo policijos nuovados. Ji turėjo būti 
naujokė. Arba kvailė. Buvo vasara, rugpjūtis, antroji 
rugpjūčio pusė, vilkėjo ji tą patį, ką būtų vilkėjusi Hon- 
konge arba Taivane: raudoną šilkinę suknelę, prakirptą 
iki pat šlaunies dešinėje pusėje, ir aukštakulnius raudo- 
nus medžiaginius batelius - nuostabus egzempliorius. Kol 
Popiežius spausdino raportą, Riardanas pradėjo su ja 
kalbėtis. Jis įtarė, kad ji neteisėtai gyvenanti užsienietė, 
ir spėjo, kad ji labiau bijo Imigracijos tarnybos negu 
kriminalinio teismo, kurį prostitutės paprastai palikdavo 
gavusios baudą ir įspėjimą laikytis atokiau nuo gatvių. 

Kaip paaiškėjo, ji nebuvo neteisėta užsienietė. Parodė 
jam savo gimimo liudijimą - gimusi čia pat, Bajardo 
gatvėje. Nešiojosi jį, nes pirmiausia visi pagalvodavo, kad 
ji neteisėtai gyvenanti kinė ir kad ją reikia išsiųsti atgal į 
Šanchajų ar kur kitur. Taip pat ir ne kvailė. Ir ne naujokė 
tame gyvenime. Kaip jam prisipažino, ji vertėsi prosti- 
tucija jau trejus metus. Uždarbis buvo geras, tikrai geres- 
nis negu trinantis lyg šūdui eketėje viename iš restoranų 
netoliese. Pasisakė, kad ji sukinėjosi netoli Policijos aikš- 
tės todėl, kad pastaruoju metu jai gerai sekėsi su poli- 
cininkais. Ji sakė, kad policininkai suprantą prostitutes. 

Tam tikra prasme policininkai visus nusikaltėlius supran- 
tą geriau negu paprastus civilius, argi ne taip? Simbiozė, 
sakė ji. Riardanas nežinojo, ką tas žodis reiškia. Be to, 
policininkai negailį arbatpinigių. Jie suprantą, kaip sunku 
užsidirbti „žaliųjų“ šiame sušiktame mieste. Ar Riarda- 
nas žinąs, kiek policininkų galų gale veda prostitutes? Jis 
jai atsakė nežinąs. Jis taip pat jai pasakė, kad ji pasi- 
rinkusi ne tą policininką, - „Ak, negi aš to dabar nema- 
tau?“ — tada ji paklausė Mazio, ar jis nenorįs smagiai 
praleisti laiko. Mazis galvojo, kad gerai leisti laiką reiškia 
bažnyčioje laisvą vakarą žaisti bingo. Mazis galvojo, kad 
gerai praleisti laiką dar reiškia žiūrėti Disnėjaus kanalą 
per kabelinę televiziją. Mazis buvo Kinų kvartalo po- 
piežius. 

— Ar esi girdėjusi pasakojimą apie popiežių? —- Riar- 
danas paklausė jos. Jis pats nežinojo, kodėl su šia mergi- 
na jautėsi taip laisvai. Nusprendė, kad gali papasakoti 
jai nešvankų anekdotą, nors Mazis sėdėjo beveik čia pat, 
skraidydamas pirštais rašomosios mašinėlės klavišais. 

Išsiskyręs tik prieš mėnesį, tą rugpjūtį, nesugebantis 
ištarti dviejų žodžių iš eilės jokiai moteriai, o čia jis kal- 
bėjosi su prostitute ir tikrai jautėsi puikiai. 

— Popiežius nutaria pasivaikščioti už Vatikano ribų, — 
ėmė pasakoti jis, pritildydamas balsą, nes nenorėjo, kad 
Mazis pradėtų pamokslauti, - ir kaip tyčia susiduria su 
prostitute. 

— Oho, - nusistebėjo mergina. Jos rudos akys išsiplėtė. 

— Prostitutė ir sako: „Ar nenori čiulpinuko už šimtą 
tūkstančių lirų?“ Popiežius iškelia savo rankas aukštyn 
ir sušunka: „Nežinau, nežinau, ne, aš nežinau!“ ir bėga 
atgal į Vatikaną. Ilgai sėdi kabinete, galvodamas apie 
tai, kas ką tik atsitiko, o paskui skambina vienuolyno 

viršininkei ir prašo ją užeiti. „Vyresnioji motinėle, - sako 
jis, — kas yra čiulpinukas?“ O vienuolyno viršininkė ir 
sako: 

— Tiek pat kiek ir gatvėje - šimtas tūkstančių lirų. 

Mergina pratrūko juoku. 

Mazis pakėlė akis nuo rašomosios mašinėlės. 

— Ateik pas mane rytoj, - ji sušnibždėjo Riardanui, — 
kai visas šitas mėšlas pasibaigs. Tau nekainuos šimto 
tūkstančių lirų. 

Kitą dieną jis nuėjo pas ją. 

Dalykiškas. 

Šaltakraujiškas. 

Per pastaruosius dešimt metų jis pirmą kartą buvo 
lovoje su kita, o ne su Kete. 

Ji beveik neištarė nė žodžio. 

Na, taip. 

— Dvidešimt penki, - pasakė ji, - nes tu man patinki. 
Paprastai aš uždirbu penkiasdešimt. 

Gudruolė. 

Išeidamas iš ten jautėsi blogiau negu įeidamas. 

O praėjusį vakarą jis buvo su gražia moterimi, kuri 
tame parko rajone yra lankiusis tik kartą arba du, ir 
viskas, ką jie darė, tai valgė patiekalą iš lydyto sūrio ir 
gėrė vyną, o paskui jis pasakė jai, kad iš ryto jam reikia 
skristi lėktuvu į Vašingtoną, o ji pasakė, kad jai taip pat 
reikia anksti keltis, ir jie paspaudė vienas kitam ranką, 
ir ji pasakė: „Labanakt, Braj, buvo smagu“, o jis pasakė: 
„Man buvo malonu, Sendi“. Štai kaip viskas buvo. 

Jis grįžo namo į savo viešbutį miegmaišį ir pusę nakties 
nesumerkė akių, galvodamas apie Ketę. 

Kelionės lėktuvu ne tokios velniškai geros, galvojo jis. 
Per daug minčių jų metu prilenda į galvą. 

„Cafė de la Daine“ buvo Džordžtaune, Viskonsino 
aveniu netoli Dambertono gatvės. Riardanas ne per ge- 
riausiai pažino Vašingtoną - anksčiau čia lankėsi tik 
kartą, kai Senatui davė parodymus per bylos svarstymą, 
tačiau spėjo, kad tai vienas geresniųjų miesto rajonų. 
Restorane be penkių vienuolika tą šeštadienio rytą bė- 
giojo patarnautojai, ruošdami stalus priešpiečiams. Vie- 
nas iš jų pasirodė tuo momentu, kai Riardanas įžengė pro 
laukujes duris. 

Riardanas parodė jam asmens pažymėjimą. 

— Seklys Riardanas, - jis pasakė. - Niujorko policija. 
Norėčiau matyti Džoną D'Anuncijų. 

— Nemanau, kad jis dar čia, - pasakė patarnautojas. — 
Aš tuoj patikrinsiu. 

Jis nuėjo į kažkokią patalpą, kur, Riardano manymu, 
buvo virtuvė. Riardanas apsidairė. Pliušiniai foteliai, 
baltos lininės staltiesės, išblizgintas sidabras, žėrintis 
kristalas. Tokia vieta jam niekada nebūtų prieinama. 
Tokia vieta, kurjis niekada nebūtų kėlęs kojos, net jeigu 
jam ir būtų pagal kišenę. Virtuvės durys vėl atsidarė. 
Bebaigiąs šeštąją dešimtį vyras žilstančiais prie smilkinių 
plaukais, rudomis akimis ir tankiais šeriuotais antakiais 
minkštai žengdamas priėjo prie jo. Jis dėvėjo tamsias 
kelnes ir baltus rauktus marškinius, iš priekio laisvai 
kabojo nesurištas kaklaraištis. Panašumas tarp jo ir 
Ralfo D'Anuncijaus buvo neabejotinas. Jie galėjo būti 
dvyniai. 

— Kuo galiu būti jums naudingas? - jis paklausė, išties- 
damas ranką. 

—- Ponas D'Anuncijus? 

— Taip, Džonas D'Anuncijus. 


156 


Jie spustelėjo vienas kitam ranką. 

— Noriu jums užduoti dar kelis klausimus, - pasakė 
Riardanas. - Apie jūsų brolio vizitą. 

- Jūs dėl to sukorėte tokį kelią iš Niujorko? 

— Buvo sunku jums prisiskambinti telefonu, pone 
D'Anuncijau. Ir čia, ir namuose. 

— Na, taip, aš turėjau keletą laisvų dienų, išvykau į 
Vegą, - pasakė D'Anuncijus, gūžtelėjęs pečiais. - Beje, 
aš jums pasakiau viską, ką žinau. 

— Jūs sakėte, kad brolis čia atvažiavo pasiskolinti iš 
jūsų pinigų, tiesa? 

D'Anuncijus linktelėjo. 

— Sakė man, kad kažkas reikalauja atiduoti septynias- 
dešimt penkis šimtus „žaliųjų“. Sakė, kad jis nori grąžinti 
skolą, nes palūkanos jį žudo. 

— Kaip jūs į tai reagavote, pone D'Anuncijau? 

— Liepiau jam dingti. 

— Jūs pasakėte savo broliui... 

— Kokiam broliui. Aš nematau jo ištisus penkiolika 
metų. Staiga jis čia pasirodo ir nori septyniasdešimt pen- 
kių šimtų „žaliųjų“. Aš čia sunkiai dirbu, dešimt dvylika 
valandų per dieną. Jūs manote, kad tokie pinigai ant 
medžių auga? 

— Ar jis jums pasakė, kas turi skolos raštą? 

— Maniau, kad tai kokie nors sukčiai? Kodėl? Ar tai 
jie ir nužudė jį? 

— Aš nežinau, kas jį nužudė. 

— Aš irgi. Tai štai kodėl jūs taip toli vykote? 

— Aš maniau, kad jis galėjo paminėti ką nors, kas... 

— O kam? Nes aš esu jo seniai prarastas brolis? Šlamš- 
tas. Sakykit man, kas jis per žmogus? Penkiolika metų! 
Jis net nepakvietė manęs į savo sūnaus Marko, mano 

sūnėno, konfirmaciją. Tiesą sakant, aš turėjau būti krikš- 
tatėvis, ar ne? Mano vienintelis brolis! Jo vienintelis sū- 
nus! Ralfas turėjo pakviesti mane į krikštatėvius. Vietoj 
to jis paprasčiausiai net nepakvietė manęs. Po to jis čia 
atvažiuoja ir prašo septyniasdešimt penkių šimtų „ža- 
liųjų“. Aš liepiau jam nešdintis. 

— Kiek laiko jis čia praleido? 

— Dešimt penkiolika minučių? Kas žino? Tiek laiko, 
kiek užtruko pasakyti „Sveikas, man reikia septynias- 
dešimt penkių šimtų „žaliųjų“, sudie“. 

— Tiktai tiek? Po penkiolikos metų? 

— O ką jūs norėtumėte, kad padaryčiau: surengčiau 
paradą? - Jis papurtė galvą. - Lijo. Aš iškviečiau jam 
taksi. Tai buvo praėjusio sekmadienio vakare apie pusę 
devynių. Štai koks buvo mūsų paskutinis pasimatymas. 

— Sakote, kad iškvietėte taksi... 

— Paskambinau vienai iš taksi bendrovių, tikrai. 

— Kokiai? - paklausė Riardanas. 

— Kas gali prisiminti? Aš turiu bent tuziną telefono 
kortelių. 


Skambutis į vietos policiją nukreipė Riardaną į sostinės 
tarnybą, atitinkančią Niujorko miesto taksi ir limuzinų 
komisiją. Čia, Vašingtone, ji vadinosi Automobilių tar- 
nyba ir buvo įsikūrusi Indianos aveniu 300, 2077-ajame 
kambaryje. Tačiau į telefono skambutį atsiliepė tik auto- 
atsakiklis, informuojantis, kad įstaiga savaitgaliais ir per 
šventes nedirba. Riardanas tabako parduotuvėje išsikeitė 
dešimt dolerių smulkiais, užsidarė telefono būdelėje su 
telefono abonentų knyga, atversta ties užrašu „Taksi“ ir 
emė skambinti kiekvienai miesto bendrovei. „Allied“ ir 
„Capitol“, ir „D.C.Ekspress“ - kiekvienam dispečeriui 

tas pats klausimas. „Dial“ ir „Globe“, ir „Mayflower“: 
„Ar jūs praėjusio sekmadienio vakare pusę devynių pri- 
emėte iškvietimą iš „Cafė de la Daine“ Džordžtaune?“ 
Ir vėl „Metropolitan“, „Omega“, „Potomac“, kol ga- 
liausiai vienoje vietoje, kuri vadinosi „Regency Cab“,jis 
pasikalbėjo su dispečeriu, kuris lyg ir prisiminė iškvieti- 
mą iš Džordžtauno apie tą laiką praėjusio sekmadienio 
vakare. 

— Sekundę, nedėkite ragelio, - pasakė jis. 

Riardanas laukė. 

— Tai turėtų būti keturiolikta, tiesa? — pasitikrino dis- 
pečeris. 

— Praėjusio sekmadienio vakaras, teisingai, - atsakė 
Riardanas. Jis girdėjo, kaip kitame laido gale šnara po- 
pieriai. 

— O šiandien... kas šiandien? 

— Dvidešimta. 

— Taigi tai turėjo būti praėjusį sekmadienį, tiesa? — 
kalbėjo tarnautojas. 

— Taip, - kantriai atsakinėjo Riardanas. - Praėjusį 
sekmadienį. Keturioliktą. 

— Teisingai, - pasakė dispečeris. - Įsėdimas nuo „Cafė 
de la Daine“, tiesa? 

— Taip. 

— Į Nacionalinį oro uostą, tiesa? 

— Šitai aš ir noriu sužinoti, - tarė Riardanas. 

— Taip, - pasakė dispečeris. - Aš tuoj čia pažiūrėsiu. 
Ko gero, praėjusį sekmadienį lijo, nes gavome daugybę 
iškvietimų. Ar praėjusį sekmadienį lijo? 

— Taip, - patvirtino Riardanas. 

— Dėl to mes ir gavome tiek daug iškvietimų, - tęsė 
tarnautojas. - Sekmadienis, sekmadienis, - kartojo jis, 

braukdamas per įrašus, - sekmadienis, keturiolikta, tie- 
sa? Štai. - Jis vedė pirštu žemyn iki puslapio apačios. — 
„De la Daine“, sekmadienis, keturiolikta. Štai čia, tei- 
singai. „De la Daine“ į Nacionalinį. Iškvietimas aštuntą 
trisdešimt vakare. Du keleiviai. 

- Ar jūs užsirašę tų keleivių pavardes? - paklausė Riar- 
danas. 

— Ar pas jus Niujorke registruojamos keleivių pavar- 
dės? — paklausė dispečeris. 

— Ne, bet... 

— Ne, čia irgi ne, - pasakė tarnautojas. - Aš tik radau, 
kad įsėdimas prie restorano, išlipimas prie Nacionalinio. 
Tai ir viskas, ką mums pasakė žmogus per telefoną. 

— Kas vairavo automobilį? - paklausė Riardanas. 


Jis surado vairuotoją truputį po vidurdienio bendrovės 
garaže, trečiojo aukšto koridoriuje. Jis valgė sumuštinį 
ir gurkšnojo dietinę „Pepsi“. Riardanui jis sakė, kad vi- 
sada atsineša sumuštinį iš namų ir, prieš pradėdamas 
pamainą, suvalgo jį garaže. Jis papasakojo, kad dirba nuo 
pirmos valandos popiet iki dešimtos vakaro. Jam ne- 
patinka dirbti po dešimtos, nes būtent tada pasirodo 
plėšikai. Jie mėgsta stabdyti taksi vairuotojus federalinėje 
Kolumbijos apygardoje. Taksistas turi žmoną ir tris vai- 
kus ir nenori, kad plėšikai jam švininiu vamzdžiu smogtų 
į galvą. 

— Ar jūs prisimenat būtent šį iškvietimą? - paklausė 
Riardanas. - Iš „Cafė de la Daine“? 

— Aš gaunu daugybę iškvietimų iš ten, - pasakė tak- 
sistas. — Puikus restoranas, nors niekada jame nesu buvęs. 
- Praėjusio sekmadienio vakarą, apie pusę devynių. 

— Praėjusį sekmadienį lijo, - pasakė taksistas. 

— Teisingai. 

— Aš turėčiau pasižiūrėti į savo suvestinę, - kalbėjo 
taksistas. - Pagal 15-ąją taisyklę, kurios turėtumėm lai- 
kytis, suvestinėje fiksuojami visi įsėdimai ir išlaipinimai. 

— Ar jūs tebeturite praėjusio sekmadienio suvestinę? 

— O taip. Paprastai jas išmetu kiekvieno mėnesio gale. 
Galvoju, jei kas nors ketina skųstis, iki to laiko galėtų 
tai ir padaryti. Tai gal aš ir pažiūrėsiu. 

Jis peržiūrėjo suvestinę. Riardanas stebėjo, kaip jis 
iškvietimų sąraše vedė pirštu žemyn. 

— Taip, štai čia. „Cafė de la Daine“, įsėdimas aštuntą 
trisdešimt. Taip, dabar prisimenu, - jis kalbėjo, link- 
čiodamas galva. - Bet vien tik dėl to arabo. 

— Kokio arabo? - iš karto sujudo Riardanas. 

— Tas vyrukas su barzda ir ta ilga balta paklode, žinote, 
ir tuo daiktu ant galvos - na, kaipgi vadinami tie daiktai, 
kuriuos jie dėvi ant galvos, tie arabai? 

— Turbanais? 

— Taip, turbanais. 

— Ką galite apie jį pasakyti? 

— Jis buvo vienas iš dviejų vyrų, kuriuos aš paėmiau 
prie restorano. 

- Ir nuvežėte juos abu į Nacionalinį oro uostą? 

— Tiesiai į Nacionalinį. Dešimt minučių kelio. 

— Į kurią liniją? 

— Į Rytų. 

- Ačiū, - pasakė Riardanas ir nedelsdamas nuėjo prie 
taksofono, kabančio ant garažo sienos. Jis atmintinai 
žinojo „Cafė de la Daine“ numerį, kurį gana dažnai suko 
skambindamas iš Niujorko. Jis iš karto pažino D'Anun- 
cijaus balsą. 

— „Cafė de la Daine“, laba diena. 

— Ponas D'Anuncijus? - jis paklausė. 

— O kas kalba? 

— Seklys Riardanas. 

— Taip, pone Riardanai? 

— Atleiskite, kad vėl jus trukdau, bet noriu sužinoti, 
gal galėtumėt man pasakyti... 

— Pone Riardanai, pas mus priešpiečiai ir mes labai 
užsiėmę. Ar negalite?.. 

— Gal jūs prisimintumėte, ar praėjusio sekmadienio 
vakarą restorane buvo arabas? 

— Kas toks? 

— Arabas. Žmogus, apsirengęs arabišku apdaru, su 
baltu apsiaustu, baltu turbanu. Jis turėjo važiuoti tuo 
pačiu taksi kaip ir jūsų brolis. 

— O taip, - pasakė D'Anuncijus. - Jis čia pietavo. 

— O kuojis vardu? - paklausė Riardanas. 

— Nežinau. Jis čia buvo su senatoriumi Beiliu. 

— Kokiu senatoriumi? 

— Beiliu. Tomu Beiliu. 

— Labai ačiū, - pasakė Riardanas. 

Bet, žinoma, ir Senatas, ir Kongresas praėjusią savaitę 
buvo padarę atostogų pertrauką; net jei būtų buvęs ne 
šeštadienis, kabinetai ant Kapitolijaus kalvos vis tiek būtų 
buvę tušti. 

Tokie iš tiesų jie ir buvo. 

Aklavietė. 

Svetimame mieste. 

Riardanas artimiausiu reisu iš jo išsinešdino. 


Jis grįžo į nuovadą tądien apie pusę keturių, o apie 
ketvirtą jau žinojo, kad senatorius Tomas Beilis buvo 
vienas iš senatorių iš Konektikuto valstijos, o vėliau dar 

sužinojo, kur jis gyvena ir koks jo namų telefono nu- 
meris. Pastarąją informaciją jam suteikė žmogus iš Olba- 
nio, kuris anksčiau Niujorke dirbo apygardos prokuroru, 
o dabar - Baudžiamosios teisės tarnybos departamento 
apeliacinėje komisijoje. Olbanis buvo labai politiškas 
miestas, ir Riardanas manė, kad nebus nieko įžeidžiama, 
jeigu jis paskambins savo senam sugėrovui apygardos 
prokurorui į namus ir paprašys duomenų apie senatorių. 
Tereikėjo dvidešimties minučių, kad jie pasiektų Riar- 
daną. 

Truputį po keturių Riardanas surinko senatoriaus nu- 
merį Norvolke, Konektikuto valstijoje. Atsiliepė moteris. 
Riardanas prisistatė kaip seklys iš Niujorko ir paprašė 
pakviesti senatorių. Po akimirkos Beilis priėjo prie te- 
lefono. 

— Kuo galiu jums padėti, sekly Riardanai? - paklausė 
jis. Jo balsas buvo užkimęs nuo rūkymo, žemas ir duslus. 

— Atleiskite, kad įsiveržiau pas jus tokiu būdu, sena- 
toriau... 

— Nieko tokio, - pasakė Beilis. 

— Tiriu žmogžudystę čia, Niujorke. 

— Oho. 

— „ir norėčiau sužinoti, ar galiu jums užduoti keletą 
klausimų. 

— Na, žinoma, klauskite, - pasakė Beilis. 

— Senatoriau, ar jūs pietavote restorane, kuris vadinasi 
„Cafė de la Daine“ praėjusio sekmadienio vakarą? 

— Jūs turite galvoje Vašingtoną? 

— Taip, sere. 

— Aš net negalėčiau pasakyti, ar praėjusį sekmadienį 
tebebuvau Vašingtone. 

— Metrdoteliui atrodo, kad... 

— Taip, dabar, kai jūs tai priminėte, man rodos, aš ten 
pietavau, taip. 

— Kas buvo drauge su jumis, senatoriau? 

— Aš buvau vienas, - atsakė Beilis. 

Riardanas kiek paabejojo, o paskui pasakė: 

- Regis, metrdotelis mano, kad su jumis matė arabą. 

— Arabą? Aš turiu daug žydų rinkėjų, pone Riardanai, 
ir nesu įpratęs viešai pietauti su arabais. 

— Toks vyras su barzda, - tęsė Riardanas. - Apsivilkęs 
baltu apsiaustu ir su baltu turbanu. Arabas, senatoriau. 

— Na... - dvejodamas pasakė Beilis. - Galbūt kas nors 
atitinkantis apibūdinimą stabtelėjo prie stalo pasisvei- 
kinti. 

— Kas jis buvo? 

— Neprisimenu. Dvasininkai dažnai lankosi Vašing... 

- O ar jis buvo dvasininkas? - tuoj pat paklausė Riar- 
danas. 

— Pone Riardanai, - Beilis pasakė, - jeigu jūs neturite 
galvoje ko nors ypatingo... 

— Aš kalbu apie žmogžudystę, senatoriau. Nieko ypa- 
tingesnio negali būti. Kuo vardu tas arabas? 

— Neatsimenu, ar esu prisiekęs Senato pakomitečiui. 

- Ne, sere, nesate. Bet aš velniškai nenorėčiau, kad 
reikėtų papasakoti New York Times laikraščiui, jog at- 
sisakėte bendradarbiauti tiriant žmogžudystę. 

Linijoje ilgai tylėjo. Pagaliau Beilis pasakė: 

— Velniai griebtų, ir ką jūs suradote bendra? 

— Bendra? Tarp ko? - paklausė Riardanas. 

— Tarp to, kas atsitiko oro uoste „La Guardia“, ir 
manęs? 

— Ką? - paklausė Riardanas. - Apie ką jūs kalbate? 

Ir vel ragelyje ilgam nutilo. 

— Kokią žmogžudystę jūs tiriate, pone Riardanai? — 
paklausė Beilis. 

- Žmogus, vardu Ralfas D'Anuncijus, praėjusio pir- 
madienio vakare buvo nužudytas savo restorane... 

— Atleiskit, bet aš apie tai nieko nežinau. 

— O apie žmogų, vardu Piteris Dodžas, kuris buvo... 

— Nesu apie jį girdėjęs. Atleiskite, daugiau negaliu jums 
niekuo padėti, pone Riardanai, bet... 

— Senatoriau, o kokią žmogžudystę jūs manėte aš... 

— Mudu su žmona kiekvieną minutę laukiame svečių, — 
pasakė Beilis. - Jūs turėsite man atleisti. 

— Kokią žmogžudystę jūs?.. 

Bet senatorius jau buvo padėjęs ragelį. 


Arizonoje buvo dvi valandos po pietų. 

Temperatūra lauke - šešiasdešimt du laipsniai pagal 
Farenheitą. Šiek tiek pakenčiamiau, pamanė Olivija. Sau- 
lė tvieskė pro kabineto langus. Jos tėvas sėdėjo ratukuose 
prie rašomojo stalo. Šiandien jis atrodė sveikas ir judrus, 
skruostai įgavę spalvą, kibirkštėlė akyse. Liūtas, pasi- 
ruošęs paskutiniam šuoliui, galvojo ji. 

— Ar Sotbis sumokėjo Sardžui? — pasiteiravo jis. 

— Mes jau veikiame. Trylika milijonų buvo pervesta į 
slaptą Rotšteino ir Felpso sąskaitą, kad padengtų pir- 
kimus „Comex“. Likusieji nukeliavo į Londoną ir Hon- 
kongą. 

— Sakai, jis gavo šiek tiek daugiau kaip trisdešimt šešis 
milijonus? 

— Trisdešimt šešis ir tris, - atsakė Olivija. 

— Kelių kontraktų maržą jie kompensuos? 

— Apytikriai skaičiuojant, dvylikos tūkstančių kon- 
traktų su trijų tūkstančių dolerių marža už kiekvieną. 

— Keturi tūkstančiai pirkimų kiekvienoje biržoje? — 
paklausė Endriu. 

— Vidutiniškai. Biržoje „Comex“, pavyzdžiui, mes at- 
liekame keturis tūkstančius du šimtus pirkimų. Londono 
metalų biržoje... 

— Taip, suprantu. Didelių kainos šuolių dar nėra? 

— Penktadieniui baigiantis, ji buvo šiek tiek didesnė 
kaip šeši doleriai už unciją. 

— Ar CFTC niekaip nereaguoja? 

— Dar ne. Nesvarbu, tėveli. Viskas čia teisėta ir atvira. 

— Daugmaž. 

— Na... išskyrus fiktyvias bendroves užsienyje, žinoma. 

— Žinoma. 

— Bet ten mes gerai pasislėpę, tėveli. O Niujorke mes 
pasakysim jiems viską, ką tik panorės sužinoti apie mūsų 
pirkimus „Comex“ biržoje. Jeigu to prireiks. 

— Gali ir neprireikti, Livi. Gali ir neatkreipti dėmesio. 

- Jeigu kas nors nebus itin smalsus. 

— O kas girdėti apie tą incidentą oro uoste praėjusio 
sekmadienio vakarą? 

— Grupė, pasivadinusi „Šventojo karo ordinu“ — ar 
panašiai — prisiima atsakomybę už tai. 

— O kiti du - tie, kuriuos aš vadinu „atsitiktinėmis“ 
aukomis, - kas girdėti apie juos? 

- Atsitiktinės aukos iš tiesų, - pasakė Olivija šypso- 
damasi. - Kol kas nenustatyta nieko bendra. 

— Gerai. Atrodytų, einame teisingu keliu. 

— Ir aš taip sakyčiau. 

Endriu patenkintas linktelėjo galva ir siekė per stalą 
puodelio arbatos. 

— Iki... 

Siekdamas arbatos: 

— „artimiausio ketvirtadienio... 

Ranka pakeldamas puodelį: 

— „mes turėsime... 

Staiga arbatos puodelis jam iškrito iš rankos. 

Jis sėsdamas išsitiesė. 

Ir ėmė gaudyti orą. 

Jo veidas, prieš akimirksnį buvęs beveik raudonas, 
staiga pabalo kaip kreida. 

— Och! - jis atsiduso ir sudrebėjo. 

— Tėveli? - ji sušuko išsigandusi ir metėsi aplink stalą 
prie jo. 

— Och! - jis sudejavo ir krito nuo kėdės. 

Ji iškart prie jo atsiklaupė išplėstomis iš baimės akimis. 
Pasisukusi per petį, ėmė šaukti: 

— Carlzai! Greičiau! Carlzai! 


Riardanas iš policijos nuovados išėjo truputį po šešių, 
nuvažiavo taksi į savo viešbutį, išsimaudė po dušu ir 
pasikeitė marškinius, o paskui nuvažiavo į Sendi butą. 
Šį kartą iš automobilio jis pasiėmė kišeninį žibintuvėlį. 
Užlipęs laiptais į trečiąjį aukštą, pabeldė į 3B buto duris, 
palaukė, paskui vėl pabeldė. 

— Taip? - šūktelėjo Sendi. 

— Sendi, - pasakė jis. — Tai aš, Braj. 

— O! - nustebo ji. 

— Braj Riardanas. 

— Taip... aha... minutėlę, Braj. 

Jis laukė. Jis girdėjo žingsnius, artėjančius prie durų, 
ir besisukančią spyną. Ji neatkabino grandinėlės. Pro 
durų plyšį jis matė jos veidą, susivėlusius plaukus, pro- 
bėgomis apačioje pastebėjo nuogą kūną. 

— Aš... uch... buvau prisnūdusi, - pasakė ji. 

— Atleisk, - tarė jis. 

— Viskas gerai, tiktai... ach... 

Jų akys susitiko. Tiktai pas mane kai kas yra, sakė jos 
akys. Aš ką tik su kai kuo buvau lovoje, ir tu labai ne 
laiku pasibeldei į duris. Gali sau eiti, Čarli. 

— Na, aš... - Jis tebežiūrėjo jai į akis, galvodamas, kad 
galbūt klysta. Bet grandinėlė nepajudėjo nuo durų, ji 
buvo nenugalima. - Užeisiu kitąkart. 

- Paskambink man į darbą, gerai? - pasakė ji. 

— Į Forbes, taip? - tarė jis. 

— Braj, man tikrai labai gaila, - kalbėjo ji. — Aš ne- 
žinojau, kad ateisi, aš... 

— Na jau, na, - pasakė jis. - Nereikia. 

Dar akimirką jis žvelgė į ją. 

— Labanakt, Sendi, - tarė jis. 

— Labanakt, - atsakė ji. 

Jis nusisuko nuo durų. Girdėjo, kaip už jo užsidarė du- 
rys. Girdėjo negarsų užsukamo užrakto sklendės sprag- 
telėjimą. 


Nuovada buvo Kinų kvartale 

Kinų kvartalas ir buvo vieta, kur jis gyvena. 

Kinų kvartalas buvo jo namai. 

Čia šimtas tūkstančių kinų, daugmaž, nes niekas ne- 
žinojo tikslaus skaičiaus, ir jų vis daugiau atvykdavo 
kiekvieną savaitės dieną. Imigrantas, apsigyvendamas 
vieno kambario bute sukiužusiame nuomos name, mo- 
kėdavo penkis tūkstančius „žaliųjų“ „už raktą“. Prieš 
dvidešimt metų visi kinai čia būdavo atvykę tik iš dviejų 
Gvangdungo provincijos apygardų. 

Šiandien čia jau buvo atstovaujamos gal kokios dvi- 
dešimt provincijų. Ką jau kalbėti apie visus tuos kinų 

imigrantus iš Pietryčių Azijos. Kinų kvartalas pats pavirto 
tolima Kinijos provincija. Trečiuoju pasaulio miestu čia, 
Niujorke. Miestas mieste, išsklidęs po pietryčių Man- 
hataną, suardęs jo nusistovėjusias ribas, išstūmęs pu- 
ertorikiečius, kaip garų debesis paplitęs po Mažąją Italiją 
ir tose vietose Henrio gatvėje, kur anksčiau būdavo žydų 
nuomos namai, slenkantis link Hiustono gatvės, be pa- 
liovos judantis, visą laiką augantis. Visiškai kitokia mies- 
to dalis, kuri buvo sunkiai suprantama tiems, kurie čia 
nedirbo. Jo namai. 

Jis klajojo gatvėmis. 

Na, nereikėjo jam tenai važiuoti. Kurių velnių. Jauna, 
patraukli moteris, ar jis tikėjosi, kad šeštadienio vakarą 
ji bus viena? Jeigu ji turėtų telefoną, būtų pirma pa- 
skambinęs. Šūdas, kodėl ji neturi telefono. Kvailė... 

Klajojo po gatves. 

Gatvės pilnos turistų. Artėja Kalėdos, daugybė iš kitur 
privažiavusių perka kalėdines dovanėles prieš grįždami į 
Ajovą ar velniai žino kur. 

Namai. 

Per šias Kalėdas jis bus vienas. 

Na, ir nusispjaut. 

Jis pasiekė Mažąją Italiją. 

Tik du kvartalai jos dabar likę, kinai visur įsiveržę. 
Daržovių kioskai, kur parduodamos įvairiausios egzoti- 
nės šaknys ir žolės. Arbatinės su senais barzdotais kinais, 
gurkšnojančiais iš puodukų, laikomų abiem rankomis. 
Pramoninių prekių parduotuvės, kurių vitrinose gausybė 
šilkų. Kinė prostitutė, apvilkta raudono šilko drabužiais, 
sijonas prakirptas iki klubų. Jis sustojo priešais D'Anun- 
cijaus namą Brumo gatvėje. Pasižiūrėjo į laikrodį. Kiek 
pasvyravo. 

Šūdas, visai nenoriu jų trukdyti, pagalvojo jis. 

Pasižiūrėjo į gatvę. 

Gerai, pagalvojo jis, ir įėjo į namą. 

Markas D'Anuncijus atidarė duris. 

— Pone Riardanai! - nudžiugo jis. - Užeikite, užeikite. 

— Nenoriu jūsų trukdyti, - pasakė Riardanas. - Aš tik... 

— Koks čia trukdymas? - pasakė Markas. - Eikite į 
vidų. 

Jis nusekė paskui Marką į kambarius. Virtuvėje ant 
stalo stovėjo indai. Kavos puodeliai. Ponia D'Anuncijo 
tuoj pat pakilo. 

— Pone Riardanai, - tarė ji, - sveiki, - ir apėjusi aplink 
stalą, ištiesė abi rankas. - Kaip malonu jus matyti. 

Jis suėmė jos rankas. 

— Aš kaip tik ėjau pro šalį, - aiškino jis, - pagalvojau, 
kad... reikėtų pažiūrėti, kaip jūs laikotės. 

— Nusivilkite paltą, - pasakė ji, - sėskitės. 

— Na, ne, nenoriu jums trukdyti vakarienės. 

— Mes jau baigėme. Geriame kavą. Ar negalite nusi- 
vilkti palto? Prisėsti nors minutėlę? 

— Gerai... 

— Ar jūs jau vakarieniavote? 

— Ne, aš buvau... 

— Markai, paduok ponui Riardanui lėkštę, - ir tuoj 
pat nuėjo prie viryklės. - Viščiukas dar karštas, - pasa- 
kė. - Ar jūs mėgstate viščiuką? 

- Taip, mėgstu, - pasakė jis. 

— Cacciatore? 

— Visaip pagamintus. 

— Nusivilkite gi paltą. Kas jums yra, kad stovite su 
paltu. 

— Ačiū, - pasakė jis. 

Ir nusivilko paltą. 

— Užmeskite jį čia ant kėdės, - pasakė ponas D'Anun- 
cijus. 

— Ačiū, - pasakė jis vėl. 

— Markai, atnešk vyno, - tarė ji. - Raudonas vynas 
tiks? — ji paklausė Riardano. 

— Si, va bene, signora, - atsakė jis. - Grazie. 

- Ab, lei barla italiano, - pasakė ji. 

- Solo un poco, signora. 

— Ma lei parla molto bene! 

— Aš pramokau truputį čia patruliuodamas, - paaiš- 
kino Riardanas. - Prieš daugelį metų. 

— Nagi, paragaukim, - pasakė Markas, pildamas iš 
„Chianti“ butelio. 

— Ačiū. 

Ponia D'Anuncijo nusinešė prie viryklės jo lėkštę ir 
prikrovė į ją viščiuko. 

— Pakaktų visai armijai, - tarė Riardanas. 

— Viščiukas sveika, - pasakė ji, dėdama lėkštę priešais 
jį. - Mažai cholesterino. 

Ji atsisėdo prie stalo šalia jo. Kai jis iš karto nepaėmė 
šakutės, ji pasakė: 

— Ma che cosa? Mangia! 

Jis pradėjo valgyti. 

— Skanu, - pasakė. 

— Ką jūs valgote policijos valgykloje? - ji paklausė. 

— Na... paprastai sumuštinį. Mėsainį. Kokį kepsnį. 

— Jums reikėtų geriau maitintis, - pasakė ji susirūpi- 
nusi. - Ir šitokiu oru jūs turėtumėte dėvėti skrybėlę. Ko- 
dėl jūs nedėvite skrybėlės, pone Riardanai? 

— Man rodos, niekada nebuvau įpratęs. 

— Nes karštis veržiasi jums iš ausų tikriausiai. 


171 


— Liaukis, mama, - juokdamasis pasakė Markas. 

— Ė vero, tai tiesa, nesijuok. Na, kaip viščiukas? 

— Nuostabus, - pasakė Riardanas. 

— Tikrai, - pasakė ji. - Užeikite kada nors į restoraną, 
mes gaminame įvairiausius viščiukus: cacciatore, val- 
dostana, parmigiana... 

— Žinote, pirmadienį mes vėl atidarome, - pasakė Mar- 
kas. 

— Ar tai blogai? - paklausė ponia D'Anuncijo ir at- 
siduso. - Gal per greitai, pone Riardanai? 

— Ne, signora, nemanau. 

— Gyvenimas negali sustoti, mama, - pasakė Markas. 

— Taip, - pritarė Riardanas. 

Ponia D'Anuncijo vėl atsiduso. Paskui visi ilgai tylėjo. 
Markas įpylė dar vyno Riardanui ir pasakė: 

— Aš nemanau... kad jūs dar ką nors sužinojote. 

— Mes dirbame, - pasakė Riardanas. - Surasime juos, 
nesirūpinkit. - Jis nurijo gurkšnelį vyno, po to pasakė: — 
Neatėjau čia jūsų vėl klausinėti, patikėkite manimi, bet 
aš ką tik grįžau iš Vašingtono... 

- Jūs buvote Vašingtone? - nustebo ponia D'Anuncijo. 

— Taip, pasikalbėti su jūsų svainiu. Tiesą sakant, su ki- 
tais žmonėmis taip pat. Sakykite, - jis paklausė, - ar jūsų 
vyras, sugrįžęs iš Vašingtono, ką nors minėjo apie arabą? 

— Cosa? 

— L'arabo, - pasakė Markas. - Tą, kuris lėktuve paliko 
portfelį? 

— Kokį portfelį? - sujudo Riardanas. 

— La sua cartella da viaggio, - pasakė ponia D'Anun- 
cijo, linktelėdama galva. - Jis išbėgo iš lėktuvo ir užmiršo 
jį ant lentynos. Ralfas vijosi jį, bet paskui... kai tą žmogų 
nušovė... visa ta sumaištis... 


172 


- Palaukite, prašau, - pasakė Riardanas. - Ką jūs turit 
omeny, sakydama „nušovė“? 

— Terminale, - pasakė ponia D'Anuncijo. - Jį nušovė, 
ar jūs apie tai neskaitėte? Tai žmogus, kuris lėktuve sė- 
dėjo šalia Ralfo. Ralfas mėgino atiduoti jam portfelį, 
bet... 

— Pasakyk tiesą, mama, - tarė Markas ir atsisuko į 
Riardaną. - Mano tėvas išsigando. Aplink buvo pilna 
policininkų, to žmogaus krūtinė apsipylusi krauju, mano 
tėvas nenorėjo būti įveltas, - jis patylėjo, o paskui pri- 
dūrė: - Žinote, čia - Niujorkas. 

— Kodėl jūs nepasakėte man viso to anksčiau? - pa- 
klausė Riardanas. 

— Aš manau... Aš nežinau... Aš nemačiau nieko bendra 
tarp to, kas atsitiko... 

— Leiskite 7132 nustatyti tą prakeiktą bendrumą, ge- 
rai? - piktai atkirto Riardanas ir staiga atsisukęs į ponią 
D'Anuncijo tarė. - Scusi, signora. 

— Atleiskite, - pasakė Markas. — Aš turėjau tai suprasti. 

— Ar jūsų tėvas parsinešė tą portfelį namo? 

— Taip. 

— Jūs jį matėte? 

— Taip. 

— Kur jis yra dabar? 

— Aš nežinau, - atsakė Markas. 


Žmonių perpildytoje salėje iš magnetofono staugė mu- 
Zika. Spalvotos šviesos atsispindėjo nuo besisukančių 
veidrodinių kamuolių, suduždamos į raudonas, mėlynas 
ir geltonas skeveldras, sužėrėdamos ant šokėjų veidų ir 
besisukančių kūnų. Veidrodinės sienos šimtą kartų pa- 
daugindavo šokėjus, garsiakalbiai iš visų kampų kėlė 


173 


neįsivaizduojamą triukšmą. Čia net savo minčių negalima 
girdėti, pagalvojo Sardžas ir mėgino išlaikyti Džesiką, 
kuri per daug išgėrė ir vos laikėsi ant kojų. Jam nepatiko, 
kai ji per daug išgerdavo. Jam nepatiko ši vieta. Nežinojo, 
ką veikti su šia muzika. 

Ji ėmė suktis viena, toldama nuo jo. Jos sidabro žvy- 
neliais puošta suknelė, atspindėdama spalvas, ir pati at- 
sispindėjo veidrodžiuose, o nuo tų prakeiktų veidrodžių 
jam svaigo galva. 

— Liaukis, atsisėskime, - pasakė Sardžas. 

— Noriu šokti, - apgirtusi tarė Džesika. 

— Paskui, Džes. 

— Dabar, - pasakė ji. 

— Liaukis, Džes. 

Jis paėmė ją už alkūnės, vesdamas pro žmones, Dže- 
sika mėgino ištrūkti iš jo, svyrinėdama ir tuo pat metu 
pagal paklaikusį ritmą purtydama savo krūtis. Kai jie 
sugrįžo prie staliuko, ji tuojau pat pakėlė savo taurę ir 
nurijo didelį gurkšnį. 

— Geriau atsigaivink padažu, - pasakė Sardžas. 

— O kam? - paklausė Džesika. - Šeštadienio vakarą 
Sent Morice aš šokčiau ir gerčiau ir šokčiau ir... 

- Atleiskite, - kažkas pasakė. 

Sardžas pasisuko į dešinę. Ten stovėjo aukštas jaunas 
vyras. 

— Arturas Trevoras, - prisistatė jis. - New York Post. 
Norėčiau sužinoti, ar ne... 

— Dinkit iš čia, New York Post, - pasakė Sardžas. 

— Na, liaukitės, pone Kidai, - kalbėjo Trevoras, - jūs 
čia naujiena. 

- Tai Kapitonas yra naujiena, - pasakė Džesika. 

— Džesi! - griežtai tarė Sardžas. 

— Tas aukščiausios prabos Amerikos pramonės lyde- 
ris... - tęsė Džesika. 

— Ką pasakytumėt apie jį, panele Kid? - paklausė Tre- 
voras. 

— Nieko, - pasakė Sardžas. - Būkite malonus, palikite 
mus ramybėje. 

— Aš tik noriu sužinoti... 

— Ar norit, kad pakviesčiau direktorių? 

- Ei, suteikit man progą. Aš sunkiai dirbu... 

— Suteik jam progą, Sardžai, - pasakė Džesika ir žag- 
telėjo. 

— Ką naujo dabar jūsų tėvas padarė, panele Kid? — 
paklausė Trevoras, pasilenkdamas prie jos. 

— Klausykite, pone, - tarė Sardžas, - jūs norite, kad 
aš?.. 

— Nuvyko ir jį ištiko... 

— Užsičiaupk... 

— ...stiprus smūgis tenai, Arizonoje. 

— Po velniais, Džesi! 

— Smūgis? — paklausė Trevoras. - Jūsų tėvą ištiko smū- 
gis? 

— Eikit po velnių! - sušuko Sardžas. Jis pašoko ant kojų 
ir pradėjo nerangiai stumti Trevorą. 

— Ar girdit mane? Lauk! 

Trevoras atsitraukė nuo stalo. 

Džesika pažvelgė į brolį. 

— Ką nors ne taip pasakiau? - paklausė ji. 

Sekmadienio, gruodžio 21-osios, rytas išaušo skaistus, 
giedras ir nepaprastai šiltas. Niujorke negalėjai patikėti, 
kad vos už keturių dienų Kalėdos. Visi ėmė kalbėti apie 
šiltnamio efektą. Sklido kalbos, kad tirpsta poliarinio 
ledo viršūnė. Visi ėmė iš naujo peržiūrinėti atostogų Ka- 
ribų salose planus. Niujorkas staiga tapo geresnė vieta 
nuolat gyventi, negu šiaip apsilankyti. 

Išskyrus policininkus. 

Tik vienas dalykas, blogesnis, negu dirbti sekmadie- 
nį, buvo dirbti, kai tas sekmadienis dar ir toks žavus. 
Už Penktosios nuovados Elizabetos gatvėje langų vyrai 
vaikštinėjo vienmarškiniai, o moterys vilkėjo medvilni- 
nėmis suknelėmis. Seklių kambaryje nuovados viršuti- 
niame aukšte Džianelis stovėjo prie vieno iš grotuotų 
langų - plačiai atverto tokiu svaiginamai švelniu oru - 
ir žiūrėjo žemyn į gatvę. 

— Kai aš grojau orkestre, - kalbėjo jis Hofmanui, - man 
nereikėdavo dirbti sekmadieniais. 

— Su sąlyga, jei nebūdavo parado, - pridėjo Hofmanas. 

Riardanas sėdėjo prie stalo, laikydamas telefono ragelį 
prie ausies. 

— Ar galėtumėte patikrinti suvestinę? —- pasakė jis ir 
pasiklausė. - Ką jūs sakote, nėra suvestinės? Kiekviena 
oro linija turi suvestinę. 

— Paradai - ne darbas, - aiškino Džianelis. - Paradai — 
malonumas. 

— Prašyčiau tyliau! - pasakė visiems Riardanas, o po 
to į ragelį: 

— Atleiskite, kas tai buvo? 

- Žmonės ant šaligatvių linksminasi, šaudo konfeti... 

— Ir vemia, - vėl pridėjo Hofmanas. 

— Aha, - tarė į ragelį Riardanas. 

— Tai nebuvo darbas, - prieštaravo Džianelis. - Čia — 
darbas. Šita sumauta nuovada yra darbas. Ypač sek- 
madienį. 

— Gerai, ačiū, - pasakė Riardanas ir padėjo ragelį. — 
Jie neturi suvestinių, - pasakė jis. - Žmonės tiesiog įlipa 
ir išlipa, ir nusiperka bilietus pačiame lėktuve. 

— Beje, kuo tas arabas toks svarbus? - paklausė Džia- 
nelis. 

— Galima sakyti, niekuo, - atsakė Riardanas. - Nebent 
tuo, kad jis nušautas. Ir aš negaliu rasti nė vieno, kuris 
žinotų, kas jis toks, tas velnias. 

— Jis važiavo tuo pačiu taksi su D'Anuncijum. Ir kas? 

— Tu manai, kad tai buvo devintos valandos lėktu- 
vas? — paklausė Hofmanas. 

— Turėjo būti, - atsakė Riardanas. - Jie išvažiavo iš 
restorano pusę devynių, iki oro uosto tik dešimt minučių, 
o paskutinis lėktuvas - devintą. 

— Ir abudu išlipo iš taksi prie Nacionalinio. 

— Nacionalinių oro linijų? - paklausė Džianelis. 

— Ne, prie Nacionalinio oro uosto. 

— O kokia oro linija? 

— Rytų. 

- Jie abu išlipo prie Rytų oro linijos? 

— Taip man sakė taksistas. 

- Ir mes žinome, kad arabas atvyko į Niujorką, nes 
būtent ten jį nušovė. 

- Ir paliko savo portfelį lėktuve, - pridėjo Riardanas. 

— Kurį paėmė D'Anuncijus, ir dabar niekas nežino, kur 
jis yra. 

— Siaubas, - pasakė Hofmanas. 

— Ar nemanai, kad reikia nuvažiuoti į oro uostą „La 
Guardia“? - paklausė Riardanas. 


Tą sekmadienio rytą oro uostas „La Guardia“ buvo 
tiesiog prikimštas transporto... Sekmadienis buvo patogi 
diena išlydėti žmones. 

- Įsivaizduok puertorikietį, grįžtantį į salą, - kalbėjo 
Hofmanas. - Jis vežasi visą giminę į oro uostą didžiajai 
atsisveikinimo scenai. Močiutė, senelis, visos tetos ir dė- 
dės, pusbroliai, žviegiantys kūdikiai — visi susirinkę už 
vartų bučiuoja tą nendrių kirtėją, tempiantį kartoninį 
lagaminą. Pagalvotum, kad tas mėšlo gabalas išsiruošė į 
karą su rusais. 

- Žiūrėk, kad neišgirstų Ruisas, - mestelėjo Riardanas. 

— Velniop ir Ruisą. Tikriausiai visa giminė išlydi jį kas 
rytą į metro stotelę. 

Jie pastatė savo automobilį trumpalaikio stovėjimo 
aikštelėje ir nuėjo tiesiai į terminalą. 

— Šiandien čia kaip beprotnamyje, - pasakė Hofma- 
nas. - Žinai, einu lažybų, kad šiandien čia yra žmonių, 
tiesiog atėjusių pažiopsoti, kaip kyla ir leidžiasi lėktuvai. 

Tokį gražų sekmadienį viskas leidžiama. Pasakyk šiame 
mieste kokiam kvaišiui, kad jam leidžiama šokti po metro 
traukiniu, ir jis šoks. Nes jam leidžiama. Tik pažvelk į 
visus tuos suknistus žmones, matai? 

Taksi dispečeris prie Rytų oro linijos buvo užsiėmęs 
automobilių rikiavimu ir keleivių įsodinimu. 

— Na ir pasirinkote dieną, nieko sau, - pasakė jis jiems, 
kai Riardanas prisistatė. 

— Ką jūs žinote apie tą arabą, kuris praėjusio sek- 
madienio vakarą Rytų linijos devintos valandos reisu 
atvyko iš Vašingtono? 

— Na liaukitės iš manęs tyčiotis, - atsakė dispečeris ir 
kreipėsi į vyrą ir moterį, stovinčius prie šaligatvio kraš- 
to. - Kur jūs važiuojate, pone? - paklausė jis. 

- Į Parker Meridien, - atsakė vyriškis. 

— Manhatane? 

— Taip, - patvirtino vyriškis. 

Dispečeris mostelėjo artimiausiam iš eilės automo- 
biliui. 

— Apie tą vyruką, kurį nukepė, buvo viskas aprašyta 
kitos dienos laikraščiuose, ar jūs laikraščių neskaitote? — 
pasakė dispečeris. - Į Manhataną, - jis pasakė taksistui. — 
Parker Meridien. Greitai kraukis krepšius, gerai? — Vėl 
atsisuko į Riardaną. - Jeigu jūs sakote esąs policininkas, 
tai ar nepasikalbat su kitais policininkais? Kurie buvo 
čia, kada nudėjo tą vyruką. 

— Miestas didelis, - pasakė Riardanas. 

— Ar jūs dirbote praėjusį sekmadienį vakare? — pa- 
klausė Hofmanas. 

— Dirbau, - atsakė dispečeris. - Į kur, ponia? 

— Bruklinas, - pasakė pirmoji iš eilės moteris. 

Dispečeris pamojo kitam automobiliui. 

— Aš paprastai dirbu nuo keturių iki vidurnakčio, - 
pasakė. - Šiandien išėjau į dieninę pamainą, nes kitas 
dispečeris serga. Nežinau, kas, velniai griebtų, dirbs nak- 
tinėje pamainoje, nes, sakau jums, aš tai tikrai nedirb- 
siu. - Bruklinas, - jis pasakė taksistui. - Ar tai jūsų krep- 
šiai, pone? 

— Taip. 

— Du krepšiai, - jis pasakė. - Greitai juos susikrauktt. 

— Ar jūs dirbote, kai atskrido devintos valandos lėk- 
tuvas? — paklausė Riardanas. 

— Visą laiką dirbau iki vidurnakčio, - atsakė dispeče- 
ris. - Kas toliau? Eilė turi būti čia. 

— Tai kas gi atsitiko tam arabui? - paklausė Hofmanas. 

— Stokite čia į eilę, - nurodė dispečeris miniai. - Aš 
negaliu jums padėti, jeigu jūs nestojate į eilę. Šiaip ar 
taip, nėra reikalo stumdytis, nes šiuo metu taksi nėra. 
Pirmiau atėjęs, pirmiau bus ir aptarnautas. Kur važiuo- 
jate, pone? 

— Manhatanas. 

— Gerai, jūs būsit pirmutinis, kai tik čia pasirodys taksi. 

— Ar jūs matėte tą vyriškį, apie kurį mes kalbame? — 
paklausė Hofmanas. 

— Nejuokaukite, - pasakė dispečeris. — Visi jį matė. Kai 
jis ėjo iš terminalo, jie atidengė į jį ugnį. 

— Kas? 

— Du vaikinai darbo drabužiais, kas gi. O kas žino, 
kas jie? Ar juos jau sučiupo? O kas buvo nušautas, ar 
bent tai kas nors žino? Jis klausia manęs kas. 

— Kur buvo nušautas? Tiesiog čia, taksi eilėje? 

— Jis išnėrė iš terminalo kaip plaukiantis laivas, įsi- 
vaizduojat? — kalbėjo dispečeris. - Paklodės plevėsuoja 
vėjyje. Jis eina tiesiai į mane, eina link manęs, kai bum, 

bum, bum pasigirsta tuzinas šūvių, jis mirė anksčiau, 
negu nukrito ant šaligatvio. 

— O kas tada? - paklausė Riardanas. 

— Tada žmonės ropom pasileidžia į visas puses, pilna 
policininkų, greitoji pagalba įsimeta jį ir nuvažiuoja. 

— Kur? - paklausė Hofmanas. 

- Į Elmesto centrinę, kur kitur. - Štai, pone, jūs sakėte 
į Manhataną? 


Pirmajame sekmadienio New York Times puslapyje 
trijų skilčių antraštė skelbė: 


FINANSININKĄ IŠTINKA SMŪGIS 
Kiek žemiau po ja buvo paantraštė: 
Endriu Kido būklė sunki 


Laikraštis gulėjo Felpso kabinete ant stalo. Sukdamas 
Rotšteino numerį, jis tebespoksojo į tą pavadinimą. Jis 
klausėsi, kaip telefono signalas skamba šeštą kartą, sep- 
tintą, aštuntą, kurgi po velnių dingo?.. 

— Alio! 

— Lovelai, čia Džo. 

— Klausau, Džo. 

— Kur tu taip ilgai... 

— Buvau duše. Kas yra? 

— Ar matei Times? 

— Ne. O kas? 

— Kidą ištiko smūgis. 

— Kas? 

— Smūgis, smūgis, ką darysime? 

— Tuoj pat skambinu į Fyniksą, - pasakė Rotšteinas. 

— Pranešk man, girdi? 

— Taip, Džo, kai tik sužinosiu, kas... 
— Lovelai... 
— Džo, aš pasirūpinsiu tuo. 


Elmesto centrinės ligoninės priėmimo kambaryje sek- 
madienio rytą buvo neįprastai daug žmonių. Vienas iš 
dviejų budinčių studentų medikų buvo kumpanosis iš- 
blyškusio veido indas, kuris atrodė baisiai išvargęs. Hof- 
manas nusistebėjo, kodėl visi tie prakeikti praktikantai į 
šį miestą atvyksta iš Kalkutos. Dr. Bradžabiharis Hem- 
karas, kaip buvo parašyta ant jo mažos kortelės, jiems 
pasakė, kad šeštadienio vakarą paprastai būna daugiau- 
sia darbo, ką sekliai ir patys žinojo. Šiame mieste šeš- 
tadienio vakaras ir yra tas metas, kai vilkolakiai išeina 
staugti ir gerti kraujo. Bet dabar buvo sekmadienio 
rytas, sieninis laikrodis rodė penkias minutes po dešim- 
tos, ir be įprasto skaičiaus vaikų, kurie buvo nusiplikę 
verdančiu vandeniu arba persidūrę šakutėmis, buvo dar 
du pripjauti ir vienas peršautas, kurie labiausiai ir pri- 
sidėjo prie sumaišties laukiamajame bei nuovargio dr. 
Hemkaro veide. 

— Ką jūs norite sužinoti? - paklausė jis, nervingai žvelg- 
damas į laukujes duris, pro kurias ką tik buvo įėjęs uni- 
formuotas policijos pareigūnas su vyriškiu, kuriam iš 
kairiosios galvos pusės smarkiai bėgo kraujas. 

Nei Riardanas, nei Hofmanas neturėjo nieko, kas ro- 
dytų juos esant policijos sekliais, jokio ženklo ar asmens 
kortelės, prisegtos prie apykaklės, nieko, iš ko unifor- 
muotas policininkas suprastų, kad jie dabar dirba. Bet jis 
iš karto atpažino, kad jie policijos sekliai, ir pasakė: 

— Žmona jam trenkė beisbolo lazda. 

— Labai gražu, - linktelėjęs tarė Hofmanas. 

Vyras tebekraujavo. Akis nuo ištinimo buvo pusiau 
primerkta. Dr. Hemkaras paprašė slaugę pakviesti dr. Še- 
ferį, tada pasivedėjo seklius į šalį ir pasakė: 

— Manau, ilgai neužtruksime. Kaip matote... 

— Tik keli klausimai, - pasakė Riardanas. - Norime 
rasti žmogų, atvežtą čia iš „La Guardia“ praėjusio sek- 
madienio vakarą. Jis turėjo būti apsivilkęs tradiciniais 
arabų... 

— Taip, tai kas jus domina? - Hemkaras paklausė ir 
pasisuko į jauną vyriškį, kuris atėjo iš kambario, esančio 
prie priėmimo stalo. Pro atviras duris Riardanas pamatė 
gulinčią ant stalo moterį, kurios palaidinukės priekis vi- 
sas buvo kruvinas. 

— Ar gali priimti šitą, Džeikai? - paklausė Hemkaras. 

— Trečiasis pasaulinis - šiandien, - tarė kitas prak- 
tikantas. - Prašom eiti su manimi, pone. 

— Žmona jam trenkė beisbolo lazda, - vėl pasakė uni- 
formuotas policininkas. 

— Ačiū, policininke. Prašom čia, pone. 

— Ar aš dar reikalingas? —- uniformuotas policininkas 
kreipėsi į Hemkarą. 

— Ne, ačiū, susitvarkysim, - pasakė Hemkaras, sunkiai 
atsidusdamas, ir vėl atsisuko į seklius. 

— Ar jūs atsimenate tą žmogų? - paklausė Hofmanas. 

— Taip. 

—. Kiek mums žinoma, tai buvo nelaimingas atsitiki- 
mas, tiesa? 

— Teisingai, - pasakė Hemkaras. 

- O kas jis toks? - paklausė Hofmanas. 

— Kas žino? - atsakė Hemkaras. - Tapatybė nebuvo 
nustatyta. 

— Jokios piniginės? 


— Jokio paso? 

— Nieko, - pasakė Hemkaras. - Iškart, kai aš supratau, 
kad jis miręs, paprašiau seselės paskambinti į Šimtas 
keturioliktąją policijos nuovadą. Per valandą du sekliai 
buvo jau čia. 

— O kas toliau? - paklausė Riardanas. 

— Jie paskambino į Kvynso centrinę, ir tą vakarą po 
kurio laiko lavoninės mašina paėmė kūną. Man rodos, 
tai buvo apie vienuoliktą, pusę dvyliktos. 

— Skrodimui? 

— Kaip reikalaujama po trauminės mirties, - linktelėda- 
mas galva pasakė Hemkaras. 


Centrinės Kvynso ligoninės vyriausiasis gydytojas bu- 
vo apkūnus žmogelis su smaila barzdele ir pensnė. Kol 
sekliai jam pasakojo, ką sužinojo Centrinėje Elmesto 
ligoninėje, jis sėdėjo žaisdamas su peiliuku laiškams. Ant 
stalo gulėjo trikampė plokštelė su jo pavarde: Dr. Ernes- 
tas Petersonas. Garstyčių dėmelė pačiame mėlyno kak- 
laraiščio centre atrodė kaip smeigtuko galvutė. 

— Mes norėtume sužinoti, - kalbėjo Riardanas, - ar 
skrodimo metu buvo išimtos kulkos. 

— Mes nedarėme skrodimo, - pasakė Petersonas. 

— Kaip sakė Dr. Hemkaras, jūsų mašina pasiėmė... 

- Iš tiesų, - pasakė Petersonas. - Bet ją privertė išsukti 
iš kelio kažkurioje vietoje tarp Elmesto ir mūsų ligo- 
ninės. 

— Privertė išsukti iš?.. 

— Taip, pone, grasindami ginklu, - pasakė Petersonas. 

— Ginklu? - nustebo Hofmanas. 

— Taip, pone. Kūnas buvo iškeltas iš mašinos, grasinant 
ginklu. Aš sakau jums, pone, kūno čia neatvežė. Jis buvo 

perkeltas į automobilį, kuris privertė mašiną išsukti iš 
kelio. 
— Koks automobilis? - tuoj pat paklausė Riardanas. 
— Kiek pamenu, mūsų vairuotojas jį apibūdino kaip 
rudą „Mercedes-Benz“, - pasakė Petersonas. 


Buvo be dešimties minučių vienuolika, kai Rotšteinas 
galiausiai prisiskambino į Fyniksą. Ragelį pakėlė Čarlis, 
Kidų šeimos vyresnysis liokajus. Rotšteinas iš karto 
pažino jo balsą, pseudobritišką, kažkokį aukšto ir no- 
sinio mišinį. 

— Čarli, - jis pasakė, - čia Lovelas Rotšteinas. Aš ką 
tik perskaičiau... 

— Taip, pone Rotšteinai? - atsiliepė Čarlis. - Kaip jūs 
laikotės, pone? 

— Ačiū, gerai. Kaip Kapitonas, štai koks klausimas. Ar 
galėčiau pasikalbėti su panele Kid? 

— Panelė Kid neatsako į jokius skambučius, - pasakė 
Čarlis ir padėjo ragelį. 


Apie jį šokinėjo du gydytojai, vienas iš jų matavo 
pulsą. 

Olivija sėdėjo prie lovos, laikydama kitą tėvo ranką. 
Jis atrodė papilkėjęs ir sukritęs. Kai jis kalbėjo, ant lūpų 
pasirodydavo seilių burbuliukai. 

— Istoriškai teisinga, - jis pasakė ir linktelėjo galva. — 
Nafta per stogą, paskui sidabras ir auksas... 

Ji stebėjo gydytoją. Jo tvirtus pirštus ant plono tėvo 
riešo. 

— Na? - klausiamai pasakė ji. 

— Jis silpsta, panele Kid. Jo pulsas retas... 

— Tai duokite jam ko nors! - tarė ji. 

— Nieko daugiau aš negaliu jam duoti. Jūs privalote 
suprasti... 

— Jeigu jūs leisite jam numirti... — įspėjamai pasakė 
Olivija. 

— Panele Kid, būkit gera. Mes padarėme viską, kas 
įmanoma. Geriausia, ko mes galim dabar tikėtis... 

— Aš nenoriu to girdėti! 

Jos tėvas sukikeno. 

— Kidai - ugnis ir plienas, - pasakė. - Niekas nesu- 
stabdys tavęs, Livi... 

Jis pamėgino atsisėsti, bet vėl krito atgal ant pagalvių. 

— Livi? - pasakė jis. 

— Aš čia, tėveli. 

— Niekur neik, - pasakė jis. 

— Aš neisiu, - nuramino ji. 

— Triukšmas, Livi, - kalbėjo jis, - tiek daug triukšmo 
mano galvoje, aš... Livi. 

— Taip, tėveli. 

Jos tėvas sudrebėjo. Ji stipriai suspaudė jo ranką. 

— Padaryk tai dėl manęs, Livi, — sakė jis, - per daug 
triukšmo. Kalėdų išvakarės, sugriebk visa tai, Livi. - Jis 
plačiai atmerkė akis, - Livi? Kur tu esi? 

— Čia, tėveli. 

— Vėjo tunelis, - pasakė jis. - Triukšmas... balsai. - Jis 
papurtė galvą. - Sidabras prilygdavo auksui, - jis pasakė 
ir nusijuokė. - Taip sakoma Biblijoje, paskaityk. Gal ir 
vėl galėtų prilygti, kas žino? Iki šiol tik smulkieji, nafta 
tai daiktas. Užbaik tai dėl manęs, Livi. Užbaik visa tai 
Kalėdoms... didelis... Kalėdos... didelis... 

Jo balsas nutrūko. 

— Tėveli? - sušuko ji. 

Jo akys tebebuvo plačiai atmerktos. 

— Tėveli! - susijaudinusi ištarė ji. 

Vienas iš gydytojų pakratė galvą. 

— O Dieve! - šūktelėjo ji 1r krito ant tėvo krūtinės, 
stipriai jį apkabindama. 


Riardanas neturėjo susitikti su Kete ir Liza iki pirmos 
valandos, kai jau galėjo pasiimti dukterį priešpiečiams, 
kaip buvo žadėjusi Ketė. Telefonu ji taip ir pasakė: „Tu 
galėsi gauti Lizą priešpiečiams“, tai nuskambėjo kani- 
bališkai. Jis neišdrįso pasijuokti, kaip kalba ir skyrybos 
gali atitolinti žmones. Džiaugėsi, kad turėjo dar truputį 
laiko. Iki šiol dar nebuvo parodęs D'Anuncijams nuo- 
traukos, kurią buvo gavęs iš Vaismano Dvidešimt ket- 
virtojoje nuovadoje. 

Markas D'Anuncijus buvo išėjęs, ir jo motina nežinojo 
kur. 

Riardanas pastebėjo, kad ji buvo apsiverkusi. 

Ji pasiūlė jam puodelį kavos. 

Jis sėdėjo su ja prie stalo ir klausinėjo, kaip sekasi. 

Ji pasakė, kad nenori rytoj atidaryti restorano. Ji kal- 
bėjo, kad ketvirtadienį Kalėdos, jie tada nedirbs, o jeigu 
jie rytoj atidarys, trečiadienį vis tiek turės anksti uždaryti. 
Juk Kūčios. Tai kokia prasmė atidaryti rytoj? Ir per grei- 
tai rytoj atidaryti. Nebūtų parodyta tinkama pagarba. 

Riardanas jai pasakė, kad kai mirė jo motina, tėvas 
nuėjo į darbą jau kitą dieną. 

Jis nepasakė jai, kad neapkentė tėvo nuo tos dienos 
iki tol, kol jis, išėjęs iš baro girtas, eidamas per gatvę 
degant draudžiamam šviesoforo signalui, žuvo po au- 
tobusu Kolumbo aveniu. Visą laiką neapkentė jo, o tada 
staiga liovėsi. Suvokė, kad jis vargšas senas girtuoklis. 
Turbūt vargšą seną girtuoklį jis mylėjo. 

— Na, - tarė ponia D'Anuncijo ir atsiduso. 

Jis spėjo, kad ji pagalvojo: „Ak, tie airiai“. 

Jis parodė jai nuotrauką. Tą nuotrauką, kuri buvo 
daryta ateljė. Piteris Dodžas šypsojosi. Ne tą nuotrauką, 
kur jo rankos laidu surištos už nugaros ir ant baltų grindų 
plytelių visur kraujas. 

“ - Ar šis žmogus kada nors buvo restorane? - paklau- 
sė jis. 

Ponia D'Anuncijo pašnairavo į nuotrauką. Ji išsiė- 
mė akinius iš juodo megztinio kišenės, kurį vilkėjo ant 
juodos suknelės, užsidėjo juos ir pakėlė nuotrauką prie 
akių. 

- Jūs juokiatės iš manęs? - paklausė ji. 

— Ar jūs jį pažįstate? 

— Aišku, — atsakė ji. - Jis yra tas advokatas, kuris 
sudarė sutartį. 

— Kokią sutartį? - staigiai paklausė Riardanas. 

— Restoranui. Pirkti restoraną. 

— Ar Piteris Dodžas yra jūsų advokatas? 

— Na taip, Ralfo. Tai Ralfas kalbėjosi su juo. Aš mačiau 
jį tik kartą ar du. 

— Kada jūs paskutinį kartą jį matėte? - paklausė Riar- 
danas. 

— Ne per seniausiai, - atsakė ponia D'Anuncijo. - 
Galbūt prieš kelias dienas. 

—- Kada? 

— Tuoj prisiminsiu, - pasakė ji ir tylėdama galvojo. — 
Ar tai galėjo būti? 

— Kas galėjo būti, ponia D'Anuncijo? 

— Man atrodo, jis atėjo pirmadienį. Pirmadienį per 
priešpiečius. 

— Dieną, kai buvo nužudytas jūsų vyras? 

— Taip, aš mačiau vyrą kalbantis su juo, tikrai. Taip. 
Tai buvo pirmadienis. Tikrai žinau. 

Jų akys susitiko. 

— Ar tai ką nors reiškia? - ji paklausė. 

— Galbūt, - atsakė jis. 


Jos laukė prie restorano „Ryžių puodelis“, motina ir 
duktė, prieš saulę atrodančios labai šviesios ir mėlynakės, 
viena už kitą gražesnės, Liza su rankinuku kaip tikra šeše- 
rių metų ledi. Pamačius jį, jos veidą nušvietė plati šyp- 
sena. Riardanas priėjo. Jis jautėsi truputį kaltas dėl tų 
tikrų priešpiečių, net jei tai buvo priešpiečiai su dukte- 
rimi. Paprastai sekliai tik prabėgdami sugriebdavo kokį 
kąsnelį. Jis taip pat jautėsi truputį kaltas, kad atsivedė ją 
į „Ryžių puodelį“, kur tikėjosi užtikti Benį Vongą ir pa- 
klausti, gal jis ką girdėjo kinų bendruomenėje. Jis paėmė 
dukters ranką ir laikė ją savojoje. Ji droviai pasižiūrėjo į 
jį, lyg paauglė per pirmąjį pasimatymą. 

— Jūs per anksti atėjote, - jis pasakė Ketei. 

— Tu sakei pirmą valandą. 

— Dar tik dešimt minučių pirmos. 

— Na... aš maniau... Aš turiu ją nuvežti atgal į Džersį, 
matai, aš šiąnakt dirbu. Todėl pagalvojau, jeigu ateitum 
truputį anksčiau... 

— Aišku, - pasakė Riardanas. - Jokių problemų. - Jis 
kiek paabejojo. - O kodėl tau nepabuvus kartu? - jis pa- 
klausė. 

— Ačiū, ne, aš... hm... aš norėjau pamatyti keletą vie- 
telių. Kol esu čia. Juk aš niekada neatvažiuoju į Kinų 
kvartalą. 

- Šiaip ar taip, eikime į vidų, išgersim po puodelį ar- 
batos. 


189 


— Taip, eime, mamyte, - pritarė Elizabetė. 

— Braj, aš nenoriu, kad tai būtų šeimos suėjimas, su- 
pranti? - pasakė Ketė. 

— Paprasčiausias puodelis arbatos? 

— Pasimatysim po valandos, - ji pasakė, apsisuko ir 
nuėjo. 

Ji užsisakė šonkauliukų, kiaušinių, vyniotinį ir sriubos. 
Ji jam pasakė, kad mamytei pasižadėjusi valgyti daržoves, 
ir paprašė jo nesakyti, kad vietoj daržovių valgo visus 
tuos skanėstus. Benis Vongas priėjo prie jų staliuko tuo 
metu, kai jie pradėjo vynioti savo laimės sausainius. 

— Ar sužinojai ką nors? - paklausė Riardanas. 

— Kaip ir sakiau, - tarė Vongas, - tai ne kinų darbas. 
Ar čia tavo duktė? 

— Taip, - tarė Riardanas. 

— Kaip tavo vardas, brangute? - paklausė Vongas. 

— Liza. O kaip tavo? 

Vongas nusijuokė. 

— Prieš išeidama ateik prie baro, - pasakė jis. - Aš tau 
duosiu dėžutę kiniškų riešutų. Ar mėgsti kiniškus rie- 
šutus? 

— Nežinau, kas tai yra, - atsakė Elizabetė. 

- Čia tai labai skanus dalykas, - pasakė Vongas. — 
Kiniški riešutai. Stabtelk prie baro, gerai? 

Vos tik jis nuėjo nuo staliuko, ji padavė Riardanui 
juostelę popieriaus, kurią rado savo laimės sausainyje. 

— Kas ten parašyta, tėveli? - paklausė ji. 

— Čia sakoma... kad tu išgirsi gerą žinią. 

— Gerai, - pasakė ji. - Galbūt tu aplankysi mane per 
Kalėdas? 

— Galbūt, - pasakė jis. 

— Ar tu irgi taip manai? 

— Na... aš... brangute, aš... aš iš tikrųjų taip nemanau. 
Aš manau, kad mamytė planuoja Kalėdas praleisti Niū 
Džersyje. Su močiute ir seneliu. 

— O kodėl ir tau neatvažiavus? 

— Nemanau, kad mamytė to norėtų, Liz. 

— O ar tu to nori? 

— Aš noriu, brangioji. Visa širdimi. 

— Aš galvoju, kad tai kvaila, - pasakė Elizabetė. 

— Taip, - jis pasakė, - kvaila. 


Kai Riardanas atvyko į Stiuvesantauną, per televiziją 
skaitė šeštos valandos žinias. Jis baigė darbą ketvirtą, 
paskambino į butą, jei namie jau būtų iš Džersio sugrįžusi 
Ketė, bet niekas neatsakė, tada nuėjo į barą Kanalo gat- 
vėje ko nors išgerti ir paplepėti su barmene, mergina 
didžiule krūtine ir labai plačia burna. Hofmanas buvo 
sakęs Popiežiui Maziui Trečiajam, kad ta mergina, kurios 
vardas Džinina, vyrų tualete darydavo čiulpinukus. Sakė 
Maziui, kad dėl to ir jos burna tokia didelė. Ir lūpos 
tokios storos. Mazis tvirtino, viša tai esą dėl to, kad 
mergina buvo spalvotoji, kaip jis sakė, turėjo dalį negrės 
kraujo. Jis tik negalėjo pasakyti, kokia ta dalis. Džinina 
buvo raudonų plaukų ir žalsvų akių - Riardanui atrodė, 
kad jas galėtum pavadinti šviesiai rudomis - ir ji nebuvo 
panaši nė į vieną Riardanui žinomą juodukę, bet galbūt 
Mazis buvo teisus. O gal buvo teisus Hofmanas, gal 
didelė burna ir storos lūpos atsiranda nuo čiulpinukų 
vyrų tualete. Jam norėjosi jos paklausti, ar ji ne maišyto 
kraujo, kaip tvirtino Mazis. Pusę šešių jis vėl paskambino 
į butą ir kai Ketė atsiliepė, padėjo ragelį. Nenorėjo jos 
klausti, ar galima užeiti, bijojo, kad nesutiks, jis norėjo 
užtikti ją netikėtai. 


I9I 


Ji atidarė duris, kai jis paskambino du kartus. 

Apsivilkusi mėlyną chalatą. Basomis kojomis. Plaukai 
ant pakaušio surišti į arklio uodegą. Ji stovėjo tarpduryje, 
užstodama įėjimą. Jis matė, kad svetainėje įjungtas tele- 
vizorius. Ėjo šeštos valandos žinios. 

— Ko atėjai? - paklausė ji. 

— Noriu su tavimi pasikalbėti, - paaiškino jis. 

— Gal tu išgėręs? 

— Išgėriau taurelę. 

— Smirdi kaip bravoras. 

— Na gerai, dvi taureles, - pasakė jis. - Ar nuvežei Lizą 
į Džersį? 

— Nuvežiau. 

— Manai, protinga ją tampyti pirmyn atgal kaip... 

— Aš šiąnakt dirbu. Po velnių, Braj, neprivalau tau 
duoti smulkių ataskaitų, ką darau su savo dukterimi. 

— Ar galiu įeiti? - paklausė jis. 

— Ko? 

— Na, prašau, leisk man įeiti. 

— Ar tu kada nors jutai... 

— Kete... 

— ..„kad sukiesi karuselėje, kuri niekada nesustos? 

— Aš noriu pasikalbėti apie Elizabetę. 

— Braj... 

— Prašau, - pasakė jis. 

— Gerai, - tarė ji atsidusdama. - Užeik, trumpam. 

Svetainėje televizijos diktorius kalbėjo: „...dabar pasi- 
rašomi nauji susitarimai. Tai reikštų grūdų eksporto į So- 
vietų Sąjungą didėjimą, jeigu branduolinio nusiginklavimo 
sutarties terminai bus įgyvendinti, kaip buvo numatyta“. 

— Arji ką nors tau šiandien sakė? - paklausė Riardanas. 

— Ji daug ką man sakė. 

„Širyt Fynikse, Arizonoje, - kalbėjo diktorius, - nuo 
vakar ištikusio kraujo išsiliejimo į smegenis mirė mili- 
jardierius finansininkas Endriu Kidas. Pasiliko trys vaikai. 
Olivija Kid — čia ji Puerto Valartoje praėjusią žiemą...“ 

Riardanas žvilgterėjo į ekraną. Aukšta blondinė, ap- 
sivilkusi bikinį, stovėjo balkone, išeinančiame, kaip jam 
pasirodė, į Ramųjį vandenyną. 

— Jai šešeri metai, - pasakė Kete. 

„Robertas Sardžentas Kidas, kuris šią savaitę yra Niu- 
jorke...“ 

— Ji nesupranta... 

— Ar negalėtum išjungti šitą? —- paprašė Riardanas. 

Ketė išjungė televizorių. Stojo ilga tyla. 

— Klausyk, - pasakė Riardanas, - užmiršk mane, gerai? 
Užmiršk, kaip aš jaučiuosi... 

— Tikiuosi, leisi man tai padaryti, - pasakė Ketė. 

— Tik pagalvok apie ją, gerai? Tik pagalvok, kaip tai 
14 veikia. 

— Ji iškentės. Ne pirmas kartas istorijoje... 

— Bet tai pirmas kartas jai, Kete. Ji myli mus abu. Mes 
reikalaujame, kad ji... 

— Niekas nereikalauja, kad ji nustotų mus mylėjusi. — 
Ji priėjo prie televizoriaus ir ėmė raustis rankinėje, kuri 
gulėjo ant jo. - Juk ne ji skiriasi, o mes, - pasakė ir išsiėmė 
pakelį cigarečių. 

— Maniau, kad metei rūkyti, — tarė jis. 

— Aš irgi taip maniau, - pasakė ji, prisidegdama ciga- 
retę, ir įmetė žiebtuvėlį atgal į rankinę. Paskui išpūtė 
srovelę dūmų. - Braj, - ji pasakė, - būkim proting;, gerai? 
Aš žinau, ko tu čia atėjai, žinau, ko tu nori prašyti. Šim- 
tąjį kartą. Bet ar tu nesupranti? Lizai būtų dar blogiau, 
jeigu mes liktume drauge. Argi nematai to? 

— Mes galėtume susitaikyti, - pasakė jis. 

— Tik ne po to, kas įvyko, - ji tyliai pasakė. 

— Tai buvo prieš dvejus metus. 

- Tai buvo vakar! - ji piktai pasakė. 

— Kete... 

— Juk ne tave iki šiol naktimis kankina košmarai! - ji 
ėmė šaukti. - Klausyk, aš nenoriu apie tai kalbėti, blo- 
giausia, kad aš turiu tuo gyventi. 

— Bet juk tu neturi gyventi... 

— Ne? Kaip man nusišveisti tą purvą, Braj? 

— Klausyk, tu teisi, nereikia... 

— Kaip man išsivaduoti iš tos smarvės? Kaip man už- 
miršti tą pažeminimą Ir tą... 

— Kete, nekalbėkim apie tai, gerai? Tu žinai, kaip jau- 
tiesi, kai... 

— O tavo draugai policininkai! — ji piktai pasakė ir 
užgesino nuorūką. - O, taip, ponia Riardan, mes taip 
apgailestaujam dėl to, kas įvyko. Bet gal jūs ką nors 
darėte, kad tai išprovokuotumėte? Gal vaikščiojote gun- 
dančia eisena, gal kraipėte klubus, gal purtėte savo?.. 

— Kete, brangioji, prašau, nėra prasmės... 

— Nera jokios prasmės, aišku! Jis išbėga subraižytu 
veidu — ar jūs priešinotės jam, ponia Riardan, ar jūs 
stengėtės išvengti to, kas buvo daroma - ir aš lieku su jo 
prakeiktu vaiku manyje! 

Tyla. 

Spengianti. 

Tylos spengimas. 

Ir vėl tie patys žodžiai. Jo vaikas manyje. Ir po tų 
žodžių tyla. 

Ji vėl siekė savo rankinės. Vėl išsitraukė pakelį ciga- 
rečių. 

— Ir ką gi ta graži airė katalikė mergaitė daro? - klausė 
ji. — Griežtai išauklėta - palaimink mane, Tėve, nes aš 
nusidėjau, - ką gi ji daro? Ji daro abortą, Braj, o paskui 
visą likusį gyvenimą ji praleidžia apimta siaubo. 

Jai iš rankų iškrito dar viena cigaretė. 

Jos rankos drebėjo. 

— Pasižiūrėk! - šaukė ji, - pažiūrėk, ką tu su manimi 
darai. Ar išeisi iš Čia? 

Jis prisiartino jai už nugaros, kai ji ieškojo rankinėje 
žiebtuvėlio. 

— Kete, - pasakė jis. - Kas jau įvyko - įvyko. 

Jis švelniai palietė jos petį. 

— Svarbiausia, kad... 

Ji staigiai atsisuko į jį, jos akys blizgėjo. Dešinėje ran- 
koje ji laikė pistoletą. 

— Iš kur tu jį gavai? - sušuko jis. 

— O iš kur gaunami ginklai šiame mieste? - pasakė ji. — 
Juk esi policininkas, Braj, tai tu ir pasakyk man. 

— Padėk, - jis pasakė. 

— Ne! - Pistoletas drebėjo jos rankoje. - Aš nešiojuosi 
rankinėje dieną ir miegu su juo po pagalve naktį. Jeigu 
bet kuris vyras kada nors prisiartins prie manęs... 

— Bet aš nesu bet kuris vyras, — švelniai pasakė jis. — 
Aš esu aš. 

— Tu esi bet kuris vyras, - pasakė ji. - Neliesk manęs, 
Braj, kitaip ištaškysiu tavo kvailą galvą. 

Jie stovėjo ne daugiau kaip per keturias pėdas ir žiūrėjo 
vienas į kitą. Lyg juos skirtų keturi tūkstančiai mylių. 

— Tai štai į ką jis nutaikytas, - jis pasakė. 

Anksčiau nepagalvojo, į ką ji nusitaikė. Iki šiol ne- 
pagalvojo. 

— Būtent štai į ką ir nutaikytas, - pasakė ji. 

Pistoletas dabar nebedrebėjo. Jis buvo nutaikytas į jo 
galvą. 

Ji nušaus mane, pagalvojo. Jėzau, ji nušaus mane. 

Jie laukė, žiūrėdami vienas į kitą. 

Jis galvojo: „Aš jai svetimas“. 

— Gerai, - pagaliau ištarė jis ir pasuko durų link. 

— Nebeateik daugiau, Braj, - pasakė ji. 

— Neateisiu. 

— Aš to ir noriu. 

— Aš žinau, kad tu to nori. 

Jis palietė durų rankeną. Atidarė duris. 

— Kete, - ištarė, - sėkmės, brangioji. 

Jis žengė į koridorių. 

Ir taip tyliai, kad ji tikriausiai negalėjo jo išgirsti, pa- 
sakė: 

— Sudie, brangioji. - 

Kai suskambėjo telefonas, jis skutosi. Veidrodyje matė 
muilo putomis išteptą veidą ir kambarį už savęs. Viengulė 
lova. Subraižyta komoda. Plika elektros lemputė, kabanti 
viduryje kambario. Suplyšusi užuolaida ant lango. Dar 
viena elektros lemputė virš kriauklės. Jo putomis muilinas 
veidas, skustuvas rankoje. Padėjęs skustuvą ant kriauk- 
lės, nuėjo prie telefono. 

— Alio! - atsiliepė. 

— Sveikas, čia Sendi. 

Jis linktelėjo galva. 

— Sveika, Sendi, - pasakė. Praėjusį vakarą, kai išėjo iš 
Ketės, jis per daug išgėrė. Gerokai per daug. Burnoje 
buvo sausa, tarsi pripilta smėlio. Jo akys buvo pasru- 
vusios krauju. Pirmadienio ryto pagirios. Jas itin paaštri- 
no geras penktadalis butelio burbono. Jis nenorėjo kal- 
bėtis su Sendi Sanderson. Jis nenorėjo su niekuo kalbėtis. 
Tai buvo jo laisva diena. Jis planavo nueiti į biblioteką 
pasiskaityti laikraščių apie nežinomąjį arabą, kuris buvo 
nušautas oro uoste „La Guardia“ ir išgaravo, Dievas 

žino, kur. Jis planavo apsilankyti Luis ir Dodžo advokatų 
kontoroje. Po to planavo sugrįžti į viešbutį ir pabaigti 
likusį burboną. 

Ta byla jam ėmė kelti fizinį skausmą. 

Jis nežinojo, ką D'Anuncijus turi bendra su arabų, 
kuriam buvo į krūtinę suvaryta tiek daug kulkų ir kurio 
kūnas buvo pagrobtas iš mėsos furgono pakeliui į la- 
voninę. Jis nežinojo, ką D'Anuncijaus nužudymas turi 
bendra su jo advokato Piterio Dodžo nužudymu. Ad- 
vokatas buvo nudurtas Centrinio parko vakarinėje dalyje 
tą pačią dieną, kai pavalgė priešpiečius „Luna Mare“ 
restorane. 

— Man taip sunku buvo tave rasti, - pasakė Sendi. 

— Man laisva diena, - paaiškino jis. 

— Kas tas vyriškis nuovadoje, kuris visą laiką mane 
vadino Jūsų Šviesybe? 

— Tai turbūt Aleksas Ruisas. 

— Tol man nesakė namų telefono numerio, kol ne- 
paaiškinau, kad užsiimi mano vagystės byla. Nemanau, 
kad jis manimi patikėjo. 

— Bet numerį jis tau pasakė. 

— Pasakė. O kur yra „Lorimaro“ viešbutis? 

— Dvidešimt šeštoji ir Brodvėjus. 

— Skamba žavingai. 

— O taip, neblogai. 

Abu ilgai tylėjo. 

— Skambinu todėl, kad... - pradėjo ji, kiek padvejoju- 
si. - Taip išeina, kad aš visada tau teisinuosi. - Vėl ilga 
pauzė. - Atleisk dėl to vakaro. 

— Na, man reikėjo paskambinti prieš ateinant, bet... 

— Žinau. Nėra telefono. Šiaip ar taip, atleisk. 

— Tai mano kaltė, - pasakė jis. 

Ir kurių velnių jis atsiprašinėja? Juk tai ji buvo kažką 
atsivedusi pas save. Šūdas, galvojo jis. 

- Štai ir vėl mes, - kalbėjo ji, - teisinamės vienas kitam. 
Pasidalykime kaltę lygiomis, gerai? Ir daugiau be at- 
siprašymų. 

— Gerai, - pritarė jis. 

Ir vėl ilga tyla. O kas dabar? Jis galvojo. Na, eik nuo 
telefono, ledi. Mano visas veidas muiluotas. 

— Ar nenorėtum vėliau išgerti? 

Jis paabejojo. Gūžtelėjo pečiais. 

— Gerai, - pasakė. 

— Pas tave ar pas mane? 

— Ar atsisakai „Ringo“? 

— Jau kartą ten laukiau, - pasakė ji. - Tada pas mane 
šeštą, gerai? 

Jis vos nepasakė „užmiršk“. Bet vietoj to tarė: 

— Atsinešiu vyno. 

— Dėl vyno nesirūpink, tik atsinešk prožektorių, - pa- 
sakė Sendi. - Iki pasimatymo. 

Linijoje spragtelėjo. Jis pažiūrėjo į ragelį. 

Papurtė galvą, padėjo ragelį ir nuėjo prie kriauklės. 

Ilgai žiūrėjo į save veidrodyje. 

Paskui vėl pradėjo skustis. 


Jam nepavyko susitikti su Filipa Luis tą dieną beveik 
iki antros valandos. Po pakartotinių skambučių į Luis ir 
Dodžo advokatų kontorą jis išgirdo tik tiek, kad įstaigoje 
jos dabar nėra ir nebus, kol pasibaigs priešpiečiai. Savo 
priešpiečius jis praleido Keturiasdešimt antrosios gatvės 
bibliotekoje, skaitinėdamas praėjusios savaitės laikraščius. 

Laikraščio Times straipsnyje apie žuvusį arabą nebuvo 
parašyta nieko, ko jis iki šiol nežinojo. Nenustatytas 

žmogus šovė oro uoste „La Guardia“, kūnas pagrobtas 
iš greitosios pagalbos mašinos pakeliui į Centrinę Kvynso 
ligoninę. Ilgoka istorija, bet užkišta praėjusio pirma- 
dienio laikraščio gale. Tiek Post, tiek News buvo smul- 
kiau aprašę šaudymą bei kūno pagrobimą vėliau. ARABO 
NUŽUDYMO PASLAPTIS vadinosi straipsnis News. ARABAS 
NUŽUDYTAS, LAVONAS PAGROBTAS trimitavo Post pava- 
dinimas. Dabar abu laikraščius turėdamas prieš save, jis 
prisiminė, kad matė juos praėjusį pirmadienį. Bet tą rytą 
prasidėjo Jurgenso teismo procesas, ir jis buvo per daug 
užsiėmęs, kad galėtų skaityti kokį nors laikraštį. O tą 
naktį, žinoma, jis būtų pagavęs D'Anuncijaus žudiką. Šia- 
me mieste lavonai krisdavo aplink tave kaip šaltas lietus. 
Policininkui tereikėjo skėčio, ir daugiau nieko. Jis tikėjosi, 
kad netrukus tą istoriją pirmuosiuose puslapiuose aprašys 
ir Time, 11 Newsweek. Naujutėlė istorija kaip ši, jis ste- 
bėjosi, kaip ji dar neišgarsinta. Jis dažnai galvodavo, ar 
tik Time ir Newsweek nėra slapti partneriai. Jeigu ne, tai 
kaip galima paaiškinti, kad tokie patys straipsniai spaus- 
dinami pirmuosiuose puslapiuose savaitė po savaitės netgi 
tada, kai numeriai nėra griežtai teminiai. Kartais pasaulis 
Riardanui tapdavo per sunkus. Kartais jis galvodavo, kad 
visa tai yra tik didelis šūdinas sąmokslas. 

Jeigu, pavyzdžiui, senatotius Beilis iš tikrųjų pietavo 
su nežinomu arabu jo nužudymo naktį, kodėl jis nepa- 
sisiūlė jį atpažinti? 

O gal buvo du arabai tame devintos valandos lėktuve 
iš Vašingtono? 

Arba trys? Arba visas tuzinas? 

Nė vienas ne tas, kurį nušovė. 

Betgi Beilis jo paklausė: „Kaip, velniai griebtų, jūs 
nustatėte tą ryšį?“ 

O paskui jis pridėjo: „Tarp to, kas atsitiko oro uoste 
„La Guardia“, ir manęs“. 

Jie kalbėjosi apie žmogžudystę. Jie kalbėjosi apie arabą. 

Taigi Beilis paminėjo „La Guardia“. 

O dabar paaiškėjo, kad arabas buvo nušautas „La 
Guardia“, ir jo kūnas iki šiol tebeplaukioja kažkur ap- 
linkui, o Beilis nieko apie nieką nežinojo. 

Šūdinas visuotinis sąmokslas. 

Riardanas mieliau būtų gaudęs vagišių. 

Jis sėdėjo laukiamajame kambaryje, kai atėjo Filipa 
Luis. Patraukli moteris, kiek vyresnė nei trisdešimties, 
spėjo jis. Apsivilkusi pilką apsiaustą ant puošnaus, pilko 
kostiumėlio. Jis prisistatė, paaiškino, ko čia atėjęs, ir ji — 
tuojau pat pasižiūrėjo į laikrodį. Mandagiai, bet ne per 
daug entuziastingai pakvietė jį į kabinetą. Sėdėdama prie 
rašomojo stalo, - standžiai sušukuoti šviesūs plaukai, 
raudoni auskarai, mėlynos akys, - ji klausėsi, kaip jis 
aiškino, kad tiria nužudymą, kuris galbūt siejasi su Piterio 
Dodžo nužudymu. 

— Net dabar, - pasakė ji, - sunku priprasti prie žodžio 
nužudymas. Tai mus visus čia pritrenkė. Aš neabejoju, 
kad jūs suprantate. - Jis atrodė tokios nepaprastos nuo- 
taikos tą dieną, - tęsė ji tuo pačiu kažkokiu nosiniu balsu 
tardama žodžius pro gražią riestą nosytę. - Savaitgalį jis 
buvo išvykęs slidinėti, jei neklystu, į Vermontą-Stratoną. 
Piteris buvo aistringas slidininkas. Jis grįžo pirmadienio 
rytą ir apie nieką daugiau nekalbėjo, tik apie tai, kokios 
ten nuostabios sąlygos. Purus sniegas, saulė... Ar jūs 
slidinėjate, pone Riardanai? 

— Ne. 

— Puikus sportas, - pasakė jis. 

— Ar jums žinoma, kas užsakė jam priešpiečius tą dieną? 

— Na, aš manyčiau, jo sekretorė. 

— Restorane „Luna Mare“? 

— Taip. Jis mėgo itališką maistą. 

— O kada jis parėjo? 

— Apie antrą. Ir tuoj pat išskubėjo vėl. 

— O! Ir kurgi jis išėjo? 

Filipa svyravo. 

— Kažin ar turėčiau jums apie tai sakyti. 

— Kodėl ne? 

— Tai buvo asmeninis reikalas. 

— Moteris? 

— Ne, ne, - pasakė ji ir nusišypsojo. 

— Tai kas tada? Tą vakarą buvo nužudytas žmogus, 
panele Luis. Viskas, ką jūs man pasakysite... 

— Na, aš jau pasakojau sekliui Vaismanui viską, ką jis 
norėjo žinoti. 

— Bet tuo metu seklys Vaismanas dar neturėjo visų 
faktų. 

— Kokių faktų? - paklausė ji. 

— Viena, - pasakė Riardanas ir ėmė juos vardyti, lenk- 
damas kairiosios rankos pirštus. - Ponas Dodžas valgė 
priešpiečius tą dieną restorane, kuris vadinasi „Luna 
Mare“. Mano žiniomis, jūsų firma pasirašė to restorano 
pirkimo sutartį. 

— Taip, teisingai. Tą padarė Piteris. 

— Gerai, antra. Jį nužudė tą vakarą maždaug tarp šešių 
ir pusės septynių, greičiausiai trys vyrai, kurie vairavo 
rudą „Mercedes-Benz“. Trečia, maždaug po valandos 
buvo nužudytas „Luna Mare“ savininkas, ir tą padarė 
du vyrai, kurie išlipo iš rudo „Mercedes-Benz“. Aš ieškau 
sąryšio, panele Luis. Piteris Dodžas buvo D'Anuncijaus 
advokatas, bet koks tarp to sąryšis? 

— Tai, kur jis lankėsi tą dieną, neturi nieko bendra su 
nužudymu. 

— Iš kur jūs tai žinote? 

— Nei su tuo žmogum, kuriam priklausė „Luna Mare“. 

— Apie tai leiskite spręsti man, gerai? 

— Manau, tai apskritai neturi sąryšio su tuo, ko jūs 
ieškote. 

— Kurjis lankėsi, panele Luis? Malonėkite man pasakyti. 

Filipa atsiduso. 

— Tai tik... jis patikėjo man šį dalyką ir kažin ar aš 
turiu atskleisti... 

— Ką jis patikėjo? 

Filipa atsakė labai negreitai. Riardanas laukė. 

— Kad pirko keletą sidabro kontraktų. 

— Keletą ko? 

— Sidabro kontraktų. Štai kur jis buvo. Pirkti sidabro 
kontraktų. 

— Nežinau, ką tai reiškia. 

— Jis pirko sidabro kontraktų, pone Riardanai. Daug 
ir ilgalaikių. 

— Aš vis tiek ne... 

— Tai reiškia, kad jis tikėjosi gauti didelį pelną. 

— Ar tai ir yra ta paslaptis, kurią jums patikėjo? 

— Taip. Kad jis nusipirko kontraktų. 

— Tų sidabro kontraktų. 

— Taip. Jis paragino ir mane padaryti tą patį. 

— Vadinasi, jis padarė jums savotišką protekciją? 

— Tebūnie taip, jeigu norite. 

— Nusipirkti sidabro kontraktų. 

— Taip. Daug ir ilgalaikių. 

— Man atrodo, aš žinau, ką reiškia daug... 

— Na, taip, didelį kiekį. 

— Bet ką reiškia :Igalaikiai? 

— Na, pareikalautų šiek tiek laiko, kol išaiškinčiau, — 
pasakė Filipa ir pasižiūrėjo į laikrodį. - Atleiskite, bet aš 
jau vėluoju į sutartą susitikimą mieste. Matote, kai žmo- 
gus perka pagal išankstinį užsakymą. Galima pirkti pagal 
ateities kontraktus, suprantate. Sidabras yra tokia pati 
plataus vartojimo prekė kaip ir sojos pupelės, kiaulių 
skrandžiai, grūdai... iš tikrųjų, atsiprašau, aš turiu eiti. 

— Dar vienas klausimas, - pasakė Riardanas. - Kur jis 
pirko šiuos kontraktus? 

— Rotšteino ir Felpso firmoje, - atsakė Filipa. 


Šviesiaplaukė, mėlynakė Rotšteino ir Felpso firmos 
sekretorė sėdėjo prie komutatoriaus. Pamatęs ją, Riar- 
danas pagalvojo, kodėl visos moterys pasaulyje yra švie- 
siaplaukės ir mėlynakės, kai tavo šviesiaplaukė, mėlynakė 
žmona tave palieka. Na, Sendi ne tokia, prisiminė jis. 
Molio spalvos akys, šviesiai rudo atspalvio plaukai. Bet 
Sendi turi draugą, kurį priėmė į savo lovą. 

— Rotšteino ir Felpso kontora, laba diena, - kažkam pa- 
sakė sekretorė. - Vieną minutę. - Ji paspaudė mygtuką ir 
pasižiūrėjo į Riardaną. - Taip, sere, kuo galiu jums padėti? 

— Seklys Riardanas, Penktoji policijos nuovada, - jis 
pasakė, blykstelėdamas policininko ženklu. - Norėčiau 
pamatyti arba poną Rotšteiną, arba poną Felpsą. 

— Pono Rotšteino dabar kaip tik nėra, - pasakė sek- 
retorė. —- Minutėlę, sere, aš pažiūrėsiu, ar laisvas ponas 
Felpsas. - Ji paspaudė kitą mygtuką. - Alisa, - pasakė, - 
čia yra seklys, nori pamatyti poną Felpsą. - Ji kiek pasi- 
klausė, paskui tarė: - Jis nepasakė. - Pasiklausė vėl. — 
Gerai, - tarė ji ir atsisuko į Riardaną. - Koridoriumi iki 
galo, sere, ir ten pro duris. 

Atidaręs duris Riardanas atsidūrė smėlio spalva dažy- 
tame koridoriuje, neryškiai apšviestame iš viršaus. Jis 
nuėjo prie stalo koridoriaus gale ir pagyvenusiai moteriai 
vėl parodė savo policininko ženklą. 

— Seklys Riardanas, - pasakė jis. - Pas poną Felpsą. 

— Taip, sere, prašom užeiti. 

Jis priėjo prie durų, kurias ji nurodė, pasibeldė ir ati- 
darė. Prie stalo sėdėjo apkūnus, neaukštas vyras, prie 
ausies laikydamas telefono ragelį. Tamsus kostiumas, 
atlaisvintas kaklaraištis, baltų marškinių viršutinė sagutė 
atsegta. 

— Keturi centai už svarą, - kalbėjo jis ir mostu parodė 
į kėdę. - Aštuoniasdešimt aštuoni doleriai už toną, - jis 
pasakė ir pasiklausė. - Gerai, paskambink man. - Jis 
padėjo ragelį, atsistojo ir ištiesė ranką. 

— Atleiskite, - pasakė jis. Riardanas paspaudė jam 
ranką. Delnas buvo drėgnas. - Kuo galiu jums padėti, 
pone Riardanai? Prašom sėstis. 

Riardanas atsisėdo. Jis išsiėmė savo užrašų knygutę. 

— Praėjusio pirmadienio naktį buvo nužudytas žmogus, 
vardu Piteris Dodžas, - pasakė jis. - Ar jūs jį pažįstate? 

— Piterį Dodžą? Ne. 

— Jo partnerė - moteris, vardu Filipa Luis, - tvirtina, 
kad nužudymo dieną su jūsų firma jis sudarė keletą san- 
dorių. 

Felpsas papurtė galvą. 

— Nepamenu jo pavardės tarp mūsų klientų. 

— Jis pirko sidabrą. 

— O! Tikrai? 

Akys iškart pagyvėjo. 

— Pasak panelės Luis, sidabro kontraktus... - Jis žvilg- 
telėjo į užrašų knygutę. 

— Visiškai galimas dalykas, - pasakė Felpsas ir tuoj pat 
pakėlė telefono ragelį, paspaudė mygtuką, įtaisytą apa- 
rate, ir pasakė: 

— Alisa, prašom patikrinti... - Jis pakėlė akis į Riar- 
daną. - Kada, jūs sakote, tai buvo? 

— Praėjusį pirmadienį. Penkioliktą. 

— ...pirmadienio lankytojų sąrašą, - Felpsas pasakė į 
ragelį. - Ir skambtelėk Džinei dėl pono Rotšteino priėmi- 
mų grafiko. Sužinok, ką jis buvo paskyręs tai dienai, 
supratai? Ačiū, - jis pasakė ir padėjo ragelį. 

— Jūs pats nepardavėte tų kontraktų, tiesa? - paklausė 
Riardanas. 

— Ne. Bet mano partneris galėjo parduoti. Aš dabar 
šitai ir tikrinu. 

— Ar tai būtų buvę kas nors nepaprasta, pone Felpsai? 
Pirkti tuos sidabro kontraktus. 

— Kasdienis reiškinys, - atsakė Felpsas. 

Akys vėl budrios. Balsas visiškai nerūpestingas. 

Skambtelėjo telefonas. Jis nukėlė ragelį. 

— Taip? - pasakė ir pasiklausė. - A-ha. A-ha. Gerai, 
ačiū, — jis padėjo ragelį. - Taip, žmogus, vardu Piteris 
Dodžas, buvo čia praėjusio pirmadienio popietę, - pa- 
aiškino Riardanui. - Lovelas su juo kalbėjosi. Mano 
partneris, Lovelas Rotšteinas. 

— Ar jis pirko sidabro kontraktų? 

— Atleiskit, bet aš negaliu pasakyti, - atsakė Felpsas. — 
Jeigu jis kalbėjosi su Lovelu asmeniškai, tiktai Lovelas 
gali žinoti, ką iš sidabro jis įsigijo. 

— Kur galėčiau rasti jūsų partnerį? - paklausė Riar- 
danas. 

— Jo nebus visą popietę. Gal galėtumėte pamėginti ry- 
toj rytą? 

— Būtinai, - pasakė Riardanas ir kiek patylėjo. - Pone 
Felpsai... o ką reiškia pirkti „daug“? 

— Na, - tarė Felpsas, - man atrodo, tai priklauso nuo 
to, kiek gali išleisti pinigų. 


Jie sėdėjo Kidų rudojo smiltainio svetainėje Septynias- 
dešimt pirmosios gatvės rytinėje dalyje. 

Lovelas Rotšteinas ir visi trys Kidų šeimos palikuonys. 

— Turiu jums pasakyti, - kalbėjo Rotšteinas, - aš su- 
sirūpinęs. Aš nežinau, ar jūsų tėvo mirtis gali pakeisti 
planus. 

— Niekas nepasikeitė, - pasakė Olivija. 

— Na, tada puiku. Vadinasi, mes turime elgtis su tais 
pirkimais kaip numatyta, tiesa? 

— Taip, - tarė Olivija. 

— Mes turime tuos pinigus slaptoje sąskaitoje... 

— Gerai. 

— Iš kurios Džo arba aš galime paimti čekius, jei reikės. 
Kaina truputį šoktelėjo, ir mes pajutome šiokį tokį ne- 
rimą, bet iki šiol niekas nerodo panikos. 

— Kiek dar yra toje sąskaitoje? - paklausė Olivija. 

— O, aš turėčiau tai patikrinti, — atsakė Rotšteinas. — 
Kiek pamenu, iki penktadienio vakaro buvome nupirkę 
apie tris tūkstančius kontraktų. Sakyčiau, kad dar turime 
truputį daugiau nei keturis milijonus, maždaug. 

Olivija linktelėjo galva. 

- Ir dar, noriu pareikšti užuojautą dėl jūsų tėvo mirties. 
Tikiuosi, laidotuvės vyks Fynikse. 

— Jo kūnas jau kremuotas, - pasakė Olivija. 

— O, tai... tai štai kaip, - išmikčiojo Rotšteinas. - Na, 
aš... matote, mudu su Džo numatėme išskristi... 

— Nebūtina, - pasakė Olivija. 

— Na, žinoma, - pasakė Rotšteinas, linktelėdamas galva. 

Visi pasijuto nesmagiai ir tylėjo. 

Jis apsivilko paltą ir užsidėjo skrybėlę. 

- Sardžai, - pasakė. Paskui paspaudė Džesikos ranką. - 
Panele Kid, - pasakė. - Buvo malonu susitikti, Olivija. 

Jis nuėjo prie lauko durų. Visi svetainėje tylėjo, kol 
užsidarė durys. 

— Ką tu perki? - paklausė Džesika. - Apie kokį grafiką 
jūs kalbėjote? 

— Sužinosi trečiadienį vakare, - pasakė Olivija ir užsi- 
metė audinių kailinius. 

— Tėtis man būtų pasakęs dabar, - tarė Džesika. 

— Aš nuoširdžiai tuo abejoju. Šiaip ar taip, jis dabar 
miręs, Džesika. Dabar vadovauju aš. Niekada to neuž- 
miršk. — Ji nuėjo prie lauko durų. - Pasimatysim vieš- 
butyje, Sardžai, - pasakė ji ir išėjo. 

— Kalė, - tarė Džesika. 

— Na, - pasakė Sardžas, - dabar jai begalė rūpesčių. 

— Papasakok man apie tai. 

— Ne. 

— Ar nenorėtum išgerti? Aš ketinu tai padaryti. 

— Aš manau, - pasakė jis. 

— Ko tu norėtum? Ar žinai, kaip sumaišyti martinį? 

— Aš manau. | 

— Nemanyk taip sušiktai daug, Sardžai. Tu arba žinai, 
kaip sumaišyti... 

— Aš žinau, kaip jį sumaišyti. 

— Tada ir sumaišyk du, - pasakė Džesika. 

Jis nuėjo prie baro. Ji žiūrėjo, kaip jis surado butelį 
„Befeater“ ir vermuto ir, įkišęs ranką į ledo kibirėlį, pra- 
dėjo dėti kubelius į ąsotį. 

— Padaryk jį labai sausą, - pasakė ji. 

— Gerai. 

— Aš pažįstu žmogų, kuris žino sauso martinio paslap- 
tį, - pasakė ji. - Tą žmogų sutikau Akapulke. Ką jis daro, 
tai... 

— Nenoriu girdėti apie tavo draugužius, - tarė Sardžas. 

— Tai ne draugužis, jis tiesiog žmogus, su kuriuo aš 
susipažinau. O kodėl? - ji staiga paklausė. - Ar mano 
draugužiai tau kelia pavydą? 

— Ne, jie man nekelia pavydo. 

— Kelia. Galiu lažintis, kad kelia, - pasakė ji ir išsišie- 
pė. - O žinai, ką jis daro, kai nusiperka stiklainį alyvų? 
Jis išpila visą vandenį, visą tą sūrų vandenį iš ten, su- 
pranti? Ir pripila į tą stiklainį vermuto. Vietoj vandens. 
Ir leidžia alyvoms prisigerti vermuto. Paskui, maišydamas 
martinį, jis naudoja džiną, o vietoj vermuto įmeta į jį 
vieną alyvą. Žinai, tą, prisisunkusią vermuto. 

— Aha. 

— Tada martinis būna labai sausas. 

— Aha. 

— Man reikėtų turėti stiklainį tokių alyvų. 

— O ką tu darytum, jeigu labiau patiktų įvairių gėri- 
mų mišinys? — paklausė Sardžas. 

— Neužduok man sunkių klausimų, - atsakė Džesika. 

Dabar jis pylė iš ąsočio. Priėjo prie jos ir padavė vieną 
taurę. 

— Dėkoju, - pasakė ji. - Už didįjį sandorį, kad ir koks 
jis būtų. 

Ji gurkštelėjo gėrimo. 

— Mmm, geras, - pasakė, - tu iš tiesų moki pagaminti 
martinį. 

— Aš tau sakiau, kad moku. 

— O ar moki užkurti židinį? 

— Turėsiu tuojau išeiti. 

— Niekas neprašo, kad pasiliktum. Aš tik paklausiau, 
ar tu moki užkurti židinį. 

— Žinoma, kad moku užkurti židinį. Visi moka užkurti 
židinį. 

— Bet ne aš, - pasakė ji. - Užkurk man židinį, Sardžai. 

Jis atsiduso ir nuėjo prie židinio. 

— Vargšas išnaudojamas brolelis, - tarė ji. - Pasakyk 
man, ką mes perkam, kad toks ša ša. 

— Ne, - atkirto jis. 

— Reikia po malkomis padėti popieriaus, - pasakė ji. 

- Žinau. 

— Nematau, kad naudotum popierių. 

— Aš visada dedu popierių paskiausia. 

Ji žiūrėjo, kaip jis krauna malkas židinyje virš pakuros, 
jas gražiai sukryžiuodamas. 

— Taip tvarkingai, - tarstelėjo ji. 

— Jeigu nori, kad gerai degtų, turi teisingai sudėti mal- 
kas, - paaiškino jis. 

— O Dieve, tu esi toks geras malkų krovėjas, - pasakė 
ji. - O kada tu įdėsi popierių? 

— Dabar, - tarė jis ir ilgomis juostomis ėmė plėšyti 
sekmadieninį Times. 

— Juk tu plėšai straipsnį apie tėtę. Maniau, kad po- 
pierių tik sugniaužysi, o ne plėšysi jį. 

— Man labiau patinka plėšyti, - pasakė jis. 

Jis brūkštelėjo degtuką ir palaikė jį po grotelėmis. 

— Tikiuosi, čia gera trauka, - tarė jis. 

— Niekada nesiskundžiau, - atsakė ji. 

Popierius užsidegė. 

— Keturi penkiasdešimt vienas pagal Farenheitą, - pa- 
sakė jis. 

— Ką? 

— Popieriaus užsidegimo temperatūra. Buvo toks Rė- 
jaus Bredberio apsakymas. 

— O kas tas Rėjus Bredberis? 

— Užmiršk jį, - pasakė jis. 

— Papasakok man apie tą sandorį, - vėl prašė ji. 

— Sužinosi ketvirtadienį. 

Prakuros įsidegė 

— Turėtum nusipirkti smalingųjų Džordžijos malkų. 

- O kam? 

— Gerai dega. | 

— Šitos irgi gana geros, - pasakė ji. - Ateik čia pasėdėti 
prie manęs, Sardžai. 

— Turiu eiti, manęs laukia Olivija. 

— Šūdas ta Olivija, - tarė Džesika. - Sėskis čia, sušilk 
kojų pirštus. 

Ji nusiavė batukus ir ištiesė kojas prie ugnies. 

— Mmm, - pasakė. 

Jis atsisėdo šalia jos. 

— Na, pasakyk, - vėl pradėjo ji. 

— Negaliu. Liaukis klausinėti, Džes. - 

— Kodėl negali? 

— Nes per daug pastatyta ant kortos. 

— Kiek? Mmm, tai gera karšta ugnelė, - džiaugėsi ji. 

— Milijonai, - pasakė jis. - Milijardai. Po to, kai pra- 
sidės. 

— Kas prasidės? 

— Na, nekreipk dėmesio, - tarė jis. 

— Tu užkuri gerą ugnį, - pasakė ji ir staiga sukikeno. - 
Tu sukeli didelę ugnį, Sardžai. 

Jis linktelėjo. 

— Tu nesupratai to, - pasakė ji. 

— Ko nesupratau? 

— Ką aš ką tik pasakiau. Apie didelę ugnį. 

— Ne. O ką tai reiškia? Ką reikia suprasti? 

— Ar žinai, ką reiškia sukelti didelę ugnį? 

— Ne. 

— Kaip gaila, - pasakė ji. - Ar dar liko šito ąsotyje? 

— Truputį. 

— Įpilk man dar vieną. 

— O paskui aš jau eisiu, - pakildamas tarė jis. 

— Papasakok man apie sandorį. 

— Negaliu. 

— Vis paslaptys, paslaptys, - nusišypsojo ji. 

Jis paėmė jos stiklinę ir nuėjo prie baro. Įpylė. Židinyje 
traškėjo ugnis. Atnešė stiklinę ir padavė jai. 

— Sėskis. Pasėdėk prie savo sesutės, Sardžai. Ir pasakyk 
jai, kas ta didžioji paslaptis. 

— Aš negaliu, Džesi. Ir prašau, nustok klausinėti. 

— Sėskis, - pasakė ji, sulenkdamas kojas po savimi. 
Apšviesti liepsnos, blizgėjo jos glotnūs keliai. Jis atsisėdo 
šalia. 

— Pasakyk man tą didžiąją paslaptį. 

— Neisi, kol nepasakysi man tos didžiosios paslapties. 

— Nėra jokių būdų įtikinti mane, kad... 

— Yra vienas būdas, - pasakė ji. - Pasislink, aš noriu 
Išsitiesti. 

— Gali tiestis ant visos sofos, - pasakė jis, - aš išeinu. 

— Ne, Sardžai, - prašė ji, - dar neišeik. 

— Na... 

Ji pasislinko, ištiesė kojas ir padėjo galvą jam į sterblę. 

- Pasakyk, - prašė 

— Olivija mane užmuštų, - pasakė jis. 

— Tu jau anksčiau buvai užmuštas, - ji pasakė. - Už 
tai, kad sužinojai mano paslaptis. 

— Apie ką tu kalbi? 

— Tą kartą vonioje. Prisimeni? 

— Prisimenu. 

— Aš vonioje, nuogutėlė, o tu sėdi ant unitazo dangčio. 

— Prisimenu. 

— Tėtis gerokai tave prilupo, - ji pasakė. 

Jis linktelėjo galva. 

— Ar nusipelnei to? 

— Ne, - nusišypsojo jis. 

— Nusipelnei, melagi, - kalbėjo ji ir perkėlė galvą jam 
ant šlaunų. - O ar prisimeni kitą kartą? 

— Kokį kitą kartą? - paklausė jis ir tuoj pat atsiminė. 

— Kai mes dar buvome vaikai. Irgi vonioje. Argi tu 
neprisimeni? 

— Aš turiu eiti, - pasakė jis. 

— Kai aš tavęs paklausiau, ar jos ne per mažos? 

— Man rodos, prisimenu. 

— Einu lažybų, kad tu prisimeni, - pasakė ji. - Jos tikrai 
buvo per mažos, juk man buvo tik trylika metų. - Ji 
pakreipė galvą ir pažiūrėjo aukštyn į jį. - Tau pasistojo, 
Sardžai. 

— Ne. 

— Taip. Aš mačiau. 

— Tu klysti. 

— Aš mačiau. 

— Ne. 

— Jos tikrai buvo mažos, - pakartojo ji. - Bet užtai 
dabar ne, - pasakė ir vėl perkėlė galvą į sterblę. - Vaje- 
tau, — tarė ji. 

— Kas? - paklausė jis. 

— Tu žinai kas, - atsakė. 

— Džesi... 

— Mmm, - atsiliepė ji. 

— Džesi... 

— Ramiai, - ji pasakė. - Pasėdėk ramiai, Sardžai. Pasė- 
dėk ramiai... ir pasakyk, kokia ta didžioji paslaptis. 


Iš Džozefo Felpso buto Saton Pleise Yst Riverio upės 
viduryje buvo matyti Delakorto fontanas. Felpsui atrodė, 
kad tas prakeiktas fontanas, spjaudydamas vandens 
čiurkšlės į orą, menkino aplinkos vertę, kaip koks gais- 
rininkų hidrantas, purškiąs Šipšed Bei gatvėje. Jo žmona 
galvojo, kad fontanas „jaudinantis“. Ji laikė „jaudinan- 
čiais“ daugelį tokių dalykų, kurie Felpsui atrodė arba 
neįdomūs, arba kvaili. „Jaudinantis“ buvo mėgstamiau- 
sias jo žmonos žodis. Dižono garstyčios, ir tos jai buvo 
„Jaudinančios“. Vienintelis jaudinantis dalykas, dėl kurio 
su Kite sutikdavo ir Felpsas, buvo jos krūtys. Kitė turė- 
jo milžiniškas krūtis. „Ar esi matęs kada nors tokias 
jaudinančias krūtis?“ — klausdavo ji. Jis sutikdavo. Jos 
tikrai buvo jaudinančios. Bet ji vartodavo tą žodį norė- 
dama pasakyti nuostabus ar nepaprastas, ar patraukian- 
tis dėmesį, todėl jai ir saulėlydis buvo jaudinantis, ir 
restoranas buvo jaudinantis, ir Bethoveno sonata buvo 
jaudinanti, ir netgi tas prakeiktas Delakorto fontanas 
buvo jaudinantis. Jis galvojo, kad krūtys buvo jaudi- 
nančios todėl, kad jaudindavo. Pilnos ir apvalios, kietos 
ir baltos kaip perlas, su dideliais rausvais speneliais. Jau- 
dinančios. 

Tą vakarą geriant kokteilius Kitė vilkėjo suknelę su 
didele iškirpte, kuri puikiai apnuogino jos krūtis. Jie 
vieni sėdėjo svetainėje, langais į Yst Riverio pusę, kur 

spjaudydavo į orą tas prakeiktas Delakorto fontanas. 
Prakeiktasis fontanas Delakortui tikriausiai kainavo mi- 
lijonus dolerių. Manoma, kad tuomet, gaudamas gerus 
pinigus už knygas minkštais viršeliais, jis tai galėjo sau 
leisti. Juodi Kitės plaukai buvo apkirpti trikampiu. Kitė 
buvo rudaakė. Kitė turėjo nuostabias krūtis ir nosį, kurią 
išsirinko iš dr. Džerardžio įmanomų nosių katalogų. 

— Na, ar išsirinkai sau nosį? —- paklausė Felpsas tą 
dieną, kai ji prieš trejetą metų grįžo iš daktaro kabineto. 

— Kaip keista, - pasakė jinai tada. - Apgailestauju, kad 
tau visa tai nekelia tokio entuziazmo kaip man. 

Kreminis Kitės krūtų viršus veržėsi pro juodos suknelės 
iškirptę. Dešinioji ranka, plačiai išskėstais pirštais, ramiai 
ilsėjosi ant kairiosios krūties. Ant kokteilių staliuko gu- 
lėjo keli reklaminiai kelionių lankstinukai. 

— Pamaniau apie tris dienas Gvadelupoje, - pasakė ji, — 
ketvirtąją išvykstant į Martiniką, kur, tikiuosi, bus jau- 
dinanti gamta. Jeigu išvyktume Naujųjų metų dieną... 

Sučirškė telefonas. 

— Šūdas! — pasakė Kitė. 

— Atleisk, - pasakė Felpsas ir pakilo nuo kušetės. 

— Prašau, kalbėk trumpai, Džo, - tarė ji. - Man iš tiesų 
su tavimi reikia visa tai aptarti. 

Telefonas čirškė nesustodamas. Felpsas nuėjo į ka- 
binetą ir pakėlė ragelį. 

— Alio! 

— Džo? Čia Lovelas. 

— Klausau, Lovelai. 

— Man ką tik paskambino iš CFTC, - pasakė Rot- 
šteinas. 

— Ką? Kur tu esi? 

— Aš vis dar kontoroje. 

— Ko jie norėjo? 

— Jie nori mus matyti. 

— Kada? 

— Rytoj. 

— Kuriam galui? 

— Jie nepasakė. 

Kelias akimirkas Felpsas tylėjo. 

— Džo? - tarė Rotšteinas. 

— Jie gavo mūsų pranešimus, - pasakė Felpsas. - Jie 
prašys, kad mes atskleistume? 

— Net jeigu ir taip, mums nėra ko jaudintis, - pasakė 
Rotšteinas. - Tik nedrebink kinkų, viskas paaiškės rytoj, 
supratai? 

— Gerai, - Felpsas pasakė. - Dėkui, kad pranešei. 

Jo ranka, laikiusi telefono ragelį, sušlapo nuo prakaito. 
Jis padėjo ragelį, nusivalė ranką į kelnes ir grįžo į kambarį. 

— Kas čia skambino? - paklausė Kitė. 

— Lovelas. 

— Ko jis norėjo? 

— Nieko tokio, kas nepalauktų ligi ryt ryto, - atsakė 
Felpsas. 

Kitė įsmeigė į jį žvilgsnį. Jis vengė jos žvilgsnio. Paėmė 
savo martinio taurę. Jo ranka drebėjo. 

— Džo? - pasakė ji. | 

— Taip. 

— Ar esi įsivėlęs į ką nors tokio, apie ką man reikėtų 
žinoti? 

— Ne, - atsakė jis. - Į ką nors tokio? Ne. Ką tu turi 
omenyje? 

— Nieko, - atsakė ji, tebelaikydama įsmeigusi į jį akis. 

— Papasakok man apie kelionę, - tarė jis. 


+ 

Už židinio grotelių spragsėjo ilgai degančios anglys. 
Kambarys buvo nušviestas žvakių visiškai taip pat kaip 
pirmąkart, kada buvo užėjęs Riardanas. Jie gėrė jo atsi- 
neštą baltą vyną. Jis spėjo, kad pižama, kuria vilkėjo 
Sendi, vadinosi „poilsiautojos“. Ant sportinių marški- 
nėlių jis buvo apsivilkęs megztinį. Abu sėdėjo prieš židinį 
ant pagalvėlių. Už lango stūgavo žvarbus vėjas. Žiema 
sugrįžo kerštaudama. 

— Kai kalbama apie pinigus, esu idiotas, - pasakė jis, 
— todėl aiškink paprastai. 

— Gerai, - tarė Sendi. - Taigi tu nori sužinoti apie 
ilgalaikius pirkimus. 

— Taip. 

— Priešingai trumpalaikiams pirkimams? 

— Ar yra ir trumpalaikiai? 

— Taip, žinoma, tačiau tu nori paprasčiau, tiesa? 

— Teisybė. 

— Gerai... - ji siurbtelėjo vyno iš savo taurės. - Gerai. 
Tarkime, gegužės mėnesį rengiama apskrities mugė... 

— Kas kas? 

— Mugė. Karvės, kiaulės, viščiukai, pyragai. Žinai. 
Mugė -tai metafora, - pasakė ji. - Kad būtų paprasčiau. 

— Supratau, apskrities mugė kitą gegužę. 

— Teisingai. Dabar gruodis, ir aš susitariau dalyvauti 
mugėje, kur nusisamdžiau kioską, kuriame aš, tarkime, 
pardavinėsiu... bučinius. Po dolerį. 

— Lyg ir per pigiai, - pasakė Riardanas ir nusišypsojo. 

— Dėkoju, tačiau iš tiesų tu pradedi susigaudyti. 

— Nejaugi? 

— Kitą gegužę aš pardavinėsiu bučinius po dolerį už 
vienetą. Bet aš viską apsvarstau ir matau, kad stovės dar 
trys kiti bučinių pardavimo kioskai, todėl man atrodo, 

kad po dolerį už bučinį neatsiras pirkėjų. Gal jie mokės 
po pusę dolerio, gal po ketvirtį?.. 

— Kas tau mokės dešimt centų? - paklausė Riardanas. 

— Visi! - pasakė Sendi. - Man patinka šis pokštas, nes 
tiksliai atskleidžia esmę. Aš nusprendžiu, kad mano buči- 
niai gali būti verti tik dešimties centų. Jeigu aš sudarysiu 
sutartis dabar, parduodama juos dabartine kaina po do- 
lerį už kiekvieną, tiek ir turėsi man mokėti gegužės mė- 
nesį, kai juos pristatysiu. Kitaip tariant, už kiekvieną 
bučinį gausiu devyniasdešimt centų pelno. Supratai? 

— Ne. 

— Ne? - Sendi tarė nustebusi. - Gerai, leisk man paban- 
dyti dar kartą. Aš sudarinėju trumpalaikes pardavimo 
sutartis: tai yra užimu vadinamąją artimą poziciją, kada 
sudarau sutartis ką nors parduoti už kainą, kuri, tikiuosi, 
dabar yra didesnė, negu bus, kai man reikės pristatyti 
prekes. Ir tu sutinki sudaryti sutartis mano bučiniams 
pirkti po dolerį už vienetą gegužės mėnesį. Ar matai skir- 
tumą? Sutartį sudarai dabar, nors gegužę bučiniai te- 
kainuos dešimt centų, bet privalės: man mokėti po dolerį, 
nes kaip tik tokią kainą susitarei. Šiuo atveju parduodu 
per trumpą laiką. Užimu artimą poziciją. 

— Gerai, kokia tada tolima pozicija? 

- Štai tu stovi kitoje kiosko langelio pusėje. Tiksliau, 
stovėsi gegužės mėnesį, nes galvoji, kad aš tokia gei- 
džiama ir graži, tokia gera bučiuotoja, jog tu nusprendi, 
kad mano bučinių kaina gegužės mėnesį, tarkime, pa- 
kils... iki dviejų dolerių už vienetą kaip tik per mugę. 

- Infliacija, - pasakė Riardanas. 

— Nesvarbu, - pasakė Sendi, - svarbiau, kad sudary- 
damas kontraktą pirkti bučinius dabar po dolerį už vie- 
netą tu sutaupysi po dolerį už kiekvieną bučinį, kurį tau 

pristatys gegužę. Iš tiesų taip būtų, jeigu kaina pakiltų, — 
Sendi gūžtelėjo pečiais ir tarė. - Štai taip atrodytų tolima 
pozicija. Ilgalaikis pirkimas. 

— Kitaip tariant, mes abu lošiame iš kainos, kuri bus 
gegužės mėnesį, po penkių mėnesių. 

— Štai kodėl visa tai vadinama ateities kontraktų rinka. 
Mes lažinamės dėl būsimų kainų. 

— Tu lažiniesi, kad kaina kris... 

— Taip, aš apsidraudžiu. Parduodu dabar už aukštesnę 
kainą. 

—- O aš lažinuosi, kad kaina pakils. 

— Kas realiame gyvenime - palikime bučinius - tau per 
penketą mėnesių gali atnešti didžiulę krūvą pinigų. 

Kelias akimirkas Riardanas tylėjo. 

— Vadinasi, jeigu pirkai daug ir toli į ateitį... - pasa- 
kė jis. 

— Tu sudarai sutartis daugybei bučinių ir melsies, kad 
tik kaina pakiltų, - ji plačiai nusišypsojo. - Ir jeigu atsi- 
tiktinai tau pavyko įvaryti rinką į kampą... 

— Ką tai reiškia? 

— Įvaryti į kampą? Tai reiškia, kad tu sudarei sutartis 
su visomis merginomis, kurios pardavinės bučinius. Vi- 
sąs sutartis — visiems bučiniams, kuriuos gausi gegužę. 
Jei kas nors mugėje norės pirkti bučinių, turės derėtis jau 
su tavimi. 

— Nes visos sutartys - mano. 

- Ir visi bučiniai. O jeigu tu jų savininkas, už juos gali 
prašyti, kiek sumanysi. Dolerio, dviejų dolerių, penkių 
dolerių - virš tavęs tik dangus, - ji vėl plačiai nusišypso- 
jo. - Galėsi paimti bučiniais visą pasaulį. 

— Ar kam nors jau tai pavyko? - paklausė Riardanas. 

— Ne bučiniais. 

— O sidabru? 

— Paskutinį kartą tai padarė Anglijos bankas... 1717 
metais. Hantai bandė... 1979? 1980? Ar dar kuriais. 
Šiandien tai beveik neįmanoma. Per daug apribojimų, per 
daug reikalavimų teikti pranešimus ir atskleisti kortas. 
Kur kas saugiau spekuliuoti bučiniais. Ir kur kas pigiau. 

Ji pakėlė vyno taurę. 

Gerdama pro patį taurės kraštą ji žvelgė į jį. 

— Ar... manai, kad galėtum susidomėti, ką? - paklausė 
ji, pastatydama taurę. - Įvyti bučinių rinką į kampą? - ir 
beveik droviai ištarė. - Mano bučinių? 

— Taip, aš... ach... 

— Štai - pavyzdys, - pasakė ji, pasvirusi arčiau jo ir 
įsisiurbdama į lūpas. - Ką manai? 

— Manau, kad mane gali sudominti, - atsakė jis. 

Iš kampinės Nelsono Haido kontoros Pasaulio pre- 
kybos centre galėjai žvelgti žemyn į Bateri Park Sičio 
statybas, o už jų - į Hudzono upę ir Džersio pakrantę. 
Buvo antradienio rytas, gruodžio dvidešimt trečioji, dvi 
dienos prieš šv. Kalėdas, ir statybų, matomų pro langą, 
darbininkai savo sklype pasipuošė Kalėdų eglutę. Nel- 
sono Haido kontoroje nebuvo kalėdinės eglutės. Šiose 
Plataus vartojimo prekių ateities kontraktų prekybos 
komisijos (CFTC) patalpose buvo sienos, apmuštos 
nenusidėvinčiais vilnos ir nailono apmušalais, metali- 
niai baldai ir puikus vaizdas pro langus. Rotšteinas ir 
Felpsas sėdėjo veidu į langus, o Haidas - nugara. Tai 
buvo žilstantis, šešyg dešimtį bebaigiąs, švelnaus balso 
vyras. Felpsas įtarė, kad švelnios jo manieros slėpė įta- 
rumą ir klastą. Jis stebėjo, kaip Haidas nerūpestingai 
vertė popierių krūvą ant savo stalo. Rotšteinas taip pat 
stebėjo. 

— Koks eismas gatvėje? - pasiteiravo Haidas. - Didelė 
grūstis? 

— Truputį paėjėjome, - atsakė Rotšteinas, - sustojome 
už kampo. 

— Nuoširdžiai dėkoju jums, kad skyrėte man laiko, - 
pasakė Haidas, pakeldamas akis, ir nusišypsojo. - Na, 
kaip einasi verslas? 

— Comme ci comme ca, - tarė Felpsas. 

— Šiuo metų laiku, tikiuosi, užgriūna gausybė reikalų, — 
pasakė Haidas tebesišypsodamas. - Nė vienas klientas 
nenori nuostolių dėl mokesčių. 

— Tikra teisybė, spiečius perkančiųjų ir parduodan- 
čiųjų, - atsakė Rotšteinas. 

— Priežastis, dėl kurios jus paprašiau atvykti... - kal- 
bėjo Haidas, vėl pradėjęs raustis popierių krūvoje, - yra 
ta, kad man praėjusią savaitę paskambino iš Niujorko 
„Comex“ - niekada ji nepadeda taip, kad galėčiau rasti — 
aha, štai. Gruodžio devynioliktoji, tai turėjo būti praėjęs 
penktadienis. 

Praplaukdamas upe suūkė vilkikas. 

— Taip, praėjęs penktadienis, - pasakė Haidas, - atro- 
do, pranešėte apie nedidelį sujudimą sidabro prekybo- 
je. — Jis vėl pradėjo knistis popieriuose. - Trys atskiros 
sąskaitos, perkant... kur po velnių pasidėjo... taip, štai. 
„General Business Ventures“ pirko... devynis šimtus 
partijų. Nuo antradienio, šešioliktosios, iki penktadienio, 
devynioliktosios. Tuo pačiu metu korporacija „Ouan- 
dax“ pirko devynis šimtus keturiagdešimt partijų ir in- 
vesticinė kompanija „Vandam“ - devynis šimtus dvi- 
dešimt penkias. Visa tai sudaro... - jis užrašė skaičius 
bloknote ir sudaugino, - du tūkstančius septynis šimtus 
dvidešimt penkias partijas. Kiekviena partija po penkis 
tūkstančius uncijų, tai sudaro... - vėl užrašė ir sudau- 
gino, - trylika milijonų... oho... aštuonis šimtus... oho... 

dvidešimt penkis tūkstančius uncijų. Tai labai daug si- 
dabro. 


— Mes prekiaujame sidabru, - atsakė Rotšteinas, nusi- 


šypsodamas. 

„Slidus kaip ungurys“, - pagalvojo Felpsas. 

— Visa tai dabartinėmis sidabro kainomis... - pasakė 
Haidas. 


— Žinokite, kainos svyruoja, - įsiterpė Felpsas. 

— Taip, tačiau biržai užsidarant penktadienį... 

— Pone Haidai, prašom man atleisti, - pasakė Rotš- 
teinas, kėdėje pasilenkdamas į priekį, - iš tiesų tokio 
dydžio firmai kaip mūsų tai nėra neįprastai didelis si- 
dabro ateities kontraktų kiekis. Tiesą sakant, įsivaiz- 
duoju, kad mūsų sidabro apyvarta prieš metų pabaigą 
dar labiau išaugs. Dėl tam tikros priežasties sidabras 
visada... 

— „Comex“ manė, kad reikia man pranešti, - pasakė 
Haidas. 

— Vadinasi, kas? - pasakė Rotšteinas. - Jeigu jūs norite 
pasakyti, kad mūsų firma ką nors padarė neteisėto... 

— Užuominos — ne mano stilius, - tarė Haidas. 

— Ar netgi amoralaus... 

— Žinoma, ne, - pasakė Haidas. 

— Tada... atleiskite man, bet kam visa tai? 

— Būtų paprasčiau, jei galėčiau sužinoti šių trijų kor- 
poracijų pareigūnų ir direktorių pavardes, - pasakė Hai- 
das. - Tikiu, kad turite reikalingus atskleidimo doku- 
mentus. 

— Žinoma, turime. 

— Ar kas nors iš jūsų kontoros negalėtų jų užpildyti 
specialiai man? Ir pateikti juos pasirašyti direktoriams? 
Už tai būčiau dėkingas. 

— Kam nors liepsime tai padaryti nedelsiant, - tarė 
Felpsas. 

— Nereikia labai skubėti, - pasakė Haidas. - Kalėdos 
ant nosies, galiu įsivaizduoti, kaip jūs užsiėmę, - jis nusi- 
šypsojo vėl pakeldamas antakius. - Bet pateikite iškart 
po Kalėdų. 

— Taip, būtinai, - atsakė Rotšteinas. 

— Na, tuomet gerai, - pasakė Haidas ir pažvelgė į 
laikrodį ant savo rankos. 

Felpsas lengviau atsiduso. 

Išėjus į gatvę jis tarė: 

— Tad dabar turime susisiekti su Kidais? 

— Kol kas jokių problemų, - pasakė Rotšteinas, - mes 
vis dar neperžengiame šešių tūkstančių partijų ribos, 
nustatytos kiekvienam atskiram direktoriui. 

— Tiesa, tačiau tai mane nervina. 

— Įprastinis patikrinimas, - pasakė Rotšteinas. - Kur 
trauki dabar? 

— Turiu susitikti su Kite. Eisime pas kelionių agentą 
dėl tos prakeiktos kelionės į Karibus. Grįšiu maždaug po 
valandos. 


Bėda dėl Lovelo Rotšteino buvo ta, kad atrodė, jog jis 
meluoja. Ramus ir slidus kaip ledas, su malonia šypsena 
gražiame veide, ir vis dėlto meluoja. 

— Ar jūs įsitikinęs, kad jo nepažįstate? - paklausė Riar- 
danas. 

— Ko gero, ne. 

Riardanas žiūrėjo į jį ilgai ir griežtai. Kartais, kai jie 
meluodavo, pakakdavo ilgo, griežto žvilgsnio, kad prabiltų 
kitaip. Bet ne tokiam kaip Rotšteinas. Maloni šypsena 
neišnyko iš jo veido. Jis tvirtai atlaikė Riardano žvilgsnį. 

— Jūsų partneriui atrodo, kad tas žmogus čia buvo 
praėjusį pirmadienį. 

— Mano partneris klysta, - tarė Rotšteinas. 

— Vadinasi, žmogus, vardu Piteris Dodžas, nebuvo čia 
atvykęs pirkti sidabro kontraktų? 

— Nebuvo. 

— Tai iš kur jūsų partneriui kilo ta mintis? 

Rotšteinas gūžtelėjo pečiais. 

— Mes esame didelė firma su daugybe pirkėjų, - jis 
pasakė ir vėl patraukė pečiais. 

— Pone Rotšteinai, - tarė Riardanas, - sakykite, ar aš 
galėčiau pamatyti pirmadienio, gruodžio penkioliktosios, 
jūsų priėmimų kalendorių. 

— Kam jums jo prireikė? - paklausė Rotšteinas. 

— Nes jūsų partneris atrodė įsitikinęs, kad Piteris Do- 
džas buvo ten įrašytas. 

— Mano priėmimų kalendorius - tai asmeniški užrašai, 
pone Riardanai. Biržos maklerio veikla yra tokia pat 
slapta kaip ir gydytojo ar advokato. Jeigu aš būčiau gy- 
dytojas, pavyzdžiui, ir jūs panorėtumėt pamatyti mano 
priėmimų kalendorių, kad nustatytumėte, ar čia darė 
abortą septyniolikmetė mergaitė, argi galėtumėte tikėtis, 
kad atskleisiu jums tokią informaciją? Žinoma, ne. Todėl 
norėdamas apsaugoti slaptumą tarp manęs ir mano... 

— Piteris Dodžas buvo čia ne dėl aborto, - nutraukė 
Riardanas. - Jis čia buvo, kad... 

— Jo čia išvis nebuvo. 

— Jis čia pirko sidabro kontraktų. 

— Atleiskite. Nieko panašaus neprisimenu. 

— Ar jūs žinote, kad jis negyvas? 

— Negyvas? - pakartojo Rotšteinas, jis atrodė nuošir- 
džiai nustebęs. - Ne. Iš kur aš tai galėčiau žinoti? 

Riardanas atsiduso. 

— Aš galiu gauti teismo orderį tam kalendoriui, - pa- 
sakė jis. - Ar norėtumėte, kad taip padaryčiau? 

— Darykite kaip tinkamas, pone Riardanai, - atsakė 
Rotšteinas. - Aš nepažįstu Piterio Dodžo ir pirmadienį, 
gruodžio penkioliktąją, jo nemačiau. Jūs klystate. Dabar 
atsiprašau, bet... 

— Dėkoju, - tarė Riardanas. 

Jis nusileido liftu žemyn į apatinį aukštą ir buvo jau 
beišeinąs iš pastato - prie šaligatvio krašto jo laukė Rui- 
sas, sėdėdamas prie sedano be atpažinimo ženklų vairo, 
bet pamatė gatve einantį Felpsą su laikraščiu po pažastimi 
ir portfelių dešinėje rankoje. Jis iš karto priėjo prie jo. 

— Pone Felpsai? - kreipėsi jis. 

Felpsas krūptelėjo. Paskui, pažinęs Riardaną, pasakė: 

— O, seklys Riardanas, kaip gyvuojate? Matau, kad jūs 
vėl sugrįžote. 

— Ką tik kalbėjausi su jūsų partneriu, - pasakė Riar- 
danas. 

— A, gerai, - tarė Felpsas. - Ar jis jums padėjo? 

— Jis neprisimena matęs Piterį Dodžą. 

— O? - nustebo Felpsas. Jo akys vėl pasidarė budrios, 
tokios pat kaip 1r vakar, kai Riardanas klausinėjo apie 
sidabro kontraktus. - Keista, - pasakė jis. 

— Betgi jūs gavote informaciją iš jo sekretorės? Kad 
Dodžas čia buvo? 

— Na taip, bet matote... mes esame didelė firma. 

— Taip, su daugybe pirkėjų. 

— Taip. Todėl tikriausiai... 

— O ji paėmė informaciją iš jo priėmimų kalendoriaus? 

— Na, tiesą sakant, aš nežinau, iš kur ji... 

— Jūs paprašėte Alisą, rodos, taip pavadinote, kad 

lieptų Dženei - ar nesupainiojau jos vardo? - pasižiūrėti 
į pono Rotšteino priėmimų kalendorių. Prisimenate? 

— Taip, bet... 

— Ir jums pasakė, kad Piteris Dodžas tikrai buvo atėjęs 
pas poną Rotšteiną pirmadienį po pietų... dėl sidabro 
pirkimo. 

— Aš juk negalėčiau pasakyti, ko jis čia buvo, pone 
Riardanai. Jeigu jis išvis čia buvo. Jeigu Lovelas sako, 
kad jo nebuvo, tai juk jis žino geriau negu aš. Tikriausiai 
jo sekretorė apsiriko, tikrindama priėmimų kalendoriuje, 
o galbūt Lovelas pats... 

— Paklauskite jo, gerai? - pasakė Riardanas. 

— Ko paklausti? 

— Ar jis nesuklydo dėl Piterio Dodžo apsilankymo čia 
pirkti sidabro. 

— Na, būtinai. Bet jeigu jis jau pasakė jums... 

- Šiaip ar taip, paklauskite jo, gerai? Ir praneškite man 
apie tai. 

Jis įkišo ranką į kelnių kišenę, išsitraukė piniginę ir 
surado vizitinę kortelę. 

— Štai mano kortelė, - pasakė jis. 

Felpsas pažvelgė į ją. 

— Dalis jos kinų kalba, a? - tarė jis, vos vos šyptelėdamas. 

— Kartais būna visa tik kiniškai, - atsakė Riardanas. 

Felpsas metė į jį suglumusį žvilgsnį. 

— Dar pasikalbėsim, - tarė Riardanas ir nuėjo prie 
laukiančio automobilio. Atsisėdęs šalia Ruiso, jis matė, 
kaip Felpsas įėjo pro sukamąsias duris į pastatą. 

— Kur dabar, Jūsų Šviesybe? - paklausė Ruisas. 

— Paslankiokim aplinkui kurį laiką, - atsakė Riardanas. 

Su Felpsu jis ką tik dirbo tuo metodu, kuriuo būtų dir- 
bęs su apiplėšimo arba nužudymo bendrininku. Atskirk 

jį nuo jo bendro, pasėk nepasitikėjimo sėklas ir pasi- 
žiūrėk, ar jos išleis šaknis. Felpsas - jeigu priėmimų ka- 
lendoriaus informacija tikrai buvo teisinga - dabar turėjo 
pagrindo galvoti, kad jo partneris melavo apie žmogų, 
atėjusį čia pirkti sidabro. Ar tai turės kokios nors reikš- 
mės, paaiškės ateityje. Kartais tavo sėklos išaugdavo į 
mišką; kartais jos žūdavo išdžiūvusioje žemėje. 


Felpsas netgi nepasakė „Labas rytas“ firmos sekre- 
torei. Jis staigiai praėjo pro jos stalą, atidarė duris ir 
nuskubėjo koridoriumi į Rotšteino kabinetą. Net nepa- 
sibeldė. Kai Felpsas įsibrovė, Rotšteinas diktavo laišką 
savo sekretorei. 

— Džene, aš norėčiau pasikalbėti su ponu Rotšteinu 
asmeniškai, - pasakė jis. 

Sekretorė pažvelgė į Rotšteiną. Rotšteinas linktelėjo. 

Kai tik ji išėjo, Felpsas pasake: 

— Kodėl tu meluoji policijai apie tą Dodžą? 

— Ką? Apie kokį Dodžą? 

— Piterį Dodžą. Kodėl tu pasakei, kad jo čia nebuvo? 

— Nes jo nebuvo, - atsakė Rotšteinas. - Kas tau yra, 
Džo? 

— Kas man yra... Lovelai, jo pavardė buvo tavo priė- 
mimų kalendoriuje, Dženė man ją pasakė. Tai kodėl tu 
pasakei tam sekliui, kad jis... 

— Jeigu jis čia buvo, - tarė Rotšteinas, - tai aš užmiršau, 
aišku ir paprasta. 

— Tu nedaug ką užmiršti, Lovelai. 

— O šitą užmiršau. 

- Sidabro sandoris? Žmogų, atėjusį pirkti sidabro kon- 
traktų? Ilgalaikių? Kai mes įsivėlėm su Kidais į tą didįjį... 

— Aš tikrai nekreipiu dėmesio į kažkokį skambutį dėl... 

— Vadinasi, kažkas vis dėlto skambino? 

— Jeigu jo pavardė užrašyta mano priėmimų kalen- 
doriuje, manau, kad jis skambino dėl priėmimo. 

— Pasižiūrėkime į tavo priėmimų kalendorių, gerai, 
Lovelai? Patikrinkim, ar yra jame Piterio Dodžo pavardė. 

— Tarkim, kad yra, - pasakė Rotšteinas. - Tarkim, kad 
jis Čia atėjo, o aš užmiršau, kad jis buvo. Koks gi skir- 
tumas, velniai griebtų? 

— Kodėl tu melavai sekliui, tiriančiam žmogžudystę? 

— Aš jam nemelavau. Aš iš tiesų užmiršau, kad Dodžas 
čia buvo. 

— Bet dabar jau prisimeni, kad jis čia buvo? 

— Man rodos, kad jis čia buvo. Jeigu tu taip tvirtini, 
kad jis čia buvo, vadinasi, jis čia buvo. 

Abudu vyrai žiūrėjo vienas į kitą. Abudu ilgai tylėjo. 

— Tada kodėl tu melavai Riardanui? - vėl paklausė 
Felpsas. - Jeigu Dodžas tikrai atėjo čia... 

— Aš nemelavau. Būna daug pirkėjų, aš paprasčiausiai 
užmiršau... 

— Ne, - tarė Felpsas. 

— Na, klausyk, - pasakė Lovelas, gūžtelėdamas pe- 
čiais, - ką aš tau galiu pasakyti? 

— Tu gali man pasakyti, kodėl melavai. 

Rotšteinas nieko neatsakė. 

— Iš kur sužinojo Olivija, kad jis čia buvo? 

— Riardanas? Olivija žino, kad Riardanas buvo?.. 

— Ne, Dodžas. Piteris Dodžas. Ji minėjo jo pavardę. Ji 
sakė, kad jis su tuo buvo susijęs. Iš kur ji tai sužinojo, 
Lovelai? 

Rotšteinas nieko neatsakė. 

— Tu gali man dar kai ką pasakyti, Lovelai, nes tu tai 
žinai. Dar kai ką, kas man kelia nerimą. - Jis pažiūrėjo į 

kitą stalo pusę ir palingavo galva, tartum tylomis sutik- 
damas su tuo, ką ruošėsi pasakyti. Ir vėl tylomis pa- 
lingavo galva. Ir lingavo toliau. 

— Kai Olivija čia buvo praėjusią savaitę, ji paminėjo, 
kad tu jau matei pirkimų grafiką. Kaip čia išeina, kad tu 
jį matei, Lovelai, o aš ne? 

— Džo... 

— Ne, nereikia visą laiką Džo ir Džo. Kas, po velnių, 
darosi? Ar tu matei tą grafiką anksčiau negu aš? 

— Ne. 

— Tai kodėl Olivija galvojo, kad tu jį matei? 

— Aš tau sakiau. Ką ji turi galvoj, tai... 

— Aš tavim netikiu ir šiuo klausimu, - pasakė Felpsas 
ir papurtė galvą. - Aš maniau, kad mes partneriai, ma- 
niau... 

— Mes ir esame partneriai. 

— Aš esu įklimpęs iki ausų... 

— Aš taip pat. 

— CFTC klausinėja... 

— Nesijaudink dėl jų. 

— Aš jaudinuosi dėl to, kad mano partneris man me- 
luoja, - karščiavosi Felpsas. 

— Džo, - pasakė Rotšteinas, - pasitikėk manim. 

Felpsas žiūrėjo į jį linguodamas galvą. Jis ilgai lingavo. 
Po to pasakė: 

— Lovelai, ar žinai, ką aš darau, kai išgirstu sakant 
„pasitikėk manim“ ? 

- Ir ką gi tu darai, Džo? - paklausė Rotšteinas ir nusi- 
šypsojo. 

— Aš paslepiu šeimos sidabrą, - atsakė Felpsas. Abudu 
vyrai įdėmiai žvelgė vienas į kitą. 

Rotšteinas sunkiai atsiduso. 

— Gerai, - pagaliau jis pasakė. 
— Kas gerai? 
— Dėl to, kas čia atsitiko, - pasakė Rotšteinas. 


Jie laukė prie pastato ne ilgiau kaip dvidešimt minučių, 
kol išėjo Felpsas. 

— Štai ten jis, - tarė Riardanas. 

Felpsas nešėsi portfelį. Jis priėjo prie šaligatvio krašto 
ir iš karto pašaukė taksi. 

— Neatsilik nuo jo, - pasakė Riardanas. 

Taksi nutolo nuo šaligatvio. Ruisas sedaną nuvairavo 
paskui jį. 

— Važiuoja iš miesto... 

— Nepamesk jo, Aleksai. 

Jiems pasiekus miesto vidurį, eismas padidėjo. Liko 
tik dvi dienos iki Kalėdų, ir miestą tiesiog buvo užplūdę 
pirkėjai. Taksi lėtai ir vienodai važiavo iš miesto. Gatvių 
kampuose Kalėdų Seneliai skambino varpeliais. 

Gelbėjimo armijos moterys grojo trombonais ir kiek- 
vienam, kuris metė monetą į jų katiliuką, sakė: „Telai- 
mina tave Dievas“. Penkiasdešimt septintojoje gatvėje 
taksi pasuko į dešinę ir nuvažiavo rytų kryptimi. Kai 
Ruisas prisiartino prie kampo, įsijungė raudona šviesa. 

— Važiuok, - pasakė Riardanas. 

Ruisas pasuko į dešinę. 

Stovintis ant kampo eismo reguliuotojas šūktelėjo jų 
automobiliui. 

— Ar manai, kad jie traukia link tilto? - nekreipdamas 
dėmesio į policininką, paklausė Ruisas. 

— Nežinau, - atsakė Ruisas. 

Saton Pleise taksi dar kartą pasuko į dešinę ir ėmė 
lėtinti. 

— Atsilik, - tarė Riardanas. 

Ruisas pristabdė automobilį. 

Taksi sustojo priešais daugiabutį namą. Felpsas išlipo, 
linktelėjo durininkui ir greitai įėjo į vidų. 

— Kas dabar? - paklausė Ruisas. 

— Lauksime, - atsakė Riardanas. 


Buvo dvidešimt minučių po vienuoliktos, kai Rotštei- 
nas sužinojo, kad jo partneris išėjo iš įstaigos. Jis pasi- 
kvietė Felpso sekretorę, norėdamas pasiklausti, ar per 
priešpiečius Felpsas nebus užsiėmęs, nes buvo nusprendęs 
nusivesti jį į kokią ramią vietelę, kad suglostytų jo pasi- 
šiaušusias plunksnas. Alisa jam pasakė, kad Felpso pri- 
emimų kalendoriuje nieko nenumatyta, bet ji negalinti 
patikslinti, nes Felpsas dabar išėjęs į saugyklą. 

— Apie ką jūs kalbate? - nustebo Rotšteinas. - Į mūsų 
saugyklą? 

— Taip, sere, aš nešiau dokumentus į pono Donahju 
kabinetą ir mačiau, kaip ponas Felpsas įėjo į saugyklą. 

— Kada tai buvo? - paklausė Rotšteinas. 

— Maždaug prieš dvidešimt minučių. 

— Ir jis vis dar ten? 

— Na, aš tikrai nežinau to, sere, bet kabinete jo nėra. 

— Ačiū, - pasakė Rotšteinas ir tuoj pat paskambino į 
saugyklos skyrių. 

— Alio! - atsiliepė vyriškas balsas. 

— Kas kalba? - paklausė Rotšteinas. 

— Donabhju. 

— Maikai, čia Lovelas, - pasakė jis. - Ar Džo saugyk- 
loje? 

— Čia nieko nėra, tiktai mes, vargšeliai, - atsakė Donabju. 

— Ar tu tikrai žinai, kad jo ten nėra? 

— Nebent jis slepiasi kurioj nors užrakintoj dėžėj, — 
pajuokavo Donabhju. 

— Dėkoju, - tarė Rotšteinas ir padėjo telefono ragelį. 

Piktai susiraukęs, jis apėjo aplink savo stalą, išėjo iš 
kabineto, praėjo pro sekretorę, paskui koridoriumi pro 
Felpso kabinetą ir pasuko į dešinę saugyklos link. Do- 
nahju kaip tik išeidinėjo, uždarydamas sunkias plienines 
saugyklos duris. 

— Tebūnie, palik jas, - pasakė Rotšteinas. 

Donabju linktelėjo ir nuėjo koridoriumi tolyn. 

Saugykloje buvo išrikiuotos įvairių dydžių užrakintos 
dėžės su firmos klientų vertybiniais popieriais. Bet kuriai 
dėžei atidaryti reikėjo dviejų raktų: asmeniško kliento 
rakto ir firmos pagrindinio rakto. Klientų raktai buvo 
laikomi pas specialius firmos maklerius, kad būtų leng- 
viau surinkti ketvirčio mokestį. Kiekvienas toks makleris 
turėjo ir firmos pagrindinį raktą. Išskyrus interjerą, čia 
nebuvo nieko panašaus į banko saugyklas, kur dėžės 
laikytojas turi pasirašyti kiekvieną kartą, kai nori prie 
jos prieiti. Vieninteliai žmonės, kurie naudojosi šia sau- 
gykla, buvo Rotšteino ir Felpso firmos samdyti žmonės, 
prieš tai visi kruopščiai patikrinti ir visi neabejotinai 
sąžiningi. 

Buvo tiktai viena užrakinta dėžė, kuri tuo momentu 
kėlė nerimą Rotšteinui. 

Jeigu jo partneris nebūtų kalbėjęs apie sidabro slė- 
pimą... 

Jeigu jo partneris nebūtų mirtinai išbalęs, kai Rotš- 
teinas jam pasakė apie Dodžo apsilankymą... 

Jeigu jo partneris nebūtų atrodęs taip susierzinęs, kai 
Rotšteinas jam pasakė apie pokalbį telefonu po Dodžo 
apsilankymo... 


Jeigu jo partneris nebūtų išbėgęs taip baisiai išsigandęs... 

Tada galbūt Rotšteinui ir nebūtų reikėję nerimauti dėl 
tos ypatingos užrakintos dėžės. 

Ta ypatinga dėžė priklausė našlei, vardu Filis Kacman. 

Joje buvo beveik trys su puse milijono JAV dolerių 
pateikėjo vekseliais. 

Rotšteinas nuėjo tiesiai prie tos dėžės. 

Jis išsiėmė savo raktus iš kišenės, susirado Kacman ir 
firmos pagrindinį raktą ir atrakino dėžę. 

Dėžė buvo tuščia. 

Trys milijonai keturi šimtai aštuoniasdešimt tūkstančių 
dolerių JAV iždo vekseliais, apmokamais pateikėjui pa- 
reikalavus, buvo dingę. 

Rotšteiną išpylė šaltas prakaitas. 

Jis tučtuojau nuėjo prie kabančio ant sienos telefono 
ir surinko viešbučio „Park Lane“ numerį. 


Sedane „Plymouth“, stovinčiame prie daugiabučio na- 
mo Saton Pleise, Ruisas paklausė: 

— Ką tu manai? 

— Nežinau, - atsakė Riardanas. 

— Ar jis čia gyvena, ar pas ką nors atėjo? 

— Viena iš dviejų. | 

Ruisas žvilgterėjo į savo laikrodį. 

— Darausi alkanas, - pasakė jis. 

Riardanas žvilgterėjo į savo laikrodį. 

— Taip, — ištarė jis. 

— Gal reikia pasiklausti durininko, ar Felpsas čia yra? 

— Jis galėjo užlipti laiptais, ir papūsk jam į uodegą. 

— Gal mums reikėtų užlipti aukštyn? - pasakė Ruisas. 

— Nesu tikras. 

— Beje, ko mes norime iš šito vyruko? - paklausė Ruisas. 

— Tikrai nežinau. 

— Tai tik sėdėsime čia, ir viskas? 

— Pamatysime, kur jis toliau važiuos. 

— O kur, tavo nuomone, jis turėtų važiuoti? 

— Nežinau. 

- Jūsų Šviesybe, - karščiavosi Ruisas, - atsiprašau, bet 
aš niekada gyvenime nebuvau tokioje kvailoje situacijoje 
kaip ši. Tu nežinai, kokio velnio nori iš to žmogaus, 
nežinai, ko mes čia sėdime... 

— Jis išbėgo be kvapo, Aleksai. Aš papasakoju jam apie 
jo partnerio melą ir po to matau, kad jis jau dumia. Ar 
nemanai, jog darosi įdomu, Aleksai? 

— Taip, labai įdomu, - sausai atsakė Ruisas. 

Jie atidžiai stebėjo priekinę pastato pusę. Ruisas vėl 
pažvelgė į laikrodį. 

— Aš žinau čia netoliese gerą itališką smuklę, - pasakė 
jis. 

Riardanas nieko neatsakė. 

Žmonės ėjo pro automobilį. 

Ledi, apsivilkusi audinių kailių paltu, išėjo iš namo ir 
pakėlė akis į dangų. 

Durininkas žvilgterėjo į laikrodį. 

Ruisas žvilgterėjo į laikrodį. 

— Ar tu lauki Kalėdų? - jis paklausė Riardaną. 

— Ne, - atsakė šis. 

— Aš irgi ne, - pasakė Ruisas. - Nekenčiu Kalėdų. 

Riedučiais pravažiavo vaikas. 

Durininkas nusitraukė nuo dešiniosios rankos pirštinę 
ir pradėjo krapštyti nosį. 

— Nagi, ištrauk man snarglį, - pasakė Ruisas. 

— Ei! - sušuko Riardanas ir sėdėdamas išsitempė. 

Ruisas pasekė jo žvilgsnį. 

— O, sveikučiai! - šūktelėjo jis. 

Priešais pastatą ėmė stabdyti rudas „Mercedes-Benz“ 
markės sedanas. 

„Mercedes“ durelės atsidarė. Trys tamsiaodžiai vyrai 
išlipo iš automobilio ir ėmė skubiai eiti prie įėjimo, Riar- 
danas metėsi pro „Plymouth“ dureles į šaligatvio pusę, 
laikydamas rankoje pistoletą. 

— Policija! - sušuko jis. - Sustokite arba šausiu! 

Ruisas tuo momentu pasirodė iš kitos automobilio 
pusės, jis bėgo žemai pasilenkęs, išsitraukęs ginklą. 

Trys vyrai sustingo ant šaligatvio, o mažiau nei už 
keturių pėdų durininkas jau laikė atidaręs jiems duris. 
Ruisui pakako tik vieno žvilgsnio nustatyti, kad jie ne iš 
Lotynų Amerikos. Jis nežinojo, kas jie, bet kad pu- 
ertorikiečiai, kolumbiečiai, kubiečiai, meksikiečiai ir visi 
tokie, galėjai iš karto atmesti. Riardanas irgi nesuprato, 
kas jie tokie. Bet Seidi teigė, kad jie puertorikiečiai, ir 
jis norėjo remtis jos vertinimu, juolab kad du iš jų buvo 
su mažais flamenko šokėjų ūseliais. Tiesą sakant, jam 
nerūpėjo, kas jie tokie. Jie atvyko rudu „Mercedes- 
Benz“. 

Jie išlipo iš to „Benz“ ir pradėjo eiti link pastato, į kurį 
prieš mažiau nei keturiasdešimt minučių buvo įėjęs Džo- 
zefas Felpsas. Kurio firma pardavė sidabrą žmogui, pa- 
varde Piteris Dodžas, kurį nužudė trys vyrai, pastebėti 
rudame „Mercedes-Benz“. Trys vyrai, kurie dabar buvo 
čia. Tai buvo svarbiausia. Jie buvo čia. Išskyrus... 

Bet... jų čia jau nebuvo. 

Per tris sekundes - tiek užtruko tos visos suveltos min- 
tys, raketos greičiu praskriejusios Riardano galvoje, - tie 
trys vyrai dingo. Cip cap, čia yra, čia nėra, čia matai juos, 
čia jau ne. 

Du ūsuoti vyrukai staigiai žvilgterėjo į Riardano gink- 
lą, dar staigiau į Ruiso ir išnyko už Saton Pleiso Pen- 
kiasdešimt penktosios gatvės kampo. Plikai nusiskutęs 
vaikinas nesižvalgė į nieką. Jis palenkė galvą kaip bulius, 
puolantis raudoną vėliavą, ir ėmė bėgti link Kvynsboro 
tilto, i1rdamasis kojomis ir rankomis. 

Riardanas pasileido paskui jį. 

Ruisas pasileido paskui tuos su ūsais. 


Diena nebuvo tinkama įtariamiesiems gaudyti. 

Tiesą sakant, nelabai daug dienų buvo tinkamos įta- 
riamiesiems gaudyti, nes sekliai - išskyrus filmuose — 
paprastai būdavo ne tokio jau gero fizinio pasirengimo, 
tuo tarpu įtariamieji buvo vyrukai, galbūt ką tik išėję iš 
kalėjimo, kur jie tuomet, kai neprievartaudavo savo ka- 
meros bendrų, treniruodavosi kilnodami sunkumus. Rui- 
sas, šiek tiek jaunesnis už Riardaną, buvo geresnės for- 
mos, bet Pirmoji aveniu nuo vieno šaligatvio krašto iki 
kito buvo grūste prisigrūdusi kalėdinių pirkėjų, ir tie du 
ūsuoti vaikinai pastebimai jį lenkė. Staiga Ruisui šovė į 
galvą mintis, kad tie du gali būti arabai. Tai buvo puiki 
Išvada, atsižvelgiant į faktą, kad jis sunkiai bėga šali- 
gatviu ir stengiasi nepaleisti jų iš akių, o išvados ne itin 
lengvai ateina gaudynių filmų viduryje. Bet juk tas vyru- 
kas lėktuve buvo arabas, tiesa? Atrodė, kad čia esama 
logikos. 

Jis sukaupė dėmesį, kad jų iš akių nepamestų. 


Rytinėje penkiasdešimt devintojoje gatvėje tą patį darė 
ir Riardanas, bet jam trūko kvapo labiau nei Ruisui. 
Riardanas nemėgdavo gaudyti žmonių. Filmai apie poli- 
cininkus buvo jam kaip dieglys pašonėje, nes jie vertė 

normalų pilietį galvoti, kad policininkai tik ir vaikosi 
žmones po skersgatvius ir už tvorų, metro požemiuose ir 
dar Dievas žino kur, nors iš tikrųjų policininkas temėgsta 
gerti alų ir žiūrėti televizorių. Tokiu momentu kaip šis 
Riardanas norėdavo mesti rūkyti. Tokiu momentu kaip 
šis Riardanas norėdavo, kad jam vėl būtų devyniolika 
metų. Dieve, kaip jis galėdavo bėgioti, kai jam buvo de- 
vyniolika! Tas vyrukas štai ten priekyje, dabar bėgantis 
tilto šešėlyje, turėjo būti ne vyresnis kaip dvidešimties. 
Uždusęs Riardanas sunkiai bėgo paskui jį. 


Pirmojoje aveniu Ruisą sustabdė šviesoforas. Tiksliau, 
jį sustabdė ta prakeikta minia, stovinti prie sankryžos ir 
laukianti, kol pasikeis šviesa. Minia ir Kalėdų Senelis. 

— Gal ką nors paaukosite vargstantiems, pone? - krei- 
pėsi Senelis. 

— Dink iš akių, seni! - sušuko Ruisas ir ėmė brautis 
pro minią. - Policijos pareigūnas! — šaukė jis. - Pra- 
leiskite, praleiskite! 

Iš už kampo išsuko sunkvežimis. 

Ruisas prisiekė, kad jis niekada daugiau nepirks alaus 
„Budweiser“. 

Sunkvežimis judėjo gatve. 

Kitoje gatvės pusėje tie du arabai buvo jau pusiaukelėje 
iki kvartalo pradžios. 

— Šūdas! - iškošė Ruisas ir šoko paskui juos. 


Dabar arba niekados, galvojo Riardanas. Pasivyk jį, 
sučiupk arba nušauk, sugauk jį bet kokiu būdu. Nes, 
vyruti, jis bėga greičiau už tave, ir jis-tuoj pabėgs, jei tu 
nepaskubėsi. 

Ir jis skubėjo. 

Jis jau norėjo viską mesti, nes bėgdamas taip pat greitai 
kaip ir anas jis jau priėjo ribą, bet ne. Jis negalėjo šauti, 
nes ant šaligatvio buvo pėstieji, atskirdami kaip Rau- 
donoji jūra jį, šuoliuojantį su ginklu rankoje, ir tą mažą 
skustagalvį tamsiaodį, jau sukantį už kampo; judinkis 
greičiau, jis tuoj dings, judinkis, po velnių, jis pasuko už 
kampo ir metėsi į orą kaip raketa, smogė tam niekšeliui 
į nugarą partrenkdamas jį visu ūgiu ant šaligatvio, pri- 
spausdamas jį pistoletu, bet tuo metu šis apsivertė, steng- 
damasis atsikelti, rankomis stumdamasis nuo šaligatvio, 
kojomis kabindamasis į žemę, kad pabėgtų vėl. 

— Nė nemėgink! - uždusęs ištarė Riardanas. 

Vaikinas pasižiūrėjo į ginklą. 

— Tikrai tau sakau, - patvirtino Riardanas. 

Vaikinas nebebėgo. 


Pirmojoje aveniu arabai įstrigo į būrį Hare Krišnos 
garbintojų, kurie grojo tamburinais ir giedojo „Mano 
Viešpatie“. Arabai mėgino prasmukti, painiodamiesi tarp 
skustų viršugalvių ir maldininkų kepuraičių, šafrano dra- 
bužių bei sandalų, bet Ruisas jau pasivijęs griebė arčiau- 
siai buvusį už švarko atlapų ir trenkė į už jo esančio 
mūrinio pastato sieną, ir tuoj pat apsisuko, kai ant jo 
metėsi antras. 

Ruisui besisukant, buvo prispausta jo ranka, laikanti 
ginklą, tada jis ištraukė kairę ranką, ištiesė delną ir pirš- 
tus ir karatė smūgiu kirto arabui į galvą. Bet arabo galva 
buvo kaip granitas. 

— Oi! — Ruisas suriko atitraukdamas ranką, tačiau 
arabas krito kaip akmuo, o tada Ruisas pasisuko į tą, 
kurį buvo tvojęs į sieną ir kuris dabar jau kilo ir ruošėsi 
bėgti. 

Ruisas nusitaikė. 
— Neversk manęs tave nušauti prieš pat šventas Ka- 
lėdas, - pasakė jis. 


Tie trys arabai - jeigu jie tikrai buvo arabai, - kalbėjo, 
kaip mane sekliai, arabiškai ar kaip nors panašiai. Ruisas 
tvirtino, kad arabai kalba arabiškai. Jeigu jie buvo ara- 
bai. Sekliai nežinojo, kas jie yra, nes nė vienas iš jų ne- 
atsakinėjo nei angliškai, nei arabiškai, jeigu tikrai ta 
kalba jie kalbėjo. Iš aklavietės išvedė leitenantas Far- 
meris. 

— Ir ko čia mes terliojamės su jais? — jis pasakė. — 
Prirašykim jiems nužudymą. 

Trys arabai susižvalgė. 

— Ką pasiųsite stebėti Felpso pastato? - Farmeris pa- 
klausė Riardano. 

— Popiežių. 

— Vieną? Jis pripasakos tau velniai žino ką, kad tik 
klausytum. 

— Bet su juo Samiuelsas. 

— Gerai, veskit iš čia tuos niekšus, nugabenkite juos į 
Policijos valdybą, bylą pridėkit prie pirmojo nužudy- 
stebėjęs juos nuovadoje. = Jeigu tik jūs nepasakysite 
mums, ką veikėte Saton Pleise, - pasakė jis. 

— Mes turime draugų tame pastate, - paaiškino skus- 
tagalvis. Jis adresavo savo atsakymą Riardanui, tartum 
tik Riardanui, kuris tada jam trenkė per makaulę, jis ir 
priklausytų. 

— Kokių draugų? - paklausė Riardanas. 

— Tokį vieną draugą. 

— Jis vadinasi Džozefas Felpsas? 

— Mes nepažįstam jokio Džozefo Felpso. 

— Ar jūs pažįstate Ralfą D'Anuncijų? 

Tyla. 

— Ar jūs pažįstate Piterį Dodžą? 

Tyla. 

— Mes atpažinome automobilį, kuriuo jūs važiavote, — 
pasakė Farmeris. - Jis buvo pastebėtas prie „Luna Mare“ 
praėjusio pirmadienio vakarą. Ką jūs ten veikėte? 

— Mes šito restorano nežinom, - atsakė arabas. 

— O kas jums sakė, kad tai restoranas? - įsiterpė Hof- 
manas. 

— Paskambink, - pasakė Ruisui Farmeris. - Aš noriu, 
kad jie surastų ir atvežtų čia Seidi. 

— Mes turime liudininkę, kuri matė, kaip jūs su ginklais 
Įėjote į tą restoraną, - pasakė Hofmanas. Ruisas jau rinko 
numerį. 

— Ar jūs mums viską apie tai papasakosit, ar norite 
apsunkinti mūsų darbą? 

— Sardžai, - pasakė telefonu Ruisas, - pasiųsk vieną 
policininką paimti Seidi, tą damą šiukšlininkę. 

— Jeigu jūs mums apsunkinsit, - filosofiškai pasakė 
Džianelis, truktelėdamas pečiais, - tai 17 mes jums ap- 
sunkinsim. 

— Mes laukiam jos kuo greičiau, - pasakė Ruisas tele- 
fonu, o paskui, kad girdėtų arabai, - turime čia tris stuob- 
rius, kurie nužudė D'Anuncijų. 

Jis padėjo ragelį. 

— Jie pristatys ją čia iš karto, kai tik suras, - pasakė 
Farmeriui. 

— Na, tai ką jūs pasakysite? - Farmeris paklausė skus- 
tagalvį arabą, bet jo didžiausiai nuostabai atsakė vienas 
ūsuotųjų. | 

— Tai buvo ne mūsų sumanymas, - pradėjo kalbėti jis, 
bet tada antrasis ūsuotas vaikinas ėmė kažką šaukti ant 
jo arabiškai, jei tai buvo arabiškai, tikriausiai įspėdamas, 
kad laikytų savo sumautą arabišką liežuvį už dantų, ir 
tie abu vaikinai ėmė rėkti vienas ant kito nežinia kokia 
kalba, tiktai ne anglų, kol Riardanas ant jų užriko, kad 
nutiltų. Nuovadoje vėl pasidarė tylu. 

— Kaip tavo pavardė? - jis kreipėsi į tą arabą, kuris 
buvo bepradedąs kažką sakyti, kai kitas jį nutildė. 

— Anvaras Bisvasas, - atsakė arabas. 

— Ką tu norėjai pasakyti, kai tavo draugužis tave nu- 
traukė, Anvarai? 

Tas kitas su ūsais kažką vėl šaukė svetima kalba, bet 
Anvaras sušuko: „Ne, Zahirai, aš netylėsiu!“ ir po to 
pasisuko į Riardaną. 

— Ne mes sumanėme tai padaryti, - pasakė jis. 

— Tai darėme dėl savo šalies, - pridūrė skustagalvis. 

— Kaip tu vadiniesi? - paklausė Riardanas. 

— Feisalas Omara. 

— Sakai, kad tai darėte dėl savo šalies? - paklausė 
Farmeris. 

— Mūsų vadui, - atsakė Feisalas. 

— Kokiam vadui? - įsiterpė Hofmanas. 

- Princui Ahmadui Mo... 

Trečiasis arabas pratrūko vėl, ir žodžiais, ir veiksmais. 
Jis pašoko nuo kėdės, paleisdamas srautą arabiškai ar 
kažkokia kita kalba, tuo pat metu griebdamas Feisalą už 
gerklės, aiškiai norėdamas jį pasmaugti, bet Hofmanas 
jį sustabdė spyriu į tarpkojį. 

- Sėskis, - pasakė Hofmanas. - Jei nori ką pasakyti, sa- 
kyk angliškai. O jeigu ne, užsičiaupk ir leisk savo draugams 
paaiškinti padėtį. Ar supratai? Ar nori dar vieno spyrio? 

— Jūsų galvos nulėks, - pasakė arabas, įniršusiai žvelg- 
damas į savo tėvynainius, suspaudęs rankomis tarpkojį. 

— Jeigu nori pasakyti tik tiek, tai gali visai nekalbėti, - 
įspėjo Hofmanas. 

— Jūs abudu kvailiai, - pasakė jis kitiems. 

- Tada tu tylėk, jei taip nori, - tarė jam Feisalas. - Čia 
juk policija! Tai tu kvailys, Zahirai. 

— Teisingai! - pasakė Farmeris. 

Vėl visi nutilo. 

Riardanas vienu momentu pagalvojo, kad jie nebe- 
kalbės. 

Tada pradėjo Feisalas: 

— Praėjusį sekmadienį buvo nužudytas mūsų princo 
pasiuntinys. 

— Kur? - iš karto paklausė Riardanas. 

— Oro uoste, - atsakė Feisalas. - Išlipęs iš Vašingtono 
lėktuvo. 

— Kuo jis vardu, tas pasiuntinys? 

— Aminas Abasas. 

— Susisiek telefonu, - Džianeliui liepė Farmeris. - Pa- 
sakyk paraidžiui, - vėl kreipėsi į Feisalą. 

— A-M-I-N-A-S, - tarė Feisalas, - A-B-A-S-A-S. 

— Užsirašei? —- paklausė Farmeris. - Aminas Abasas, 
patikrink lėktuvo keleivių sąrašą. 

— Kas jį nužudė? - paklausė Riardanas. 

— Mūsų vyriausybės vidaus priešai, - paaiškino Anvaras. 

— Kas? - paklausė Riardanas. - Pasakyk jų vardus. 

— Aš nežinau atskirų vardų. Tai buvo grupė, vadinama 
„Šventojo karo ordinu“. 

— O ką jūs veikėte oro uoste? - paklausė Hofmanas. 

— Mes ten buvome jo pasitikti, - atsakė Feisalas. 

— Mes matėme, kaip jis krito... - tarė Anvaras. 

Zahiras purtė galvą. Ir trynė savo kirkšnį. 

— Seklys Džianelis, Penktoji nuovada, - Džianelis pasa- 
kė telefonu. - Patikrinkit šitą savo kompiuteryje, gerai? 
— Tokia gausybė policininkų, - nusistebėjo Feisalas. 

— Mes negalėjom prie jo prieiti. 

— Vyrukas vadinosi Aminas Abasas, - kalbėjo Džiane- 
lis. —- Iš kur jis atvyko, kur jis važiavo, visus duomenis. 
Aš lauksiu. 

— Mes sekėme paskui greitąją... 

— Pirmiausia į vieną ligoninę, paskui į kitą. 

— Ir galiausiai pasiėmėm jo kūną. 

— Kam jums reikėjo jo kūno? - paklausė Farmeris. 

— Jis vežėsi tvarkaraštį, - atsakė Feisalas. 

— Kokį tvarkaraštį? - paklausė Riardanas. 

— Jis turėjo turėti jį su savimi, bet neturėjo. Jo kišenėse 
nieko nebuvo. 

— Kokį tvarkaraštį? — vėl paklausė Riardanas. 

Zahiras vėl pratrūko arabų kalba. Šį kartą jis ne- 
pakilo nuo suolo. Jis tiesiog tyliai ir grasinamai tarė 
žodžius savo draugams, trumpai įspėdamas juos, kad 
nieko nesakytų. Jis palydėjo savo žodžius žvilgsniu, 
žadančiu sumalti juos į miltus. Tačiau nei žodžiai, nei 
žvilgsnis nepaveikė. | 

— Tvarkaraštį, kuris pateko ne į tas rankas, - pasakė 
Feisalas. 

— Į kieno rankas? - iš karto paklausė Riardanas. 

— Žmogaus, vardu Piteris Dodžas, - atsakė Feisalas. 

- Žavinga, tada viską jiems pasakyk, - Zahiras staiga 
pasakė angliškai. 

— Užsičiaupk, - tarė Hofmanas. - Kaip su tuo Dodžu? 

— Aš ką tik jums sakiau, - atsakė Feisalas. - Tvarka- 
raštis pateko į jo rankas. 

— Koks gi tas prakeiktas tvarkaraštis? - ėmė nervintis 
Riardanas. 

— Svarbus tvarkaraštis, - atsakė Anvaras. 

— Kam jis reikalingas? - paklausė Farmeris. 

— Aš nežinau, - atsakė Feisalas. - Mums tik buvo liepta 
jį atsiimti. 

— Iš Dodžo? 

— Taip, - patvirtino Feisalas. 

— Kas jums liepė jį atsiimti? 

— Jis, - tarė Feisalas ir linktelėjo į Zahirą, kuriam 
kiaušai jau skaudėjo mažiau, bet jo veidas vis dar atrodė 
rūstus. 

— Ar tu čia bosas? - paklausė jį Riardanas. 

Atsakymo nebuvo. 

Džianelis padėjo ragelį. Abaso bilietas buvo reisui 
Fyniksas-Vašingtonas-Niujorkas, kitą dieną skrendant 
„Concordu“ į Rabatą. 

— Kur yra tas sušiktas Rabatas? - paklausė Hofma- 
nas. 

— Maroke, - pasakė Ruisas. 

— O kąjis veikė Fynikse? - Riardanas paklausė Zahirą. 

Atsakymo nebuvo. 

— Ar ir jūs iš ten esate? —- paklausė Farmeris. - Iš Ma- 
roko? 

Atsakymo nebuvo. Tie du draugužiai dabar viską ap- 
mąsto iš naujo, galvojo Riardanas. Policijos nuovadoje 
Žmonės visada apmąsto dar kartą. Pirmiausia jie išsilieja, 
o paskui ima svarstyti, ar nepasakė ko nors per daug. 
Boso užsispyrimas irgi nedaug tepadėjo... Tačiau parodė 
blogą pavyzdį. Burna suspausta į siaurą liniją, antakiai 
nuleisti, visi prakeiksmai, kuriuos tik pajėgė sugalvoti, 
spinduliavo iš jo tamsių akių. 

— Ponuli, esi tas, ant kurio kris visa kaltė, ar supran- 
ti? - pasakė Riardanas. 

— Aišku, šie kiti snargliai yra tiktai bendrininkai, -— 
pasakė Džianelis, tuojau pat suvokęs, kur kreipia Riar- 
danas. 

— Jie jau pasakė, kad būtent jis liepė jiems atgauti tą 
tvarkaraštį, - tarė Hofmanas. - Tai daro jį... 

— Aš tik vykdžiau įsakymus, - atsiliepė Zahiras. 

— Kokius įsakymus? 

— Susigrąžinti tvarkaraštį. 

— Kaip tu gaudavai šiuos įsakymus? 

— Telefonu. 

— Iš ko? - paklausė Riardanas. 

— Nežinau. 

- Palauk, - tarė Farmeris, - pradėkim nuo svarbiausio. 
Tu sakai, kad kažkas pasiuntė jus į Dodžo butą pasiimti 
to tvarkaraščio - kad ir koks, po velnių, tas tvarkaraštis 
būtų, — bet tu nežinai, kas yra tas žmogus, kuris tau 
skambino, ar taip? Tai tas pats žmogus, kuris skambino, 
ar ne? 

— Aš pažįstu tą žmogų, kuris man skambino, - atsakė 
Zahiras. — Bet jis tiktai perdavė kažkieno kito įsakymą. 
— Gerai, tai kas gi tau skambino, pradėkim nuo to. 

— Vienas mano kraštietis. 

— Marokietis? 

— Mes ne marokiečiai. 

— Kad ir kas jūs būtumėt, šikniai, - užriko Hofma- 
nas, — kuo vardu tas kraštietis? 

— Aš nežinaujjo vardo, - pasakė Zahiras. - Tik jo balsą. 

Sekliai susižvalgė. Farmeris atsiduso. 

— Na, gerai, tas žmogus, kurio balsą pažįsti, bet nežinai 
vardo, - tarė jis, - skambino tau. Ir ką gi jis pasakė? 


246 


— Jis pasakė, kad žmogus, vardu Piteris Dodžas, turi 
paėmęs labai svarbų tvarkaraštį ir kad mes privalome jį 
susigrąžinti. 

— Ir tai viskas, ką jis pasakė? 

— Tai viskas, ką jis pasakė. 

Dabar atėjo eilė kitiems dviem arabams pašokti ir 
pradėti šaukti arabiškai. Sekliai klausėsi, nesuprasdami 
nė žodžio. Ruisas pasikasė galvą. Farmeris pasidomėjo, 
gal kas nors policijoje buvo kilęs iš Sirijos arba Irako. 
Retkarčiais pasigirsdavo ir keli angliški žodžiai. 

— Mūsų įsakymai... 

Toliau arabiškai. 

— Tu žinai, kas... 

Vėl arabiškai. 

Ir galiausiai Anvaras pratrūko pikta anglų kalba, pri- 
kišęs smilių Zahirui po nosim, lyg norėdamas jį persmeigti: 

— Mes gavom įsakymą jį nužudyti! 

Zahiras vėl pašoko nuo suolo, šaukdamas arabiškai. 

Hofmanas paklausė, ar tik nereikia jam vėl įspirti į 
kiaušius? 

Riardanas davė ženklą, kad leistų jiems išsikalbėti. 

— Arba dar ką nors, kas buvo matęs tą tvarkaraštį! — 
šaukė Feisalas. 

Tyla. 

Trys arabai žiūrėjo vienas į kitą. 

Džianelis paklausė, ar jie nesiruošia pasibučiuoti ir 
susitaikyti. | 

— Judu gerai sugalvojote, - pasakė Riardanas ir pa- 
klausė, ką jie žino apie Amerikos įstatymus. - Jeigu jūs 
vykdėte kieno nors kito įsakymus, nėra pagrindo jūsų 
kaltinti. 

— Juk mes taip ir veikėme! - pasakė Anvaras. 


— Aišku, - pritarė Riardanas ir vėl pasisuko į Zahirą. — 
Ar tai tiesa? - jis paklausė. 

Zahiras linktelėjo. 

— Ar jums buvo duotas įsakymas nužudyti Dodžą? 

— Susigrąžinti tvarkaraštį, - pasakė Zahiras. 

— Ir jį nužudyti, - pridėjo Feisalas. - Kodėl tu toks 
užsispyręs kvailys. Ar nori, kad pakartų? 

- Įsakymas jį nužudyti, taip, taip, - tyliai pasakė Za- 
hiras ir atsiduso. 

— Nes jis buvo matęs tą tvarkaraštį, tiesa? 

— Taip, jis buvo jį matęs. 

Nuostabus sumautas pagrindas žudyti žmogų, pagal- 
vojo Riardanas, dėl to, kad buvo matęs tvarkaraštį. 

— Leiskite man susivokti, - pasakė Farmeris, - man 
sunku nuosekliai suprasti šitą prakeiktą dalyką. Jūsų 
žmogus Abasas... 

— Amžinojo princo pasiuntinys, - pagarbiai pridūrė 
Zahiras. 

— „..turi tvarkaraštį, kai išlipa iš lėktuvo oro uoste „La 
Guardia“, bet jį nušauna, tas tvarkaraštis dingsta ir atsi- 
randa Piterio Dodžo bute? - jis pažvelgė į seklius. - Ar 
jūs, vaikinai, tai suprantate? — jis vėl pasisuko į Zahirą. — 
Kokiu būdu tvarkaraštis atsirado Dodžo rankose? 

— Jį davė jam žmogus, vardu Ralfas D'Anuncijus, — 
atsakė Zahiras. 

— Ką? - paklausė Hofmanas. 

Riardanas linktelėjo. Viskas pamažu stojo į savo vietas. 

— Tądien per priešpiečius jis perdavė tvarkaraštį 
Dodžui, - tęsė Zahiras, - taip mums prisipažino Do- 
džas. Tvarkaraštį jis gavo D'Anuncijaus restorane „Lu- 
na Mare“. 


Tyla. 

Riardanas visa tai nuosekliai dėstė viena prie kito. 
Arba bent jau bandė sudėstyti. 

— Todėl jūs turėjote nužudyti ir D'Anuncijų, - pasakė 
Riardanas, linktelėdamas galva. 

— Taip, - patvirtino Zahiras. 

— Nes jis buvo matęs tą tvarkaraštį. 

— Taip. 

— Koks svarbus sušiktas tvarkaraštis, - pasakė Hof- 
manas. 

— O ką jūs veikėte Saton Pleise? - paklausė Ruisas. — 
Kas nors ir ten matė šitą tvarkaraštį? 

— Mus ten nusiuntė, - pasakė Zahiras. 

- Ir koks šiknius visą laiką siuntinėja jus į šitas vie- 
tas? - paklausė Hofmanas. 

- Mums paskambino. 

— Vėl jūsų draugužis? - paklausė Farmeris. - Tas, kurio 
balsą pažįstate, bet vardo nežinote, ir nežinote, kas jam 
skambina ir liepia perduoti jums tuos sumautus paslap- 
tingus įsakymus, ar tas? 

— Taip, - atsakė Zahiras, tartum Farmeris ką tik būtų 
pasakęs paprastą anglišką sakinį. 

— Tr? 

— Man tiktai buvo pasakyta, kad žmogus, vardu Džo- 
zefas Felpsas, pavogė perkamuosius vertybinius popie- 
rius ir kad aš turiu jį surasti, kol to nepadarė policija. 

— Kokie dar perkamieji vertybiniai popieriai? — pa- 
klausė Riardanas. 

— Neturiu supratimo, - atsakė Zahiras. 

— Tai šitas vyrukas telefonu tik perduoda jums įsa- 
kymus? - paklausė Farmeris. - O jūs tuoj bėgate ir da- 
rote, ką tas šiknius... 

— Panašu į policijos skyrių, - tarė Džianelis. 

— Mes tai darome savo kraštui, - pasakė Zahiras. 

Riardanas, kurį laiką tylėjęs, staiga paklausė: 

— Tai jūs nežinojote, kas buvo parašyta tame tvarka- 
raštyje? 

Zahiras papurtė galvą. 

— Tada kaip jūs žinojote, ko ieškote? 

Tyla. 

— Jūs išvertėt visą Dodžo butą, ko, po velnių, jūs ieš- 
kojote? 

Tyla. 

Zahiras pažvelgė į kitus. 

Ne vienas nepasakė nė žodžio. 

— Kas yra tame tvarkaraštyje? - paklausė Riardanas. 

Tyla. 

— Kas pasakys mums, kas yra tame tvarkaraštyje? — 
pakartojo Farmeris. 

Akmeniniai veidai. 

Kelio galas. 

— Gerai, išveskit juos iš čia, - tarė Farmeris. 

Sendi kabinetas Forbes redakcijoje buvo ne didesnis 
už Penktosios nuovados kvotos kambarį. Ji sėdėjo prie 
stalo, ant kurio buvo suversta žurnalų ir laikraščių iškar- 
pos, knygų puslapių fotokopijos, klijų indelis, žirklės, 
lipnios juostos ritinėlis, įvairaus dydžio ir spalvų pieš- 
tukai ir peleninė, iki kraštų prikišta nuorūkų. Kambaryje 
tvyrojo tabako smarvė. 

— Mečiau rūkyti prieš dvi savaites, - pasakė ji. - Pe- 
leninė man turi priminti, koks tai bjaurus įprotis. 

Riardanas linktelėjo. 

- Žinau žmogų, kuris į stiklainį surinkęs penkiasdešimt 
ar šešiasdešimt nuorūkų užpylė vandeniu ir suplakė kaip 
kokteilį, - pasakojo Sendi. - Kai tik jam kyla noras už- 
sirūkyti, jis nuima stiklainio dangtelį ir pauosto. Vien tos 
smarvės pakanka vėl prisiminti savo priesaiką. 

Riardanui pasidarė įdomu, ar tai nebuvo tas pats vy- 
ras, su kuriuo ji praleido praėjusio šeštadienio naktį. 

— Aš jau mečiau mažiausiai trejetą kartų, - pasakė jis. 

— Niekaip nepavyko, ką? 

— Paskutinį kartą ištvėriau ilgiausiai. 

— Kiek? 

— Trejus metus. 

- Ir ve! pradėjai, - pasibaisėjo Sendi. 

— Taip. 

— Kada? 

— Liepos mėnesį. 

— Kaip tai atsitiko? 

— Žmona pasakė, kad nori skirtis. 

— Oho! - tarė Sendi. 

— Taip. 

— Tokiais atvejais visada taip atsitinka. 

— Taip. 

Kambaryje įsivyravo tyla. 

— Ar nieko, jei čia užsirūkysiu, - paklausė Riardanas. 

— Rūkyk, žinoma. 

— Ar tikrai tavęs tai nevargins? 

— Dūmai pribaigs mane, tačiau nekreipk dėmesio. 

Jis siektelėjo cigarečių pakelio kišenėje, pažvelgė į ją 
ir apsigalvojo. 

— Ne, iš tiesų, nieko tokio, - pasakė ji. 

— Ne, ne. 

— Ne, rūkyk. Tu mane verti jaustis kalta. 

— Ne, - tarė jis, — aš iš tiesų galiu palaukti. 

— Gerai, - pasakė ji ir nusišypsojo. 

Jis ne juokais norėjo sutraukti tą cigaretę. Jis nežinojo, 
kur dėti rankas. Dešine ėmė kasytis žandikaulį. 

— Priežastis, dėl ko užsukau... - pasakė ir gūžtelėjo 
pečiais. - Jaučiuosi labai kvailai. Tikrai, bet tu esi vienin- 
telė, apie kurią galiu pagalvoti. 

— Dėl ko? 

— Dėl tos žmogžudystės aukos. 

— To senio, apie kurį pasakojai? Malberi gatvėje? 

— Na taip. Nors - ne. Gerai, tai susiję dalykai, bet vis 
dar negaliu suprasti kaip. Tiksliau, aš žinau kaip, bet 
nežinau kodel. Arba... žinau kodel, tačiau tas kodėl nie- 
ko nepaaiškina. Ar tikrai tave labai suerzins, jeigu už- 
sirūkysiu? — paklausė jis. 

— Rūkyk, - pasakė ji ir pastūmė pilną nuorūkų peleninę 
link jo. 

— Dėkoju, - tarė jis, nedelsiant išsitraukė iš pakelio 
cigaretę ir prisidegė. - Atleisk, — tarė jis, išpūsdamas 
dūmų srovę. 

— Nieko tokio, - tarė ji. 

— Supranti, ta kita auka, toji susijusi auka buvo teisi- 
ninkas... 

— Aha... 

— Tas, kuris susitiko su biržos makleriu... 

— O! - tarė ji. 

— Kaip tik dėl to aš čia. Arba iš dalies dėl to aš čia. 

— Kodėl nepasakai atvirai, ko tau reikia, - pasakė Sendi 
ir pažvelgė į jo burną, kai jis patraukė cigaretę. 

— Gerai, - tarė jis, - štai kas. Teisininkas, vardu Piteris 
Dodžas, pamato svarbų tvarkaraštį... 

— Kokį tvarkaraštį? 

— Gerai, kaip tik čia ir šuo pakastas. Palūkėk truputį, 
gerai? Jis pamato tą tvarkaraštį ir pasileidžia pirkti si- 
dabro kontraktų iš tokios Rotšteino ir Felpso firmos. 

- Aha, - pasakė Sendi. 

— Tu žinai juos? 

— Stambiausi prekiautojai mieste. 

— Gerai. Kažkokie arabai tą pačią naktį nužudo Dodžą, 
o tvarkaraštis iš jo atimamas. Atgaunamas, tiksliau ta- 
riant, nes jau iš pat pradžių neturėjo jam patekti į rankas, 

tačiau žmogus, vardu Ralfas D'Anuncijus... tas, apie kurį 
tau pasakojau... taip pat matė tvarkaraštį, jis irgi buvo 
nužudytas apytikriai po valandos. 

— Fu! - pasakė Sendi, - toks svarbus tvarkaraštis, oho? 

— Taigi, taip atrodytų. 

— Dar kartą... koks tvarkaraštis? 

— Kaip tik tai ir norėčiau sužinoti iš tavęs. 

— Manęs? Ar aš panaši į traukinio konduktorę? - ji 
stebėjo, kaip jis užgesino cigaretę, paskui tarė: - Sakai, 
Dodžas, kai tik pamatė tvarkaraštį, pirko sidabro kon- 
traktų. 

— Daug ir ilgalaikių, - atsakė linktelėdamas Riardanas. 

— Gerai, ar tai buvo atsitiktinumas? Tas skubėjimas 
pirkti sidabro? Ar tai buvo tiesioginis rezultatas, kai jis 
pamatė tą tvarkaraštį? 

— Neturiu supratimo? 

— Mmm, - pasakė Sendi. 

— Ką reiškia tas „mmm“? 

— Palauk, aš bandau suformuluoti... 

— Iš tiesų. 

— Tačiau... žodžiu, tvarkaraštis yra grafikas, ar ne? 
Sąrašas... na... laiko momentų, kuriais, manoma, turėtų 
įvykti tam tikri įvykiai, teisingai? Kad ir - traukinių 
judėjimo grafikas yra tvarkaraštis, tiesa? 

— Taip, - atsakė Riardanas. Jis įdėmiai klausėsi. Jam 
norėjosi užsirūkyti ir antrą cigaretę. 

— Ir štai tas žmogus, Dodžas, pamatė grafiką ir... Tai 
gali būti ir visiškai nesusiję dalykai, tačiau nepaisant to, 
taip atsitiko... Jis nurūko pirkti sidabro - daug ir ilgam. 

— Teisingai. 

— Gerai... tarkime, kad šis tvarkaraštis buvo tam tikrų 
įvykių grafikas, kurie paveiks sidabro kainą? 

— Paveiks? 

— Privers ją kilti. 

— Kaip ką? 

— Na, aš nežinau, kaip ką. 

Ji kelias akimirkas tylomis galvojo. Paskui tarė: 

— Jei pradeda kilti maftos kaina, pavyzdžiui, dažniau- 
siai pradeda kilti aukso ir sidabro kainos. Sakei, kad 
įsipainioję arabai, ar ne? Gerai, tarkime, OPEC planuoja 
seriją naftos kainos pakėlimų ir, įsivaizduok, tam tavo 
Dodžui atsitiktinai pakliuvo grafikas, kuriame surašytos 
datos 1r kainos kėlimo dydžiai. Jeigu jis ką nors išmano 
apie rinką, jis supras tų kainos šoktelėjimų padarinius ir 
puls stambiai investuoti į sidabro arba aukso ateities kon- 
traktus. Auksas kur kas brangesnis, tad jis galėjo pasi- 
rinkti sidabrą - reikia mažiau grynųjų. Gal kaip tik tai ir 
atsitiko? 

— Naftos kainos kėlimo grafikas, hm? 

— Gali būti, - atsakė ji ir gūžtelėjo pečiais. 

— Ir tai jį privertė patikėti, kad pakils sidabro kaina, 
hm? 

— Taip, paprastai įvykiai klostosi tokia seka. 

— Ir jis išrūko, kad nepavėluotų susikrauti savo ma- 
žųjų sidabro lobių... 

— Jeigu jis elgėsi, kaip sakai. 

— Kad jis taip darė, sako jo bendradarbė. Išrūko pas 
Rotšteiną ir Felpsą pirkti daug ir ilgalaikių sidabro kon- 
traktų. Iš tiesų ir jai patarė padaryti tą patį. 

— Pažiūrėsiu, kokia šią savaitę prekyba sidabru, ge- 
rai? — tarė Sendi ir pasižiūrėjo į laikrodį. - Ar negalėtum 
pas mane užsukti į namus po kelių valandų? Truputį po 
penkių. Iki tol būsiu ką nors tau suradusi. Galėsime viską 
aptarti prie taurelės. Gerai? 

— Ateisiu. 

— Palauk, tau reikės rakto, - pasakė ji ir pradėjo raustis 
rankinuke. - O, velniava! Maniau, kad visas jas išme- 
čiau, - ji padavė jam praplėštą cigarečių pakelį. - Prašom, 
išrūkyk sau smegenis. - Jis paėmė cigaretes. Ji vis dar 
rausėsi ieškodama raktų. Kai pagaliau rado, padavė jam 
per stalą ir tarė: - Susitiksime apie penkias. 

— Ačiū, - pasakė jis. 

— Kažko susirūpinęs? 

Jis pakratė galvą. 

— Dėl ko? 

- Stebiuosi. Ar galėjo OPEC grafikas iš tiesų būti dvie- 
jų žmogžudysčių priežastis? Trijų, jeigu skaičiuosime ir 
tą oro uoste. 

— Tu esi policininkas, - ištarė ji, - tu man ir pasakysi. 


Žmogus, sėdintis medinėje kėdėje tiesia atkalte, nie- 
kam nieko nesakė. 

Tai buvo Džozefas Felpsas 

Mazis ir Samiuelsas pastebėjo jį išeinantį iš namo Sa- 
ton Pleise truputį po pirmos, tačiau jiems nespėjus išlipti 
iš automobilio jis susistabdė taksi ir leidosi savais keliais. 
Jie suėmė jį Kenedžio oro uoste, kur šis jau pirko bilietą 
į vieną pusę į Braziliją. 

Lagaminėlyje Felpsas vežėsi apie tris su puse milijono 
dolerių pateikėjo vekseliais. Trisdešimt vekselių šimto 
tūkstančių dolerių nominalo vertės. Penkis vekselius pen- 
kiasdešimties tūkstančių dolerių vertės. Vienuolika vekse- 
lių po dvidešimt tūkstančių dolerių ir vieną dešimties 
tūkstančių dolerių vekselį. Tai sudarė trijų milijonų ketu- 
rių šimtų aštuoniasdešimties tūkstančių dolerių grynai- 
siais ekvivalentą. 

— Maniau, kad tik naciai bėgo į Braziliją, - pasakė 
Džianelis. 

Felpsas tylėjo. 

— Buvo geras filmas, - tarė Mazis. - Berniukai iš Bra- 
zilijos. 

— Kas šių vekselių savininkas? - paklausė Farmeris. 

Felpsas neatsakė. 

— Ką jūs žinote apie tvarkaraštį, kuris atsitiktinai pa- 
teko Piteriu: Dodžui? 

Tyla. 

— Gal norite puodelio kavos? - paklausė jo Ruisas. 

Jokio atsako. 

Ruisas gūžtelėjo pečiais. 

Riardanas rausėsi Felpso lagaminėlyje. Atidaręs vieną 
šoninių užtrauktukų, jis rado sulankstytą popieriaus 
lapą. 

— Štai, laba diena! - tarė jis. 

Išlankstė lapą. 

Perskaitė užrašą puslapio viršuje: 


KIDO ATEITIES KONTRAKTŲ GRAFIKAS: 
CENTRINĖJE METALŲ BIRŽOJE TARPININKAUJANT 
ROTŠTEINUI IR FELPSUI, NIUJORKAS 


- Štai tvarkaraštis, - pasakė jis ir įteikė lapą Farmeriui. 

Farmeris peržvelgė likusį tekstą. 

— Bet ar čia tas grafikas? - paklausė jis. 

— Kas yra arba kas toks tas Kidas? - Riardanas kreipėsi 
į Felpsą. 

Felpsas nieko neatsakė. 

— Paduokite man telefonų knygą, - paprašė Riardanas. 

Hofmanas per stalą ištiesė Manhatano telefonų knygą, 
ir Riardanas pradėjo versti puslapius. 

— Kidas, - jis ištarė garsiai, pirštu puslapyje vesdamas 
žemyn. - Kidas, Kidas, Kidas... čia jų mažiausiai dešimt. — 
Jis atsuko knygą, kad Felpsas galėtų įskaityti puslapį. — 
Ar pažįstate ką nors iš šių žmonių? - paklausė jo. 

Felpsas nieko neatsakė. 

— K4 tu manai, Lutai? - paklausė Riardanas. 

Farmeris, valandėlę pamąstęs, tarė: 

— Čikai, pasilik čia su manimi, pažiūrėsime, ar ponas 
Felpsas nenori mums ko papasakoti. Jūs trys pasidalykite 
pavardes ir aiškinkitės kiekvienas atskirai. Pirmyn! 


Moters, atidariusios duris, kūną dengė tik peniuaras 
ir aukšti, iki kelių suvarstyti sandalai. Jos ūgis net be san- 
dalų, kurie jai pridėjo mažiausiai porą colių, Riardanas 
spėjo, buvo kokios penkios pėdos ir aštuoni coliai. Tai 
buvo trečias Kidų butas, kurį aplankė per praėjusį pus- 
valandį. Jis jai parodė savo ženklą ir pažymėjimą, pri- 
sistatydamas esąs iš Penktosios policijos nuovados, ir 
paklausė, ar ji esanti Džesika Kid. 

— Taip, aš esu, - atsakė moteris. 

— Ar nesutrukdysiu, jei trumpam užeisiu į vidų? - pa- 
klausė jis. 

— Prašom, užeikite, - tarė ji nusišypsodama. 

Jis nusekė paskui ją į svetainę. Ilgi, juodi plaukai vil- 
nijo jai per nugarą, šviesiai mėlynas peniuaras virš blyš- 
kiai rausvos odos, tvirti sėdmenys lingavo, jai einant 
židinio link, kur ji sustojo prieš mirgančią ugnį, išryš- 
kinusią jos ilgų kojų siluetą. 

— Panele Kid, ar jums neteko pažinoti vyriškio, vardu 
Džozefas Felpsas? 

To paties jis klausė ir kitų. 

— Felpso? - perklausė ji. - Ne, kas jis? 

— Ar jums tai ką nors primena? - tarė jis, iš kišenės 
išsitraukdamas lapą, kurį rado Felpso lagaminėlyje. 

Ji pažvelgė į lapą. 

— Kido ateities kontraktų grafikas? — perskaitė. 

— Taip, panele. Ar numanote, ką tai galėtų reikšti? 

— Tikrai nežinau, - atsakė ji. 

— Arba šie skilčių pavadinimai? - tarė rodydamas eilutę: 


PARD.  SĄSK. PARTIJOS IŠ VISO PRISTATYMO 
DATA UNCIJŲ MĖNUO 


— Štai čia reiškia „pardavimo datą“, - pasakė jis. 

— Neturiu supratimo. 

— O čia, žinoma, sąskaita... 

— Patikėkite, pone Riardanai, aš nežinau... 

— O čia - sidabro partijos, ar ne tiesa? Uncijos - tai 
sidabro. Ir pristatymo mėnuo. 

— Niekada nesimokiau stenografijos, - pasakė ji. 

— Ar šių sąskaitų pavadinimai jums ką nors sako? — 
tarė jis ir vėl parodė lapą. 


PARD. SĄSK. PARTIJOS IŠ VISO PRISTATYMO 
DATA UNCIJŲ MĖNUO 
12/16/86 GenBusVent 250 1000000 09/87 
12/16/86  Ouandax 235 1175000 08/87 
12/16/86 Vandam 230 1 150 000 10/87 


12/17/86  GenBus... 


— Ar privalau viską perskaityti? - tarė Džesika. - Iš 
tiesų, pone Riardanai, ko gero, esu per kvaila ką nors 
išmanyti apie verslą. Mano visiškai kiti interesai, pati- 
kėkite, — tai pasakiusi ji suraukė nosytę. - Ar nepagei- 
dausite ko nors išgerti? - ji nusišypsojo. 

— Ne, dėkui, - tarė Riardanas ir nutilo. - Vadinasi, jūs 
nieko apie šį grafiką nežinote? 

— Visiškai nieko. 

— Ir jūs įsitikinusi, kad nieko nežinote apie žmogų, 
pavarde Felpsas. 

— Ne. Kas jis toks? 

— Makleris. Niekada netvarkė kokių nors jūsų sąskai- 
tų? 

— Niekada. 

— O gal kam nors iš jūsų šeimos narių? 

— Ne, kiek man teko girdėti. 

— Apgailestauju, - tarė ji. 

- Ką jūs, neverta... Dėkoju jums, panele Kid, - pasakė 
jis. - Dėkoju, kad skyrėte man laiko. - Jis pasuko durų 
link. - Jeigu atsitiktinai, - tarė jis, - kas nors paklausių 
apie poną Felpsą, tai jis dabar yra Penktojoje nuovadoje. 
Mes jį vis tiek patrauksime atsakomybėn. 

— Negalėčiau įsivaizduoti, kas paklaustų, - pasakė ji, 
eidama link durų. - Viso gero, pone Riardanai, - tarė 
jam atidarydama duris. Ji dar akimirką žvelgė jam į nu- 
garą. Kai tik jis peržengė slenkstį, ji užrakino duris ir 
sugrįžo į kambarį. Ji pasuko apvalią durų rankeną ir 
pravėrė bibliotekos duris. 

— Jis jau išėjo, - pasakė ji ir apsisukusi ant kulno 
nuėjo, kur priešais židinį ant kavos stalelio buvo paliku- 
si brendį. 

Sardžas įėjo į kambarį. Jis atrodė labai susirūpinęs. 

— Jis žino, - pasakė Sardžas ir iškart nuėjo į holą vilktis 
palto. 

— Tačiau ne iš to, ką aš jam pasakiau. 

— Ne. Tu elgeisi šauniai, tačiau jis žino. Arba tiesiog 
velniškai arti žinojimo, - jis papurtė galvą. - Paskambink 
Olivijai į „Park Lane“, - tarė jis sagstydamasis paltą, — 

pasakyk jai, kad bukagalvis policininkas ruošiasi išsprog- 
dinti visą reikalą. Ar padarysi, ko prašau, Džese? 

- Žinoma, - atsakė ji. - Kur t4 dabar susiruošei? 

— Nenoriu jo pamesti iš akių. 

Jis pabučiavo ją į skruostą. 

— Aš dar grįšiu, - pasakė jis. 


Sendi jis buvo pažadėjęs susitikti truputį po penktos. 
Apklausęs paskutinį Kidą savo sąraše, jis iškart nuėjo į 
jos butą. Įdomu, kaip sekėsi Ruisui ir Džianeliui. Įdomu, 
ar Felpsas galų gale Farmeriui ir Hofmanui ką nors pa- 
sakė. Bute jis uždegė žvakių, kambaryje ant medinės 
kėdės atkaltės pakabino švarką bei odinį ant peties ka- 
binamą pistoleto dėklą ir užkūrė židinyje ugnį. Įsipylė 
škotiško viskio. Grįžęs prie švarko iš vidinės kišenės išsi- 
traukė užrašus ir kartu su škotiško viskio taure nusinešė 
prie pintos kėdės. Patogiai įsitaisęs, atsivertė užrašus ir, 
siurbtelėjęs škotiško viskio, mintyse bandė atkurti nuo- 
seklią įvykių eigą. 

Sekmadienio, gruodžio keturioliktosios, vakare apie 
dešimtą valandą išlipant iš lėktuvo Vašingtone nužudytas 
Aminas Abasas... 

Riardanas vėl siurbtelėjo škotiško viskio. 

Apie vienuoliktą bendrininkai, ieškodami tvarkaraš- 
čio, nuvaro greitosios pagalbos automobilį, pagrobia 
lavoną ir supranta, kad tvarkaraštis dingo. 

Jis linktelėjo ir vėl pažvelgė į užrašus. 

Pirmadienį, gruodžio penkioliktąją, per pietus, tar- 
kime, apie dvyliktą pusę pirmos, D'Anuncijus Dodžui 
parodo tvarkaraštį. Arba galbūt Dodžui atiduoda laga- 
minėlį, kurį Abasas paliko lėktuve. Bet kuriuo atveju 
Dodžas turi tvarkaraštį. 

Pirmadienio vakarą apie šešias arabai nužudo Piterį 
Dodžą ir atgauna tvarkaraštį. Tos pačios dienos vakare 
septintą valandą arabai nužudo D'Anuncijų, nes jis matė... 

Pasigirdo lauko durų skambutis. 

— Sendi? - tarė jis atsisukdamas. - Atidaryta. 

Durys iš tiesų buvo atidarytos. Jam bežiūrint jos vėrėsi 
vis plačiau. Žmogus, stovintis tarpduryje, deja, buvo ne 
Sendi. Tai buvo stambus, iš pažiūros šešių pėdų ir dviejų 
colių ūgio, dviejų šimtų trisdešimties svarų vyras, šiaip 
ar taip, į kažką miglotai panašus, nors Riardanas niekaip 
negalėjo prisiminti. Vyras į kambarį žengė greitai ir ap- 
dairiai. Pro kėdę, ant kurios kabėjo Riardano švarkas ir 
pistoleto dėklas, jis priėjo tiesiai prie Riardano, mėginan- 
čio kuo greičiau išsiropšti iš gilaus pinto krėslo, ir visa jėga 
smogė jam į veidą stambiu, tvirtai sugniaužtu kumščiu. 

Riardanas dar kartą pabandė išsipainioti iš pinto krės- 
lo žabangų. Vyras įrėmė kelį jam į žandikaulį ir tarsi kūju 
smogė kumščiu į nosį iš viršaus. Trinkt! Smulkios aki- 
nančios žiežirbos smigo jam į galvą. Ir vėl trinkt! Jis 
ketina mane užmušti, pagalvojo Riardanas, nespėsiu nė 
išsikapanoti iš to prakeikto krėslo! Vyras buvo stam- 
besnis ir stipresnis už Riardaną ir sugrūdo jį į tą sumautą 
pintinę, kuri jį baigė įsiurbti. Riardanas žinojo, jei ko nors 
staiga nesiims — kodėl policijos darbe galų gale viską 
reikia daryti staiga? — tas žaliūkas jį sukals į grindis ir 
įmes į židinį arba pro langą, nes tai jau buvo žaidimo su 
amžinybe akimirka. Riardanas tai suvokė kiekviena sme- 
genų ląstele. 

Jis atsisakė pastangų atsistoti, atsisakė net minties, 
kaip nors pakilti iš pintinės. Atsidūręs ant grindų jis ėmė 
ridentis tolyn nuo žaliūko, kuris taikėsi jam spirti koja į 
galvą. Jis ridenosi ir ridenosi, kol nugara atsitrenkė į kitą 

kambario sieną, o žaliūkas lenkdamasis jį nutvėrė už 
marškinių ir prisitraukė prie kojų. Riardanas smogė keliu 
į kirkšnis, žaliūkas, paleisdamas marškinius, suriko iš 
skausmo. Riardanas suprato, kad jam reikia kaip nors 
pasiekti pistoletą. Šis vaikinas jį užmuš, jis buvo per 
stambus ir per stiprus. Riardanui beviltiškai reikėjo pis- 
toleto, tačiau šis - dėkle kitoje kambario pusėje, o tarp 
jų - spyrio į kiaušius parklupdytas įniršęs žaliūkas iš pyk- 
čio buvo pasiryžęs suplėšyti Riardaną į skutelius. 

Iki tol pykčio nebuvo. Iki tol tebuvo metodiškas dau- 
žymas, spardymas ir įsitikinimas, kad nugalės žiauri jėga, 
tačiau dabar atsirado pyktis. Riardanas sumetė, kad pyk- 
tis taps jo, O ne priešininko sąjungininku. Pyktis sukelia 
didelę energiją. Jei muštynės būtų prasidėjusios su įpy- 
kusiu vaikinu, tai jis, apimtas įniršio, galėjo lengvai už- 
mušti, tačiau tik tiek pyktis ir padeda. 

Pyktis sukvailina. 

Pyktis aptemdo protą. 

Pyktis priverčia pralaimėti. 

— Pulk, susmirdęs kvaily! — tarė Riardanas, vaidin- 
damas įpykusį, nuleidęs rankas žemyn ir atkišęs smakrą 
jis žengtelėjo į kairę, išsisukdamas nuo žaliūko smūgio. — 
Nepataikei, šikniau, - prakošė Riardanas vėl atsideng- 
damas, laikydamas pusiausvyrą ant kulnų, pasiruošęs 
mestis į kairę ar dešinę, priklausomai nuo smūgio - šįkart 
staigaus iš kairės. Riardanas palenkė galvą į dešinę, šok- 
telėjo šalin, už koto sugriebdamas žvakidę. 

Žvakė iš žvakidės lizdo nukrito ant grindų, vaškas 
sutrupėjo, dagtis, iškart užgesęs, kaip stuburo slanksteliai 
laikė gabalėlius. Riardanas užsimojo žvakide į žaliūko 
galvą, dugnu taikydamas į dešinį smilkinį. Pakėlęs stam- 
bią, tvirtą ranką vyriškis nukreipė smūgį, ir žvakidė 

dugno briauna prakirto odą teužkabindama kairį skruos- 
tą. Nieko rimta, tai jam nesukliudys staigiu dešinės ran- 
kos smūgiu iš arti pasiekti Riardano pilvą. 

— Uuuf! - iškvėpė Riardanas. Žaliūkas užspaudė jį visu 
smarkumu. 

Man galas, pagalvojo jis, dabar tas kalės vaikas mane 
pribaigs. Pykčio valdomi smūgiai buvo dar kietesni. Riar- 
daną jis vijosi kaip treniruotas žudikas, - „Jėzau, ar jis 
ne profesionalas?“ — šmėstelėjo Riardanui minus, - talžė 
ji, grūdo, versdamas per kėdes ir stalus, norėdamas pa- 
siekti iš arčiau, trankydamas jį į sieną ir smogdamas vėl, 
kai kūnas atšokdavo, pyktis, pyktis ir klaida, kurią iš to 
aklo įsiūčio padarė. Nubloškęs jį nuo savęs, žaliūkas grės- 
mingai artėjo sudėjęs abu kumščius į vieną, ruošdamasis 
kirsti mirtiną smūgį, tačiau nubloškęs prie kėdės, ant 
kurios kabėjo pistoletas, akimirkai leido savo pykčiui 
įsiterpti tarp savęs ir savo sveikos nuovokos, kartu leis- 
damas Riardanui atsistoti tarp jo ir pistoleto. 

Riardanui tereikėjo akimirkos. 

Savo dėklą ir pistoletą jis pažino kaip penkis pirštus, 
dėklas ir pistoletas buvo du seni draugai, beveik mei- 
lužiai, jis juos pažino ypač artimai. Kaire ranka griebė 
įprastą odą, dešine sučiupo raudonmedžio rankeną, stai- 
giu judesiu išlupo pistoletą ir nukreipė į tą prakeiktą 
puolantį bulių, stovintį vos per trejetą pėdų, ir tarė: 
„Stok, subingalvi!“ Akimirką žaliūkas dar ėjo pirmyn, 
tarsi nebūtų girdėjęs Riardano perspėjimo. „Šitas keliaus 
į lavoninę“, - pagalvojo Riardanas, bet vėl šįkart garsiau 
sušuko: „Stot!“ ir žaliūkas sustojo kaip įbestas. 

Staiga jo akys paklaiko. 

Atlėgo įniršis. 

Grįžo protas. 


264 


Bėgti. 

Nešdintis iš čia. 

Ištrūkti. 

— Ne, - tarė Riardanas ir pajudino nutaikytą pistole- 
tą. - Apsisuk. Skubiau! Vykdyk! 

Dičkis apsisuko. 

— Rankas už nugaros, - įsakė Riardanas. - Greičiau! 

Dičkis sudėjo rankas už nugaros. Riardanas iškart 
uždėjo antrankius. 

— Gerai, kas tu esi? - tarė jis. 

— Aš kraujuoju? - paklausė. - Mano skruostas? 

— Ko gero, tu, vištgaidi, mirtinai nukraujuosi, - atsakė 
Riardanas. - Kas tu esi? 

- Iškviesk greitąją! - tarė dičkis. - Aš apskųsiu tave, 
Riardanai, teismui! Aš apskųsiu policiją! Aš... 

— Oho, tu net žinai, kas aš toks? - pasakė Riardanas. - 
Gerai, pažiūrėkime, kas esi tu. Sėskis, — ir pastūmė ža- 
liūką į kėdę, ant kurios tebekabėjo švarkas ir tuščias 
pistoleto dėklas. 

— Tie antrankiai per stipriai veržia, - pasiskundė dičkis. 

— Nuostabu, nejaugi! - pasakė Riardanas, tapšnoda- 
mas jam per kišenes, kol sudaro piniginę su dokumen- 
tais. - Ar žinai, kiek tau klius už policijos pareigūno 
užpuolimą? —- paklausė. - Pasikėsinimą nužudyti? Ar 
žinai, ką? — Jis atsegė piniginę. — Štai čia, - ir pradėjo 
versti plastmasinius įdėklus. - Arizonoje išduotos vai- 
ruotojo teisės... - Iš nuostabos jis išpūtė akis. - Robertas 
Sardžentas Kidas, tai bent! - Pistoleto vamzdžiu jis pakėlė 
Sardžo smakrą. - Kas jūs esate, pone Kidai? Jos vyras? 
Brolis? Ar jūs buvote ten, kai pas ją užėjau? 

— Pridėk ką nors man prie skruosto, - pasakė Sar- 
džas. - Aš kraujuoju, ar nematai, kad aš kraujuoju? 

— Taip, matau, kraujuoji, - tarė Riardanas, - kokia 
gėda. Kodėl tu bandei mane užmušti? 

— Netiesa, aš nebandžiau. 

— Ne? Esi įsitikinęs, kad dabar mane apkvailinsi, - jis 
vėl pistoleto vamzdžiu pakėlė jo smakrą. - Kaip čia mane 
radai? 

Jokio atsakymo. 

— Ar mane iki čia atsekei? 

Jokio atsakymo. 

— Iš tavo sesers namų? Ar ji tavo sesuo? 

— Taip. 

— Kur buvai, kai mes kalbėjomės? 

Jokio atsakymo. 

— Gerai, pone Kidai, - pasakė jis, - manau, kad tave 
nušausiu. 

— Ne, neišdrįsi to padaryti, - tarė Sardžas. 

— Taip, išdrįsiu, - atsakė Riardanas. - Po to nusegsiu 
antrankius ir visiems savo draugams policininkams, kurie 
čia susirinks, papasakosiu, kad užpuolei, bandydamas 
mane užmušti, ir besigindamas buvau priverstas tave 
nudėti. Policininkai nemėgsta žmonių, kurie bando už- 
mušti kitus policininkus. Jų nemėgsta ir teisėjai, — jis 
maloniai šypsojosi. - Ką į tai pasakysite, pone Kidai? 

— Pirmyn, nušauk mane! - tarė Sardžas. 

— Džiaugiuosi, galėdamas pasitarnauti, - pasakė Riar- 
danas ir atlenkė gaiduką. 

— Man geriau numirti, - ištarė Sardžas. 

— Oho? — pasakė Riardanas. - Kodėl? Ar kas nors 
susijaudins dėl tavo kvailos nesėkmės, pone Kidai? Polici- 
jos pareigūno užpuolimas? - Jis pakišo pistoletą Sardžui 
po nosimi, tiesiai virš viršutinės lūpos. - Kas tave pasiuntė 
čia paskui mane? 

— Pats atėjau. Tai buvo mano sumanymas. Nagi, nu- 
šauk mane. 

— Neskubink, - tarė Riardanas. - Į ką tu man panašus? 

Sardžas nieko neatsakė. 

— Robertas Sardžentas Kidas, - tarė Riardanas, įsiste- 
beilydamas į jį. - Kur aš girdėjau tą vardą? - Jis tebe- 
žvelgė į jį. - Ar esi koks nors tapytojas? Ar turi ką bendra 
su tapyba? - Vis dar nustebęs. - Ne, palauk, tu pardave: 
kai kuriuos paveikslus, mačiau tave per televiziją. Tave 
tr tavo seserį. Ne Džesiką, kitą. Koks jos vardas? 

- Olivija. 

— Teisingai, Olivija. Ir aš ją dar kartą mačiau per te- 
leviziją sekmadienio vakarą. Buvo ką tik miręs tavo 
tėvas, ar ne? Nuo kraujo išsiliejimo. Apie tą keletą praė- 
jusių dienų tu viską žinai. Ir apie mane taip pat? Ko gi 
tu, kalės vaike, mane užpuolei? Ko bijai? Ar girdėjai, 
ką kalbėjau apie Felpsą? Ar dėl to čia atslinkai? Sidabro 
tvarkaraščio? 

Sardžas pakratė galvą. 

— Gerai, bičiuli, - pasakė Riardanas ir pažvelgė į pis- 
toleto vamzdžio vidų. - Vieno šūvio turėtų pakakti. Šva- 
riai ir... 

— Palauk truputį, - ištarė Sardžas. 

— Maniau, kad tu skubi, - pasakė Riardanas. 

— Aš nieko bendra su visu tuo neturėjau. 

— Su visu kuo, pone Kidai? | 

— Su niekuo. 

— Ar kalbate apie D'Anuncijų? - linktelėjimas. - Ir 
Dodžą? - kitas linktelėjimas. - Nieko bendra neturėjo- 
te su įsakymais juos nužudyti, ar kaip tik tai norite pa- 
sakyti? 

Dar vienas linktelėjimas. 

Ir dar vienas linktelėjimas, tik šį kartą linktelėjo Riar- 
danas. 
— Gerai, - tarė Riardanas. - Kas įsakė? 


Išėjęs į gatvę Riardanas įėjo į pirmą pasitaikiusią tele- 
fono būdelę ir surinko seklių kambario numerį. Atsiliepė 
Hofmanas. 

— Čikai, - pasakė jis, - čia Braj. Viename bute Penkto- 
joje aveniu prie radiatoriaus antrankiais prirakinau vai- 
kiną. Užsirašyk adresą, - pasakė jis ir perskaitė adresą. — 
Ar užsirašei? Jis vardu Robertas Sardžentas Kidas, pasiimk 
jį 1š ten, gerai? 

— Už ką? 

— Už kėsinimąsi nužudyti. Gal tai ir ne visiškai tiks, 
tačiau manęs jis vos nesumalė į šūdą, patikėk, viskas 
galėjo labai liūdnai baigtis. 

— Tuojau pat išvykstu, - atsakė Hofmanas. 

— Kokios žinios iš Felpso? 

— Pratrydo, - atsakė Hofmanas. - Tereikėjo nežymiai, 
skaičiuojant iki trijų, užsiminti apie žmogžudystes, ir jis 
buvo pasiruošęs mums parduoti savo motiną. Jis mums 
papasakojo kai kurių labai įdomių dalykų. 

— Apie ką, - pasakė Riardanas, - norėčiau išgirsti. 

Jis klausėsi. 

— Aha, - pasakė. 

Jis klausėsi toliau. 

— Aha, aha, - pasakė jis, - aha. Aha, aha. Puiku. Gerai 
padirbėjome, Čikai. Šauniai. Kai kurių įdomių dalykėlių 
ir aš pats išgirdau. Netrukus pamatysime, kaip prigužės 
pilnas pastatas. Dabar vykstu į „Park Lane“. Jeigu manęs 
prireiktų, būsiu pas Oliviją Kid. Ar supratai? Olivija Kid. 
Nelaukiu jokių netikėtumų, tačiau po pusės valandos 

atsiųsk ten jūrų pėstininkus. Klausyk, ir nepamiršk prie 
radiatoriaus prirakinto vaikino, gerai? Būk atsargus, kai 
nuimsi antrankius, jis stambus kaip meška. Iki, Čikai. 
Jis padėjo ragelį, pasitikrino, ar neiškrito atgal jo įmes- 
ta dvidešimt penkių centų moneta, susigūžė ir nužings- 
niavo link tos vietos, kur buvo pasistatęs automobilį. 

Kai pasigirdo beldimas į duris, Olivija pasakė: 

- Štai ir jis. 

— Ar tugsitikinusi, kad aš privalau pasilikti? - paklausė 
Rotšteinas. 

— Kodėl gi ne? - tarė Olivija. - Tu esi verslo partne- 
ris. 

— Tačiau jis čia atėjo dėl Džo. Kaip sakė tavo sesuo... 

— Tuo labiau tau reikia čia būti. Tavo partneris su 
trimis su puse milijono dolerių vertės popieriais slepiasi 
nuo teisingumo... 

Beldimas į duris pasigirdo dar kartą. 

— Palaukite minutėlę, - sušuko Olivija ir, metusi į Rot- 
šteiną įspėjamą žvilgsnį, nuėjo į prieangį atidaryti durų. 
Tarpduryje stovintis vyriškis, Olivija spėjo, buvo kokių 
trisdešimt septynerių aštuonerių metų, rudaplaukis ir 
mėlynomis akimis. Jo veidas buvo paraudęs nuo šalčio. 
Jis maloniai nusišypsojo. 

— Panelė Kid? 

— Taip, - ji atsakė. 

Kairėje rankoje jis parodė ženklą, prisegtą prie odinio 
įdėklo: 

— Seklys Riardanas iš Penktosios policijos nuovados 
seklių skyriaus. Ar neprieštarausite, jeigu aš?.. 

— O, taip, - pasakė Olivija. - Man jau skambino sesuo, 
sakė, kad buvote užėjęs pas ją. Kuo galėčiau padėti? 

— Ar galėčiau įeiti į vidų? 

- Žinoma, kokios problemos, sekly Riardanai? 

— Jokių problemų. Norėjau jūsų paklausti apie keletą 
dalykų. Tikiuosi, niekam netrukdau. 

— Prašom, užeikite, - pasakė Olivija. 

Jis nusekė paskui ją pro atvirą arką į kambarį. Prie 
lango ant sofos sėdėjo Lovelas Rotšteinas. Per neuždangs- 
tytus užuolaidomis langus virš Centrinio parko matėsi 
žvaigždėtas dangus. 

— Ei, sveiki, pone Rotšteinai, - maloniai tarė Riardanas. 

— Labas, kaip jums sekasi? - pasakė Rotšteinas. - Koks 
netikėtumas! 

— Ar jūs pažįstami? — paklausė Olivija. 

— Visiškai atsitiktinai, - atsakė Riardanas. Jis nusišyp- 
sojo ir tarė Rotšteinui. - Nesitikėjau čia jūsų rasti. 

— Aš... buvau apsipirkti „FA.O.“ prekybos centre, - 
pasakė Rotšteinas. 

— Tai kaip tik už kampo, - pabaigė Riardanas ir nusi- 
ŠYpsojoO. 

— Mes su Lovelu seni draugai, - pasakė Olivija. 

— Kaip blogai, kad Felpsas negali prie jūsų prisidėti, — 
pasakė tebesišypsodamas Riardanas. - Jis ten, Penktojoje 
nuovadoje. Tikiuosi, jums sesuo apie tai pranešė? 

— Jūs jį suradote? - paklausė Rotšteinas. - Puiku. 

„Slidus kaip gyvatė“, - pagalvojo Riardanas, tačiau 
Rotšteino akyse šmėkščiojo baimė. 

— Mes jį nukabinome Kenedžio oro uoste, perkant 
bilietą į Rio, - pasakė jis ir nusišypsojo. - Kodėl jie visuo- 
met bėga į Rio? Jo lagaminėlis buvo pilnas JAV iždo 
vekselių. Trys milijonai keturi šimtai ir aštuoniasdešimt 
tūkstančių JAV dolerių. Krūva pinigų, - pasakė jis. — 
Pateikėjo vertybiniais popieriais. Tai tas pats, kas gry- 
naisiais. Manau, kad jums, pone Rotšteinai, taip seniai 
užsiimančiam verslu, visa tai žinoma. 

— Tie vekseliai priklauso moteriai, vardu Filis Kacman. 
Aš pastebėjau, kad jie dingo šį rytą truputį po vienuo- 
likos. Nežinau, kiek Džo turėjo pinigų, iš tiesų... 

— Tačiau jūs nepaskambinote į policiją? - tarė Riardanas. 

— Atsiprašau? 

— Kai aptikote vagystę, jūs nepranešėte policijai. Mano 
kolega patikrino. Penktojoje nuovadoje jokių pranešimų 
apie vagystę. 

— Gerai, ne, aš... 

— Vietoj to, jūs nuėjote apsipirkti į „FA.O“? 

— Iš tiesų aš... na... nežinojau, ką daryti. Maniau, kad 
Džo galėjo tam turėti kokių nors priežasčių... 

— Kokių? 

— Nežinau. Pavyzdžiui, nurodymus iš ponios Kacman 
grąžinti vekselius jai. Ar kokį protingą savo veiksmų 
paaiškinimą. 

— Jis turėjo gerą priežastį begti. Ar apie tai kalbate? 

— Taip, manau, jie visi turi savas priežastis, - Rotštei- 
nas pasakė nusišypsodamas. —- Turiu galvoje vagis. Bet 
kuriuo atveju, dėkoju, kad atėjote mums pranešti. Ir taip 
pat dėkoju už tai, kas, tikiu, buvo puikus policijos darbas. 

— Vienintelis dalykas, kurį mūsų vyrukai darė, - tai 
trynėsi prie jo kontoros ir nusekė jį į Kenedžio oro uos- 
tą, - pasakė pečiais gūžtelėdamas Riardanas. 

— Nesvarbu, ką darėte, svarbu, kad jį sugavote, - pasa- 
kė Olivija. - Atsiprašau, ar galiu jums pasiūlyti išgerti? 

— Dekoju, tačiau čia ne bendrauti atėjau. Tiksliau, 
užsukau ne vien dėl to, kad papasakočiau, jog sučiupome 
Felpsą ir vekselius. - Jis pažvelgė į Rotšteiną, o po to vėl 
atsisuko į Oliviją ir tarė: - Atėjau čia pakalbėti apie 
sidabrą... Remiantis tuo, ką Felpsas pasakė mano part- 
neriui, jūsų šeima supirkinėjo sidabro kontraktus, panele 
Kid, daugybę sidabro kon... 

— Nėra nieko neteisėta pirkti sidabro kontraktus. Mes 
nepadarėme nieko, kas nebūtų visiškai teisėta ir sąži- 
ninga. 

— O kaip dėl žmogžudysčių? - paklausė Riardanas. - 
Ar jos teisėtos ir sąžiningos? 

— Oho! Nejaugi kažkas buvo nužudytas? 

— Du kažkokie. Trys, jei priskaičiuosime tą arabą, 
tačiau jums negalima prikišti to, ką padarė tie fanatikai, 
ar taip? 

— Nesuprantu, apie ką jūs kal... 

— Viena iš aukų buvo apsilankiusi pas jus Penkiolik- 
tojoje, pone Rotšteinai. Atsimenate? Aš jūsų apie tai šįryt 
klausiau, ir jūs atsakėte, kad jo nepažįstate. 

— Aš... ką jūs turite galvoje? - paklausė Rotšteinas. 

- Žmogų, pavarde Piteris Dodžas. 

— Ir dabar tokio neprisimenu. 

— Leiskite, aš jums padėsiu, - pasakė Riardanas. - Jis 
atsinešė kelis sidabro kontraktus. Pirko ilgalaikius. Kaip 
tik tai žmogus ir darytų, jei žinotų, kad kaina pakils, — 
jis pažvelgė į Oliviją. - Jei jis būtų matęs tvarkaraštį, tiesa, 
panele Kid? 

— Pone Riardanai, teisėtas sidabro pirkimas ir par- 
davimas... 

— Žinoma, - tarė Riardanas ir vėl atsisuko į Rotštei- 
ną. - Sustabdykite mane, jei apie tai girdėjote, - pasakė 
jis. - Pasakysiu, ką mano apie tai, kas atsitiko, Felpsas. 
Tiksliau, atsitiko tai, ką jūs sakėte Felpsui, po ko jis 
nubėgo švarinti ponios Kacman skrynelės. 

— Jeigu jūs pasirengę tikėti vagimi... 

— Taip, aš iš tiesų juo pasirengęs tikėti, - pasakė Riar- 
danas. - Pagal Felpsą viskas taip, kaip jam sakėte. Tą 
popietę jus aplankė Dodžas ir parodė lapą popieriaus su 
daugybe datų. Sidabro kontraktų pirkimo datų. Viskas 
surašyta. Vadovėlis laimei užsidirbti. Be to, jis jums pa- 
rodė... 

— Ne, jis man nieko nerodė, - pasakė Rotšteinas. 

— Vadinasi, jūs jį pagaliau prisiminėte! 

— Neaiškiai. 

— Tada, kodėl man sakėte, kad jo nematėte? 

— Kadangi... 

— Kadangi jūs žinojote, kad jis nužudytas, ir žinojote, 
kodel jis buvo nužudytas. 

— Ne, aš... 

— Taip. Štai kodėl, be kita ko, bėgo Felpsas. Tą aki- 
mirką, kai jis suprato, kad jūs įsivėlęs į žmogžudystę... 

— Neturiu nieko bendra su Dodžo nužudymu! 

— Tačiau jis buvo atėjęs pas jus, taip? 

— Taip. 

— Lovelai, - perspėjo Olivija. 

— Po velnių, jis mane kaltina žmogžudyste! - atsisuk- 
damas į Riardaną. - Taip, jis apsilankė pas mane ir paro- 
dė pirkimo grafiką, taip! 

— Jūs ką tik sakėte, kad jis jums nieko nerodė? 

— Jis man parodė tą grafiką. 

— Kaip jis jį gavo? 

— Iš italų restorano Malberi gatvėje savininko. 

— Ralfo D'Anuncijaus? 

— Dodžas neminėjo jo vardo. 

— Tai buvo D'Anuncijus, kuris sėdėjo šalia arabo, var- 
du Aminas Abasas... 

Olivija metė į jį griežtą žvilgsnį. 

— „skrendant lėktuvu iš Vašingtono Kolumbijos apy- 
gardos. Tęskite, pone Rotšteinai. 

— Ar jūs kaltinate Lovelą kuo nors? - paklausė Olivi- 
ja. - Nes jeigu kaltinate, jaučiu, kad advokatas... 

— Sėdėkite ramiai, panele Kid, - tarė Riardanas. - Jūs 
pakankamai turėsite laiko advokatams. Tęskite, aš klau- 
sau, pone Rotšteinai. 

— Matyt, jie lėktuve užmezgė pokalbį. Abasas su tuo 
italu. Abasas pamiršo savo lagaminą... 

— Aš visa tai žinau, - pasakė Riardanas. - Man pa- 
sakojo D'Anuncijaus sūnus. Ką jums pasakė Dodžas, kai 
apsilankė kontoroje? 

— Jis pasakė, kad jo klientas, kuriam atiteko lagami- 
nėlis, bijo apie tai pranešti policijai, nes lagaminėlio sa- 
vininkas buvo nušautas oro uoste „La Guardia“. Jis man 
tiksliai taip ir pasakė. 

— Ir dėl to, ką jis rado lagaminėlyje, jis norėjo nusi- 
pirkti sidabro. 

— Dėl pirkimo gratiko, taip. 

— Ir tvarkaraščio. 

— Nesuprantu, ką norite pasakyti, - tarė Rotšteinas. — 
Tvarkaraščio? Kas tai yra? Žmogus pas mane atėjo pirkti 
sidabro. Esu brokeris ir dideliais kiekiais prekiauju įvai- 
riausiomis prekėmis... 

— Jūsų partneris sakė, kad Dodžas prašė jam atidaryti 
neribotą kredito liniją, ar tai tiesa? 

— Gerai, taip... manau... 

— Prašė jus visapusiškos paramos perkant sidabrą pa- 
gal ilgalaikius kontraktus, ar ne? 

— Taip, jis... taip, jis prašė. 

— Ir taip atsitiktinai pasirašė sau mirties nuospren- 
dį. 

— Su Piterio Dodžo mirtimi neturiu nieko bendra, - 
pasakė Rotšteinas. 

— Ne? Jūs žinote, kad jis turėjo tvarkaraštį, vienintelį 
dalyką, kuris galėjo sužlugdyti... 

— Jis gi jums jau sakė, kad nieko nežino apie tą jūsų 
tvarkaraštį, - įsiterpė Olivija. - Daugiau jokių atsakymų, 
Lovelai, kol čia išsikviesime advokatą. 

Ji nuėjo tiesiai prie telefono aparato ir pakėlė ragelį. 

— Beje, - pasakė Riardanas, - Abasas turėjo bilietą į 
Fyniksą, Vašingtoną, Niujorką ir Rabatą. Fynikse jis 
ruošėsi susitikci su jūsų tėvu. Pakalbėti apie pinigus. 

Olivija pažvelgė į jį. 

— O Vašingtone, - tęsė Riardanas, - jis susitiko su 
senatoriumi Tomu Beiliu. Kalbėjosi apie bombonešius. 

Ji padėjo ragelį atgal. 

Nusisuko nuo stalo. 

— Jūs buvote labai užsiėmęs, - pasakė ji. 

— Taip pat, kaip ir jūs, - tarė Riardanas. - Kaip sakė 
jūsų brolis... 

— Mano brolis? Ką?.. 

— Ar aš pamiršau apie jį užsiminti? — jis pasižiūrėjo į 
savo laikrodį. - Jis dabar jau turėtų būti nuovadoje. Jis 
mušė mane taip, kad buvau per plauką nuo mirties, 
stambus vaikinas, tas jūsų brolis, tačiau po to gražiai 
su juo pasikalbėjome, ir jis man apie tvarkaraštį papa- 
sakojo viską. 

Olivija jį atidžiai tyrinėjo žvilgsniu. Rotšteinas sėdėjo 
ant kėdės krašto, tarsi ketindamas bet kurią akimirką it 
strėlė išlėkti pro duris. 

— Abasas Vašingtone susitiko su senatoriumi Beiliu 
pasikalbėti, kaip jo šaliai gauti daugiau lėktuvų, nes kai 
bus pradėti vykdyti tvarkaraštyje numatyti... - jis dar 
kartą pasižiūrėjo į savo laikrodį. - Kuri, jūs manote, 
valanda dabar yra Saudo Arabijoje? 

Rotšteinas metė žvilgsnį į Oliviją. 

— Kiek valandų jie aplenkia? - paklausė Riardanas. — 
Aštuoniomis, devyniomis? Šiuo metu, tarkime, ten trečia 
ryto. Tada kiek laiko lieka iki šeštos ryto per Kalėdas, — 
jis nutilo, - kaip tik tada jie pradės bombarduoti naftos 
versloves, ar ne tiesa? Šeštą ryto per Kalėdas? 

Niekas iš jų neatsakė. 

— Pirmoji lėktuvų banga perskris Rab al Chali upę. 
Šeštą ryto, ar ne taip? - pasakė Riardanas. — Visiškai 
pagal tvarkaraštį? 

Tyla. 

— Firma „Kidd International“ turės gražaus pelno, ar 
ne? - pasakė jis. - Prasidėjus Saudo Arabijoje karui, o 
jūsų pelno dalis yra visur Viduriniuose Rytuose. Jūsų 
brolis mano, kad uždirbsite trilijonus dolerių. 

— Zilijonus, — atsakė nusišypsodama Olivija. 

Jis taip pat atsakė šypsena. 

— Tačiau vėl, pone Riardanai, mes nieko nepadarėme 
neteisėto, - pasakė ji, - sidabras, kurį perkame... 

— O kaip dėl nedidelio karo finansavimo. Kaip teigia 
jūsų brolis, panele Kid, kaip tik dėl to Abasas lankėsi Fy- 
nikse. Kad gautų iš jūsų tėvo papildomos paramos. Iš 
Fynikso į Vašingtoną, tiesa? Pirmiausia daugiau grynųjų, 
o po to - daugiau bombonešių. Teisybė, panele Kid? 

— Gal tai ir amoralu, - pasakė ji, vėl šypsodamasi, — 
tačiau nėra neteisėta? Tikrai, pone Riardanai... 

— Apgailestauju, kad esu priverstas jums tai sakyti, — 
tarė jis, - bet žmogžudystė - tai neteisėta. Anot jūsų bro- 
lio, tą minutę, kai Dodžas išėjo iš Rotšteino kontoros... 

— Neturiu nieko bendra su žmogžudystėmis! - sušuko 
Rotšteinas. 

— Jūs žinojote, ką tas tvarkaraštis reiškia, argi ne? Kai 
tik pažvelgėte į jį... 

— Taip, bet... 

— Kai tik susiejote jį su sidabro pirkimo grafiku... 

— Taip, bet aš nesu tas, kuris... 

— Užsičiaupk, Lovelai! 

— Aš tik paskambinau į Fyniksą! 

— Užsičiaupsi ar ne... 

— Ji yra ta, kuri užsiundė arabus ant Dodžo! Ji jiems 
įsakė... 

— Stebiuosi, koks esi kvailas, - pasakė Olivija. 

Riardanas pažvelgė į juos abu. 

— Manau, kad jums geriau vykti su manimi, sutinka- 
te? — tarė jis. - Tenai, miesto centre, galėsime išsamiau 
apie visa tai pasikalbėti. 

— Kodėl? - paklausė Olivija. 

— Panele Kid, jūs, ko gero, nesuvokiate situacijos... 

- Žinoma, aš puikiai suprantu, kas vyksta, pone Riar- 
danai, - pasakė ji, vėl šypsodamasi. - Jūs aptikote, ką 
įsivaizduojate esant didelių pinigų darymo schema... 

— Nesijaudinkite dėl mano įsivaizdavimo, panele Kid. 

— Gerai, jūs žinote arba, tiksliau, jūs tikite, kad žinote, 
nes Džozefas Felpsas taip papasakojo jūsų kolegoms, - 
jeigu vagimi apskritai galima pasitikėti, - ir kaip pa- 
tvirtino prie sienos priremtas mano brolis... 

— Jūsų brolis - ne vagis. 

— Ne, jis tiesiog kvailys. Tačiau leiskite mums tarti, 
pone Riardanai, kad karas iš tiesų prasidės per Kalėdas 
tr kad mūšiai vyks prie naftos telkinių, ir Kidai dėl karo 
veiksmų iš Viduriniųjų Rytų naftos pasipelnys. Taip pat, 
pasakysiu jums, kad gobšumas - kitaip to nepavadinsi, — 
tai pasakiusi ji nusišypsojo, - paskatino gausias Kidų 
investicijas į sidabrą, darant prielaidą, kad sidabro kaina 
pašoks kartu su naftos. Ir dar leiskite pasakyti, kad toks 
gabus verslininkas kaip Dodžas, pavyzdžiui... 

— Kuris pats ir kaltas, kad buvo nužudytas... 

— Taip, tačiau tai nesėkmė. Gabus verslininkas, kuris, 
sakykime, žinojo apie visa tai... Na, toks verslininkas 
galėjo pats labai sėkmingai sulošti rinkoje, juk galėjo? 

Riardanas žvelgė į ją. 

— Pats nusipirkite truputį sidabro, pone Riardanai. 

— Jeigu aš jus teisingai suprantu... - pasakė Riardanas. 

— Aš įsitikinusi, kad teisingai suprantate. Kodėl jums 
pačiam nenusipirkus šiek tiek sidabro, pone Riardanai? 
Neabejotina, kaina per ateinančias kelias savaites ma- 
žiausiai padvigubės. Jūs padarytumėte teisingą žingsnį, 
pone Riardanai. Galėtumėte pats sau susikurti mažytę 
laimę. 

— Oho! - tarė Riardanas. 

— Kiek jūs uždirbate, pone Riardanai? 

— Antrojo rango seklys per metus uždirba šiek tiek 
daugiau nei trisdešimt septynis tūkstančius. 

— Ar žinote, kiek galėtumėte uždirbti per dvi savaites, 
pone Riardanai? Jei protingai investuotumėte į sidabro 
rinką kaip tik dabar? Jei prieš užsidarant rytoj, sakykime, 
investuotumėte pusę milijono dolerių? Nusipirktumėte, 
na, kokį šimtą penkiasdešimt partijų, panašiai tiek? 

— Pusę milijono, oho! - atsakė Riardanas, papurty- 
damas galvą. - Nieko neišeis. Banke sąskaitoje teturiu 
trejetą tūkstančių dolerių. 

— Yra žmonių, kurie galbūt norėtų jums suteikti tiek 
pinigų... o gal net ir daugiau... dideles pinigų sumas, pone 
Riardanai, jei žinotų, kad remia nepralaimintį lošėją. 

— Olivija teisi, ir jūs tai žinote, - įsiterpė Rotšteinas. — 
Jūs galite tapti labai turtingas. Žinoma, nedidelė inves- 
ticija čia nepagelbės, ne trys tūkstančiai dolerių. 

— Jūs sakote, kad reikėtų pusės milijono dolerių, tei- 
singai? — tarė Riardanas. 

— Taip, - atsakė Olivija. - Arba daugiau, tai priklauso 
nuo jūsų poreikių. 

- Ir jūs manote, kad atsirastų žmonių, kurie man leistų 
gauti tokius pinigus? 

— Neabejoju, kad rastumėte investuotojų, - pasakė 
Rotšteinas, skubiai nukreipdamas žvilgsnį į Oliviją. 

— Rėmėjų, - tarė Olivija ir nusišypsojo. 

— Jūs galite tapti labai turtingu žmogumi, - vėl pasakė 
Rotšteinas. 

— Nuostabu! O aš maniau, kad turėdamas tris tūks- 
tančius banke jau esu turtingas, - pasakė Riardanas. 

Vis dar šypsodamasi Olivija priėjo prie jo arčiau. 

Ji padėjo ant jo rankos savąją. 

Balsu, beveik šnabždėdama, ji tarė: |* 

— Kilkite aukštyn, pone Riardanai. Tai visiškai kita 
miesto pusė. 

Jis žvelgė jai į akis. 

— Jums čia patiks, - pasakė ji. 

Jis linktelėjo. 

— Lovelai, - pasakė ji - Padaryk ponui Riardanui ko 
nors išgerti. Ko norėtumėte išgerti, pone Riar?.. 

— O aš manau, - pasakė Riardanas, - kad mums vi- 
siems geriau važiuoti žemyn, į nuovadą. 

Jis nusišypsojo. 

— Jums ten irgi patiks, - pasakė jis. 


Nė nebūtum įtaręs, kad čia vos prieš kelias valandas 
vyko kvapą gniaužiančios kautynės. Viskas sustatyta at- 
gal į vietas - baldai kur stovėjo, židinyje jaukiai sprag- 
sėjo ugnis. 

— Būtum pamatęs, kaip viskas atrodė, kai įėjau, - pa- 
sakė Sendi. - Čia turėjo būti koks įsilaužėlis. 

— Ne, čia buvau aš, - pasakė Riardanas. 

— Kiek netvarkos čia pridarei. 

— Būtum mačiusi tą kitą vaikiną. 

— Ar nori išgerti? 

— Iš tiesų, įpilk truputį. 

Ant ledo gabalėlių ji užpylė škotiško viskio, ir jie susė- 
do prie ugnies. Ji susirangė pintame krėsle, o jis sėdėjo 
ant žemės prie jos kojų ir smulkiai jai pasakojo apie 
pėdsakus, kurie atvedė pas Oliviją Kid. 

— Apygardos prokuroras mano, kad byloje daugiau 
skylių negu rėtyje, - pasakė jis. - Iš tiesų jis mane aprėkė 
už tai, kad per anksti jį atitempiau į nuovadą. Pasakėme, 
kad garantuotai turime arabus - pameni, pasakojau apie 
tris arabus — ne dėl to, kad jie prisiėmė žmogžudystes, 
bet dėl to, kad vienas iš jų turėjo ginklą, kuris, nė kiek 
neabejojame, yra ginklas, kuriuo žudyta. Egzotiškas pis- 
toletas, pagamintas Šveicarijoje, dabar jį tikrina Balis- 
tikos departamente. Norėjome sužinoti, kaip galėtume 
įrodyti, kad žmogžudystes užsakė Olivija. Sakiau jam, 
kad reikės dar šiek tiek padirbėti su arabais, galbūt ve- 
dant derybas su jais dėl kaltės prisipažinimo, sužinoti, 

per ką jie palaikydavo ryšį telefonu ir atskleisti tai Oli- 
vijai. Jis man pasakė, kad pirmiausia privalėjau padirbėti 
su arabais, o jam skambinti tik po to, kai jau žinočiau, 
kad byla, kuri nesubyrės, visiškai baigta. 

Riardanas sunkiai atsiduso. 

— Taigi ji išsisuks, teisybė? - pasakė jis. 

— Gal ir ne, - pasakė Sendi. 

— Ji tikrai išsisuks. Jos pinigai? Net jeigu mums pa- 
vyktų nutempti ją į teismą, ji išsisuktų, - jis papurtė 
galvą. - Prakeiktas darbas, - pasakė ir nutilo. 

Jis ilgai tylėjo, kol pagaliau tarė: 

— Ką pasakysiu D'Anuncijams? Jie prašė manęs užeiti 
per Kalėdas. Kaip galiu pas juos eiti, ką aš pasakysiu 
poniai D'Anuncijo? Kad trys bukagalviai banditai arabai 
užmušė jos vyrą, o tie, kurie užsakė jiems šią žmogžu- 
dystę, liko sausi? Dvi žmogžudystės, kad išsaugotų pinigų 
darymo schemą, ir ji vis tiek išsisuka? Kaip tai atleisti? 
Ką jie pagalvos apie teisingumą? - jis vėl papurtė galvą. - 
Negaliu jiems net pasakyti, kad esu užsiėmęs. Meluočiau. 
Mano duktė bus su savo motina Džersyje, neturiu jokios 
rimtos priežasties. 

— Tai eik, - pasakė ji, — ir pasakyk jiems tiesą. 

— Taip, kas belieka, - tarė jis ir pažvelgė į ją. - Ar eisi 
su manimi? Jei nesi užsiėmusi. 

— Aš laisva. 

— Tai... ar eisi? 

— Jeigu tu nori, kad eičiau. | 

— Noriu, kad eitum kartu, - pasakė jis, - nes paklau- 
syk, Sendi, bus labai nelengva jiems pasakyti tiesą. Man 
ten gali prireikti pagalbos. Reikės žmogaus, kuris pa- 
laikytų mano ranką. 

— Aš palaikysiu, - pasakė ji švelniai. 

— Nes, pagalvok, jeigu ji buvo teisi, apskritai nėra 
prasmės dirbti policinnku. 

— Kas? - paklausė Sendi sumišusi. - Apie ką tu kalbi? 

— Apie Kid. Oliviją. Negaliu pagalvot, kad ji galėjo 
būti teisi. Jei manyčiau, kad ji teisi, išmesčiau savo ženklą 
į Yst Riverį. 

— Vis tiek niekaip nesupran... 

— Ji sakė, kad čia, aukščiau, yra kita miesto dalis, 
kitas mietas. Žinoma, jeigu iš tiesų yra... Jeigu kur gyve- 
na turtingi, galingi žmonės... Jei tai ir yra kitas miestas... 
tai kokia tada prasmė, Sendi? Beprasmiška netgi ban- 
dyti, ar ne? 

— Yra prasmė, - atsakė ji. 

— Tikiuosi, kad yra, - tarė jis, - tikiuosi. 

— Tai tiesiog principo reikalas, - pasakė ji. 

— Taip, principo reikalas, - pasakė jis, sunkiai atsi- 
dusdamas. - Na gerai, eini kartu su manimi? Ten neilgai 
užtruksime, o po to... nežinau... ką nors sugalvosime. Gal 
eisime giedoti kalėdinių giesmių arba ką? 

— Arba ką, - atsakė Sendi, paimdama jo ranką. 

sono aveniu netikėtai parduoda savo paveikslus, kad 
už juos gautų milijonus dolerių? Kodėl nužudomas gar- 
sus arabas naftos magnatas? 

Tikriausiai per vėlai Riardanas įžvelgia ryšį tarp 
multimilijonieriaus Mirties ir paprasto restorano savi- 
ninko nužudymo, per vėlai suvokia, kuo šusiję naftos 
žaliavos, meno kūrinių ir tauriųjų metalų kainų svyra- 
vimai tarptautinėje rinkoje. Ar sužinojęs tiesą dar ilgai 
jis išliks gyvas? 


Kita Niujorko puse —tai kvapą gniaužiantis ban- 
dymas pažvelgti į tai, kas vyksta painiose Manhatano 
gatvėse, ir atskleisti kitą, tamsiąją, Niujorko pusę. 


1 


ISBN 9955-429-01-1 


1 


799955'42901 


